Лекцыянарый

Том 8. Тэксты пра святых

Лекцыянарый. Том 8. Лекцыянарый. Тэксты пра святых. — Мінск, 2015.

© 2015 Канферэнцыя Каталіцкіх Біскупаў Беларусі

Адрас для прапановаў, каментароў і заўваг: lectionary.by@gmail.com.

Змест

Агульная інфармацыя

Выбар месяца:

I — студзень

II — люты

III — сакавік

IV — красавік

V — май

VI — чэрвень

VII — ліпень

VIII — жнівень

IX — верасень

X — кастрычнік

XI — лістапад

XII — снежань

Агульная інфармацыя

ДЛЯ ЦЭЛЕБРАЦЫЙ ПРА СВЯТЫХ Рымска-Каталіцкі Касцёл мае агульны каляндар і шмат лакальных, альбо партыкулярных, календароў. Агульны каляндар утрымлівае ўсе дні, якія святкуюцца ўсімі касцёламі ў свеце, а партыкулярны каляндар складаецца з дадатковых дзён, якія адзначаюцца ў тых ці іншых краінах і дыяцэзіях альбо ў канкрэтным манаскім ордэне.

ПАСЛЯДОЎНАСЦЬ СВЯТЫХ У КАСЦЁЛЕ СКЛАДАЕЦЦА не толькі з успамінаў святых і благаслаўлёных, якія афіцыйна прызнаныя Касцёлам як узор хрысціянскага жыцця, але таксама з падзеяў зямнога жыцця нашага Пана Езуса Хрыста (Нараджэнне, Хрост, Перамяненне і г. д.) і Найсвяцейшай Панны Марыі (Нараджэнне, Звеставанне, Адведзіны і г. д.), з іншых значных падзеяў, напрыклад, Спаслання Духа Святога, гадавіны пасвячэнняў важных святыняў (чатырох базілік у Рыме, катэдральных і ўласных касцёлаў). Літургічны каляндар таксама ўключае ў сябе дактрынальныя святы, якія ўзгадваюць Найсвяцейшую Тройцу, сакрамэнт Эўхарыстыі, Найсвяцейшае Сэрца Езуса, Найсвяцейшае Імя Езуса, і шэраг цэлебрацый, прысвечаных Дзеве Марыі (Беззаганнае Зачацце, Унебаўзяцце, Беззаганнае Сэрца Марыі і інш.).

ЦЭЛЕБРАЦЫІ СВЯТЫХ МАЮЦЬ ЧАТЫРЫ СТУПЕНІ СВЯТКАВАННЯ. У парадку змяншэння важнасці іх можна размеркаваць наступным чынам: урачыстасці, святы, успаміны і неабавязковыя успаміны. Ступень урачыстасці маюць найважнейшыя падзеі з жыцця Езуса Хрыста і некаторыя цэлебрацыі Марыі, святога Юзафа, Яна Хрысціцеля, апосталаў Пятра і Паўла, усіх Святых. Святы — гэта менш важныя цэлебрацыі, звязаныя з асобамі Марыі, апосталаў і евангелістаў, трох першамучанікаў і арханёлаў. Святыя пазнейшых часоў, а таксама новазапаветныя асобы, ушаноўваюцца днямі ўспамінаў, а цэлебрацыі святых, якія маюць важнасць толькі для асобных рэгіёнаў ці груп вернікаў, з'яўляюцца неабавязковымі ўспамінамі.

Часам адныя і тыя ж цэлебрацыі могуць мець розную ступень і нават розныя даты ва ўніверсальным і партыкулярным календары. Напрыклад, 31 ліпеня паводле ўніверсальнага календара святкуецца як успамін святога Ігнацыя Лаёлы, але ў календары езуітаў гэты дзень мае ступень свята.

ЛЕКЦЫЯНАРЫЙ МАЕ ДВА НАБОРЫ ЧЫТАННЯЎ для цэлебрацый святых: гэта ўласныя тэксты пра святых (Proprium) і агульныя тэксты пра святых (Commune). Уласныя тэксты — гэта чытанні, вызначанныя для цэлебрацыі ў гонар канкрэтнага святога ці падзеі. Усе ўрачыстасці і святы, а таксама некаторыя ўспаміны і неабавязковыя ўспаміны маюць свае ўласныя чытанні. Некалькі ўспамінаў і неабавязковых ўспамінаў маюць толькі адно ці два ўласных чытанні; гэта асабліва датычыць людзей, якія ўзгадваюцца ў Новым Запавеце. Для зручнасці ў гэтым выданні прыводзіцца спіс цэлебрацый пра святых, якія маюць уласныя чытанні; таксама ўласныя чытанні пазначаныя для кожнай цэлебрацыі, дзе яны ёсць. Паводле агульных уводзінаў да імшальнага лекцыянарыя, уласныя чытанні павінны быць прачытаныя замест чытанняў, пададзеных на бягучы дзень, нават калі гэта толькі дзень успаміну.

Агульныя тэксты пра святых — гэта спіс рэкамендаваных чытанняў, з якіх можна свабодна выбіраць для цэлебрацый святых розных тыпаў.  Існуе шэсць спецыфічных тыпаў (гадавіна пасвячэння касцёла, Найсвяцейшая Панна Марыя, мучанікі, пастыры, дактары Касцёла і панны) і адзін агульны (святыя мужчыны і жанчыны). Нягледзячы на тое, что шмат успамінаў і неабавязковых успамінаў маюць канкрэтныя чытанні, надрукаваныя ў лекцыянарыі, гэта толькі прапановы. Замест прапанаваных чытанняў можна выбіраць іншыя з агульных тэкстаў для таго ці іншага тыпу святога. У цэлебрацыі пра святога, якая мае агульныя чытанні, выкарыстанне гэтых чытанняў не з'яўляецца неабходным, калі за гэта не прамаўляюць душпастырскія прычыны.

Калі дата цэлебрацыі пра святога прыпадае ў дадзеным годзе на нядзелю, звычайна гэтая цэлебрацыя апускаецца, таму што нядзельная цэлебрацыя мае першынство перад ёй. Аднак існуюць святы, больш важныя за нядзелю, і ў такіх выпадках апускаецца нядзельная цэлебрацыя. Парадак важнасці розных цэлебрацый прыведзены ў табліцы літургічных дзён.

Cпіс цэлебрацый пра святых, якія маюць уласныя чытанні

Восем урачыстасцяў — кожная з трыма ўласнымі чытаннямі:

– 19 сакавіка: СВ. ЮЗАФА, АБРАННІКА НАЙСВЯЦЕЙШАЙ ПАННЫ МАРЫІ

– 25 сакавіка: ЗВЕСТАВАННЕ ПАНА

– 24 чэрвеня: НАРАДЖЭННЕ СВ. ЯНА ХРЫСЦІЦЕЛЯ

– 29 чэрвеня: СВ. ПЯТРА І ПАЎЛА, АПОСТАЛАЎ

– 15 жніўня: УНЕБАЎЗЯЦЦЕ НАЙСВЯЦЕЙШАЙ ПАННЫ МАРЫІ

– 1 лістапада: УСІХ СВЯТЫХ

– 2 лістапада: Успамін усіх памерлых вернікаў

– 8 снежня: БЕЗЗАГАННАЕ ЗАЧАЦЦЕ НАЙСВЯЦЕЙШАЙ ПАННЫ МАРЫІ

– а таксама ўрачыстасці Нараджэння Пана, Багародзіцы Марыі, Аб'яўлення Пана, Вялікадня, Унебаўшэсця Пана, Пяцідзесятніцы і г. д. (гл. адпаведныя літургічныя перыяды)

Чатыры святы — кожнае з трыма ўласнымі чытаннямі:

– 2 лютага: АХВЯРАВАННЕ ПАНА

– 6 жніўня: ПЕРАМЯНЕННЕ ПАНА

– 14 верасня: УЗВЫШЭННЕ СВЯТОГА КРЫЖА

– 9 лістапада: ГАДАВІНА ПАСВЯЧЭННЯ ЛАТЭРАНСКАЙ БАЗЫЛІКІ

Дваццаць святаў — кожнае з двума ўласнымі чытаннямі:

Найсвяцейшай Панны Марыі

– 31 мая: АДВЕДЗІНЫ НАЙСВЯЦЕЙШАЙ ПАННЫ МАРЫІ

– 8 верасня: НАРАДЖЭННЕ НАЙСВЯЦЕЙШАЙ ПАННЫ МАРЫІ

Апосталаў і евангелістаў

– 25 студзеня: НАВЯРТАННЕ СВ. ПАЎЛА, АПОСТАЛА

– 22 лютага: КАТЭДРА СВ. ПЯТРА, АПОСТАЛА

– 25 красавіка: СВ. МАРКА, ЕВАНГЕЛІСТА

– 3 мая: СВ. ФІЛІПА І ЯКУБА, АПОСТАЛАЎ

– 14 мая: СВ. МАЦЕЯ, АПОСТАЛА

– 3 ліпеня: СВ. ТАМАША, АПОСТАЛА

– 22 ліпеня: СВ. МАРЫІ МАГДАЛЕНЫ

– 25 ліпеня: СВ. ЯКУБА, АПОСТАЛА

– 24 жніўня: СВ. БАРТАЛАМЕЯ, АПОСТАЛА

– 21 верасня: СВ. МАЦВЕЯ, АПОСТАЛА І ЕВАНГЕЛІСТА

– 18 кастрычніка: СВ. ЛУКІ, ЕВАНГЕЛІСТА

– 28 кастрычніка: СВ. СЫМОНА І ЮДЫ, АПОСТАЛАЎ

– 30 лістапада: СВ. АНДРЭЯ, АПОСТАЛА

– 27 снежня: СВ. ЯНА, АПОСТАЛА І ЕВАНГЕЛІСТА

Іншых асобаў

– 10 жніўня: СВ. ЛАЎРЭНЦІЯ, ДЫЯКАНА І МУЧАНІКА

– 29 верасня: СВ. МІХАЛА АРХАНЁЛА (АПЕКУНА МІНСКА-МАГІЛЁЎСКАЙ ПРАВІНЦЫІ КАСЦЁЛА), СВ. ГАБРЫЭЛЯ І РАФАЛА, АРХАНЁЛАЎ

– 26 снежня: СВ. СТЭФАНА, ПЕРШАМУЧАНІКА

– 28 снежня: СВЯТЫХ НЕМАЎЛЯТ

Восем успамінаў — кожны з адным ці двума ўласнымі чытаннямі:

– 26 студзеня: св. Цімафея і Ціта, біскупаў (першае чытанне)

– 11 чэрвеня: св. Барнабы, апостала (два чытанні)

– 26 ліпеня: св. Яўхіма і Ганны, бацькоў Найсвяцейшай Панны Марыі (два чытанні)

– 29 ліпеня: св. Марты (Евангелле)

– 29 жніўня: Мучаніцтва св. Яна Хрысціцеля (два чытанні)

– 15 верасня: Найсвяцейшай Панны Марыі Балеснай (Евангелле)

– 2 кастрычніка: св. Анёлаў Ахоўнікаў (два чытанні)

– 17 кастрычніка: св. Ігнацыя з Антыёхіі, біскупа і мучаніка (два чытанні)

Тры неабавязковыя ўспаміны — кожны з адным ці двума ўласнымі чытаннямі:

– 1 мая: св. Юзафа, працаўніка (Евангелле)

– Беззаганнага Сэрца Марыі (Евангелле)

– 18 лістапада: Гадавіна пасвячэння базілікі Пятра і Паўла (два чытанні)

Табліца літургічных дзён

паводле агульных нормаў літургічнага года і календара, №№ 59–61

Першынство літургічных дзён, калі гаворка ідзе пра іх цэлебрацыю, вызначаецца толькі на падставе наступнай табліцы:

I

1. Пасхальны Трыдуум Мукі і Уваскрасення Пана.

2. Нараджэнне Пана, Аб'яўленне Пана, Унебаўшэсце Пана і Спасланне Духа Святога, Нядзелі Адвэнту, Вялікага посту і Велікоднага перыяду. Папяльцовая серада. Будні Вялікага тыдня ад панядзелка да чацвярга ўключна. Дні ў актаве Пасхі.

3. Урачыстасці Пана, Найсвяцейшай Панны Марыі і святых, якія ўпісаны ў Агульны каляндар. Успамін усіх памерлых вернікаў.

4. Уласныя ўрачыстасці, а менавіта:

а) урачыстасць галоўнага апекуна мясцовасці, мястэчка або горада;

б) урачыстасць пасвячэння і гадавіны пасвячэння ўласнага касцёла;

в) урачыстасць тытула ўласнага касцёла;

г) тытулярная ўрачыстасць, урачыстасць заснавальніка або галоўнага апекуна ордэна ці кангрэгацыі.

II

5. Святы Пана, якія ўпісаны ў агульны каляндар.

6. Нядзелі перыяду Нараджэння Пана і Звычайнага Перыяду.

7. Святы Найсвяцейшай Панны Марыі і святых, якія змешчаны ў агульным календары.

8. Уласныя святы, а менавіта:

а) свята галоўнага апекуна дыяцэзіі;

б) свята гадавіны пасвячэння катэдральнага касцёла;

в) свята галоўнага апекуна краіны, правінцыі, народу або вялікай тэрыторыі;

г) тытулярнае свята, свята заснавальніка, галоўнага апекуна ордэна ці кангрэгацыі і законнай правінцыі з захаваннем прадпісанняў №4;

д) іншыя ўласныя святы пэўнага касцёла;

е) іншыя святы, якія ўпісаны ў каляндар дыяцэзіі, ордэна ці кангрэгацыі.

9. Будні Адвэнту з 17 па 24 снежня ўключна. Дні ў актаве Нараджэння Пана. Будні Вялікага посту.

III

10. Абавязковыя ўспаміны, змешчаныя ў агульным календары.

11. Уласныя абавязковыя ўспаміны, а менавіта:

а) успаміны дадатковага апекуна мясцовасці, дыяцэзіі, краіны або законнай правінцыі;

б) іншыя абавязковыя ўспаміны, якія ўпісаны ў каляндар дыяцэзіі, ордэна ці кангрэгацыі.

12. Неабавязковыя ўспаміны, якія таксама можна адзначаць асаблівым чынам, апісаным у Агульных уводзінах да Рымскага Імшала і да Літургіі гадзінаў нават у дні, пералічаныя ў №9. Такім жа чынам, як неабавязковыя ўспаміны могуць адзначацца ўспаміны абавязковыя, якія прыпадаюць на будні Вялікага посту.

13. Будні Адвэнту да 16 снежня ўключна. Будні перыяду Нараджэння Пана з 2 студзеня да суботы пасля Аб'яўлення Пана. Будні Велікоднага перыяду ад панядзелка пасля актавы Пасхі да суботы перад Спасланнем Духа Святога. Будні Звычайнага перыяду.

Супадзенне і першынство цэлебрацый

Калі на адзін і той жа дзень прыпадае некалькі цэлебрацый, першынство мае тая, якая займае вышэйшае месца ў табліцы літургічных дзён. Урачыстасць, якая прыпадае на літургічны дзень, які мае першынство, пераносіцца на іншы дзень, які не супадае з днямі, пералічанымі ў №№1–8 табліцы першынства літургічных дзён. Пры гэтым трэба захоўваць прадпісанні, змешчаныя ў №5 Агульных нормаў літургічнага года. Цэлебрацыі ніжэйшай ступені ў гэтым годзе прапускаюцца.

Калі ў той жа самы дзень павінны адбывацца II Нешпары бягучага дня і I Нешпары дня наступнага, то перавагу маюць Нешпары той цэлебрацыі, якая займае вышэйшае месца ў табліцы літургічных дзён. Калі ж абедзве цэлебрацыі маюць аднолькавую літургічную ступень, то першынство маюць Нешпары бягучага дня.

Каляндар на студзень

1 — СВЯТОЙ БАГАРОДЗІЦЫ МАРЫІ (урач.)

2 — Св. Базыля Вялікага і Грыгорыя Назіянзскага, біскупаў і доктараў Касцёла (усп.)

3 — Найсвяцейшага Імя Езуса

4

5

6 — АБ'ЯЎЛЕННЕ ПАНА (урач.)

7 — Св. Раймунда Пеньяфорцкага, прэзбітэра

8

9

10

11

12

13 — Св. Гілярыя, біскупа і доктара Касцёла

14

15

16

17 — Св. Антонія, абата (усп.)

18

19

20 — Св. Фабіяна, папы і мучаніка / Св. Себасцьяна, мучаніка

21 — Св. Агнешкі, панны і мучаніцы (усп.)

22 — Св. Вінцэнта, дыякана і мучаніка

23

24 — Св. Францішка Сальскага, біскупа і доктара Касцёла (усп.)

25 — НАВЯРТАННЕ СВ. ПАЎЛА, АПОСТАЛА (св.)

26 — Св. Цімафея і Ціта, біскупаў (усп.)

27 — Св. Анжэлы Мэрычы, панны / Бл. Юрыя Матулевіча, біскупа (у Віцебскай дыяцэзіі — усп.)

28 — Св. Тамаша Аквінскага, прэзбітэра і доктара Касцёла (усп.)

29 — Бл. Баляславы Марыі Лямэнт, панны

30

31 — Св. Яна Боска, прэзбітэра (усп.)

Нядзеля пасля 6 студзеня: ХРОСТ ПАНА (св.) (год А, год В, год С)

Каляндар на люты

1

2 — АХВЯРАВАННЕ ПАНА (св.)

3 — Св. Блажэя, біскупа і мучаніка / Св. Анзгара, біскупа

4

5 — Св. Агаты, панны і мучаніцы (усп.)

6 — Св. Паўла Мікі і паплечнікаў, мучанікаў (усп.)

7

8 — Св. Гераніма Эміліяні / Св. Жазэфіны Бакіты, панны

9

10 — Св. Схалястыкі, панны (усп.)

11 — Найсвяцейшай Панны Марыі з Люрда

12

13

14 — СВ. КІРЫЛА, МНІХА, І МЯТОДА, БІСКУПА, АПЕКУНОЎ ЕЎРОПЫ (св.)

15

16

17 — Св. сямі Заснавальнікаў ордэна Слугаў Найсвяцейшай Панны Марыі (сэрвітаў)

18

19

20

21 — Св. Пятра Дам'яна, біскупа і доктара Касцёла

22 — КАТЭДРЫ СВ. ПЯТРА, АПОСТАЛА (св.)

23 — Св. Палікарпа, біскупа і мучаніка (усп.)

24

25

26

27

28

Каляндар на сакавік

1

2

3

4 — Св. Казіміра (усп., у Гродзенскай дыяцэзіі — св.)

5

6

7 — Св. Пэрпэтуі і Фэліцыты, мучаніц (усп.)

8 — Св. Яна Божага, законніка

9 — Св. Францішкі Рымскай, законніцы

10

11

12

13

14

15

16 — у Мінска-Магілёўскай архідыяцэзіі — ГАДАВІНА ПАСВЯЧЭННЯ КАТЭДРАЛЬНАГА КАСЦЁЛА (св.)

17 — Св. Патрыка, біскупа

18 — Св. Кірыла Ерузалемскага, біскупа і доктара Касцёла

19 — СВ. ЮЗАФА, АБРАННІКА НАЙСВЯЦЕЙШАЙ ПАННЫ МАРЫІ (урач.)

20

21

22

23 — Св. Турыбія Мангравэха, біскупа

24

25 — ЗВЕСТАВАННЕ ПАНА (урач.)

26

27

28

29

30

31

Каляндар на красавік

1

2 — Св. Францішка з Паолы, пустэльніка

3

4 — Св. Ізыдора, біскупа і доктара Касцёла

5 — Св. Вінцэнта Фэрэра, прэзбітэра

6

7 — Св. Жана Батыста Сальскага, прэзбітэра (усп.)

8

9

10

11 — Св. Станіслава, біскупа і мучаніка (усп.)

12

13 — Св. Марціна I, папы і мучаніка

14

15

16

17

18

19

20

21 — Св. Анзэльма, біскупа і доктара Касцёла

22

23 — Св. Юрыя, мучаніка / Св. Адальбэрта (Войцеха), біскупа і мучаніка

24 — Св. Фідэля Сігмарынгенскага, прэзбітэра і мучаніка

25 — СВ. МАРКА, ЕВАНГЕЛІСТА (св.)

26

27

28 — Св. Пятра Шанэля, прэзбітэра і мучаніка / Св. Людвіка Марыі Грыньён дэ Манфора, прэзбітэра

29 — СВ. КАЦЯРЫНЫ СІЕНСКАЙ, ПАННЫ І ДОКТАРА КАСЦЁЛА, АПЯКУНКІ ЕЎРОПЫ (св.)

30 — Св. Пія V, папы

Каляндар на май

1 — Св. Юзафа рамесніка / У Пінскай дыяцэзіі — ГАДАВІНА ПАСВЯЧЭННЯ КАТЭДРАЛЬНАГА КАСЦЁЛА (св.)

2 — Св. Атаназія, біскупа і доктара Касцёла (усп.)

3 — СВ. ФІЛІПА І ЯКУБА, АПОСТАЛАЎ (св.)

4

5

6

7

8

9

10

11

12 — Св. Нэрэя і Ахіла, мучанікаў / Св. Панкрата, мучаніка

13 — Найсв. Панны Марыі з Фацімы

14 — СВ. МАЦЕЯ, АПОСТАЛА (св.)

15

16 — Св. Андрэя Баболі, прэзбітэра і мучаніка (у Пінскай дыяцэзіі — урач., у Мінска-Магілёўскай архідыяцэзіі і Віцебскай дыяцэзіі — усп.)

17

18 — Св. Яна I, папы і мучаніка

19

20 — Св. Бэрнардына Сіенскага, прэзбітэра

21 — Св. Хрыстафора Магалана, прэзбітэра, і паплечнікаў, мучанікаў

22 — Св. Рыты з Касіі, законніцы

23

24

25 — Св. Бэды Вялебнага, прэзбітэра і доктара Касцёла / Св. Грыгорыя VII, папы / Св. Марыі Магдалены Паццы, панны

26 — Св. Філіпа Нэры, прэзбітэра (усп.)

27 — Св. Аўгустына Кэнтэрберыйскага, біскупа

28

29

30

31 — АДВЕДЗІНЫ НАЙСВ. ПАННЫ МАРЫІ (св.)

Першая нядзеля пасля Спаслання Духа Святога: НАЙСВЯЦЕЙШАЙ ТРОЙЦЫ (урач.) (год А, год В, год С)

Чацвер пасля урачыстасці Найсвяцейшай Тройцы: НАЙСВЯЦЕЙШАГА ЦЕЛА І КРЫВІ ХРЫСТА (урач.) (год А, год В, год С)

Каляндар на чэрвень

1 — Св. Юстына, мучаніка (усп.)

2 — Св. Марцэліна і Пятра, мучанікаў

3 — Св. Караля Луангі і паплечнікаў, мучанікаў (усп.)

4

5 — Св. Баніфацыя, біскупа і мучаніка (усп.)

6 — Св. Норбэрта, біскупа

7

8

9 — Св. Эфрэма, дыякана і доктара Касцёла

10

11 — Св. Барнабы, апостала (усп.)

12 — У Гродзенскай дыяцэзіі — Бл. Генрыха Глябовіча, прэзбітэра, і паплечнікаў, мучанікаў

13 — Св. Антонія Падуанскага, прэзбітэра і доктара Касцёла (усп.)

14

15

16

17

18

19 — Св. Рамуальда, абата

20

21 — Св. Алаізія Ганзагі, законніка (усп.)

22 — Св. Паўліна Нольскага, біскупа / Св. Джона Фішара, біскупа, і Томаса Мора, мучанікаў

23

24 — НАРАДЖЭННЕ СВ. ЯНА ХРЫСЦІЦЕЛЯ (урач.)

25

26

27 — Св. Кірыла Александрыйскага, біскупа і доктара Касцёла

28 — Св. Ірэнэя, біскупа і мучаніка (усп.)

29 — СВ. ПЯТРА І ПАЎЛА, АПОСТАЛАЎ (урач.)

30 — Св. Першамучанікаў Рымскага Касцёла

Пятніца пасля II нядзелі пасля Спаслання Духа Святога: НАЙСВЯЦЕЙШАГА СЭРЦА ЕЗУСА (урач.) (год А, год В, год С)

Субота пасля II нядзелі пасля Спаслання Духа Святога: Беззаганнага Сэрца Найсвяцейшай Панны Марыі (усп.)

Каляндар на ліпень

1

2 — Найсв. Панны Марыі Будслаўскай (у Мінска-Магілёўскай архідыяцэзіі — урач., у Віцебскай дыяцэзіі — св.)

3 — СВ. ТАМАША, АПОСТАЛА (св.)

4 — Св. Альжбеты Партугальскай

5 — Св. Антонія Марыі Дзаккарыя, прэзбітэра / у Гродзенскай дыяцэзіі —  Найсв. Панны Марыі Тракельскай

6 — Св. Марыі Гарэцці, панны і мучаніцы

7

8

9 — Св. Аўгустына Джао Жонга, прэзбітэра, і паплечнікаў, мучанікаў

10

11 — СВ. БЭНЭДЫКТА, АБАТА, АПЕКУНА ЕЎРОПЫ (св.)

12

13 — Св. Генрыха

14 — Св. Каміла Леліскага, прэзбітэра

15 — Св. Бонавэнтуры, біскупа і доктара Касцёла (усп.)

16 — Найсв. Панны Марыі з гары Кармэль (у Мінска-Магілёўскай архідыяцэзіі — усп.)

17

18

19

20 — Св. Апалінарыя, біскупа і мучаніка

21 — Св. Лаўрэнція з Брындызі, прэзбітэра і доктара Касцёла

22 — СВ. МАРЫІ МАГДАЛЕНЫ (св.)

23 — СВ. БРЫГІТЫ, ЗАКОННІЦЫ, АПЯКУНКІ ЕЎРОПЫ (св.)

24 — Св. Шарбэля Маклуфа, прэзбітэра

25 — СВ. ЯКУБА, АПОСТАЛА (св.)

26 — Св. Яўхіма і Ганны, бацькоў Найсв. Панны Марыі (усп.)

27

28

29 — Св. Марты (усп.)

30 — Св. Пятра Хрызалога, біскупа і доктара Касцёла

31 — Св. Ігнацыя Лаёлы, прэзбітэра (усп.)

Каляндар на жнівень

1 — Св. Альфонса Марыі Лігуоры, біскупа і доктара Касцёла (усп.)

2 — Св. Эўзэбія Вэрчэльскага, біскупа / Св. Пятра Юліяна Эймарда, прэзбітэра

3

4 — Св. Яна Марыі Віянэя, прэзбітэра (усп.)

5 — Гадавіна пасвячэння рымскай базілікі Найсв. Панны Марыі / у Гродзенскай дыяцэзіі — Найсв. Панны Марыі Кангрэгацкай (Студэнцкай)

6 — ПЕРАМЯНЕННЕ ПАНА (св.)

7 — Св. Сікста II, папы, і паплечнікаў, мучанікаў / Св. Каятана, прэзбітэра

8 — Св. Дамініка, прэзбітэра (усп.)

9 — СВ. ТЭРЭЗЫ БЭНЭДЫКТЫ АД КРЫЖА (ЭДЫТЫ ШТАЙН), ПАННЫ І МУЧАНІЦЫ, АПЯКУНКІ ЕЎРОПЫ (св.)

10 — СВ. ЛАЎРЭНЦІЯ, ДЫЯКАНА І МУЧАНІКА (св.)

11 — Св. Клары, панны (усп.)

12 — Св. Жаны Франсуазы дэ Шанталь, законніцы

13 — Св. Пантыяна, папы, і Гіпаліта, прэзбітэра, мучанікаў

14 — Св. Максімільяна Марыі Кольбэ, прэзбітэра і мучаніка (усп., у Гродзенскай дыяцэзіі — св.)

15 — УНЕБАЎЗЯЦЦЕ НАЙСВ. ПАННЫ МАРЫІ (урач.)

16 — Св. Стэфана Венгерскага

17

18

19 — Св. Яна Эда, прэзбітэра

20 — Св. Бэрнарда, абата і доктара Касцёла (усп.)

21 — Св. Пія X, папы (усп.)

22 — Найсв. Панны Марыі Каралевы (усп.)

23 — Св. Ружы Лімскай, панны

24 — СВ. БАРТАЛАМЕЯ, АПОСТАЛА (св.)

25 — Св. Людвіка / Св. Юзафа Каласанса, прэзбітэра

26 — У Мінска-Магілёўскай архідыяцэзіі, Пінскай дыяцэзіі і Гродзенскай дыяцэзіі — Найсв. Панны Марыі Чанстахоўскай (усп.)

27 — Св. Монікі (усп.)

28 — Св. Аўгустына, біскупа і доктара Касцёла (усп.)

29 — Мучаніцтва Яна Хрысціцеля (усп.)

30

31

Каляндар на верасень

1

2

3 — Св. Грыгорыя Вялікага, папы і доктара Касцёла (усп.)

4 — У Гродзенскай дыяцэзіі — Бл. Марыі Стэллы і паплечніц, паннаў і мучаніц (усп.)

5

6

7

8 — НАРАДЖЭННЕ НАЙСВ. ПАННЫ МАРЫІ (св.) / У Віцебскай дыяцэзіі — НАЙСВ. ПАННЫ МАРЫІ БРАСЛАЎСКАЙ (св.)

9 — Св. Пятра Клявэра, прэзбітэра

10

11

12 — Найсвяцейшага Імя Марыі (у Мінска-Магілёўскай архідыяцэзіі і Пінскай дыяцэзіі — усп.)

13 — Св. Яна Златавуснага (Хрызастома), біскупа і доктара Касцёла (усп.)

14 — УЗВЫШЭННЕ СВЯТОГА КРЫЖА (св.)

15 — Найсв. Панны Марыі Балеснай (усп.)

16 — Св. Карнэлія, папы, і Кіпрыяна, біскупа, мучанікаў (усп.)

17 — Св. Робэрта Бэлярміна, біскупа і доктара Касцёла

18 — У Мінска-Магілёўскай архідыяцэзіі, Пінскай дыяцэзіі і Гродзенскай дыяцэзіі — Св. Станіслава Косткі, законніка (усп.)

19 — Св. Януарыя, біскупа і мучаніка

20 — Св. Андрэя Кім Таэгона, прэзбітэра, і Паўла Чон Хасана, і паплечнікаў, мучанікаў (усп.)

21 — СВ. МАЦВЕЯ, АПОСТАЛА І ЕВАНГЕЛІСТА (св.)

22

23 — Св. Піо з П'етрэльчыны, прэзбітэра (усп.)

24

25

26 — Св. Космы і Дам'яна, мучанікаў

27 — Св. Вінцэнта дэ Поля, прэзбітэра (усп.)

28 — Св. Вацлава, мучаніка / Св. Лаўрэнція Руіса і паплечнікаў, мучанікаў

29 — СВ. МІХАЛА АРХАНЁЛА (АПЕКУНА МІНСКА-МАГІЛЁЎСКАЙ ПРАВІНЦЫІ КАСЦЁЛА), СВ. ГАБРЫЭЛЯ І РАФАЛА, АРХАНЁЛАЎ (св.)

30 — Св. Гераніма, прэзбітэра і доктара Касцёла (усп.)

Каляндар на кастрычнік

1 — Св. Тэрэзы ад Дзіцятка Езус, панны і доктара Касцёла (усп.)

2 — Св. Анёлаў Ахоўнікаў (усп.)

3

4 — Св. Францішка Асізскага (усп.)

5

6 — Св. Бруна, прэзбітэра

7 — Найсв. Панны Марыі Ружанцовай (усп.)

8

9 — Св. Дыянісія, біскупа, і паплечнікаў, мучанікаў / Св. Яна Леанардзі, прэзбітэра

10 — У Віцебскай дыяцэзіі — ГАДАВІНА ПАСВЯЧЭННЯ КАТЭДРАЛЬНАГА КАСЦЁЛА (св.)

11

12

13

14 — Св. Калікста I, папы і мучаніка

15 — Св. Тэрэзы ад Езуса, панны і доктара Касцёла (усп.)

16 — Св. Ядзвігі, законніцы / Св. Маргарыты Марыі Алякок, панны

17 — Св. Ігнацыя з Антыёхіі, біскупа і мучаніка (усп.)

18 — СВ. ЛУКІ, ЕВАНГЕЛІСТА (св.)

19 — Св. Жана дэ Брэбёфа і Ісаака Жога, прэзбітэраў, і паплечнікаў, мучанікаў / Св. Паўла ад Крыжа, прэзбітэра

20

21

22 — Св. Яна Паўла II, папы

23 — Св. Яна Капістрана, прэзбітэра

24 — Св. Антонія Марыі Клярэта, біскупа

25

26

27

28 — СВ. СЫМОНА І ЮДЫ, АПОСТАЛАЎ (св.)

29

30

31

Каляндар на лістапад

1 — УСІХ СВЯТЫХ (урач.)

2 — Успамін усіх памерлых вернікаў

3 — Св. Марціна дэ Порэса, законніка

4 — Св. Караля Барамэя, біскупа (усп.)

5

6

7

8

9 — ГАДАВІНА ПАСВЯЧЭННЯ ЛАТЭРАНСКАЙ БАЗЫЛІКІ (св.)

10 — Св. Льва Вялікага, папы і доктара Касцёла (усп.)

11 — Св. Марціна Турскага, біскупа (усп.)

12 — Св. Язафата, біскупа і мучачніка (усп., у Віцебскай дыяцэзіі — урач., у Мінска-Магілёўскай архідыяцэзіі і Пінскай дыяцэзіі — св.)

13

14

15 — Св. Альбэрта Вялікага, біскупа і доктара Касцёла

16 — Найсв. Панны Марыі, Маці Міласэрнасці (Маці Божай Вострабрамскай) (у Гродзенскай дыяцэзіі — урач., у Мінска-Магілёўскай архідыяцэзіі і Пінскай дыяцэзіі — усп.) / Св. Маргарыты Шатландскай / Св. Гертруды, панны

17 — Св. Альжбеты Венгерскай, законніцы (усп.)

18 — Гадавіна пасвячэння рымскіх базылік св. апосталаў Пятра і Паўла

19

20 — Св. Рафала Каліноўскага, прэзбітэра

21 — Ахвяраванне Найсв. Панны Марыі (усп.)

22 — Св. Цэцыліі, панны і мучаніцы (усп.)

23 — Св. Клімэнта I, папы і мучаніка / Св. Калюмбана, абата

24 — Св. Андрэя Зунг Лака, прэзбітэра, і паплечнікаў, мучанікаў (усп.)

25 — Св. Кацярыны Александрыйскай, панны і мучаніцы

26

27

28

29

30 — СВ. АНДРЭЯ, АПОСТАЛА (св.)

Каляндар на снежань

1

2

3 — Св. Фрацішка Ксавэрыя, прэзбітэра (усп.)

4 — Св. Яна Дамаскіна, прэзбітэра і доктара Касцёла / у Гродзенскай дыяцэзіі — ГАДАВІНА ПАСВЯЧЭННЯ КАТЭДРАЛЬНАГА КАСЦЁЛА (св.)

5

6 — Св. Мікалая, біскупа

7 — Св. Амброзія, біскупа і доктара Касцёла (усп.)

8 — БЕЗЗАГАННАГА ЗАЧАЦЦЯ НАЙСВ. ПАННЫ МАРЫІ (урач.)

9

10

11 — Св. Дамаса I, папы

12

13 — Св. Люцыі, панны і мучаніцы (усп.)

14 — Св. Яна ад Крыжа, прэзбітэра і доктара Касцёла (усп.)

15

16

17

18

19

20

21 — Св. Пятра Канізія, прэзбітэра і доктара Касцёла

22

23 — Св. Яна Кенцкага, прэзбітэра

24

25 — НАРАДЖЭННЕ ПАНА (урач.), вігілія

26 — СВ. СТЭФАНА, ПЕРШАМУЧАНІКА (св.)

27 — СВ. ЯНА, АПОСТАЛА І ЕВАНГЕЛІСТА (св.)

28 — СВ. НЕМАЎЛЯТ, МУЧАНІКАЎ (св.)

29 — Св. Томаса Бекета, біскупа і мучаніка

30

31 — Св. Сільвэстра I, папы

Нядзеля ў актаве Нараджэння Пана, або, калі яе няма, 30 снежня: СВЯТОЙ СЯМ'І: ЕЗУСА, МАРЫІ І ЮЗАФА (св.) (год А, год В, год С)

30 лістапада

СВ. АНДРЭЯ, АПОСТАЛА

Свята

Гэтае свята мае два ўласныя чытанні.

ПЕРШАЕ ЧЫТАННЕ (Рым 10, 9–18)

Вера залежыць ад пачутага, а пачутае здзяйсняецца праз слова Хрыстовае

Чытанне Паслання святога апостала Паўла да Рымлянаў.

Браты:

Калі вы вуснамі сваімі будзеце вызнаваць, што Езус ёсць Панам, і ў сэрцы сваім верыць, што Бог уваскрасіў Яго з мёртвых, будзеце збаўлены. Бо сэрцам вераць для апраўдання, а вуснамі вызнаюць для збаўлення. Пісанне ж кажа: Кожны, хто верыць у Яго, не будзе асаромлены. І няма розніцы паміж юдэем і элінам, бо той самы Пан ва ўсіх, шчодры для ўсіх, хто Яго кліча. Бо кожны, хто пакліча імя Пана, будзе збаўлены.

Як жа будуць заклікаць таго, у каго не паверылі? Як будуць верыць у таго, каго не чулі? Як будуць слухаць, калі няма каму абвяшчаць? І як будуць абвяшчаць, калі іх не пашлюць? Як напісана: Якія прыгожыя ногі тых, хто абвяшчае добрыя навіны. Але не ўсе падпарадкаваліся Евангеллю. Бо Ісая кажа: Пане, хто паверыў пачутаму ад нас? Таму вера залежыць ад пачутага, а пачутае здзяйсняецца праз слова Хрыстовае. Але я кажу: Хіба не пачулі яны? Наадварот, па ўсёй зямлі прайшоў іхні голас і іхнія словы да краёй свету.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 2-3. 4-5, Р.: 5а)

Рэфрэн: Па ўсёй зямлі расходзіцца іх голас.

2. Нябёсы абвяшчаюць славу Божую, *

пра справу рук Яго расказвае небасхіл.

3. Дзень дню апавядае слова, *

ноч ночы адкрывае веды.

Рэфрэн: Па ўсёй зямлі расходзіцца іх голас.

4. Няма мовы, і няма слоў, *

але чуецца іх голас.

5. Па ўсёй зямлі разыходзіцца іх гук, †

і да межаў сусвету словы іхнія. *

Для сонца там шацёр у іх.

Рэфрэн: Па ўсёй зямлі расходзіцца іх голас.

СПЕЎ ПЕРАД ЕВАНГЕЛЛЕМ (Мц 4, 19)

Акламацыя: Аллелюя, аллелюя, аллелюя.

Ідзіце за Мной, — кажа Пан, —

і Я зраблю вас лаўцамі людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 4, 18–22)

Яны адразу пакінулі сеткі і пайшлі за Ім

+ Чытанне святога Евангелля паводле Мацвея.

У той час:

Калі Езус праходзіў каля Галілейскага мора, убачыў двух братоў: Сымона, якога называлі Пятром, і ягонага брата Андрэя, якія закідалі сеткі ў мора, бо яны былі рыбакамі. І сказаў ім: Ідзіце за Мной, і Я зраблю вас лаўцамі людзей. Яны адразу пакінулі сеткі і пайшлі за Ім.

А калі пайшоў адтуль далей, Ён убачыў іншых двух братоў: Якуба, сына Зэбэдэя, і Яна, брата ягонага, якія ў чаўне з бацькам іхнім Зэбэдэем правілі свае сеткі. І Ён паклікаў іх. Яны адразу пакінулі човен і бацьку свайго, і пайшлі за Ім.

Гэта слова Пана.

3 снежня

св. Францішка Ксавэрыя, святара

Успамін

ПЕРШАЕ ЧЫТАННЕ (1 Кар 9, 16–19. 22–23)

Гора мне, калі я не абвяшчаю Евангелля

Чытанне Першага паслання святога апостала Паўла да Карынцянаў.

Браты:

Калі я абвяшчаю Евангелле, то мне няма чым хваліцца, бо абавязак гэты ўскладзены на мяне, і гора мне, калі я не абвяшчаю Евангелля. Бо, калі раблю гэта з уласнай волі, атрымліваю ўзнагароду; а калі супраць волі, то выконваю даручаны абавязак. Якая ж мая ўзнагарода? Каб, бескарысліва прапаведуючы Евангелле, я даносіў навіну пра Хрыста, не карыстаючыся маёю ўладаю ў Евангеллі. Таму што, будучы вольным ад усіх, я стаў нявольнікам ўсіх, каб здабыць яшчэ больш.

Для нядужых я быў, як нядужы, каб здабыць нядужых. Для ўсіх я стаў усім, каб любою цаною збавіць некага. Раблю ж гэта дзеля Евангелля, каб стаць яго саўдзельнікам.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

Або: Аллелюя.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

Або: Аллелюя.

СПЕЎ ПЕРАД ЕВАНГЕЛЛЕМ (Мц 28, 19а. 20b)

Акламацыя: Аллелюя, аллелюя, аллелюя.

Ідзіце і навучайце ўсе народы, — кажа Пан;

Я з вамі ва ўсе дні аж да сканчэння веку.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 16, 15–20)

Ідзіце па ўсім свеце і абвяшчайце Евангелле

+ Чытанне cвятога Евангелля паводле Марка.

У той час:

Езус з’явіўся Адзінаццаці і сказаў ім: Ідзіце па ўсім свеце і абвяшчайце Евангелле ўсякаму стварэнню. Хто паверыць і ахрысціцца, будзе збаўлены, а хто не паверыць, будзе асуджаны. Тым, хто паверыць, будуць спадарожнічаць такія знакі: у Маё імя будуць выганяць злых духаў; будуць размаўляць новымі мовамі; змеяў рукамі браць будуць, і, калі штосьці атрутнае вып’юць, не зашкодзіць ім. На хворых будуць ускладаць рукі і яны выздаравеюць.

І Пан Езус, пасля размовы з імі, узнёсся ў неба і сеў праваруч Бога. А яны пайшлі і паўсюль абвяшчалі Евангелле. Пан садзейнічаў ім і пацвярджаў слова знакамі, што яму спадарожнічалі.

Гэта слова Пана.

7 снежня

св. Амброзія, біскупа і доктара Касцёла

Успамін

ПЕРШАЕ ЧЫТАННЕ (Эф 3, 8–12)

Абвяшчаць язычнікам невычэрпнае багацце Хрыста

Чытанне Паслання святога апостала Паўла да Эфесцаў.

Браты:

Мне, найменшаму сярод усіх святых, дадзена гэтая ласка: абвяшчаць язычнікам Добрую Навіну пра невычэрпнае багацце Хрыста і адкрыць усім, чым ёсць спаўненне таямніцы, спрадвеку схаванай у Богу, Стварыцелю ўсяго; каб цяпер праз Касцёл стала вядомай княствам і ўладам на нябёсах бясконцая мудрасць Божая, паводле спрадвечнага плану, які Бог здзейсніў у Езусе Хрысце, Пану нашым. У Ім мы маем адвагу і доступ да Айца з надзеяй праз веру ў Яго.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 4–5. 21–22. 25 і 27, Р.: пар. 2а)

Рэфрэн: Буду славіць вечна міласэрнасць Пана.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Буду славіць вечна міласэрнасць Пана.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Буду славіць вечна міласэрнасць Пана.

21. Знайшоў Давіда, слугу Майго, *

Я намасціў яго маім святым алеем.

22. Рука моцы маёй заўсёды будзе з ім, *

і плячо маё яго падтрымае.

Рэфрэн: Буду славіць вечна міласэрнасць Пана.

25. З ім мая вернасць і міласэрнасць, *

у маім імені ўзвялічана яго моц.

27. Ён будзе клікаць Мяне: Ты мой Айцец, *

мой Бог і скала збаўлення майго.

Рэфрэн: Буду славіць вечна міласэрнасць Пана.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю авечак маіх, а мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 10, 11–16)

Добры пастыр аддае жыццё сваё за авечак

+ Чытанне святога Евангелля паводле Яна.

У той час:

Езус сказаў: Я — добры пастыр. Добры пастыр аддае жыццё сваё за авечак. А найміт і не пастыр, якому не належаць авечкі, калі бачыць, што прыходзіць воўк, кідае авечак і ўцякае, а воўк хапае і разганяе іх. Уцякае, бо ён найміт і не клапоціцца пра авечак.

Я — добры пастыр і ведаю сваіх, а Мае ведаюць Мяне, як Мяне ведае Айцец і Я ведаю Айца. І жыццё сваё аддаю за авечак. Ёсць у Мяне і іншыя авечкі, якія не з гэтага двара. І гэтых Мне трэба прывесці, і яны будуць слухаць голас Мой, і будзе адзін статак і адзін пастыр.

Гэта слова Пана.

8 снежня

БЕЗЗАГАННАЕ ЗАЧАЦЦЕ НАЙСВЯЦЕЙШАЙ ПАННЫ МАРЫІ

Урачыстасць

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (Быц 3, 9–15.20)

Устанаўлю варожасць паміж табою і паміж жанчынаю

Чытанне Кнігі Быцця.

Калі ж Адам з’еў з дрэва, паклікаў Пан Бог Адама і сказаў яму: Дзе ты? Ён адказаў: Я пачуў голас твой у раі і спалохаўся, бо голы я, і схаваўся. Сказаў Бог: Хто сказаў табе, што ты голы? Можа еў ты з дрэва, з якога Я забараніў табе есці? Адам сказаў: Жанчына, якую Ты даў мне, яна дала мне, і еў я. І сказаў Пан Бог жанчыне: Чаму ты гэта зрабіла? Яна сказала: Змей падмануў мяне, і ела я. Тады сказаў Пан Бог змею:

За тое, што ты зрабіў гэта,

ты пракляты паміж усімі жывёламі і паміж усімі звярамі палявымі.

На жываце сваім поўзаць будзеш

і пыл будзеш есці

праз усе дні жыцця свайго.

Устанаўлю варожасць паміж табою і паміж жанчынаю,

і паміж патомствам тваім, і паміж яе патомствам.

Яно сатрэ табе галаву,

а ты сатрэш яго пяту.

І назваў Адам жонку сваю Евай, бо яна маці ўсіх жывых.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3cd–4, Р.: 1а)

Рэфрэн: Спявайце Пану новую песню, бо Ён учыніў цуды.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Спявайце Пану новую песню, бо Ён учыніў цуды.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

для дому Ізраэля.

Рэфрэн: Спявайце Пану новую песню, бо Ён учыніў цуды.

Убачылі ўсе межы зямлі *

збаўленне Бога нашага.

4. Усклікайце Пану, уся зямля, *

радуйцеся, спявайце і грайце.

Рэфрэн: Спявайце Пану новую песню, бо Ён учыніў цуды.

ДРУГОЕ ЧЫТАННЕ (Эф 1, 3–6. 11–12)

Бог выбраў нас у Хрысце перад стварэннем свету

Чытанне Паслання  святога апостала Паўла да Эфесцаў.

Браты:

Благаслаўлёны Бог і Айцец Пана нашага Езуса Хрыста, які благаславіў нас у Хрысце ўсякім духоўным благаславеннем на нябёсах, бо Ён выбраў нас у Ім перад стварэннем свету, каб мы былі святымі і беззаганнымі перад Ім у любові. Ён прадвызначыў нас для ўсынаўлення праз Езуса Хрыста, паводле ўпадабання сваёй волі, дзеля хвалы сваёй праслаўленай ласкі, якою Ён адарыў нас ва Умілаваным.

У Ім мы сталі ўдзельнікамі, будучы прадвызначанымі адпаведна задуме таго, хто здзяйсняе ўсё паводле намеру волі сваёй, каб мы, якія раней спадзяваліся на Хрыста, былі на пахвалу Ягонай славы.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 1, 28)

Акламацыя: Аллелюя, аллелюя, аллелюя.

Вітай, Марыя, поўная ласкі, Пан з Табою,

благаславёная Ты між жанчынамі.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 26–38)

Вітай, поўная ласкі, Пан з Табою

+ Чытанне cвятога Евангелля паводле Лукі.

У той час:

Бог паслаў анёла Габрыэля ў горад галілейскі, які называўся Назарэт, да Дзевы, заручанай з мужам па імені Юзаф, з дому Давіда, а імя Дзевы — Марыя.

Анёл, увайшоўшы да яе, сказаў: Вітай, поўная ласкі, Пан з Табою. Яна ж збянтэжылася ад словаў ягоных і разважала, што гэта за прывітанне.

І сказаў Ёй анёл: Не бойся, Марыя, бо знайшла Ты ласку ў Пана. І вось зачнеш ва ўлонні сваім і народзіш Сына, і дасі Яму імя Езус. Ён будзе вялікі і будзе названы Сынам Найвышэйшага, і дасць Яму Пан Бог трон Давіда, бацькі Ягонага. І валадарыць будзе над домам Якуба вечна, і валадарству Яго не будзе канца.

А Марыя сказала анёлу: Як станецца гэта, калі я мужа не ведаю? Анёл сказаў Ёй у адказ: Дух Святы сыдзе на Цябе, і моц Найвышэйшага ахіне Цябе. Таму і народжанае Святое будзе названа Сынам Божым. Вось і Альжбета, сваячка твая, і яна зачала сына ў старасці сваёй, і ёсць ужо на шостым месяцы тая, якую называлі бясплоднай; бо для Бога няма нічога немагчымага.

Тады Марыя сказала: Вось я, слуга Пана. Няхай мне станецца паводле твайго слова. І адышоў ад Яе анёл.

Гэта слова Пана.

13 снежня

св. Люцыі, панны і мучаніцы

Успамін

ПЕРШАЕ ЧЫТАННЕ (2 Кар 10, 17–11, 2)

Заручыў вас з адзіным мужам, каб паставіць перад Хрыстом, як чыстую дзеву

Чытанне Другога паслання святога апостала Паўла да Карынцянаў.

Браты:

Хто хваліцца, няхай хваліцца ў Пану, бо правераны не той, хто сам сябе даручае, але той, каго даручае Пан.

Калі б вы хоць крыху былі паблажлівыя да маёй неразважлівасці. Але вы і так паблажлівыя да мяне. Бо я руплюся аб вас рупнасцю Божаю, бо я заручыў вас з адзіным мужам, каб паставіць вас перад Хрыстом, як чыстую дзеву.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 3cd–4. 6 i 8ab. 16 i 17, Р.: 6а)

Рэфрэн: У рукі Твае, Пане,  аддаю я дух мой.

3. Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: У рукі Твае, Пане,  аддаю я дух мой.

6. У рукі Твае аддаю я дух мой; *

Ты мяне адкупіў, Пане, Божа верны.

8. Весялюся і радуюся міласэрнасці Тваёй, *

бо глянуў Ты на няшчасце маё.

Рэфрэн: У рукі Твае, Пане,  аддаю я дух мой.

16. У Тваіх руках дні мае, *

вызвалі мяне з рук ворагаў маіх і ганіцеляў.

17. Няхай свеціць аблічча Тваё над слугою Тваім, *

збаў мяне ў сваёй ласкавасці.

Рэфрэн: У рукі Твае, Пане,  аддаю я дух мой.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Гэтая мудрая панна сустрэла Пана ў чуванні,

калі прыйшоў Пан, яна ўвайшла з Ім на вяселле.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 1–13)

Вось жаніх, выходзьце яму насустрач

+ Чытанне святога Евангелля паводле Мацвея.

У той час:

Езус расказаў сваім вучням такую прыпавесць: Валадарства Нябеснае будзе падобнае да дзесяці паннаў, якія, узяўшы свае светачы, выйшлі насустрач жаніху. Пяць з іх было неразумных, а пяць — мудрых. Неразумныя, узяўшы свае светачы, не ўзялі з сабою алею. Мудрыя ж разам са светачамі сваімі ўзялі алей у пасудзіны свае. Калі жаніх спазняўся, то задрамалі ўсе і паснулі.

Але сярод ночы ўзняўся крык: Вось жаніх, выходзьце яму насустрач. Тады ўсталі ўсе панны гэтыя і прывялі ў парадак светачы свае. Неразумныя ж сказалі мудрым: Дайце нам вашага алею, бо нашыя светачы гаснуць. А мудрыя адказалі: Каб хапіла і вам, і нам, пайдзіце лепш да тых, хто прадае, і купіце сабе.

Калі ж пайшлі яны купляць, прыйшоў жаніх і тыя, якія былі падрыхтаваныя, увайшлі з ім на вяселле, і зачыніліся дзверы. Пасля прыходзяць і астатнія панны ды кажуць: Пане, пане, адчыні нам. Ён жа сказаў ім у адказ: Сапраўды кажу вам: не ведаю вас.

Таму чувайце, бо не ведаеце ні дня, ні гадзіны.

Гэта слова Пана.

14 снежня

св. Яна ад Крыжа, святара і доктара Касцёла

Успамін

ПЕРШАЕ ЧЫТАННЕ (1 Кар 2, 1–10а)

Абвяшчаем мудрасць Божую, схаваную ў таямніцы

Чытанне Першага паслання святога апостала Паўла да Карынцянаў.

Калі я прыйшоў да вас, браты, я не прыйшоў абвяшчаць вам сведчанне Божае ўзнёслым словам ці мудрасцю. Бо я вырашыў не ведаць нічога між вас, апроч Езуса Хрыста, і то ўкрыжаванага.

І я стаў перад вамі ў слабасці, і ў страху, і ў вялікім трымценні. А слова маё і прапаведаванне маё не ў пераканаўчых словах мудрасці, а ў праяўленні духа і сілы, каб вера вашая абапіралася не на чалавечай мудрасці, а на моцы Божай.

Мы абвяшчаем мудрасць сярод дасканалых, і не мудрасць гэтага свету ці знікомых князёў гэтага свету. Але абвяшчаем мудрасць Божую, схаваную ў таямніцы, якую Бог прадвызначыў перад вякамі для славы нашай. Ніхто з князёў гэтага свету не спазнаў яе; бо, калі б пазналі, не ўкрыжавалі б Пана славы. Але, як напісана: Чаго вока не бачыла, і вуха не чула і што не ўваходзіла ў чалавечае сэрца, тое Бог падрыхтаваў тым, хто любіць Яго.

Нам жа Бог адкрыў праз Духа.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 3–4. 5–6. 30–31, Р.: 30а)

Рэфрэн: Вусны справядлівага кажуць мудрасць.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Вусны справядлівага кажуць мудрасць.

5. Даручы Пану шлях свой, *

спадзявайся на Яго, і Ён сам будзе дзейнічаць.

6. Ён выведзе, як святло, тваю справядлівасць, *

і праўду тваю, як поўдзень.

Рэфрэн: Вусны справядлівага кажуць мудрасць.

30. Вусны справядлівага кажуць мудрасць, *

і язык ягоны абвяшчае правасуддзе.

31. Закон Божы ў ягоным сэрцы, *

і не захістаюцца яго крокі.

Рэфрэн: Вусны справядлівага кажуць мудрасць.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 25–33)

Ніхто з вас, калі не пакіне ўсяго, што мае, не можа быць вучнем Маім

+ Чытанне cвятога Евангелля паводле Лукі.

У той час:

Шмат людзей ішло за Езусам. Звярнуўшыся, Ён сказаў ім: Калі хто прыходзіць да Мяне і не зненавідзеў бацькі свайго, і маці, і жонкі, і дзяцей, і братоў, і сясцёр, і нават жыцця свайго, той не можа быць вучнем Маім. Хто не нясе крыжа свайго і не ідзе за Мною, не можа быць Маім вучнем.

Бо хто з вас, калі захоча пабудаваць вежу, спачатку не сядзе і не падлічыць выдаткаў, ці мае на будову. Калі ж закладзе падмурак і не зможа закончыць, усе, хто ўбачыць, пачнуць смяяцца з яго, кажучы: Гэты чалавек пачаў будаваць і не змог скончыць.

Або які кароль, ідучы на вайну супраць іншага караля, не сядзе і не параіцца спачатку, ці моцны ён, каб ісці з дзесяццю тысячамі супраць таго, хто ідзе на яго з дваццаццю тысячамі? Калі не, то пакуль той яшчэ далёка, ён пашле да яго пасланцоў прасіць міру.

Гэтак ніхто з вас, калі не пакіне ўсяго, што мае, не можа быць Маім вучнем.

Гэта слова Пана.

26 снежня

СВ. СТЭФАНА, ПЕРШАМУЧАНІКА

Свята

Гэтае свята мае два ўласныя чытанні.

ПЕРШАЕ ЧЫТАННЕ (Дз 6, 8–10; 7, 54–60)

Вось бачу нябёсы раскрытыя

Чытанне кнігі Дзеяў Апосталаў.

У тыя дні:

Стэфан, поўны ласкі і моцы, чыніў вялікія цуды і знакі сярод народу. Некаторыя з сінагогі, называнай лібертынскай і кірынэйскай, і александрыйскай, і некаторыя з Кілікіі і Азіі паўсталі і пачалі спрачацца са Стэфанам. Але не маглі супрацьстаяць мудрасці і Духу, з якімі ён прамаўляў.

Калі яны слухалі гэта, запалалі гневам у сэрцах сваіх і скрыгаталі на яго зубамі.

Стэфан жа, напоўнены Духам Святым, паглядзеў на неба і ўбачыў славу Божую і Езуса, які стаяў праваруч Бога, і сказаў: Вось бачу нябёсы раскрытыя і Сына Чалавечага, які стаіць праваруч Бога.

Але яны, закрычаўшы моцным голасам, заткнулі вушы свае і кінуліся на яго ўсе разам. І вывеўшы за горад, пачалі каменаваць. А сведкі паклалі адзежу сваю каля ног юнака, якога звалі Саўл.

І каменавалі Стэфана, які заклікаў і казаў: Пане Езу, прымі дух мой. І, упаўшы на калені, усклікнуў моцным голасам: Пане, не лічы ім граху гэтага!

І, сказаўшы гэта, спачыў.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 3cd–4. 6 і 8аb. 16bc i 17, Р.: 6а)

Рэфрэн: У рукі Твае, Пане, аддаю я дух мой.

3. Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: У рукі Твае, Пане, аддаю я дух мой.

6. У рукі Твае аддаю дух мой; *

Ты мяне вызваліў, Пане, Божа верны.

8. Весялюся і радуюся міласэрнасці Тваёй, *

бо глянуў Ты на няшчасце маё.

Рэфрэн: У рукі Твае, Пане, аддаю я дух мой.

16. У Тваіх руках дні мае, *

вызвалі мяне з рук ворагаў маіх і ганіцеляў.

17. Няхай свеціць аблічча Тваё над слугою Тваім, *

збаў мяне ў сваёй ласкавасці.

Рэфрэн: У рукі Твае, Пане, аддаю я дух мой.

СПЕЎ ПЕРАД ЕВАНГЕЛЛЕМ (Пс 118 (117), 26а і 27а)

Акламацыя: Аллелюя, аллелюя, аллелюя.

Благаслаўлёны, хто ідзе ў імя Пана, *

Пан ёсць Богам, і Ён асвятліў нас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 17–22)

Не вы будзеце гаварыць, а Дух Айца вашага будзе гаварыць праз вас

+ Чытанне святога Евангелля паводле Лукі.

У той час:

Езус сказаў сваім апосталам: Сцеражыцеся людзей, бо будуць аддаваць вас судам і ў сінагогах сваіх будуць бічаваць вас. І павядуць вас да правіцеляў і да каралёў з-за Мяне, дзеля сведчання перад імі і язычнікамі. Калі ж будуць выдаваць вас, не турбуйцеся, як або што сказаць, бо дадзена будзе вам у тую гадзіну, што сказаць.

Бо не вы будзеце гаварыць, а Дух Айца вашага будзе гаварыць праз вас. І выдасць брат брата на смерць, і бацька сына; і паўстануць дзеці на бацькоў і аддадуць іх на смерць. І ўсе будуць ненавідзець вас за імя Маё. Хто ж вытрывае да канца, будзе збаўлены.

Гэта слова Пана.

27 снежня

СВ. ЯНА, АПОСТАЛА І ЕВАНГЕЛІСТА

Свята

Гэтае свята мае два ўласныя чытанні.

ПЕРШАЕ ЧЫТАННЕ (1 Ян 1, 1–4)

Тое, што мы бачылі і чулі, абвяшчаем і вам

Пачатак Першага паслання святога апостала Яна.

Умілаваныя:

Тое, што было ад пачатку, што мы чулі, што бачылі сваімі вачыма, на што глядзелі і да чаго дакраналіся нашыя рукі, пра Слова жыцця, — бо жыццё аб’явілася, і мы бачылі, і сведчым, і абвяшчаем вам гэтае вечнае жыццё, якое было ў Айца і аб’явілася нам, — тое, што мы бачылі і чулі, абвяшчаем і вам, каб і вы мелі еднасць з намі. А нашая еднасць ёсць з Айцом і Сынам Ягоным, Езусам Хрыстом. І гэта пішам мы, каб радасць нашая была поўнай.

Гэта слова Божае.

РЭСПАНСАРЫЙНЫ ПСАЛЬМ (Пс 97 (96), 1–2. 5–6. 11–12, Р.: 12а)

Рэфрэн: Радуйцеся ў Пану справядлівыя.

1. Пан валадарыць, няхай радуецца зямля, *

няхай весяляцца шматлікія выспы.

2. Воблака і цемра вакол Яго, *

справядлівасць і права — аснова Ягонага трону.

Рэфрэн: Радуйцеся ў Пану справядлівыя.

5. Горы, як воск, растопяцца перад абліччам Пана, *

перад абліччам Пана ўсёй зямлі.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

Рэфрэн: Радуйцеся ў Пану справядлівыя.

11. Святло ззяе для справядлівага, *

і радасць — для праведных сэрцам.

12. Радуйцеся справядлівыя ў Пану *

і дзякуйце Яму на ўспамін Ягонай святасці.

Рэфрэн: Радуйцеся ў Пану справядлівыя.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Цябе, Божа, праслаўляем; вызнаём Цябе, Пане,

слаўны хор апосталаў Цябе ўсхваляе.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 2–8)

Другі вучань пабег наперадзе хутчэй за Пятра і прыбыў да магілы першы

+ Чытанне святога Евангелля паводле Яна.

У першы дзень тыдня Марыя Магдалена пабегла і прыбыла да Сымона Пятра і да другога вучня, якога любіў Езус, і сказала ім: Забралі Пана з магілы, і не ведаем, дзе паклалі Яго.

Тады выйшаў Пётр і другі вучань, і пайшлі да магілы. Пабеглі абодва разам. І другі вучань пабег наперадзе хутчэй за Пятра і прыбыў да магілы першы. Заглянуўшы, убачыў, што ляжаць палотны, аднак не ўвайшоў. Тады прыйшоў за ім Сымон Пётр і ўвайшоў у грабніцу, і ўбачыў палотны, якія там ляжалі, і хусту, якая была на галаве Ягонай, не з палотнамі яна ляжала, а асобна, скручаная на іншым месцы. Тады ўвайшоў і той другі вучань, што прыбег першы да магілы, і ўбачыў, і паверыў.

Гэта слова Пана.

28 снежня

СВЯТЫХ НЕМАЎЛЯТ

Свята

Гэтае свята мае два ўласныя чытанні.

ПЕРШАЕ ЧЫТАННЕ (1 Ян 1, 5 — 2, 2)

Кроў Езуса ачышчае нас ад усялякага граху

Чытанне Першага паслання святога апостала Яна.

Умілаваныя:

Навіну, якую мы пачулі ад Езуса Хрыста, абвяшчаем вам, што Бог ёсць Святло і няма ў Ім ніякай цемры. Калі мы кажам, што маем еднасць з Ім, а ходзім у цемры, то мы хлусім і паступаем не па праўдзе. А калі ходзім у святле, як Ён ёсць у святле, то маем еднасць паміж сабою, і кроў Езуса, Сына Ягонага, ачышчае нас ад усялякага граху. Калі кажам, што не маем граху, ашукваем саміх сябе, і няма ў нас праўды. Калі ж вызнаём грахі нашыя, то Ён, верны і справядлівы, прабачыць нам грахі і ачысціць нас ад усялякай несправядлівасці. Калі кажам, што мы не зграшылі, то робім Яго ілгуном, і няма ў нас слова Ягонага.

Дзеці мае, гэта пішу вам, каб вы не грашылі. Калі ж хто зграшыць, то мы маем Заступніка перад Айцом, Езуса Хрыста справядлівага. Ён ёсць ахвярай уміласціўлення за нашыя грахі, і не толькі за нашыя, але таксама за грахі ўсяго свету.

Гэта слова Божае.

РЭСПАНСАРЫЙНЫ ПСАЛЬМ (Пс 124 (123), 2–3, 4–5. 7ab–8, Р.: пар. 8)

Рэфрэн: Наша дапамога — у імені Пана.

2. Калі б Пан не быў з намі, *

і людзі супраць нас паўсталі,

3. то яны праглынулі б нас жывымі, *

калі б распаліўся іх гнеў супраць нас.

Рэфрэн: Наша дапамога — у імені Пана.

4. Тады б залілі нас воды, *

паток прайшоў бы над намі,

5. Тады прайшлі б над намі, *

бурлівыя воды.

Рэфрэн: Наша дапамога — у імені Пана.

7. Душа наша, як птушка, вызвалілася з сіла лоўчых; *

сіло парвана, і мы ўратаваліся.

8. Дапамога наша — у імені Пана, *

які стварыў неба і зямлю.

Рэфрэн: Наша дапамога — у імені Пана.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Цябе, Божа, праслаўляем; вызнаём Цябе, Пане, *

слаўны хор апосталаў Цябе ўсхваляе.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 2, 13–18)

Ірад паслаў пазабіваць усіх хлопцаў у Бэтлееме

+ Чытанне святога Евангелля паводле Мацвея.

Калі мудрацы адышлі, вось, анёл Пана з’явіўся Юзафу ў сне і сказаў: Устань, вазьмі Дзіця і Маці Яго, і ўцякай у Егіпет і будзь там, пакуль не скажу табе; бо Ірад будзе шукаць Дзіця, каб загубіць Яго. Ён устаў, узяў Дзіця і Маці Яго ноччу і пайшоў у Егіпет. І быў там да смерці Ірада. Так збылося сказанае Панам праз прарока: З Егіпта паклікаў Я Сына Майго.

Тады Ірад, убачыўшы, што мудрацы ашукалі яго, вельмі разгневаўся і паслаў пазабіваць усіх хлопцаў у Бэтлееме і ва ўсіх ваколіцах яго, ад двух гадоў і менш, паводле часу, які выведаў ад мудрацоў. Тады збылося сказанае прарокам Ераміяй, які кажа: Голас у Раме чутны, плач і лямант вялікі. Рахіль аплаквае дзяцей сваіх і не хоча суцешыцца, бо іх няма.

Гэта слова Пана.

24 снежня

НАРАДЖЭННЕ ПАНА

Урачыстасць

Імша ў вігілію

ПЕРШАЕ ЧЫТАННЕ (Іс 62, 1–5)

Ты спадабаўся Пану

Чытанне кнігі прарока Ісаі.

Дзеля Сіёну не буду маўчаць,

дзеля Ерузалема не супакоюся,

пакуль не ўзыдзе, як святло, справядлівасць яго

і яго збаўленне не запалае, як паходня.

І ўбачаць народы тваю справядлівасць,

і ўсе каралі – тваю славу;

і назавуць цябе новым іменем,

якое вызначаць вусны Пана.

І будзеш каронаю славы ў руцэ Пана,

і каралеўскай дыядэмай на далоні твайго Бога.

Ужо не скажуць пра цябе: Пакінуты, –

і зямлю тваю не будуць больш называць пустыняй.

Але будуць называць цябе:

Маё ўпадабанне ў ім, –

а зямлю тваю замужняй,

бо  ты спадабаўся Пану,

і зямля твая атрымае мужа.

Бо, як юнак бярэ замуж дзяўчыну,

так возьмуць цябе сыны твае;

як жаніх радуецца нявесце,

так узрадуецца табою твой Бог.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 4–5. 16–17. 27 і 29, Р.: 2а)

Рэфрэн: Міласэрнасць Пана ўсхваляць буду вечна.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Міласэрнасць Пана ўсхваляць буду вечна.

16. Шчаслівы народ, які ведае радасны вокліч*

і ходзіць у святле аблічча Твайго, Пане.

17. Радуюцца імені Твайму ўвесь дзень *

і ўзвышаюцца ў Тваёй справядлівасці.

Рэфрэн: Міласэрнасць Пана ўсхваляць буду вечна.

27. Ён будзе клікаць Мяне: Ты мой Айцец, *

мой Бог і скала збаўлення майго.

29. Навек захаваю для яго Маю міласэрнасць, *

і будзе непахісным запавет Мой з ім.

Рэфрэн: Міласэрнасць Пана ўсхваляць буду вечна.

ДРУГОЕ ЧЫТАННЕ (Дз 13, 16–17. 22–25)

Сведчанне Паўла пра Хрыста, сына Давіда

Чытанне кнігі Дзеяў Апосталаў.

Калі Павел прыбыў у Антыёхію, што ў Галатыі, ён устаў у сінагозе, даў знак рукою і сказаў: Мужы Ізраэля і тыя, хто баіцца Бога, слухайце! Бог гэтага ізраэльскага народа выбраў айцоў нашых і ўзвысіў народ падчас знаходжання ў зямлі егіпецкай, і ўзнятаю рукою вывеў іх з яе.

І пасля гэтага прызначыў Давіда каралём іхнім, пра якога і сказаў, засведчыўшы: Я знайшоў Давіда, сына Есэя, мужа па сэрцу Майму, які выканае ўсе жаданні Мае.

З ягонага патомства, паводле абяцання, Бог вывеў для Ізраэля Збаўцу Езуса. Перад Ягоным прыйсцем Ян прапаведаваў хрост пакаяння ўсяму ізраэльскаму народу. Пад канец сваёй дзейнасці Ян сказаў: Я не з’яўляюся тым, кім вы лічыце мяне; але вось за мною ідзе той, каму я не варты развязаць сандалі на нагах.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Заўтра будзе знішчана несправядлівасць зямлі,

і Збаўца свету будзе валадарыць над намі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 1, 1–25)

Радаслоўе Езуса Хрыста, сына Давіда

+ Чытанне святога Евангелля паводле Мацвея.

Радаслоўе Езуса Хрыста, сына Давіда, сына Абрагама.

Абрагам быў бацькам Ісаака; Ісаак — бацькам Якуба; Якуб — бацькам Юды і ягоных братоў; Юда быў бацькам Фарэса і Зары, маці якіх была Тамар. Фарэс быў бацькам Эзрома; Эзром — бацькам Арама, Арам – бацькам Амінадаба; Амінадаб — бацькам Наасона; Наасон — бацькам Сальмона; Сальмон — бацькам Бааза, а маці была Рахаб. Бааз быў бацькам Абэда, а маці была Рут. Абэд быў бацькам Есэя, а Есэй быў бацькам караля Давіда.

Давід быў бацькам Саламона, а маці ягоная была ранейшая жонка Урыі. Саламон быў бацькам Рабаама; Рабаам — бацькам Абія; Абій — бацькам Асы; Аса — бацькам Язафата; Язафат — бацькам Ярама; Ярам — бацькам Осіі; Осія — бацькам Яатама; Яатам — бацькам Ахаза; Ахаз — бацькам Эзэхіі; Эзэхія —бацькам Манасэса; Манасэс — бацькам Амона; Амон — бацькам Ёсіі; Ёсія — бацькам Ехоніі і ягоных братоў падчас вавілонскага перасялення.

А пасля вавілонскага перасялення Ехонія быў бацькам Салятыэля; Салятыэль — бацькам Зарабабэля; Зарабабэль — бацькам Абіюда; Абіюд —бацькам Эліяхіма; Эліяхім — бацькам Азора; Азор — бацькам Садока; Садок — бацькам Ахіма; Ахім — бацькам Эліюда; Эліюд — бацькам Элеазара; Элеазар — бацькам Маттана; Маттан — бацькам Якуба; Якуб — бацькам Юзафа, мужа Марыі, ад якой нарадзіўся Езус, званы Хрыстом.

А ўсіх пакаленняў ад Абрагама да Давіда — чатырнаццаць, ад Давіда да вавілонскага перасялення — чатырнаццаць, і ад вавілонскага перасялення да Хрыста — чатырнаццаць пакаленняў.

Такім было нараджэнне Езуса Хрыста: пасля заручынаў Маці Ягонай Марыі з Юзафам, перш чым пачалі жыць разам, яна зачала ад Духа Святога. Юзаф жа, муж яе, будучы справядлівым і не хочучы зняславіць Яе, хацеў патаемна адпусціць Яе.

Калі ён надумаў гэта, вось анёл Пана з’явіўся яму ў сне і сказаў: Юзэфе, сыне Давіда, не бойся прыняць Марыю, жонку тваю, бо зачатае ў ёй, ёсць ад Духа Святога. Яна ж народзіць Сына, і дасі Яму імя Езус, бо Ён збавіць народ свой ад ягоных грахоў.

А ўсё гэта сталася, каб збылося сказанае Панам праз прарока, які кажа: Вось Дзева зачне і народзіць Сына, і дадуць Яму імя Эммануэль, што азначае “з намі Бог”.

Абудзіўшыся ад сну, Юзаф зрабіў, як загадаў яму анёл Пана, і прыняў жонку сваю, і не збліжаўся да Яе, аж нарадзіла Сына. І ён даў Яму імя Езус.

Гэта слова Пана.

25 снежня

НАРАДЖЭННЕ ПАНА

Урачыстасць

[Імша ўначы] [Імша на світанні] [Імша ўдзень]

Імша ўначы

ПЕРШАЕ ЧЫТАННЕ (Іс 9, 1–6)

Сын дадзены нам

Чытанне кнігі прарока Ісаі.

Народ, які хадзіў у цемры,

убачыў святло вялікае;

над жыхарамі краіны смяротнага ценю

заззяла святло.

Ты памножыў народ,

павялічыў радасць.

Ён весяліцца перад Табою,

як весяляцца ў час жніва,

як цешацца пры падзеле здабычы.

Бо ярмо, што гняло яго,

і кій на плячах ягоных,

і розгу прыгнятальніка ягонага

Ты зламаў, як у дзень Мадыяма.

Бо ўсякі бот ваюючага жаўнера

і адзенне, забруджанае крывёю,

будзе кінута ў пажар на ежу агню.

Бо Дзіця нарадзілася нам,

Сын дадзены нам;

і ўлада спачыла на плячах Яго,

і дадуць імя Яму:

Цудоўны Дарадчык, Бог Моцны,

Спрадвечны Айцец, Князь Спакою.

Будзе вялікім панаванне Яго,

і міру не будзе канца

над тронам Давіда і над яго валадарствам,

якое Ён умацуе і падтрымае ў правасуддзі і справядлівасці

адгэтуль і навекі.

Руплівасць Пана Магуццяў учыніць гэта.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2а. 2b–3. 11–12. 13, Р.: Лк 2, 11)

Рэфрэн: Нарадзіўся сёння Збаўца Езус Хрыстус.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Нарадзіўся сёння Збаўца Езус Хрыстус.

Абвяшчайце з дня ў дзень Яго збаўленне.*

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Нарадзіўся сёння Збаўца Езус Хрыстус.

11. Няхай радуюцца нябёсы і весяліцца зямля, *

няхай шуміць мора і ўсё, што яго напаўняе.

12. Няхай усцешыцца поле і ўсё, што на ім, *

няхай усклікаюць тады ўсе дрэвы лясныя.

Рэфрэн: Нарадзіўся сёння Збаўца Езус Хрыстус.

13. Перад абліччам Пана, які прыходзіць, *

які прыходзіць судзіць зямлю.

Ён будзе судзіць свет справядліва, *

а народы паводле сваёй праўды.

Рэфрэн: Нарадзіўся сёння Збаўца Езус Хрыстус.

ДРУГОЕ ЧЫТАННЕ (Ціт 2, 11–14)

З’явілася ласка Божая для ўсіх людзей

Чытанне Паслання святога апостала Паўла да Ціта.

Умілаваныя:

З’явілася ласка Божая, збаўчая для ўсіх людзей, якая вучыць нас, каб мы, адрокшыся ад бязбожнасці і пажадлівасці свету, жылі ў цяперашнім жыцці разважліва, справядліва і пабожна, чакаючы шчаслівай надзеі і аб’яўлення хвалы вялікага Бога і Збаўцы нашага Езуса Хрыста, які аддаў самога сябе за нас, каб адкупіць ад усялякага беззаконня і ачысціць для сябе народ выбраны, руплівы ў добрых учынках.

Гэта слова Божае.

СПЕЎ ПЕРАД ЕВАНГЕЛЛЕМ (Лк 2, 10–11)

Акламацыя: Аллелюя, аллелюя, аллелюя.

Абвяшчаю вам вялікую радасць:

нарадзіўся сёння Збаўца, якім ёсць Хрыстус Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 1–14)

Нарадзіўся вам сёння Збаўца

+ Чытанне святога Евангелля паводле Лукі.

Сталася ў тыя дні:

Выйшаў ад цэзара Аўгуста загад зрабіць перапіс па ўсёй зямлі. Гэты перапіс быў першы падчас панавання Квірынія ў Сірыі. І пайшлі ўсе запісвацца, кожны ў свой горад.

Пайшоў таксама і Юзаф з Галілеі, з горада Назарэта, у Юдэю, у горад Давіда, званы Бэтлеем, бо ён быў з дому і роду Давіда, каб запісацца з Марыяй, заручанай з ім, якая была цяжарнай.

Калі ж яны былі там, надышоў час нарадзіць Ёй. І нарадзіла Сына свайго першароднага, і спавіла Яго, і паклала ў яслі, бо не было ім месца ў заездзе.

У той ваколіцы былі на полі пастухі, якія вартавалі ўначы свой статак. Раптам з’явіўся ім анёл Пана, і хвала Пана асвяціла іх, і вялікі страх ахапіў іх. І сказаў ім анёл: Не бойцеся, я абвяшчаю вам вялікую радасць, якая будзе для ўсяго народа, бо нарадзіўся вам сёння ў горадзе Давіда Збаўца, якім ёсць Хрыстус Пан. І вось вам знак: знойдзеце Немаўля спавітае і пакладзенае ў яслях.

І раптам з’явілася з анёлам вялікае войска нябеснае, якое праслаўляла Бога і ўсклікала:

Хвала на вышынях Богу,

а на зямлі спакой

людзям добрай волі.

Гэта слова Пана.

Імша на світанні

ПЕРШАЕ ЧЫТАННЕ (Іс 62, 11–12)

Вось ідзе тваё збаўленне

Чытанне кнігі прарока Ісаі.

Вось Пан абвяшчае аж да межаў зямлі:

Скажыце дачцы Сіёну:

вось ідзе тваё Збаўленне,

вось узнагарода Ягоная з Ім

і адплата Ягоная перад Ім.

І назавуць іх народам святым,

адкупленымі Панам,

а цябе назавуць горадам жаданым,

непакінутым.

Гэта слова Божае.

РЭСПАНСАРЫЙНЫ ПСАЛЬМ (Пс 97 (96), 1 і 6. 11–12)

Рэфрэн: Святло заззяла, бо Пан нарадзіўся.

1. Пан валадарыць, няхай радуецца зямля, *

няхай весяляцца шматлікія выспы.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

Рэфрэн: Святло заззяла, бо Пан нарадзіўся.

11. Святло ззяе для справядлівага, *

і радасць — для праведных сэрцам.

12. Радуйцеся справядлівыя ў Пану *

і дзякуйце на ўспамін Ягонай святасці.

Рэфрэн: Святло заззяла, бо Пан нарадзіўся.

ДРУГОЕ ЧЫТАННЕ (Ціт 3, 4–7)

Паводле міласэрнасці сваёй збавіў нас

Чытанне Паслання святога апостала Паўла да Ціта.

Умілаваныя:

Калі ж аб’явілася дабрыня і чалавекалюбства Бога, Збаўцы нашага, Ён не дзеля ўчынкаў справядлівасці, якія мы ўчынілі, але паводле міласэрнасці сваёй збавіў нас праз купель адраджэння і аднаўлення Святым Духам, якога шчодра выліў на нас праз Езуса Хрыста, Збаўцу нашага, каб, апраўданыя Ягонай ласкаю, мы сталі паводле надзеі спадкаемцамі вечнага жыцця.

Гэта слова Божае.

СПЕЎ ПЕРАД ЕВАНГЕЛЛЕМ (Лк 2, 14)

Акламацыя: Аллелюя, аллелюя, аллелюя.

Хвала на вышынях Богу,

а на зямлі спакой людзям добрай волі.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 15–20)

Пастухі знайшлі Марыю і  Юзафа, і Немаўля

+ Чытанне святога Евангелля паводле Лукі.

Сталася:

Калі анёлы адышлі ад іх на неба, пастухі сказалі адзін аднаму: Пойдзем у Бэтлеем і паглядзім, што там сталася і пра што абвясціў нам Пан.

І пайшлі яны, спяшаючыся, і знайшлі Марыю і Юзафа, і Немаўля, якое ляжала ў яслях. А калі ўбачылі, расказалі тое, што было абвешчана ім пра гэтае Дзіця.

І ўсе, хто чуў, дзівіліся таму, што расказвалі ім пастухі.

А Марыя захоўвала ўсе гэтыя словы, разважаючы ў сэрцы сваім.

І вярнуліся пастухі, праслаўляючы і хвалячы Бога за ўсё, што чулі і бачылі, так як ім было сказана.

Гэта слова Пана.

Імша ўдзень

ПЕРШАЕ ЧЫТАННЕ (Іс 52, 7–10)

Убачаць усе межы зямлі  збаўленне Бога нашага

Чытанне кнігі прарока Ісаі.

Якія прыгожыя на гарах ногі пасланца,

які абвяшчае мір, які нясе радасць

і абвяшчае збаўленне,

які кажа Сіёну: Валадарыць Бог твой!

Голас вартаўнікоў тваіх:

яны ўзнялі голас,

усе разам усклікаюць,

бо ўласнымі вачыма бачаць,

што Пан вяртаецца на Сіён.

Трыумфуйце, усклікайце разам,

разваліны Ерузалема,

бо суцешыў Пан народ свой,

адкупіў Ерузалем.

Пан адкрыў святое плячо сваё

перад вачыма ўсіх народаў;

і ўбачаць усе межы зямлі

збаўленне Бога нашага.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3cd–4. 5-6, Р.: 3c)

Рэфрэн: Убачылі ўсе збаўленне Бога нашага.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Убачылі ўсе збаўленне Бога нашага.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

для дому Ізраэля.

Рэфрэн: Убачылі ўсе збаўленне Бога нашага.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Убачылі ўсе збаўленне Бога нашага.

5. Грайце Пану на гуслях,  *

на гуслях і на арфе.

6. Пад гучанне трубаў і рога *

радасна ўсклікайце перад Панам і Валадаром.

Рэфрэн: Убачылі ўсе збаўленне Бога нашага.

ДРУГОЕ ЧЫТАННЕ (Гбр 1, 1–6)

Бог прамовіў да нас праз Сына

Чытанне Паслання да Габрэяў.

Шмат разоў і па-рознаму прамаўляў калісьці Бог да айцоў нашых праз прарокаў, у гэтыя апошнія дні прамовіў да нас праз Сына, якога ўстанавіў спадкаемцам усяго, праз якога і стварыў сусвет.

Ён, будучы адлюстраваннем Ягонай славы і вобразам Ягонай сутнасці і падтрымліваючы ўсё словам моцы сваёй, здзейсніў ачышчэнне ад грахоў, сеў праваруч Велічы на вышынях і стаў настолькі вышэйшым за анёлаў, наколькі больш слаўнае, чым яны, атрымаў у спадчыну імя.

Бо калі і каму з анёлаў Ён сказаў:

Ты – Сын Мой,

Я сёння нарадзіў Цябе?

І яшчэ:

Я буду Яму Айцом,

а Ён будзе Мне Сынам.

Калі ж зноў увядзе Першароднага ў свет, скажа:

Няхай паклоняцца Яму

усе анёлы Божыя.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Заззяў над намі святы дзень,

ідзіце, народы, пакланіцеся Пану,

бо вялікае святло сышло сёння на зямлю.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 1–18)

Слова сталася целам і пасялілася між намі

+ Чытанне святога Евангелля паводле Яна.

На пачатку было Слова,

і Слова было ў Бога,

і Богам было Слова.

Яно было ў Бога спрадвеку.

Усё праз Яго сталася,

і без Яго нічога не сталася з таго, што сталася.

У Ім было жыццё,

і жыццё было святлом людзей.

А святло свеціць у цемры,

і цемра не агарнула яго.

З’явіўся чалавек, пасланы ад Бога;

імя ягонае было Ян.

Ён прыйшоў дзеля сведчання,

каб засведчыць пра Святло,

каб усе паверылі праз яго.

Не быў ён святлом, але быў пасланы,

каб сведчыць пра Святло.

Было Святло праўдзівае,

якое асвятляе кожнага чалавека,

які прыходзіць на свет.

У свеце было,

і свет праз Яго стаўся,

і свет не пазнаў Яго.

Прыйшло да свайго,

і свае Яго не прынялі.

А тым, хто прыняў Яго,

дало ўладу стаць Божымі дзецьмі,

тым, хто верыць у імя Ягонае,

хто ні ад крыві,

ні ад жадання цела,

ні ад жадання мужа,

але ад Бога нарадзіўся.

Слова сталася целам

і пасялілася між намі,

і бачылі мы славу Ягоную,

славу, якую мае ад Айца Адзінародны,

поўны ласкі і праўды.

Ян сведчыць пра Яго і ўсклікае, кажучы: Гэта быў той, пра якога я сказаў: за мною ідзе той, які апярэдзіў мяне, таму што быў раней за мяне. І з паўнаты Ягонай мы ўсе прынялі ласку замест ласкі. Бо Закон быў дадзены праз Майсея, ласка і праўда сталіся праз Езуса Хрыста. Бога ніхто ніколі не бачыў. Адзінародны Бог, які ва ўлонні Айца, Ён аб’вясціў.

Гэта слова Пана.

1 студзеня

СВ. БАГАРОДЗІЦЫ МАРЫІ

Урачыстасць

ПЕРШАЕ ЧЫТАННЕ (Ліч 6, 22–27)

І будуць заклікаць імя Маё над сынамі Ізраэля, і Я благаслаўлю іх

Чытанне кнігі Лічбаў.

Прамовіў Пан да Майсея, кажучы:

Скажы Аарону і сынам ягоным: Так благаслаўляйце сыноў Ізраэля, кажучы ім:

Няхай благаслаўляе цябе Пан і аберагае цябе!

Няхай Пан распраменіць сваё аблічча над табою і адорыць цябе ласкай.

Няхай Пан скіруе на цябе свой погляд і адорыць цябе мірам.

І будуць заклікаць імя Маё над сынамі Ізраэля, і Я благаслаўлю іх.

Гэта слова Божае.

РЭСПАНСАРЫЙНЫ ПСАЛЬМ  (Пс 67 (66), 2–3. 5. 6 і 8, Р.: 2а)

Рэфрэн: Няхай Бог змілуецца над намі.

2. Няхай Бог змілуецца над намі і благаславіць нас, *

няхай заззяе аблічча Яго над намі,

3. каб на зямлі мы спазналі Ягоную дарогу, *

між усімі народамі Яго збаўленне.

Рэфрэн: Няхай Бог змілуецца над намі.

5. Няхай весяляцца *

і радуюцца ўсе плямёны,

бо Ты судзіш народы паводле праўды *

і плямёнамі на зямлі кіруеш.

Рэфрэн: Няхай Бог змілуецца над намі.

6. Няхай славяць Цябе народы, Божа, *

няхай славяць Цябе народы ўсе.

8. Няхай Бог нас благаслаўляе, *

няхай баяцца Яго ўсе межы зямлі.

Рэфрэн: Няхай Бог змілуецца над намі.

ДРУГОЕ ЧЫТАННЕ (Гал 4, 4–7)

Паслаў Бог Сына свайго, народжанага ад жанчыны

Чытанне Паслання святога апостала Паўла да Галатаў.

Браты:

Калі надышла паўната часу, паслаў Бог Сына свайго, народжанага ад жанчыны, падпарадкаванага Закону, каб адкупіць тых, хто падлягаў Закону, каб мы атрымалі ўсынаўленне. А паколькі вы сыны, Бог паслаў у вашыя сэрцы Духа Сына свайго, які ўсклікае: Абба, Ойча! Таму ты ўжо не раб, а сын, а калі сын, то і спадкаемца Божы.

Гэта слова Божае.

СПЕЎ ПЕРАД ЕВАНГЕЛЛЕМ (Гбр 1, 1–2)

Акламацыя: Аллелюя, аллелюя, аллелюя.

Шмат разоў прамаўляў калісьці Бог

да айцоў нашых праз прарокаў,

у гэтыя апошнія дні прамовіў да нас праз Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 16–21)

Знайшлі Марыю і Юзэфа, і Немаўля. I кaлі мiнулa вoсем дзён, дaлі Яму iмя Езус

+ Чытанне святога Евангелля паводле Лукі.

У той час:

Пайшлі пастухі, спяшаючыся, і знайшлі Марыю і Юзафа, і Немаўля, якое ляжала ў яслях. А калі ўбачылі, расказалі тое, што было абвешчана ім пра гэтае Дзіцятка.

І ўсе, хто чуў, дзівіліся таму, што расказвалі ім пастухі.

А Марыя захоўвала ўсе гэтыя словы, разважаючы ў сэрцы сваім.

І вярнуліся пастухі, праслаўляючы і хвалячы Бога за ўсё, што чулі і бачылі, так як ім было сказана.

I кaлі мiнулa вoсем дзён, кaб aбрэзaць Дзiця, дaлі Яму iмя Езус, якoе былo нaзвaнa aнёлaм перад Яго зaчaццем ва ўлонні.

Гэта слова Пана.

2 студзеня

св. Базыля Вялікага і Грыгорыя Назіянзскага, біскупаў і доктараў Касцёла

Успамін

ПЕРШАЕ ЧЫТАННЕ (Эф 4, 1–7. 11–13)

Для справы служэння, для будавання Хрыстовага Цела

Чытанне Паслання святога апостала Паўла да Эфесцаў.

Браты:

Малю вас я, вязень Пана, паступаць годна паклікання, якім вы пакліканы, з усёю пакораю і лагоднасцю, з доўгацярплівасцю, церпячы адзін аднаго ў любові, стараючыся захаваць еднасць духа ў саюзе міру.

Адно цела і адзін дух, як і вы пакліканы ў адной надзеі вашага паклікання. Адзін Пан, адна вера, адзін хрост, адзін Бог і Айцец усіх, які над усімі і праз усіх, і ва ўсіх нас.

Кожнаму з нас дадзена ласка паводле меры Хрыстовага дару. І Ён паставіў адных апосталамі, другіх прарокамі, іншых евангелістамі, іншых пастырамі і настаўнікамі дзеля выхавання святых для справы служэння, для будавання Хрыстовага Цела, пакуль усе мы прыйдзем да еднасці веры і пазнання Сына Божага, да чалавека дасканалага, да меры сталасці паводле Хрыстовай паўнаты.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы.

1. Пан — пастыр мой, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Тваё жазло і Твой посах мяне суцяшаюць.

Рэфрэн: Пан — пастыр мой, не буду мець нястачы.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы.

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, не буду мець нястачы.

СПЕЎ ПЕРАД ЕВАНГЕЛЛЕМ (Мц 23, 9b. 10b)

Акламацыя: Аллелюя, аллелюя, аллелюя.

Адзін у вас Айцец Нябесны,

адзін у вас Настаўнік — Хрыстус.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 8–12)

Большы з вас няхай будзе слугою для вас

+ Чытанне cвятога Евангелля паводле Мацвея.

У той час:

Езус сказаў сваім вучням: Вы ж не дазваляйце называць сябе „настаўнік“, бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік — Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

6 студзеня

АБ'ЯЎЛЕННЕ ПАНА

Урачыстасць

ПЕРШАЕ ЧЫТАННЕ (Іс 60, 1–6)

Слава Пана ўзышла над табою

Чытанне кнігі прарока Ісаі.

Устань, свяціся, Ерузалем,

бо прыйшло тваё святло,

і слава Пана ўзышла над табою.

Бо вось цемра пакрые зямлю,

і змрок — народы,

а Пан узыдзе над табою,

і слава Ягоная з’явіцца над табою.

І пойдуць народы да твайго святла,

і каралі да бляску твайго ўсходу.

Узнімі вочы свае і паглядзі навокал:

усе яны збіраюцца, ідуць да цябе.

Сыны твае прыходзяць здалёк,

і дачок тваіх нясуць на руках.

Тады ўбачыш ты і заззяеш,

затрапеча ад радасці сэрца тваё,

бо багацці мора паплывуць да цябе,

прыйдзе да цябе скарб народаў.

Закрые цябе мноства вярблюдаў,

маладых вярблюдаў з Мадыяну і з Эфы.

Усе яны прыйдуць з Сабы,

прынясуць золата і кадзіла,

і абвяшчаць будуць хвалу Пану.

Гэта слова Божае.

РЭСПАНСАРЫЙНЫ ПСАЛЬМ (Пс 72 (71), 1–2. 7–8. 10–11. 12–13, Р.: пар. 11)

Рэфрэн: Усе народы свету будуць служыць Пану.

1. Божа, дай суд Твой каралю *

і сыну караля Тваю справядлівасць.

2. Няхай судзіць народ Твой справядліва *

і прыгнечаных Тваіх паводле права.

Рэфрэн: Усе народы свету будуць служыць Пану.

7. У дні Ягоныя закрасуе справядлівасць, *

і вялікі спакой, аж пакуль не знікне месяц.

8. І будзе Ён панаваць ад мора да мора, *

і ад Ракі аж да краю зямлі.

Рэфрэн: Усе народы свету будуць служыць Пану.

10. Каралі Тарсісу і астравоў прынясуць Яму дары, *

Каралі Аравіі і Сабы складуць даніну.

11. І паклоняцца Яму ўсе каралі, *

усе народы будуць служыць Яму.

Рэфрэн: Усе народы свету будуць служыць Пану.

12. Бо Ён вызваліць убогага, які Яго кліча, *

і прыгнечанага, які дапамогі не мае.

13. Змілуецца Ён над бедным і ўбогім *

і душы бедных уратуе.

Рэфрэн: Усе народы свету будуць служыць Пану.

ДРУГОЕ ЧЫТАННЕ (Эф 3, 2–3а. 5–6)

Цяпер адкрылася, што язычнікі з’яўляюцца сунаследнікамі абяцання

Чытанне Паслання святога апостала Паўла да Эфесцаў.

Браты:

Вы чулі пра ўдзяленне ласкі Божай, дадзенай мне дзеля вас, бо праз аб’яўленне мне была адкрыта таямніца.

Яна не была адкрыта сынам чалавечым у мінулых пакаленнях, так як цяпер адкрылася святым апосталам Ягоным і прарокам праз Духа. Гэта значыць, што і язычнікі з’яўляюцца сунаследнікамі і членамі аднаго цела, і саўдзельнікамі абяцання ў Езусе Хрысце праз Евангелле.

Гэта слова Божае.

СПЕЎ ПЕРАД ЕВАНГЕЛЛЕМ (Мц 2, 2)

Акламацыя: Аллелюя, аллелюя, аллелюя.

Мы бачылі зорку Ягоную на ўсходзе

і прыйшлі пакланіцца Яму.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 2, 1–12)

Прыйшлі пакланіцца Яму

+ Чытанне святога Евангелля паводле Мацвея.

Калі ж Езус нарадзіўся ў Бэтлееме Юдэйскім у дні караля Ірада, вось мудрацы з усходу прыбылі ў Ерузалем, кажучы: Дзе нованароджаны кароль юдэйскі? Бо мы бачылі зорку Ягоную на ўсходзе і прыйшлі пакланіцца Яму.

Пачуўшы гэта, кароль Ірад занепакоіўся і ўвесь Ерузалем з ім. Ён сабраў усіх першасвятароў і кніжнікаў народу і пытаўся ў іх, дзе павінен нарадзіцца Месія?

Яны сказалі яму: У Бэтлееме Юдэйскім, бо так напісана прарокам: І ты, Бэтлеем, зямля Юды, нічым не меншы сярод гарадоў Юды, бо з цябе выйдзе Валадар, які будзе пасвіць народ Мой, Ізраэля.

Тады Ірад, патаемна паклікаўшы мудрацоў, выведаў у іх пра час з’яўлення зоркі. Паслаўшы іх у Бэтлеем, сказаў: Ідзіце і старанна шукайце Дзіця, калі ж знойдзеце, паведаміце мне, каб і я пайшоў пакланіцца Яму. Яны ж, выслухаўшы караля, пайшлі.

І вось зорка, якую яны бачылі на ўсходзе, ішла перад імі, пакуль не прыйшла і не стала над месцам, дзе было Дзіця. Убачыўшы зорку, яны вельмі ўзрадаваліся. Увайшоўшы ў дом, яны ўбачылі Дзіця з Марыяй, Маці Яго, і ўпалі, і пакланіліся Яму. І адчыніўшы скарбніцы свае, ахвяравалі Яму дары: золата, кадзіла і мірру.

І папярэджаныя ў сне, каб не вярталіся да Ірада, іншай дарогай адышлі ў сваю краіну.

Гэта слова Пана.

17 студзеня

св. Антонія, абата

Успамін

ПЕРШАЕ ЧЫТАННЕ (Эф 6, 10–13. 18)

Апраніцеся ва ўсю зброю Божую

Чытанне Паслання святога апостала Паўла да Эфесцаў.

Браты:

Мацуйцеся ў Пану магутнасцю сілы Ягонай. Апраніцеся ва ўсю зброю Божую, каб вы маглі супрацьстаяць ашуканствам д’ябла. Бо нашая барацьба не супраць крыві і цела, але супраць панаванняў, супраць уладаў, супраць гаспадароў цемры свету гэтага, супраць нябесных духаў злосці.

Дзеля гэтага прыміце ўсю зброю Божую, каб вы маглі супрацьстаяць у дзень ліхі і, усё адолеўшы, выстаяць.

Ва ўсялякай малітве і просьбе маліцеся ў Духу пры кожнай нагодзе. А дзеля гэтага дбайце з усёй стараннасцю і маліцеся за ўсіх святых.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 11, Р.: пар. 5а)

Рэфрэн: Ты, Пане, частка спадчыны маёй.

1. Захавай мяне, Божа, бо на Цябе спадзяюся, *

2. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Ты, Пане, частка спадчыны маёй.

7. Благаслаўляю Пана, які дае мне параду, *

бо і ноччу вучыць мяне маё сэрца.

8. Пана я маю заўсёды перад вачыма, *

Ён праваруч мяне, і  я не пахіснуся.

Рэфрэн: Ты, Пане, частка спадчыны маёй.

11. Ты дарогу жыцця мне пакажаш, *

паўната радасці перад Табою,

вечнае шчасце *

праваруч Цябе.

Рэфрэн: Ты, Пане, частка спадчыны маёй.

СПЕЎ ПЕРАД ЕВАНГЕЛЛЕМ (Ян 8, 31b–32)

Акламацыя: Аллелюя, аллелюя, аллелюя.

Калі застанецеся ў слове Маім,

то сапраўды будзеце вучнямі Маімі,

і спазнаеце праўду, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 16–26)

Калі хочаш быць дасканалым, ідзі, прадай маёмасць сваю

+ Чытанне святога Евангелля паводле Мацвея.

У той час:

Да Езуса падышоў адзін чалавек і сказаў: Настаўнік, што добрага зрабіць мне, каб мець жыццё вечнае?

Ён адказаў яму: Чаму пытаешся ў мяне пра дабро? Адзін ёсць Добры! Калі хочаш увайсці ў жыццё вечнае, захоўвай запаведзі. Той кажа Яму: Якія? Езус адказаў: Не забівай, не чужалож, не крадзі, не сведчы фальшыва, шануй бацьку і маці, любі бліжняга свайго, як самога сябе.

Юнак кажа Яму: Усё гэта я захоўваў, чаго яшчэ нестае мне? Езус кажа яму: Калі хочаш быць дасканалым, ідзі, прадай маёмасць сваю і раздай бедным, так здабудзеш скарб у нябёсах; прыходзь і ідзі за Мною.

Пачуўшы сказанае, юнак адышоў засмучаны, бо меў вялікую маёмасць.

Езус сказаў сваім вучням: Сапраўды кажу вам: цяжка багатаму ўвайсці ў Валадарства Нябеснае. І яшчэ кажу вам: Лягчэй вярблюду прайсці праз ігольнае вушка, чым багатаму ўвайсці ў Валадарства Божае.

Пачуўшы гэта, вучні вельмі здзівіліся і сказалі: Дык хто ж можа быць збаўлены?

Паглядзеўшы, Езус сказаў ім: У людзей гэта немагчыма, а ў Бога ўсё магчыма.

Гэта слова Пана.

21 студзеня

св. Агнешкі, панны і мучаніцы

Успамін

ПЕРШАЕ ЧЫТАННЕ (1 Кар 1, 26–31)

Слабое свету выбраў Бог

Чытанне Першага паслання святога апостала Паўла да Карынцянаў.

Паглядзіце, браты, на пакліканне вашае. Няшмат сярод вас мудрых паводле цела, няшмат моцных, няшмат высакародных.

Але Бог выбраў неразумнае свету, каб асароміць мудрых, і слабое свету выбраў Бог, каб асароміць моцных, і бязроднае свету, і пагарджанае, і тое, чаго няма выбраў Бог, каб знішчыць існае, каб ніякае цела не выхвалялася перад Богам.

Праз Яго і вы існуеце ў Хрысце Езусе, які стаў для нас мудрасцю ад Бога, і справядлівасцю, і пасвячэннем, і адкупленнем, каб было, як напісана: Хто хваліцца, няхай хваліцца ў Пану.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы.

3. Пан — пастыр мой, ні ў чым не буду мець нястачы, *

4. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Тваё жазло і Твой посах мяне суцяшаюць.

Рэфрэн: Пан — пастыр мой, не буду мець нястачы.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы.

7. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, не буду мець нястачы.

СПЕЎ ПЕРАД ЕВАНГЕЛЛЕМ (Ян 15, 9b. 5b)

Акламацыя: Аллелюя, аллелюя, аллелюя.

Заставайцеся ў Маёй любові, — кажа Пан, —

хто застаецца ўва Мне, а Я ў ім, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 44–46)

Прадае ўсё, што мае, і купляе яе

+ Чытанне cвятога Евангелля паводле Мацвея.

У той час:

Езус сказаў народу: Валадарства Нябеснае падобнае да скарбу, схаванага ў полі, які знайшоў чалавек і ўтаіў. У радасці ад гэтага ён ідзе і прадае ўсё, што мае, і купляе гэтае поле.

Яшчэ Валадарства Нябеснае падобнае да купца, які шукае прыгожых пярлін. Знайшоўшы адну каштоўную пярліну, ён ідзе і прадае ўсё, што мае, і купляе яе.

Гэта слова Пана.

24 студзеня

св. Францішка Сальскага, біскупа і доктара Касцёла

Успамін

ПЕРШАЕ ЧЫТАННЕ (Эф 3, 8–12)

Абвяшчаць язычнікам Добрую Навіну пра невычэрпнае багацце Хрыста

Чытанне Паслання святога апостала Паўла да Эфесцаў.

Браты:

Мне, найменшаму сярод усіх святых, дадзена гэтая ласка: абвяшчаць язычнікам Добрую Навіну пра невычэрпнае багацце Хрыста і адкрыць усім, чым ёсць спаўненне таямніцы, спрадвеку схаванай у Богу, Стварыцелю ўсяго; каб цяпер праз Касцёл стала вядомай княствам і ўладам на нябёсах бясконцая мудрасць Божая, паводле спрадвечнага плану, які Бог здзейсніў у Езусе Хрысце, Пану нашым. У Ім мы маем адвагу і доступ да Айца з надзеяй праз веру ў Яго.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 3–4. 5–6. 30-–31, Р.: 30а)

Рэфрэн: Вусны справядлівага кажуць мудрасць.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Вусны справядлівага кажуць мудрасць.

5. Даручы Пану шлях свой, *

спадзявайся на Яго, і Ён сам будзе дзейнічаць.

6. Ён выведзе, як святло, тваю справядлівасць, *

і праўду тваю, як поўдзень.

Рэфрэн: Вусны справядлівага кажуць мудрасць.

30. Вусны справядлівага кажуць мудрасць, *

і язык ягоны абвяшчае правасуддзе.

31. Закон Божы ў ягоным сэрцы, *

і не захістаюцца яго крокі.

Рэфрэн: Вусны справядлівага кажуць мудрасць.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 9–17)

Вы сябры Мае, калі робіце тое, што Я наказваю вам

+ Чытанне cвятога Евангелля паводле Яна.

У той час:

Езус сказаў сваім вучням: Як Мяне палюбіў Айцец, так і Я палюбіў вас. Заставайцеся ў Маёй любові. Калі будзеце захоўваць Мае запаведзі, застанецеся ў любові Маёй, як і Я захаваў запаведзі Айца Майго і застаюся ў Ягонай любові.

Гэта Я сказаў вам, каб Мая радасць была ў вас, і каб радасць вашая была поўнай.

Вось запаведзь Мая, каб вы любілі адзін аднаго, як Я палюбіў вас. Ніхто не мае большай любові за тую, калі хто жыццё сваё аддае за сяброў сваіх.

Вы сябры Мае, калі робіце тое, што Я наказваю вам. Я ўжо не называю вас слугамі, бо слуга не ведае, што робіць ягоны гаспадар. Я ж назваў сябрамі вас, бо ўсё, што чуў ад Айца Майго, Я сказаў вам.

Не вы Мяне выбралі, але Я выбраў вас і прызначыў, каб вы ішлі і прыносілі плён, і каб плён ваш трываў. Каб Айцец даў вам тое, чаго толькі папросіце ў імя Маё. Гэта наказваю вам, каб вы любілі адзін аднаго.

Гэта слова Пана.

25 студзеня

НАВЯРТАННЕ СВ. ПАЎЛА, АПОСТАЛА

Свята

Гэтае свята мае два ўласныя чытанні.

ПЕРШАЕ ЧЫТАННЕ (Дз 22, 3–16)

Устань, ахрысціся і змый грахі свае, паклікаўшы імя Езуса

Чытанне кнігі Дзеяў Апосталаў.

У тыя дні:

Павел сказаў народу: Я — юдэй, нарадзіўся ў Тарсе Кілікійскім, але выхаваны ў гэтым горадзе, каля ног Гамаліэля, старанна настаўлены ў бацькоўскім Законе, руплівец Божы, як і ўсе вы сёння. Я да смерці пераследаваў гэты шлях, звязваў і кідаў у вязніцу і мужчын, і жанчын, як засведчаць пра мяне першасвятар і ўсе старэйшыны. Ад іх я атрымаў лісты і пайшоў да братоў у Дамаск, каб прывесці іх ў аковах у Ерузалем для пакарання.

Калі я быў у дарозе і набліжаўся да Дамаска, раптам каля поўдня заззяла вакол мяне вялікае святло з неба. Я ўпаў на зямлю і пачуў голас, які казаў мне: Саўле, Саўле, чаго ты пераследуеш Мяне?

Я адказаў: Хто Ты, Пане?

Ён сказаў мне: Я — Езус Назаранін, якога Ты пераследуеш.

Тыя, хто быў са мною, бачылі святло, але не чулі голасу таго, хто гаварыў са мною.

Тады я сказаў: Пане, што мне рабіць?

А Пан сказаў мне: Устань і ідзі ў Дамаск, і там табе будзе сказана пра ўсё, што трэба табе рабіць.

Паколькі я перастаў бачыць ад бляску таго святла, мае спадарожнікі прывялі мяне за руку ў Дамаск. Нейкі Ананія, чалавек пабожны паводле Закону, пра якога ўсе жыхары юдэйскія добра сведчаць, прыйшоў да мяне і, стаўшы, сказаў мне: Браце Саўле, будзь зноў відушчы. І ў той жа момант я ўбачыў яго.

Ён жа сказаў мне: Бог айцоў нашых прадвызначыў цябе, каб ты спазнаў волю Ягоную, каб убачыў Справядлівага і пачуў голас з вуснаў Ягоных, бо ты будзеш сведкай Яму перад усімі людзьмі ў тым, што ты бачыў і чуў. А цяпер чаго ты марудзіш? Устань, ахрысціся і змый грахі свае, паклікаўшы імя Езуса.

Гэта слова Божае.

Або:

ПЕРШАЕ ЧЫТАННЕ (Дз 9, 1–22)

Скажуць табе, што ты павінен зрабіць

Чытанне кнігі Дзеяў Апосталаў.

У тыя дні:

Саўл усё яшчэ жыў пагрозамі і забойствамі вучняў Пана. Ён прыйшоў да першасвятара і папрасіў у яго лісты да сінагогаў у Дамаску, каб, калі знойдзе якіх-небудзь прыхільнікаў гэтага шляху, мужчын ці жанчын, мог звязаць іх і прывесці ў Ерузалем.

Калі ён падчас падарожжа набліжаўся да Дамаска, раптам святло з неба асвятліла яго. Ён упаў на зямлю і пачуў голас, які казаў яму: Саўл, Саўл, чаму ты пераследуеш Мяне? Ён жа сказаў: Хто Ты, Пане?

А той адказаў: Я Езус, якога ты пераследуеш. Устань і ідзі ў горад, і скажуць табе, што ты павінен зрабіць.

Людзі, якія ішлі разам з ім, анямелі, бо чулі голас, але нікога не бачылі. Саўл падняўся з зямлі і, хоць вочы былі адкрытыя, нікога не бачыў. Узяўшы за руку, павялі яго ў Дамаск. Тры дні ён не бачыў і не еў, і не піў.

У Дамаску быў адзін вучань па імені Ананія. Пан аб’явіўся яму і сказаў: Ананія. А ён адказаў: Гэта я, Пане! Пан сказаў яму: Устань і ідзі на вуліцу, якая завецца Простай, і спытайся ў доме Юды пра Саўла з Тарсу, бо ён цяпер моліцца.

I ўбачыў Саўл у аб’яўленні чалавека па імені Ананія, які ўвайшоў і ўсклаў на яго рукі, каб ён зноў мог бачыць.

Адказаў Ананія: Пане, шмат ад каго я чуў пра гэтага чалавека, колькі ён учыніў зла Тваім святым у Ерузалеме. I тут ён мае ад першасвятароў уладу зняволіць усіх, хто заклікае імя Тваё.

Але Пан сказаў яму: Ідзі, бо гэты чалавек маё выбранае начынне. Ён занясе імя Маё народам, каралям і сынам Ізраэля. Я пакажу яму, колькі ён павінен выцерпець дзеля Майго імя.

Тады пайшоў Ананія і ўвайшоў у дом. І ўсклаўшы на яго рукі, сказаў: Браце Саўле, Пан Езус, які з’явіўся табе на дарозе, якою ты ішоў, паслаў мяне, каб ты зноў мог бачыць і напоўніўся Святым Духам. І адразу нібы луска спала з вачэй ягоных, і стаў відучым, падняўся і быў ахрышчаны. А калі спажыў ежу, набраўся сілы.

Некалькі дзён Саўл быў з вучнямі ў Дамаску. І адразу пачаў абвяшчаць у сінагогах пра Езуса, што Ён Сын Божы. І ўсе, хто чуў, здзіўляліся і казалі: Ці не той гэта, які пераследаваў у Ерузалеме вызнаўцаў імені гэтага? І сюды прыйшоў ён для таго, каб зняволіць іх і прывесці да першасвятароў. Але Саўл умацоўваўся яшчэ больш і прыводзіў у замяшанне юдэяў, якія жылі ў Дамаску, даказваючы, што Езус ёсць Месіяй.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

Або: Аллелюя.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

Або: Аллелюя.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Я выбраў вас са свету, каб вы ішлі і прыносілі плён,

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 16, 15–18)

Ідзіце па ўсім свеце і абвяшчайце Евангелле

+ Чытанне святога Евангелля паводле Марка.

У той час:

Езус з’явіўся Адзінаццаці і сказаў ім: Ідзіце па ўсім свеце і абвяшчайце Евангелле ўсякаму стварэнню. Хто паверыць і ахрысціцца, будзе збаўлены, а хто не паверыць, будзе асуджаны. Тым, хто паверыць, будуць спадарожнічаць такія знакі: у Маё імя будуць выганяць злых духаў; будуць размаўляць новымі мовамі; змеяў рукамі браць будуць, і, калі штосьці атрутнае вып’юць, не зашкодзіць ім. На хворых будуць ускладаць рукі і яны выздаравеюць.

Гэта слова Пана.

26 студзеня

св. Цімафея і Ціта, біскупаў

Успамін

Першае чытанне гэтага ўспаміну з’яўляецца ўласным.

ПЕРШАЕ ЧЫТАННЕ (2 Цім 1, 1–8)

Калі ўспамінаю пра тваю некрывадушную веру

Чытанне Другога паслання святога апостала Паўла да Цімафея.

Павел, з волі Божай апостал Езуса Хрыста, згодна з абяцаннем жыцця ў Хрысце Езусе — Цімафею, умілаванаму сыну: ласка, міласэрнасць, спакой ад Бога Айца і Хрыста Езуса, нашага Пана. Калі я няспынна ўспамінаю пра цябе ў сваіх малітвах удзень і ўначы, я ўдзячны Богу, якому на ўзор продкаў служу з чыстым сумленнем.

Узгадваючы пра твае слёзы, я прагну ўбачыць цябе, каб напоўніцца радасцю. Калі ўспамінаю пра тваю некрывадушную веру, якая спярша жыла ў тваёй бабулі Лаідзе і тваёй маці Эўніцы, я перакананы, што яна жыве таксама ў табе.

З гэтай прычыны нагадваю табе, каб ты распальваў дар Божы, які ёсць у табе праз ускладанне маіх рук. Таму што  Бог не даў нам Духа боязі, але сілы, любові і разважнасці.

Дык не саромейся сведчання нашага Пана, ні мяне, вязня Ягонага, але далучыся да цярпенняў дзеля Евангелля паводле моцы Бога.

Гэта слова Божае.

Або:

ПЕРШАЕ ЧЫТАННЕ (Ціт 1, 1-5)

Ціту, сапраўднаму сыну ў супольнай веры

Чытанне Паслання святога апостала Паўла да Ціта.

Павел, слуга Божы і апостал Езуса Хрыста, дзеля веры выбраных Божых і спазнання праўды адносна пабожнасці, у надзеі на вечнае жыццё, якое спрадвеку абяцаў праўдзівы Бог, а ў адпаведныя часы з’явіў сваё слова ў прапаведаванні, давераным мне паводле загаду Збаўцы нашага, Бога — Ціту, сапраўднаму сыну ў супольнай веры: ласка і спакой ад Бога Айца і Езуса Хрыста, Збаўцы нашага.

Дзеля таго я пакінуў цябе на Крыце, каб ты прывёў у парадак тое, што засталося незакончаным, і прызначыў па гарадах прэзбітэраў, як я наказваў табе.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2а. 2b–3. 7–8а. 10, Р.: 3)

Рэфрэн: Апавядайце між народамі пра славу Пана.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Апавядайце між народамі пра славу Пана.

Абвяшчайце з дня ў дзень Яго збаўленне. *

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Апавядайце між народамі пра славу Пана.

7. Аддайце Пану, плямёны народаў, *

аддайце Пану славу і моц,

8. аддайце Пану *

славу дзеля імя Ягонага.

Рэфрэн: Апавядайце між народамі пра славу Пана.

10. Кажыце між плямёнамі:*

Пан валадарыць.

Ён сусвет умацаваў, каб не пахіснуўся. *

Ён будзе судзіць народы справядліва.

Рэфрэн: Апавядайце між народамі пра славу Пана.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 1–9)

Жніво сапраўды вялікае, а работнікаў мала

+ Чытанне cвятога Евангелля паводле Лукі.

У той час:

Пан прызначыў семдзесят двух іншых вучняў і паслаў іх па двое перад сабою ў кожны горад і месца, куды сам хацеў ісці. І сказаў ім: Жніво сапраўды вялікае, а работнікаў мала, таму прасіце Гаспадара жніва, каб паслаў работнікаў на жніво сваё.

Ідзіце, вось Я пасылаю вас, як ягнят сярод ваўкоў. Не бярыце ні машны, ні торбы, ні сандаляў і ў дарозе нікога не вітайце. У які б дом ні ўвайшлі, спачатку кажыце: Спакой гэтаму дому! І калі будзе там сын спакою, то на ім спачне ваш спакой. Калі ж не, то вернецца да вас. Заставайцеся ў тым доме, ешце і піце, што ёсць у іх, бо работнік заслугоўвае платы сваёй. Не пераходзьце з дому ў дом.

І калі прыйдзеце ў які горад, і прымуць вас, ешце, што вам пададуць. І аздараўляйце ў ім хворых, і кажыце ім: Наблізілася да вас Валадарства Божае.

Гэта слова Пана.

28 студзеня

св. Тамаша Аквінскага, святара і доктара Касцёла

Успамін

ПЕРШАЕ ЧЫТАННЕ (Мдр 7, 7–10. 15–16)

Я палюбіў яе больш, чым здароўе і прыгажосць

Чытанне кнігі Мудрасці Саламона.

Я маліўся — і было дадзена мне разуменне; я заклікаў — і сышоў на мяне дух Мудрасці. Я аддаў ёй перавагу над скіпетрамі і тронамі, і багацце нічым я палічыў у параўнанні з ёю. Я не параўноўваў з ёю каштоўных камянёў, бо ўсё золата перад ёю — нікчэмны пясок, а срэбра перад ёй, як бруд.

Я палюбіў яе больш, чым здароўе і прыгажосць, і больш хацеў бы мець яе чым святло, таму што бляск яе — непагасны.

Няхай бы даў мне Бог гаварыць з разуменнем, а думаць годна таго, чым адораны я, таму што Ён — правадыр мудрасці і той, хто папраўляе мудрых. Бо ў Ягоных руках і мы, і нашыя словы, усялякая разважлівасць і практычнае ўменне.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 9–10. 11–12. 13–14, Р.: 12b)

Рэфрэн: Навучы мяне Пане, Тваім пастановам.

9. Як юнак захавае беззаганным свой шлях? — *

Захоўваючы Твае словы.

10. Усім сваім сэрцам я Цябе шукаю, *

не дай мне адхіліцца ад Тваіх запаведзяў.

Рэфрэн: Навучы мяне Пане, Тваім пастановам.

11. У сэрцы маім я схаваў Тваё слова, *

каб не зграшыць перад Табою.

12. Благаслаўлёны Ты, Пане, *

навучы мяне Тваім пастановам.

Рэфрэн: Навучы мяне Пане, Тваім пастановам.

13. Я пералічваю сваімі вуснамі *

ўсе прысуды Тваіх вуснаў.

14. Шляху сведчанняў Тваіх я радуюся *

больш за ўсе багацці.

Рэфрэн: Навучы мяне Пане, Тваім пастановам.

СПЕЎ ПЕРАД ЕВАНГЕЛЛЕМ (Мц 23, 9b. 10b)

Акламацыя: Аллелюя, аллелюя, аллелюя.

Адзін у вас Айцец Нябесны,

адзін у вас Настаўнік — Хрыстус.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 8–12)

Не дазваляйце называць сябе «настаўнік», бо адзін у вас Настаўнік

+ Чытанне cвятога Евангелля паводле Мацвея.

У той час:

Езус сказаў сваім вучням: Вы ж не дазваляйце называць сябе «настаўнік», бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік — Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

31 студзеня

св. Яна Боска, святара

Успамін

ПЕРШАЕ ЧЫТАННЕ (Флп 4, 4–9)

Што беззаганнае — пра гэта думайце

Чытанне Паслання святога апостала Паўла да Філіпянаў.

Браты:

Радуйцеся заўсёды ў Пану; яшчэ раз кажу: радуйцеся! Лагоднасць вашая няхай будзе вядомая ўсім людзям. Пан блізка. Ні пра што не турбуйцеся, але ў кожнай малітве і мальбе з удзячнасцю адкрывайце вашыя просьбы Богу.

І спакой Божы, які пераўзыходзіць усялякі розум, будзе аберагаць сэрцы вашыя і думкі вашыя ў Хрысце Езусе.

Нарэшце, браты, што ёсць праўдзівае, што годнае, што справядлівае,  што беззаганнае, што ласкавае, што хвалебнае, калі гэта нейкая цнота або нешта годнае пахвалы — пра гэта думайце. Чаму навучыліся, і што прынялі, і пачулі, і ўбачылі ўва мне, тое чыніце, і Бог спакою будзе з вамі.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8–9. 13–14. 17–18а, Р.: 1а)

Рэфрэн: Благаславі, душа мая, Пана.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Благаславі, душа мая, Пана.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Благаславі, душа мая, Пана.

8. Міласэрны ёсць Пан і ласкавы, *

доўгацярплівы і шматміласцівы.

9. Не злуецца вечна *

і не палае гневам навекі.

Рэфрэн: Благаславі, душа мая, Пана.

13. Як літуецца бацька над сынамі, *

так змілуецца Пан над тымі, хто Яго баіцца.

14. Бо Ён ведае, з чаго створаны мы; *

памятае, што мы з’яўляемся пылам.

Рэфрэн: Благаславі, душа мая, Пана.

17. Міласэрнасць Пана спрадвеку *

і навекі над тымі, хто Яго баіцца;

і справядлівасць Яго над сынамі сыноў, *

18. над тымі, хто захоўвае Ягоны запавет.

Рэфрэн: Благаславі, душа мая, Пана.

СПЕЎ ПЕРАД ЕВАНГЕЛЛЕМ (Мц 23, 11. 12b)

Акламацыя: Аллелюя, аллелюя, аллелюя.

Большы з вас няхай будзе слугою для вас, — кажа Пан, —

хто прыніжае сябе будзе ўзвышаны.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 1–5)

Калі не станеце як дзеці, не ўвойдзеце ў Валадарства Нябеснае

+ Чытанне cвятога Евангелля паводле Мацвея.

У тую гадзіну вучні падышлі да Езуса, кажучы: Дык хто ж большы ў Валадарстве Нябесным? Тады Езус паклікаў дзіця і паставіў яго сярод іх, кажучы: Сапраўды кажу вам: калі не навернецеся і не станеце як дзеці, не ўвойдзеце ў Валадарства Нябеснае. Таму кожны, хто прынізіць сябе, як дзіця гэтае, той будзе большым у Валадарстве Нябесным. І калі хто прымае адно такое дзіця ў імя Маё, той Мяне прымае.

Гэта слова Пана.

2 лютага

АХВЯРАВАННЕ ПАНА

Свята

Гэтае свята мае тры ўласныя чытанні. Калі яно прыпадае на будні дзень, перад Евангеллем чытаецца толькі адно чытанне.

ПЕРШАЕ ЧЫТАННЕ (Мал 3, 1–4)

Прыйдзе ў сваю святыню Пан, якога вы шукаеце

Чытанне кнігі прарока Малахіі.

Так кажа Пан Бог:

Вось Я пашлю анёла майго, і ён падрыхтуе дарогу перада Мною. І нечакана прыйдзе ў сваю святыню Пан, якога вы шукаеце, і анёл запавету, якога вы чакаеце. Вось Ён ідзе. І хто вытрывае ў дзень Ягонага прыйсця, і хто ўстаіць, калі Ён з’явіцца? Бо Ён, як агонь плавільшчыка, і як луг, што ачышчае. І сядзе, як плавільшчык і як той, хто ачышчае серабро, і ачысціць сыноў Левія, і пераплавіць іх, як золата і серабро, і яны будуць прыносіць Пану ахвяру ў справядлівасці. Тады спадабаецца Пану ахвяра Юды і Ерузалема, як у дні даўнія і як у мінулыя гады.

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 7–8. 9–10, Р.: 10b)

Рэфрэн: Пан Магуццяў, Ён кароль славы.

7. Падыміце, вярхі вашыя, брамы, †

узніміцеся, адвечныя вароты, *

каб увайшоў кароль славы.

8. Хто ж гэты Кароль славы? †

Пан, моцны і магутны, *

Пан, магутны ў барацьбе.

Рэфрэн: Пан Магуццяў, Ён кароль славы.

9. Падыміце, вярхі вашыя, брамы, †

узніміцеся, адвечныя вароты, *

каб увайшоў кароль славы.

10. Хто Ён, гэты Кароль славы? *

Пан Магуццяў, Ён кароль славы.

Рэфрэн: Пан Магуццяў, Ён кароль славы.

ДРУГОЕ ЧЫТАННЕ (Гбр 2, 14–18)

Ён павінен быў ва ўсім прыпадобніцца да братоў

Чытанне Паслання да Габрэяў.

Паколькі дзеці маюць удзел у целе і крыві, таму ў іх падобным чынам прыняў удзел таксама Езус, каб праз смерць нізрынуць таго, хто мае ўладу над смерцю, гэта значыць, д’ябла, каб збавіць тых, хто ўсё жыццё быў зняволены страхам перад смерцю. Бо, сапраўды, Ён дапамагае не анёлам, а патомству Абрагама. Таму Ён павінен быў ва ўсім прыпадобніцца да братоў, каб стаць міласэрным і верным першасвятаром у справах Божых для ўміласціўлення за грахі народа. Бо, як Ён цярпеў, праходзячы праз выпрабаванні, так можа дапамагчы тым, каго выпрабоўваюць.

Гэта слова Божае.

СПЕЎ ПЕРАД ЕВАНГЕЛЛЕМ (Лк 2, 32)

Акламацыя: Аллелюя, аллелюя, аллелюя.

Святло для асвятлення язычнікаў

і хвала народа Твайго Ізраэля.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 22–32)

Вочы мае ўбачылі збаўленне Тваё

+ Чытанне святога Евангелля паводле Лукі.

Калі мінулі дні іх ачышчэння паводле Закону Майсея, бацькі Езуса прынеслі Яго ў Ерузалем, каб прадставіць перад Панам, як напісана ў Законе Пана, што кожнае першароднае дзіця мужчынскага полу павінна быць прысвечана Пану; каб прынесці ў ахвяру, як сказана ў Законе Пана, пару туркавак або два галубкі.

Жыў у Ерузалеме чалавек, імя якога Сімяон. Быў гэта чалавек праведны і пабожны, які чакаў суцяшэння Ізраэля, і Дух Святы спачываў на ім. Адкрыў яму Дух Святы, што ён не ўбачыць смерці, пакуль не ўбачыць Месію Пана. І прыйшоў, натхнёны Духам, у святыню. І калі бацькі прынеслі Дзіця Езуса, каб учыніць з Ім паводле звычаю Закона, ён узяў Яго на рукі, благаславіў Бога і сказаў:

Цяпер адпускаеш слугу Твайго, Валадару,

паводле слова Твайго, у спакоі;

бо вочы мае ўбачылі збаўленне Тваё,

якое падрыхтаваў Ты перад абліччам усіх народаў:

святло для асвятлення язычнікаў

і хвалу народа Твайго Ізраэля.

Гэта слова Пана.

5 лютага

св. Агаты, панны і мучаніцы

Успамін

ПЕРШАЕ ЧЫТАННЕ (1 Кар 1, 26–31)

Слабое свету выбраў Бог

Чытанне Першага паслання святога апостала Паўла да Карынцянаў.

Паглядзіце, браты, на пакліканне вашае. Няшмат сярод вас мудрых паводле цела, няшмат моцных, няшмат высакародных.

Але Бог выбраў неразумнае свету, каб асароміць мудрых, і слабое свету выбраў Бог, каб асароміць моцных, і бязроднае свету, і пагарджанае, і тое, чаго няма выбраў Бог, каб знішчыць існае, каб ніякае цела не выхвалялася перад Богам.

Праз Яго і вы існуеце ў Хрысце Езусе, які стаў для нас мудрасцю ад Бога, і справядлівасцю, і пасвячэннем, і адкупленнем, каб было, як напісана: Хто хваліцца, няхай хваліцца ў Пану.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 3cd–4. 6 i 8ab. 16 i 17, Р.: 6а)

Рэфрэн: У рукі Твае, Пане, аддаю я дух мой.

3. Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: У рукі Твае, Пане, аддаю я дух мой.

6. У рукі Твае аддаю я дух мой; *

Ты мяне адкупіў, Пане, Божа верны.

8. Весялюся і радуюся міласэрнасці Тваёй, *

бо глянуў Ты на няшчасце маё.

Рэфрэн: У рукі Твае, Пане, аддаю я дух мой.

16. У Тваіх руках дні мае, *

вызвалі мяне з рук ворагаў маіх і ганіцеляў.

17. Няхай свеціць аблічча Тваё над слугою Тваім, *

збаў мяне ў сваёй ласкавасці.

Рэфрэн: У рукі Твае, Пане, аддаю я дух мой.

СПЕЎ ПЕРАД ЕВАНГЕЛЛЕМ (1 П 4, 14)

Акламацыя: Аллелюя, аллелюя, аллелюя.

Калі ганяць вас за імя Хрыста, то вы шчаслівыя,

бо Дух Божы спачывае на вас.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 23–26)

Хто загубіць жыццё сваё дзеля Мяне, той уратуе яго

+ Чытанне cвятога Евангелля паводле Лукі.

У той час:

Езус сказаў усім: Калі хто хоча ісці за Мною, няхай адрачэцца ад самога сябе, штодня бярэ крыж свой і ідзе за Мною. Бо, хто хоча ўратаваць жыццё сваё, загубіць яго. А хто загубіць жыццё сваё дзеля Мяне, той уратуе яго.

Бо якая карысць чалавеку, калі ён здабудзе ўвесь свет, а сябе самога загубіць ці пашкодзіць сабе?

Хто ж будзе саромецца Маіх слоў, таго і Сын Чалавечы будзе саромецца, калі прыйдзе ў славе сваёй, Айца і святых анёлаў.

Гэта слова Пана.

6 лютага

св. Паўла Мікі і паплечнікаў, мучанікаў

Успамін

ПЕРШАЕ ЧЫТАННЕ (Гал 2, 19–20)

Ужо не я жыву, а жыве ўва мне Хрыстус

Чытанне Паслання святога апостала Паўла да Галатаў.

Браты:

Праз Закон я памёр для Закона, каб жыць дзеля Бога. Я ўкрыжаваўся разам з Хрыстом, і ўжо не я жыву, а жыве ўва мне Хрыстус. А што цяпер жыву ў целе, то жыву вераю ў Сына Божага, які палюбіў мяне і аддаў сябе за мяне.

Гэта слова Божае.

РЭСПАНСАРЫЙНЫ ПСАЛЬМ (Пс 126 (125), 1–2аb. 2cd–3. 4–5. 6, Р.: 5)

Рэфрэн: Хто ў слязах сеяў, жаць будзе з радасцю.

1. Калі Пан перамяніў лёс Сіёну, *

мы былі, быццам у сне.

2. Вусны нашыя тады былі поўныя смеху, *

а язык спяваў з радасці.

Рэфрэн: Хто ў слязах сеяў, жаць будзе з радасцю.

Тады гаварылі між народамі: *

Вялікія рэчы ўчыніў Пан для іх.

3. Вялікія рэчы ўчыніў Пан для нас, *

і мы ўзрадаваліся.

Рэфрэн: Хто ў слязах сеяў, жаць будзе з радасцю.

4. Змяні наш лёс, о Пане, *

як патокі на поўдзень.

5. Хто ў слязах сеяў, *

жаць будзе з радасцю.

Рэфрэн: Хто ў слязах сеяў, жаць будзе з радасцю.

6. Хто ідзе і плача, *

несучы насенне, каб сеяць,

вернецца з радасцю, *

несучы снапы свае.

Рэфрэн: Хто ў слязах сеяў, жаць будзе з радасцю.

СПЕЎ ПЕРАД ЕВАНГЕЛЛЕМ (Мц 28, 19а. 20b)

Акламацыя: Аллелюя, аллелюя, аллелюя.

Ідзіце і навучайце ўсе народы, — кажа Пан, —

Я з вамі ва ўсе дні аж да сканчэння веку.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 28, 16–20)

Ідзіце і навучайце ўсе народы

+ Чытанне святога Евангелля паводле Мацвея.

У той час:

Адзінаццаць вучняў пайшлі ў Галілею на гару, куды загадаў ім Езус. І калі Яго ўбачылі, пакланіліся Яму, але некаторыя засумняваліся. Тады Езус наблізіўся да іх і сказаў ім:

Дадзена Мне ўсялякая ўлада на небе і на зямлі. Дык ідзіце і навучайце ўсе народы, і хрысціце іх у імя Айца і Сына, і Духа Святога. Вучыце іх захоўваць усё, што Я загадаў вам. І вось Я з вамі ва ўсе дні аж да сканчэння веку.

Гэта слова Пана.

10 лютага

св. Cхалястыкі, панны

Успамін

ПЕРШАЕ ЧЫТАННЕ (Пп 8, 6–7)

Любоў моцная, як смерць

Чытанне кнігі Песні песняў Саламона.

Пастаў мяне, як пячаць на сваім сэрцы, як пячаць на сваёй руцэ. Бо любоў моцная, як смерць; суровая, як адхлань, зайздрасць. Полымя яе як полымя агню, як Божае полымя. Воды вялікія не могуць пагасіць любові, і рэкам не заліць яе. Калі б чалавек аддаў за любоў усю маёмасць свайго дому, ім бы цалкам пагарджалі.

Гэта слова Божае.

РЭСПАНСАРЫЙНЫ ПСАЛЬМ (Пс 148, 1–2. 11–13а. 13с–14, Р.: пар. 12а. 13а)

Рэфрэн: Аллелюя.

Або:

Рэфрэн: Хлопцы і дзяўчаты, слаўце імя Пана.

1. Хваліце Пана з нябёсаў, *

хваліце Яго ў вышынях.

2. Хваліце Яго ўсе анёлы Ягоныя, *

хваліце Яго ўсе Ягоныя войскі.

Рэфрэн: Аллелюя.

Або:

Рэфрэн: Хлопцы і дзяўчаты, слаўце імя Пана.

11. Каралі зямлі і ўсе народы, †

князі і ўсе суддзі зямлі, *

12. хлопцы і дзяўчаты, старцы і падлеткі,

няхай славяць імя Пана, *

13. бо толькі Яго імя ўзнесена высока,

Рэфрэн: Аллелюя.

Або:

Рэфрэн: Хлопцы і дзяўчаты, слаўце імя Пана.

Веліч Яго па-над зямлёй і нябёсамі. *

14. Ён памножыў моц свайго народа.

Спеў хвалы ўсім Яго пабожным, *

сынам Ізраэля народу, які блізка да Яго.

Рэфрэн: Аллелюя.

Або:

Рэфрэн: Хлопцы і дзяўчаты, слаўце імя Пана.

СПЕЎ ПЕРАД ЕВАНГЕЛЛЕМ (Ян 14, 23)

Акламацыя: Аллелюя, аллелюя, аллелюя.

Хто любіць Мяне, той захоўвае слова Маё, — кажа Пан, —

і палюбіць таго Айцец Мой, і прыйдзем да Яго.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 38–42)

Марта прыняла Яго. Марыя ж выбрала найлепшую частку

+ Чытанне cвятога Евангелля паводле Лукі.

У той час:

Прыйшоў Езус у адну вёску. І жанчына, якую звалі Марта, прыняла Яго. У яе была сястра па імені Марыя, якая села каля ног Езуса і слухала Ягоныя словы. Марта ж была занятая многімі паслугамі. Яна, падышоўшы, сказала: Пане, ці Табе ўсё адно, што сястра мая пакінула мяне адну прыслугоўваць? Таму скажы ёй, каб дапамагла мне.

Пан жа сказаў ёй у адказ: Марта, Марта, ты турбуешся і клапоцішся пра многае, а патрэбна толькі адно. Марыя ж выбрала найлепшую частку, якая не адымецца ў яе.

Гэта слова Пана.

14 лютага

СВ. КІРЫЛА, МНІХА, І МЯТОДА, БІСКУПА, АПЕКУНОЎ ЕЎРОПЫ

Свята

ПЕРШАЕ ЧЫТАННЕ (Дз 13, 46–49)

Таму мы звяртаемся да язычнікаў

Чытанне кнігі Дзеяў Апосталаў.

У тыя дні:

Павел і Барнаба сказалі юдэям: Вам першым трэба было абвяшчаць слова Божае. Але паколькі вы адкідваеце яго і лічыце саміх сябе нявартымі вечнага жыцця, таму мы звяртаемся да язычнікаў. Бо так нам загадаў Пан: Я зрабіў цябе святлом народаў, каб ты быў збаўленнем аж да межаў зямлі.

Калі пачулі гэта язычнікі, узрадаваліся і славілі слова Пана, і ўсе, прызначаныя да жыцця вечнага, паверылі. І слова Пана пашыралася па ўсёй краіне.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

Або: Аллелюя.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

Або: Аллелюя.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 1–9)

Жніво вялікае, а работнікаў мала

+ Чытанне святога Евангелля паводле Лукі.

У той час:

Прызначыў Пан іншых семдзесят двух вучняў і паслаў іх па двое перад сабою ў кожны горад і месца, куды сам хацеў ісці. І сказаў ім: Жніво сапраўды вялікае, а работнікаў мала, таму прасіце Гаспадара жніва, каб паслаў работнікаў на жніво сваё.

Ідзіце, вось Я пасылаю вас, як ягнят сярод ваўкоў. Не бярыце ні машны, ні торбы, ні сандаляў, і ў дарозе нікога не вітайце. У які дом увойдзеце, спачатку кажыце: Спакой гэтаму дому! І калі будзе там сын спакою, то на ім спачне ваш спакой. Калі ж не, то вернецца да вас. Заставайцеся ў тым доме, ешце і піце, што ў іх ёсць, бо работнік заслугоўвае платы сваёй. Не пераходзьце з дому ў дом.

І калі прыйдзеце ў які горад, і прымуць вас, ешце, што вам пададуць. І аздараўляйце ў ім хворых, і кажыце ім: Наблізілася да вас Валадарства Божае.

Гэта слова Пана.

22 лютага

КАТЭДРА СВ. ПЯТРА, АПОСТАЛА

Свята

Гэтае свята мае два ўласныя чытанні.

ПЕРШАЕ ЧЫТАННЕ (1 П 5, 1–4)

Адзін са старэйшых, як сведка цярпенняў Хрыстовых

Чытанне Першага паслання святога апостала Пятра.

Умілаваныя:

Старэйшых сярод вас я заклікаю як адзін са старэйшых, як сведка цярпенняў Хрыстовых і супольнік славы, што павінна адкрыцца.

Пасвіце статак Божы, што пры вас, наглядаючы за ім не пад прымусам, але добраахвотна, згодна з воляй Божай, не дзеля агіднай нажывы, але са шчырым жаданнем. Не злоўжывайце ўладаю над падданымі, але станьце прыкладам для статка. А калі з’явіцца Найвышэйшы Пастыр, вы здабудзеце неўвядальны вянок славы.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы.

1. Пан — пастыр мой, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Тваё жазло і Твой посах мяне суцяшаюць.

Рэфрэн: Пан — пастыр мой, не буду мець нястачы.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы.

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, не буду мець нястачы.

СПЕЎ ПЕРАД ЕВАНГЕЛЛЕМ (Мц 16, 18)

Акламацыя: Аллелюя, аллелюя, аллелюя.

Ты — Пётр (скала),

і на гэтай скале Я пабудую Касцёл Мой,

і брамы пякельныя не перамогуць яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 13–19)

Ты — Пётр, і дам табе ключы Валадарства Нябеснага

+ Чытанне cвятога Евангелля паводле Мацвея.

У той час:

Прыйшоў Езус у межы Цэзарэі Філіпавай і пытаўся ў вучняў сваіх, кажучы: Кім людзі лічаць Сына Чалавечага? Яны ж сказалі: Адны — Янам Хрысціцелем, другія ж — Іллёю, а іншыя — Ераміяй ці адным з прарокаў.

Ён кажа ім: А вы кім лічыце Мяне? Сымон Пётр адказаў: Ты — Хрыстус, Сын Бога Жывога. Тады Езус сказаў яму ў адказ: Шчаслівы ты, Сымоне, сын Ёнавы, бо не цела і кроў адкрылі табе гэта, але Айцец Мой, які ў нябёсах. I Я кажу табе, што ты — Пётр (скала), і на гэтай скале Я пабудую Касцёл Мой, і брамы пякельныя не перамогуць яго. І дам табе ключы Валадарства Нябеснага, і што звяжаш на зямлі, тое будзе звязана ў небе, а што развяжаш на зямлі, тое будзе развязана ў небе.

Гэта слова Пана.

23 лютага

св. Палікарпа, біскупа і мучаніка

Успамін

ПЕРШАЕ ЧЫТАННЕ (Ап 2, 8–11)

Я ведаю пра твой уціск і ўбоства

Чытанне кнігі Апакаліпсіса святога Яна.

Анёлу касцёла ў Смірне напішы:

Гэта гаворыць Першы і Апошні, які быў мёртвы, але ажыў: Я ведаю пра твой уціск і ўбоства, але ты багаты; ведаю пра блюзнерствы тых, хто называе сябе юдэямі, але не з’яўляецца імі, а сінагогаю сатаны. Не бойся таго, што мусіш выцерпець. Вось д’ябал збіраецца кінуць некаторых з вас у вязніцу, каб вы зведалі выпрабаванне. І будзеце зносіць уціск дзесяць дзён. Будзь верны аж да смерці, і Я дам табе вянец жыцця.

Хто мае вушы, няхай пачуе, што Дух гаворыць касцёлам. Пераможца напэўна не зазнае шкоды ад другой смерці.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 3сd–4. 6 і 8ab. 16–17, Р.: 6а)

Рэфрэн: У рукі Твае, Пане,  аддаю я дух мой.

3. Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: У рукі Твае, Пане,  аддаю я дух мой.

6. У рукі Твае аддаю я дух мой; *

Ты мяне адкупіў, Пане, Божа верны.

8. Весялюся і радуюся міласэрнасці Тваёй, *

бо глянуў Ты на няшчасце маё.

Рэфрэн: У рукі Твае, Пане,  аддаю я дух мой.

16. У Тваіх руках дні мае, *

вызвалі мяне з рук ворагаў маіх і ганіцеляў.

17. Няхай свеціць аблічча Тваё над слугою Тваім, *

збаў мяне ў сваёй ласкавасці.

Рэфрэн: У рукі Твае, Пане,  аддаю я дух мой.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Цябе, Божа, праслаўляем, Цябе, Божа, вызнаём;

Цябе, Пане, славіць войска мучанікаў, апранутае ў белыя шаты.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 18–21)

Калі Мяне пераследавалі, то і вас будуць пераследаваць

+ Чытанне cвятога Евангелля паводле Яна.

У той час:

Езус сказаў сваім вучням: Калі свет вас ненавідзіць, ведайце, што свет узненавідзеў Мяне раней за вас. Калі б вы былі са свету, свет любіў бы вас, як сваё. А паколькі вы не са свету, бо Я выбраў вас са свету, таму свет і ненавідзіць вас.

Памятайце пра слова, якое Я сказаў вам: слуга не большы за свайго гаспадара. Калі Мяне пераследавалі, то і вас будуць пераследаваць. Калі слова Маё захавалі, то і вашае захаваюць. Але ўсё гэта будуць рабіць вам за імя Маё, бо не ведаюць таго, хто паслаў Мяне.

Гэта слова Пана.

4 сакавіка

св. Казіміра

Успамін

У Гродзенскай дыяцэзіі — свята

ПЕРШАЕ ЧЫТАННЕ (Флп 3, 8–14)

Паводле мэты імкнуся да высокага паклікання Божага ў Хрысце Езусе

Чытанне Паслання святога апостала Паўла да Філіпянаў.

Браты:

Я ўсё лічу стратаю дзеля перавагі пазнання Хрыста Езуса, майго Пана. Дзеля Яго я ўсё страціў і лічу смеццем, каб набыць Хрыста і апынуцца ў Ім не са сваёю справядлівасцю, якая паходзіць з Закону, але з тою, якая паходзіць з веры ў Хрыста, са справядлівасцю ад Бога, заснаванай на веры, каб пазнаць Яго і моц Ягонага ўваскрасення і саўдзельнічаць у цярпеннях Ягоных, прыпадабняючыся да Ягонай смерці, каб нейкім чынам дасягнуць уваскрашэння з мёртвых.

Не тое, каб я ўжо атрымаў гэта і ўжо стаў дасканалым, але я імкнуся атрымаць тое, дзеля чаго мяне здабыў Хрыстус Езус.

Браты, я не лічу, што ўжо атрымаў гэта, але толькі забываю тое, што за мною, і сягаю да таго, што наперадзе. Паводле мэты імкнуся да высокага паклікання Божага ў Хрысце Езусе.

Гэта слова Божае.

РЭСПАНСАРЫЙНЫ ПСАЛЬМ (Пс 15 (14), 2–3ab. 3c–4ab. 5, Р.: 1b)

Рэфрэн: Пане, хто можа жыць у Тваім шатры.

2. Той, хто паступае беззаганна і здзяйсняе справядлівасць, *

і гаворыць праўду ў сэрцы сваім.

3. Хто языком сваім не абмаўляе, *

не чыніць бліжняму свайму зла.

Рэфрэн: Пане, хто можа жыць у Тваім шатры.

Хто не ўзводзіць паклёп *

на свайго суседа,

4. хто з пагардаю глядзіць на злога, *

але хваліць тых, хто баіцца Пана.

Рэфрэн: Пане, хто можа жыць у Тваім шатры.

5. Хто срэбра сваё не дае на ліхвярства *

і не прымае подкупу супраць нявіннага.

Хто так чыніць, *

не пахіснецца ніколі.

Рэфрэн: Пане, хто можа жыць у Тваім шатры.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 9–17)

Вы сябры Мае, калі робіце тое, што Я наказваю вам

+ Чытанне cвятога Евангелля паводле Яна.

У той час:

Езус сказаў сваім вучням: Як Мяне палюбіў Айцец, так і Я палюбіў вас. Заставайцеся ў Маёй любові. Калі будзеце захоўваць Мае запаведзі, застанецеся ў любові Маёй, як і Я захаваў запаведзі Айца Майго і застаюся ў Ягонай любові.

Гэта Я сказаў вам, каб Мая радасць была ў вас, і каб радасць вашая была поўнай.

Вось запаведзь Мая, каб вы любілі адзін аднаго, як Я палюбіў вас. Ніхто не мае большай любові за тую, калі хто жыццё сваё аддае за сяброў сваіх.

Вы сябры Мае, калі робіце тое, што Я наказваю вам. Я ўжо не называю вас слугамі, бо слуга не ведае, што робіць ягоны гаспадар. Я ж назваў сябрамі вас, бо ўсё, што чуў ад Айца Майго, Я сказаў вам.

Не вы Мяне выбралі, але Я выбраў вас і прызначыў, каб вы ішлі і прыносілі плён, і каб плён ваш трываў. Каб Айцец даў вам тое, чаго толькі папросіце ў імя Маё. Гэта наказваю вам, каб вы любілі адзін аднаго.

Гэта слова Пана.

7 сакавіка

св. Пэрпэтуі і Фэліцыты, мучаніц

Успамін

ПЕРШАЕ ЧЫТАННЕ (Рым  8, 31b–39)

Ні смерць, ні жыццё не зможа адлучыць нас ад любові Божай

Чытанне Паслання святога апостала Паўла да Рымлянаў.

Браты:

Калi Бог за нас, хто ж супраць нас? Той, хто ўласнага Сына не пашкадаваў, але аддаў Яго за ўсiх нас, ці ж таксама не дасць нам разам з Iм усяго? Хто будзе абвiнавачваць выбраных Богам? Ці ж Бог, які апраўдвае? Хто будзе асуджаць іх? Ці ж Хрыстус, які памёр, а нават больш за тое, уваскрос, знаходзіцца праваруч Бога і заступаецца за нас? Хто адлучыць нас ад любові Хрыста: няшчасце ці прыгнёт, ці пераслед, ці голад, ці галеча, ці небяспека, ці меч?  Як напісана: За цябе забіваюць нас увесь дзень, лічаць нас авечкамі, прызначанымі на зарэз.

Над усім гэтым мы атрымліваем поўную перамогу праз таго, хто палюбіў нас. Бо я перакананы, што ні смерць, ні жыццё, ні анёлы, ні ўлады, ні цяперашняе, ні будучае, ні сілы, ні вышыня, ні глыбіня, ні іншае якое стварэнне не зможа адлучыць нас ад любові Божай, якая ёсць у Хрысце Езусе, Пану нашым.

Гэта слова Божае.

РЭСПАНСАРЫЙНЫ ПСАЛЬМ (Пс 124 (123), 2–3. 4–5. 7b–8, Р.: 7а)

Рэфрэн: Душа наша вызвалілася з сіла лоўчых.

2. Калі б Пан не быў з намі *

і людзі супраць нас паўсталі,

3. то яны праглынулі б нас жывымі, *

калі б распаліўся іх гнеў супраць нас.

Рэфрэн: Душа наша вызвалілася з сіла лоўчых.

4. Тады б залілі нас воды, *

паток прайшоў бы над намі,

5. тады прайшлі б над намі *

бурлівыя воды.

Рэфрэн: Душа наша вызвалілася з сіла лоўчых.

7. Сіло парвана, *

і мы ўратаваліся.

8. Дапамога наша — у імені Пана, *

які стварыў неба і зямлю.

Рэфрэн: Душа наша вызвалілася з сіла лоўчых.

СПЕЎ ПЕРАД ЕВАНГЕЛЛЕМ (Мц 5, 10)

Акламацыя: Аллелюя, аллелюя, аллелюя.

Шчаслівыя, каго пераследуюць за справядлівасць,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 34–39)

Не мір прыйшоў Я прынесці, але меч

+ Чытанне cвятога Евангелля паводле Мацвея.

У той час:

Езус сказаў сваім вучням: Не думайце, што Я прыйшоў прынесці мір на зямлю. Не мір прыйшоў Я прынесці, але меч. Бо Я прыйшоў паставіць чалавека супраць бацькі ягонага, і дачку — супраць маці яе, і нявестку супраць свекрыві яе; і будуць ворагі чалавеку хатнія ягоныя.

Хто любіць бацьку ці маці больш, чым Мяне, не варты Мяне. І хто любіць сына ці дачку больш, чым Мяне, не варты Мяне. I хто не бярэ крыжа свайго і не ідзе за Мною, той не варты Мяне.

Хто знайшоў жыццё сваё, страціць яго. А хто стаціў жыццё сваё дзеля Мяне, знойдзе яго.

Гэта слова Пана.

19 сакавіка

СВ. ЮЗАФА, АБРАННІКА НАЙСВЯЦЕЙШАЙ ПАННЫ МАРЫІ

Урачыстасць

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (2 Сам 7, 4–5а. 12–14а. 16)

Дасць Яму Пан Бог трон Давіда, бацькі Ягонага

Чытанне Другой кнігі Самуэля.

У тыя дні:

Пан скіраваў да Натана наступныя словы: Ідзі і скажы слузе Майму Давіду: так кажа Пан: Калі ж скончацца твае дні і ты спачнеш з бацькамі сваімі, тады я абуджу пасля цябе патомка твайго, які выйдзе з улоння твайго, і ўмацую ягонае валадарства. Ён збудуе дом Майму імені, а Я ўмацую трон яго панавання навекі. Я буду яму Айцом, а ён будзе Мне сынам.

І будзе непахісным дом твой і валадарства тваё навекі перад абліччам Маім, і трон твой будзе ўмацаваны навекі.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3, 4–5. 27 і 29, Р.: 37а)

Рэфрэн: Яго патомства будзе трываць вечна.

2. Міласэрнасць Пана буду ўсхваляць вечна, †

з пакалення ў пакаленне буду абвяшчаць *

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Яго патомства будзе трываць вечна.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Яго патомства будзе трываць вечна.

27. Ён будзе клікаць Мяне: Ты мой Айцец, *

мой Бог і скала збаўлення майго.

29. Навекі захаваю для яго Маю міласэрнасць, *

і будзе непахісным запавет Мой з ім.

Рэфрэн: Яго патомства будзе трываць вечна.

ДРУГОЕ ЧЫТАННЕ (Рым 4, 13. 16–18. 22)

Насуперак надзеі, паверыў з надзеяй

Чытанне Паслання святога апостала Паўла да Рымлянаў.

Браты:

Абяцанне Абрагаму і патомству ягонаму, што ён будзе спадкаемцам свету, было дадзена не Законам, але праз справядлівасць веры. А праз веру, каб яно было дарам ласкі, каб яно было пэўным для ўсяго патомства. Не толькі для тых, хто абапіраецца на Закон, але і для тых, хто трымаецца веры Абрагама, які ёсць айцом усіх нас — як напісана: Я паставіў цябе айцом многіх народаў – перад абліччам Бога, якому ён паверыў як таму, хто ажыўляе мёртвых і кліча да існавання тое, чаго не існуе. Абрагам, насуперак надзеі, паверыў з надзеяй, што стане айцом многіх народаў, паводле сказанага: Такое будзе патомства тваё.

Таму гэта і залічана яму як справядлівасць.

Гэта слова Божае.

СПЕЎ ПЕРАД ЕВАНГЕЛЛЕМ (Пс 84 (83), 5)

Акламацыя: Хвала Табе, Слова Божае.

Шчаслівыя, хто жыве ў доме Тваім, Пане,

яны будуць праслаўляць Цябе вечна.

Акламацыя: Хвала Табе, Слова Божае.

ЕВАНГЕЛЛЕ (Мц 1, 16. 18–21. 24а)

Юзаф зрабіў, як загадаў яму анёл Пана

+ Чытанне святога Евангелля паводле Мацвея.

Якуб быў бацькам Юзафа, мужа Марыі, ад якой нарадзіўся Езус, званы Хрыстом.

Такім было нараджэнне Езуса Хрыста: пасля заручынаў Маці Ягонай Марыі з Юзафам, перш чым пачалі жыць разам, яна зачала ад Духа Святога. Юзаф жа, муж яе, будучы справядлівым і не хочучы зняславіць, хацеў патаемна адпусціць Яе.

Калі ён надумаў гэта, вось анёл Пана з’явіўся яму ў сне і сказаў: Юзэфе, сыне Давіда, не бойся прыняць Марыю, жонку тваю, бо зачатае ў ёй ёсць ад Духа Святога. Яна ж народзіць Сына, і дасі Яму імя Езус, бо Ён збавіць народ свой ад ягоных грахоў.

Абудзіўшыся ад сну, Юзаф зрабіў, як загадаў яму анёл Пана, і прыняў жонку сваю.

Гэта слова Пана.

25 сакавіка

ЗВЕСТАВАННЕ ПАНА

Урачыстасць

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (Іс 7, 10–14)

Вось Дзева зачне і народзіць Сына

Чытанне кнігі прарока Ісаі.

У тыя дні:

Пан прамовіў да Ахаза такімі словамі: Прасі Пана, Бога твайго, каб даў табе знак ці глыбока ў адхлані, ці высока ўгары.

Але Ахаз адказаў: Не буду прасіць і не буду выпрабоўваць Пана.

Тады сказаў Ісая:

Паслухайце ж, дом Давідаў:

ці мала вам, што дакучаеце людзям,

дык вы яшчэ дакучаеце майму Богу?

Таму Пан сам дасць вам знак:

Вось Дзева зачне і народзіць Сына,

і дасць Яму імя Эммануэль,

што значыць Бог з намі.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 7–8а. 8b–10. 11, Р.: 8а і 9а)

Рэфрэн: Прыходжу, Божа, споўніць Тваю волю.

7. Ахвяры і прынашэнняне Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Божа, споўніць Тваю волю.

У пачатку кнігі напісана пра мяне: †

9. Я пажадаў спаўняць Тваю волю. *

і Твае законы жывуць у сэрцы маім.

10. Я абвяшчаў Тваю справядлівасць на вялікім сходзе, *

і не закрываў вуснаў сваіх, Ты гэта ведаеш, о Пане.

Рэфрэн: Прыходжу, Божа, споўніць Тваю волю.

11. Справядлівасць Тваю не хаваў я ў сэрцы сваім, *

я абвяшчаў Тваю вернасць і Тваё збаўленне.

Я не таіў Тваёй міласэрнасці і вернасці *

перад вялікай грамадой.

Рэфрэн: Прыходжу, Божа, споўніць Тваю волю.

ДРУГОЕ ЧЫТАННЕ (Гбр 10, 4–10)

У пачатку кнігі напісана пра Мяне, каб выканаць волю Тваю, Божа

Чытанне Паслання да Габрэяў.

Браты:

Немагчыма, каб кроў быкоў ды казлоў знішчала грахі. Хрыстус прыходзіць у свет і кажа: Ахвяры і прынашэння Ты не захацеў, але цела падрыхтаваў Мне. Усеспаленні і ахвяры за грэх не даспадобы Табе. Тады Я сказаў: Вось іду, як у пачатку кнігі напісана пра Мяне, каб выканаць волю Тваю, Божа.

Перад гэтым Ён сказаў: Ахвяраў і прынашэнняў, і ўсеспаленняў, і ахвяраў за грэх, якія прыносяцца паводле Закону, Ты не захацеў і не ўпадабаў. Пасля Ён сказаў: Вось іду, каб выканаць волю Тваю. Адмяняе першае, каб устанавіць другое. Паводле гэтай волі мы раз і назаўсёды асвечаныя ахвяраю цела Езуса Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Ян 1, 14аб)

Акламацыя: Хвала Табе, Слова Божае.

Слова сталася целам і пасялілася між намі,

і бачылі мы славу Ягоную.

Акламацыя: Хвала Табе, Слова Божае.

ЕВАНГЕЛЛЕ (Лк 1, 26–38)

Вось зачнеш ва ўлонні сваім і народзіш Сына

+ Чытанне святога Евангелля паводле Лукі.

У той час:

Бог паслаў анёла Габрыэля ў горад галілейскі, які называўся Назарэт, да Дзевы, заручанай з мужам па імені Юзаф, з дому Давіда, а імя Дзевы — Марыя.

Анёл, увайшоўшы да яе, сказаў: Вітай, поўная ласкі, Пан з Табою. Яна ж збянтэжылася ад словаў ягоных і разважала, што гэта за прывітанне.

І сказаў Ёй анёл: Не бойся, Марыя, бо знайшла Ты ласку ў Пана. І вось зачнеш ва ўлонні сваім і народзіш Сына, і дасі Яму імя Езус. Ён будзе вялікі і будзе названы Сынам Найвышэйшага, і дасць Яму Пан Бог трон Давіда, бацькі Ягонага. І валадарыць будзе над домам Якуба вечна, і валадарству Яго не будзе канца.

А Марыя сказала анёлу: Як станецца гэта, калі я мужа не ведаю? Анёл сказаў Ёй у адказ: Дух Святы сыдзе на Цябе, і моц Найвышэйшага ахіне Цябе. Таму і народжанае Святое будзе названа Сынам Божым. Вось і Альжбета, сваячка твая, і яна зачала сына ў старасці сваёй, і ёсць ужо на шостым месяцы тая, якую называлі бясплоднай; бо для Бога няма нічога немагчымага.

Тады Марыя сказала: Вось я, слуга Пана. Няхай мне станецца паводле твайго слова. І адышоў ад Яе анёл.

Гэта слова Пана.

7 красавіка

св. Жана Батыста Сальскага, святара

Успамін

ПЕРШАЕ ЧЫТАННЕ (2 Цім 1, 13–14; 2, 1–3)

Прыгожы скарб захавай, дзякуючы Духу Святому

Чытанне Другога паслання святога апостала Паўла да Цімафея.

Умілаваны:

Трымайся прыкладу здаровага вучэння, якое ты чуў ад мяне ў любові і веры, якія ў Хрысце Езусе.

Гэты прыгожы скарб захоўвай, дзякуючы Духу Святому, які жыве ў нас.

Ты ж, дзіця маё, умацоўвайся ў ласцы, што ў Езусе Хрысце. А пачутае ад мяне пры многіх сведках, перадай верным людзям, якія будуць здольныя навучыць таксама іншых. Цярпі разам са мною як добры жаўнер Хрыста Езуса.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: 2а або Пс 40 (39), 5а)

Рэфрэн: У Законе Пана яго асалода.

Або:

Рэфрэн: Шчаслівы чалавек, які спадзяецца на Пана.

Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

2. але ў Законе Пана яго асалода, *

над ім разважае ўдзень і ўначы.

Рэфрэн: У Законе Пана яго асалода.

Або:

Рэфрэн: Шчаслівы чалавек, які спадзяецца на Пана.

3. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: У Законе Пана яго асалода.

Або:

Рэфрэн: Шчаслівы чалавек, які спадзяецца на Пана.

4. Не такі лёс бязбожных: *

яны як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: У Законе Пана яго асалода.

Або:

Рэфрэн: Шчаслівы чалавек, які спадзяецца на Пана.

СПЕЎ ПЕРАД ЕВАНГЕЛЛЕМ (Мц 23, 11. 12b)

Акламацыя: Аллелюя, аллелюя, аллелюя.

Большы з вас няхай будзе слугою для вас, — кажа Пан.

Хто прыніжае сябе, будзе ўзвышаны.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 1–5)

Калі не станеце як дзеці, не ўвойдзеце ў Валадарства Нябеснае

+ Чытанне святога Евангелля паводле Мацвея.

У тую гадзіну вучні падышлі да Езуса, кажучы: Дык хто ж большы ў Валадарстве Нябесным? Тады Езус паклікаў дзіця і паставіў яго сярод іх, кажучы: Сапраўды кажу вам: калі не навернецеся і не станеце як дзеці, не ўвойдзеце ў Валадарства Нябеснае. Таму кожны, хто прынізіць сябе, як дзіця гэтае, той будзе большым у Валадарстве Нябесным. І калі хто прымае адно такое дзіця ў імя Маё, той Мяне прымае.

Гэта слова Пана.

11 красавіка

св. Станіслава, біскупа і мучаніка

Успамін

ПЕРШАЕ ЧЫТАННЕ (Ап 12, 10–12а)

Яны не палюбілі жыцця свайго аж да смерці

Чытанне кнігі Апакаліпсіса святога апостала Яна.

Я, Ян, пачуў голас моцны, які казаў ў небе: Цяпер настала збаўленне, і сіла, і валадаранне Бога нашага, і ўлада Хрыста Ягонага, бо скінуты абвінаваўца братоў нашых, які дзень і ноч абвінавачваў іх перад Богам нашым. І яны перамаглі яго, дзякуючы крыві Ягняці і дзякуючы слову сведчання свайго, і не палюбілі жыцця свайго аж да смерці. Таму радуйцеся нябёсы і ўсе, хто насяляе іх.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9, Р.: 5b)

Рэфрэн: Ад усіх пагрозаў Пан вызваліў мяне.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Ад усіх пагрозаў Пан вызваліў мяне.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Ад усіх пагрозаў Пан вызваліў мяне.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Ад усіх пагрозаў Пан вызваліў мяне.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Ад усіх пагрозаў Пан вызваліў мяне.

СПЕЎ ПЕРАД ЕВАНГЕЛЛЕМ (2 Кар 1, 3b–4a)

Акламацыя: Аллелюя, аллелюя, аллелюя.

Благаслаўлёны Айцец міласэрнасці

і Бог усякага суцяшэння,

які суцяшае нас ва ўсякім смутку нашым.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 11b–19)

Свет узненавідзеў іх

+ Чытанне cвятога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, захавай іх у імені Тваім, якое Ты даў Мне, каб яны былі адно, як і Мы. Калі Я быў з імі, Я захоўваў іх у імені Тваім, якое Ты даў Мне. Я збярог, і ніхто з іх не загінуў, апроч сына пагібелі, каб збылося Пісанне.

А цяпер іду да Цябе і кажу гэта ў свеце, каб яны мелі ў сабе поўную Маю радасць. Я даў ім слова Тваё, і свет узненавідзеў іх, бо яны не са свету, як і Я не са свету. Не прашу, каб Ты ўзяў іх са свету, але каб захаваў іх ад злога. Яны не са свету, як і Я не са свету.

Асвяці іх у праўдзе. Слова Тваё — гэта праўда. Як Ты паслаў Мяне ў свет, так і Я паслаў іх у свет. І за іх Я пасвячаю сябе, каб і яны былі асвечаныя ў праўдзе.

Гэта слова Пана.

25 красавіка

СВ. МАРКА, ЕВАНГЕЛІСТА

Свята

Гэтае свята мае два ўласныя чытанні.

ПЕРШАЕ ЧЫТАННЕ (1 П 5, 5b–14)

Вітае вас Марк, сын мой

Чытанне Першага паслання святога апостала Пятра.

Умілаваныя:

Апраніцеся ўсе ва ўзаемную пакору, таму што Бог супраціўляецца ганарыстым, а пакорным дае ласку.

Дык станьце пакорнымі пад моцнаю рукою Божаю, каб Ён узвысіў вас у адпаведны час. Усялякі свой клопат ускладзіце на Яго, бо Ён клапоціцца пра вас. Будзьце цвярозымі, чувайце. Праціўнік ваш, д’ябал, як леў кружыць з рыкам, шукаючы, каго пажэрці. Моцныя ў веры, станьце супраць яго, ведаючы, што такія ж цярпенні зведваюць і вашыя браты, што ў свеце.

А Бог усялякай ласкі, які паклікаў вас да сваёй вечнай славы ў Хрысце Езусе, пасля таго як трохі пацерпіце, сам удасканаліць, загартуе, умацуе і зробіць вас непахіснымі. Яму панаванне на векі вякоў. Амэн.

Праз Сільвана, які здаецца мне верным братам, я коратка напісаў вам, заахвочваючы і сцвярджаючы, што такая ёсць сапраўдная ласка Божая, у якой трываеце. Вітае вас выбраная, як і вы, супольнасць у Бабілёніі, а таксама Марк, сын мой. Прывітайце адзін аднаго пацалункам любові.

Спакой ўсім вам, якія трываеце ў Хрысце.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 6–7. 16–17, Р.: пар. 2а)

Рэфрэн: Буду славіць вечна міласэрнасць Пана.

Або: Аллелюя.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Буду славіць вечна міласэрнасць Пана.

Або: Аллелюя.

6. Нябёсы будуць праслаўляць Твае цуды, Пане,

Тваю вернасць на сходзе святых.

7. Бо хто ў аблоках параўнаецца з Панам?

Хто будзе падобны да Пана між Божых сыноў?

Рэфрэн: Буду славіць вечна міласэрнасць Пана.

Або: Аллелюя.

16. Шчаслівы народ, які ведае радасны вокліч*

і ходзіць у святле аблічча Твайго, Пане.

17. Радуюцца імені Твайму ўвесь дзень *

і ўзвышаюцца ў Тваёй справядлівасці.

Рэфрэн: Буду славіць вечна міласэрнасць Пана.

Або: Аллелюя.

СПЕЎ ПЕРАД ЕВАНГЕЛЛЕМ (1 Кар 1, 23а–24b)

Акламацыя: Аллелюя, аллелюя, аллелюя.

Мы ж абвяшчаем Хрыста ўкрыжаванага,

Божую моц і Божую мудрасць.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 16, 15–20)

Абвяшчайце Евангелле ўсякаму стварэнню

+ Чытанне святога Евангелля паводле Марка.

У той час:

Езус з’явіўся Адзінаццаці і сказаў ім: Ідзіце па ўсім свеце і абвяшчайце Евангелле ўсякаму стварэнню. Хто паверыць і ахрысціцца, будзе збаўлены, а хто не паверыць, будзе асуджаны. Тым, хто паверыць, будуць спадарожнічаць такія знакі: у Маё імя будуць выганяць злых духаў; будуць размаўляць новымі мовамі; змеяў рукамі браць будуць, і, калі штосьці атрутнае вып’юць, не зашкодзіць ім. На хворых будуць ускладаць рукі і яны выздаравеюць.

І Пан Езус, пасля размовы з імі, узнёсся ў неба і сеў праваруч Бога. А яны пайшлі і паўсюль абвяшчалі Евангелле. Пан садзейнічаў ім і пацвярджаў слова знакамі, што яму спадарожнічалі.

Гэта слова Пана.

29 красавіка

СВ. КАЦЯРЫНЫ СІЕНСКАЙ, ПАННЫ І ДОКТАРА КАСЦЁЛА

Свята

ПЕРШАЕ ЧЫТАННЕ (1 Ян 1, 5 — 2, 2)

Кроў Езуса ачышчае нас ад усялякага граху

Чытанне Першага паслання святога апостала Яна.

Умілаваныя:

Навіну, якую мы пачулі ад Езуса Хрыста, абвяшчаем вам, што Бог ёсць Святло і няма ў Ім ніякай цемры. Калі мы кажам, што маем еднасць з Ім, а ходзім у цемры, то мы хлусім і паступаем не па праўдзе. А калі ходзім у святле, як Ён ёсць у святле, то маем еднасць паміж сабою, і кроў Езуса, Сына Ягонага, ачышчае нас ад усялякага граху. Калі кажам, што не маем граху, ашукваем саміх сябе, і няма ў нас праўды. Калі ж вызнаём грахі нашыя, то Ён, верны і справядлівы, прабачыць нам грахі і ачысціць нас ад усялякай несправядлівасці. Калі кажам, што мы не зграшылі, то робім Яго ілгуном, і няма ў нас слова Ягонага.

Дзеці мае, гэта пішу вам, каб вы не грашылі. Калі ж хто зграшыць, то мы маем Заступніка перад Айцом, Езуса Хрыста справядлівага. Ён ёсць ахвярай уміласціўлення за нашыя грахі, і не толькі за нашыя, але таксама за грахі ўсяго свету.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8–9. 13–14. 17–18а, Р.: 1а)

Рэфрэн: Благаславі, душа мая, Пана.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана *

і не забывай пра ўсе Яго дабрадзействы.

Рэфрэн: Благаславі, душа мая, Пана.

3. Ён адпускае ўсе беззаконні твае *

і вылечвае ўсе твае хваробы.

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Благаславі, душа мая, Пана.

8. Міласэрны ёсць Пан і ласкавы, *

доўгацярплівы і шматміласцівы.

9. Не злуецца вечна *

і не палае гневам навекі.

Рэфрэн: Благаславі, душа мая, Пана.

13. Як літуецца бацька над сынамі, *

так змілуецца Пан над тымі, хто Яго баіцца.

14. Бо Ён ведае, з чаго створаны мы; *

памятае, што мы з’яўляемся пылам.

Рэфрэн: Благаславі, душа мая, Пана.

17. Міласэрнасць Пана спрадвеку *

і навекі над тымі, хто Яго баіцца;

справядлівасць Яго над сынамі сыноў, *

18. над тымі, хто захоўвае Ягоны запавет.

Рэфрэн: Благаславі, душа мая, Пана.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан  неба  і  зямлі,

што таямніцу Валадарства Ты адкрыў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 25–30)

Ты схаваў гэта ад мудрых і адкрыў гэта дзецям

+ Чытанне cвятога Евангелля паводле Мацвея.

У той час, адказваючы, Езус сказаў: Праслаўляю Цябе, Ойча, Пан  неба  і  зямлі, што Ты схаваў гэта ад мудрых і разумных і адкрыў гэта дзецям. Так, Ойча, бо такая была Твая добрая воля. Усё перададзена Мне Айцом Маім, і ніхто не ведае Сына апроч Айца; і ніхто не ведае Айца, апроч Сына і таго, каму Сын захоча адкрыць.

Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне, бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

2 мая

св. Атаназія, біскупа і доктара Касцёла

Успамін

ПЕРШАЕ ЧЫТАННЕ (1 Ян 5, 1–5)

Гэтай перамогай, якая перамагла свет, ёсць наша вера

Чытанне Першага паслання святога апостала Яна.

Умілаваныя:

Кожны, хто верыць, што Езус ёсць Месія, ад Бога народжаны, і кожны, хто любіць таго, хто нарадзіў, любіць і народжанага ад Яго. Па тым пазнаём, што мы любім дзяцей Божых, калі любім Бога і захоўваем запаведзі Яго. Бо любоў да Бога ёсць у тым, каб мы захоўвалі Ягоныя запаведзі, а запаведзі Яго не з’яўляюцца цяжкімі.

Бо ўсё, што народжана ад Бога, перамагае свет. І гэтай перамогай, якая перамагла свет, ёсць наша вера.

Хто ж перамагае свет, калі не той, хто верыць, што Езус ёсць Сынам Божым?

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 3–4. 5–6. 30–31, Р.: 30а)

Рэфрэн: Вусны справядлівага кажуць мудрасць.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Вусны справядлівага кажуць мудрасць.

5. Даручы Пану шлях свой, *

спадзявайся на Яго, і Ён сам будзе дзейнічаць.

6. Ён выведзе, як святло, тваю справядлівасць, *

і праўду тваю, як поўдзень.

Рэфрэн: Вусны справядлівага кажуць мудрасць.

30. Вусны справядлівага кажуць мудрасць, *

і язык ягоны абвяшчае правасуддзе.

31. Закон Божы ў ягоным сэрцы, *

і не захістаюцца яго крокі.

Рэфрэн: Вусны справядлівага кажуць мудрасць.

СПЕЎ ПЕРАД ЕВАНГЕЛЛЕМ (Мц 5, 10)

Акламацыя: Аллелюя, аллелюя, аллелюя.

Шчаслівыя, каго пераследуюць за справядлівасць,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 22–25а)

Калі вас пераследаваць будуць у гэтым горадзе, пераходзьце ў другі

+ Чытанне святога Евангелля паводле Мацвея.

У той час:

Езус сказаў сваім вучням: Усе будуць ненавідзець вас за Маё імя. Хто ж вытрывае да канца, будзе збаўлены. Калі вас пераследаваць будуць у гэтым горадзе, пераходзьце ў другі. Сапраўды кажу вам, што не пройдзеце гарадоў Ізраэля, як прыйдзе Сын Чалавечы.

Вучань не вышэйшы за настаўніка, і слуга не вышэйшы за гаспадара свайго. Вучню дастаткова быць як настаўнік ягоны, і слузе — як гаспадар ягоны.

Гэта слова Пана.

3 мая

СВ. ФІЛІПА І ЯКУБА, АПОСТАЛАЎ

Свята

Гэтае свята мае два ўласныя чытанні.

ПЕРШАЕ ЧЫТАННЕ (1 Кар 15, 1–8)

Потым Пан з’явіўся Якубу, потым — усім Апосталам

Чытанне Першага паслання святога апостала Паўла да Карынцянаў.

Нагадваю вам, браты, Евангелле, якое я абвяшчаў вам і якое вы прынялі, і ў якім трываеце, і праз якое таксама збавіцеся, калі цвёрда захаваеце тое слова, што я абвясціў вам. Калі толькі не дарма паверылі.

Бо спачатку я перадаў вам тое, што і сам прыняў: што Хрыстус памёр за нашыя грахі паводле Пісання, што Ён быў пахаваны і ўваскрос на трэці дзень паводле Пісання, і што з’явіўся Кіфе, а потым — Дванаццаці. Пасля з’явіўся больш чым пяцістам братам адначасова, большасць з якіх жыве дагэтуль, а некаторыя спачылі. Потым з’явіўся Якубу, потым — усім Апосталам. Пазней за ўсіх з’явіўся і мне, як неданошанаму плоду.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 2–3. 4–5, Р.: 5а)

Рэфрэн: Па ўсёй зямлі расходзіцца іх голас.

Або: Аллелюя.

2. Нябёсы абвяшчаюць славу Божую, *

пра справу рук Яго расказвае небасхіл.

3. Дзень дню апавядае слова, *

ноч ночы адкрывае веды.

Рэфрэн: Па ўсёй зямлі расходзіцца іх голас.

Або: Аллелюя.

4. Няма мовы, і няма слоў, *

але чуецца іх голас.

5. Па ўсёй зямлі разыходзіцца іх гук, †

і да межаў сусвету словы іхнія. *

Для сонца там шацёр у іх.

Рэфрэн: Па ўсёй зямлі расходзіцца іх голас.

Або: Аллелюя.

СПЕЎ ПЕРАД ЕВАНГЕЛЛЕМ (Ян 14, 6b. 9c)

Акламацыя: Аллелюя, аллелюя, аллелюя.

Я — дарога, і праўда, і жыццё — кажа Пан;

Філіп, хто Мяне бачыў, бачыў і Айца.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 14, 6–14)

Столькі часу Я з вамі, а ты не ведаеш Мяне?

+ Чытанне святога Евангелля паводле Яна.

У той час:

Езус сказаў яму: Я — дарога, і праўда, і жыццё. Ніхто не прыходзіць да Айца інакш, як толькі праз Мяне. Калі б вы ведалі Мяне, ведалі б і Айца Майго. І адгэтуль ужо Яго ведаеце і бачылі.

Філіп кажа Яму: Пане, пакажы нам Айца і хопіць нам.

Адказаў яму Езус: Філіпе, столькі часу Я з вамі, а ты не ведаеш Мяне? Хто Мяне бачыў, бачыў і Айца. Дык чаму ты кажаш: Пакажы нам Айца? Ці ты не верыш, што Я ў Айцу і Айцец ува Мне? Словы, што Я кажу вам, не ад сябе кажу. Але Айцец, які ўва Мне, Ён чыніць справы свае. Верце Мне, што Я ў Айцу і Айцец ува Мне. А калі не, то верце дзеля саміх учынкаў.

Сапраўды, сапраўды кажу вам: хто верыць у Мяне, будзе рабіць учынкі, якія Я раблю, і большыя за іх зробіць, бо Я іду да Айца Майго. І тое, аб чым папросіце ў імя Маё, Я зраблю гэта, каб ўславіўся Айцец у Сыне. Калі аб чым папросіце Мяне ў імя Маё, Я зраблю гэта.

Гэта слова Пана.

14 мая

СВ. МАЦЕЯ, АПОСТАЛА

Свята

Гэтае свята мае два ўласныя чытанні.

ПЕРШАЕ ЧЫТАННЕ (Дз 1, 15–17. 20–26)

І выпаў лёс на Мацея, і ён быў далучаны да адзінаццаці Апосталаў

Чытанне кнігі Дзеяў Апосталаў.

У тыя дні Пётр стаў сярод вучняў, а сабралася разам каля ста дваццаці чалавек, і сказаў: Браты, належала споўніцца словам Пісання, якія Дух Святы прадказаў вуснамі Давіда пра Юду, стаўшага правадыром для тых, хто схапіў Езуса. Бо ён быў залічаны да нас і атрымаў удзел у гэтым служэнні.

А ў кнізе Псальмаў напісана: Няхай апусцее жыллё ягонае, і няхай не будзе жыхароў у ім. Пасаду ягоную няхай зойме іншы.

Таму трэба, каб адзін з тых, хто быў з намі ўвесь час, калі заставаўся з намі Пан Езус, пачынаючы ад Янавага хросту аж да дня Ягонага ўзнясення ад нас, стаў разам з намі сведкам Яго ўваскрасення.

І паставілі дваіх: Юзафа, якога звалі Барсабам, а празывалі Справядлівым, і Мацея. І, памаліўшыся, сказалі: Ты, Пане, ведаеш сэрцы ўсіх, пакажы з гэтых двух аднаго, якога Ты выбраў, каб ён заняў месца гэтага служэння і апостальства, ад якога адышоў Юда, каб пайсці сваім шляхам. І далі ім лёсы, і выпаў лёс на Мацея, і ён быў далучаны да адзінаццаці Апосталаў.

Гэта слова Божае.

РЭСПАНСАРЫЙНЫ ПСАЛЬМ (Пс 113 (112), 1–2. 3–4. 5–6. 7–8, Р.: пар. 8)

Рэфрэн: Пасадзіць яго Пан з князямі народа.

Або: Аллелюя.

1. Хваліце, слугі Пана, *

хваліце імя Пана.

2. Няхай будзе імя Пана благаслаўлёна *

цяпер і навекі.

Рэфрэн: Пасадзіць яго Пан з князямі народа.

Або: Аллелюя.

3. Ад усходу сонца да захаду *

няхай будзе праслаўлена імя Пана.

4. Узвышаны Пан над усімі народамі, *

па-над нябёсамі слава Ягоная.

Рэфрэн: Пасадзіць яго Пан з князямі народа.

Або: Аллелюя.

5. Хто падобны да Пана, Бога нашага, *

які жыве на вышынях,

6. які схіляецца, *

каб паглядзець на неба і зямлю,

Рэфрэн: Пасадзіць яго Пан з князямі народа.

Або: Аллелюя.

7. Які падымае беднага з пылу

і са смецця ўзносіць убогага,

8. каб пасадзіць яго з вяльможамі, *

з князямі Ягонага народа.

Рэфрэн: Пасадзіць яго Пан з князямі народа.

Або: Аллелюя.

СПЕЎ ПЕРАД ЕВАНГЕЛЛЕМ (Ян 15, 16)

Акламацыя: Аллелюя, аллелюя, аллелюя.

Я выбраў вас і прызначыў,

каб вы ішлі і прыносілі плён,

і каб плён ваш трываў.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 9–17)

Не вы Мяне выбралі, але Я выбраў вас

+ Чытанне cвятога Евангелля паводле Яна.

У той час:

Езус сказаў сваім вучням: Як Мяне палюбіў Айцец, так і Я палюбіў вас. Заставайцеся ў Маёй любові. Калі будзеце захоўваць Мае запаведзі, застанецеся ў любові Маёй, як і Я захаваў запаведзі Айца Майго і застаюся ў Ягонай любові.

Гэта Я сказаў вам, каб Мая радасць была ў вас, і каб радасць вашая была поўнай.

Вось запаведзь Мая, каб вы любілі адзін аднаго, як Я палюбіў вас. Ніхто не мае большай любові за тую, калі хто жыццё сваё аддае за сяброў сваіх.

Вы сябры Мае, калі робіце тое, што Я наказваю вам. Я ўжо не называю вас слугамі, бо слуга не ведае, што робіць ягоны гаспадар. Я ж назваў сябрамі вас, бо ўсё, што чуў ад Айца Майго, Я сказаў вам.

Не вы Мяне выбралі, але Я выбраў вас і прызначыў, каб вы ішлі і прыносілі плён, і каб плён ваш трываў. Каб Айцец даў вам тое, чаго толькі папросіце ў імя Маё. Гэта наказваю вам, каб вы любілі адзін аднаго.

Гэта слова Пана.

16 мая

св. Андрэя Баболі, святара і мучаніка

Успамін

ПЕРШАЕ ЧЫТАННЕ (Ап 12, 10–12а)

Перамаглі, дзякуючы крыві Ягняці

Чытанне кнігі Апакаліпсіса святога апостала Яна.

Я, Ян, пачуў голас моцны, які казаў ў небе: Цяпер настала збаўленне, і сіла, і валадаранне Бога нашага, і ўлада Хрыста Ягонага, бо скінуты абвінаваўца братоў нашых, які дзень і ноч абвінавачваў іх перад Богам нашым. І яны перамаглі яго, дзякуючы крыві Ягняці і дзякуючы слову сведчання свайго, і не палюбілі жыцця свайго аж да смерці. Таму радуйцеся нябёсы і ўсе, хто насяляе іх.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–23, Р.: 5b)

Рэфрэн: Ад усіх пагрозаў Пан вызваліў мяне.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Ад усіх пагрозаў Пан вызваліў мяне.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Ад усіх пагрозаў Пан вызваліў мяне.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Ад усіх пагрозаў Пан вызваліў мяне.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Ад усіх пагрозаў Пан вызваліў мяне.

СПЕЎ ПЕРАД ЕВАНГЕЛЛЕМ (Ян 17, 19)

Акламацыя: Аллелюя, аллелюя, аллелюя.

За іх Я пасвячаю сябе, — кажа Пан, —

каб і яны былі асвячаныя ў праўдзе.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 20—26)

Каб былі з’яднаныя ў адно

+ Чытанне святога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, не толькі за іх прашу Я, але і за тых, хто паверыць у Мяне паводле слова іхняга, каб усе былі адно, як Ты, Ойча, ува Мне, і Я ў Табе, каб і яны былі ў Нас, каб паверыў свет, што Ты паслаў Мяне. І славу, якую Ты даў Мне, Я даў ім, каб былі адно, як і Мы адно. Я ў іх, а Ты ўва Мне. Каб былі з’яднаныя ў адно, каб свет пазнаў, што Ты паслаў Мяне і палюбіў іх, як палюбіў Мяне.

Ойча, хачу, каб тыя, каго Ты даў Мне, былі са Мною там, дзе Я, каб бачылі славу Маю, якую Ты даў Мне, бо палюбіў Мяне перад заснаваннем свету.

Ойча справядлівы, свет Цябе не пазнаў, а Я пазнаў Цябе, і гэтыя пазналі, што Ты паслаў Мяне. Я абвясціў ім Тваё імя, і абвяшчаць буду, каб любоў, якою Ты палюбіў Мяне, у іх была, і Я ў іх.

Гэта слова Пана.

26 мая

св. Філіпа Нэры, святара

Успамін

ПЕРШАЕ ЧЫТАННЕ (Флп 4, 4–9)

Што беззаганнае — пра гэта думайце

Чытанне Паслання святога апостала Паўла да Філіпянаў.

Браты:

Радуйцеся заўсёды ў Пану; яшчэ раз кажу: радуйцеся! Лагоднасць вашая няхай будзе вядомая ўсім людзям. Пан блізка. Ні пра што не турбуйцеся, але ў кожнай малітве і мальбе з удзячнасцю адкрывайце вашыя просьбы Богу.

І спакой Божы, які пераўзыходзіць усялякі розум, будзе аберагаць сэрцы вашыя і думкі вашыя ў Хрысце Езусе.

Нарэшце, браты, што ёсць праўдзівае, што годнае, што справядлівае,  што беззаганнае, што ласкавае, што хвалебнае, калі гэта нейкая цнота або нешта годнае пахвалы — пра гэта думайце. Чаму навучыліся, і што прынялі, і пачулі, і ўбачылі ўва мне, тое чыніце, і Бог спакою будзе з вамі.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9. 10–11, Р.: 2а або 9а)

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

4. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым.

11. Дзікія звяры церпяць нястачу і голад, *

а тым, хто шукае Пана, не будзе неставаць ніякага дабра.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

СПЕЎ ПЕРАД ЕВАНГЕЛЛЕМ (Ян 15, 9b. 5b)

Акламацыя: Аллелюя, аллелюя, аллелюя.

Заставайцеся ў Маёй любові, — кажа Пан, —

хто застаецца ўва Мне, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 20–26)

Хачу, каб былі са Мною там, дзе Я

+ Чытанне cвятога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, не толькі за іх прашу Я, але і за тых, хто паверыць у Мяне паводле слова іхняга, каб усе былі адно, як Ты, Ойча, ува Мне, і Я ў Табе, каб і яны былі ў Нас, каб паверыў свет, што Ты паслаў Мяне. І славу, якую Ты даў Мне, Я даў ім, каб былі адно, як і Мы адно. Я ў іх, а Ты ўва Мне. Каб былі з’яднаныя ў адно, каб свет пазнаў, што Ты паслаў Мяне і палюбіў іх, як палюбіў Мяне.

Ойча, хачу, каб тыя, каго Ты даў Мне, былі са Мною там, дзе Я, каб бачылі славу Маю, якую Ты даў Мне, бо палюбіў Мяне перад заснаваннем свету.

Ойча справядлівы, свет Цябе не пазнаў, а Я пазнаў Цябе, і гэтыя пазналі, што Ты паслаў Мяне. Я абвясціў ім Тваё імя, і абвяшчаць буду, каб любоў, якою Ты палюбіў Мяне, у іх была, і Я ў іх.

Гэта слова Пана.

31 мая

АДВЕДЗІНЫ НАЙСВЯЦЕЙШАЙ ПАННЫ МАРЫІ

Свята

Гэтае свята мае два ўласныя чытанні.

ПЕРШАЕ ЧЫТАННЕ (Саф 3, 14–18)

Пан, кароль Ізраэля, пасярод цябе

Чытанне кнігі прарока Сафоніі.

Радуйся, дачка Сіёна! Трыумфуй, Ізраэль! Весяліся і радуйся ад усяго сэрца, дачка Ерузалема! Адмяніў Пан прысуд над табою, прагнаў ворага твайго! Пан, кароль Ізраэля, пасярод цябе: ужо больш не ўбачыш зла.

У той дзень скажуць Ерузалему: Не бойся! – і Сіёну: Няхай жа не слабнуць рукі твае! Пан Бог твой сярод цябе, Магутны, Ён збавіць! Будзе вельмі радавацца табе, узрушаны ў любові сваёй, будзе цешыцца табою ў  весялосці, як у святочны дзень.

Я забяру ад цябе нядолю, каб не было больш на табе сораму.

Гэта слова Божае.

РЭСПАНСАРЫЙНЫ ПСАЛЬМ (Іс 12, 2–3. 4bcd. 5–6, Р.: 6b)

Рэфрэн: Вялікі сярод цябе Святы Ізраэля.

2. Вось Бог — маё збаўленне, на Яго спадзяюся і баяцца не буду.*

Бо Пан — мая моц і мая песня, Ён стаў маім збаўленнем.

3. Вы з радасцю будзеце чэрпаць ваду *

з крыніцаў збаўлення.

Рэфрэн: Вялікі сярод цябе Святы Ізраэля.

4. Праслаўляйце Пана, *

заклікайце імя Ягонае

і абвяшчайце сярод народаў справы Яго; *

нагадвайце, што ўзнёслае імя Ягонае.

Рэфрэн: Вялікі сярод цябе Святы Ізраэля.

5. Спявайце Пану, бо Ён учыніў вялікія рэчы, *

абвясціце гэта па ўсёй зямлі.

6. Весяліся і радуйся, жыхарка Сіёну, *

бо вялікі сярод цябе Святы Ізраэля.

Рэфрэн: Вялікі сярод цябе Святы Ізраэля.

СПЕЎ ПЕРАД ЕВАНГЕЛЛЕМ (пар. Лк 1, 45)

Акламацыя: Аллелюя, аллелюя, аллелюя.

Шчаслівая Панна Марыя, якая паверыла,

што споўніцца сказанае Ёй Панам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 39–56)

Сабраўшыся, Марыя ў тыя дні паспяшыла ў горную краіну

+ Чытанне святога Евангелля паводле Лукі.

Сабраўшыся, Марыя ў тыя дні паспяшыла ў горную краіну, у горад Юды. І ўвайшла ў дом Захарыі, і прывітала Альжбету.

Калі Альжбета пачула прывітанне Марыі, узварухнулася дзіцятка ва ўлонні яе, і напоўнілася Альжбета Духам Святым. І ўсклікнула моцным голасам, і сказала: Благаславёная Ты між жанчынамі і благаславёны плод улоння Твайго! І адкуль мне гэта, што Маці Пана майго прыйшла да мяне? Бо калі голас прывітання Твайго  загучаў у вушах маіх, узварухнулася ад радасці дзіцятка ва ўлонні маім. І шчаслівая тая, якая паверыла, што споўніцца сказанае Ёй Панам.

Тады сказала Марыя:

Велічае душа мая Пана,

і ўзрадаваўся дух мой у Богу, маім Збаўцы.

Бо ўзглянуў Бог на пакору сваёй слугі,

і цяпер благаслаўляць мяне будуць усе пакаленні.

Бо вялікае ўчыніў мне Усемагутны,

а імя Яго святое.

І міласэрнасць Яго з пакалення ў пакаленне

над тымі, хто Яго баіцца.

Паказаў моц сваёй правіцы,

рассеяў тых, хто пыхлівы сэрцам.

Скінуў магутных з трону

і ўзвысіў пакорных.

Дабром галодных насыціў, *

а багатых ні з чым адправіў.

Прыняў свайго слугу Ізраэля, *

памятаючы пра сваю міласэрнасць,

як абяцаў бацькам нашым,

Абрагаму і яго патомству навекі.

І прабыла Марыя ў Альжбеты каля трох месяцаў і вярнулася ў дом свой.

Гэта слова Пана.

24 чэрвеня

НАРАДЖЭННЕ СВ. ЯНА ХРЫСЦІЦЕЛЯ

Урачыстасць

[Імша ў вігілію] [Імша ўдзень]

Імша ў вігілію

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (Ер 1, 4–10)

Раней, чым  сфармаваў цябе ва ўлонні, Я пазнаў цябе

Чытанне кнігі прарока Ераміі.

У дні Ёсіі:

Cкіраваў да мяне Пан слова, кажучы: Раней, чым сфармаваў цябе ва ўлонні, Я пазнаў цябе, і раней, чым ты выйшаў з улоння, Я асвяціў цябе, устанавіў цябе прарокам для народаў.

І адказаў я: О, Пане Божа, я не ўмею гаварыць, бо я яшчэ дзіця.

Але Пан сказаў мне: Не кажы: «я дзіця», бо да ўсіх, да каго Я пашлю цябе, пойдзеш, і ўсё, што загадаю табе, скажаш. Не бойся іх, бо Я з табою, каб ратаваць цябе, — сказаў Пан.

І выцягнуў Пан руку сваю, і дакрануўся да вуснаў маіх, і сказаў мне Пан: Вось Я ўклаў словы Мае ў вусны твае. Глядзі, Я паставіў цябе ў гэты дзень над народамі і валадарствамі, каб вырываць і бурыць, знішчаць і руйнаваць, будаваць і садзіць.

Гэта слова Божае.

РЭСПАНСАРЫЙНЫ ПСАЛЬМ (Пс 71 (70), 1–2. 3–4а. 5–6аb. 15аb і 17, Р.: 6b)

Рэфрэн: З улоння маці Ты вывеў мяне, Пане.

1. На Цябе, Пане, спадзяюся, *

няхай не буду асаромлены навекі.

2. Вызвалі мяне паводле Тваёй справядлівасці, *

схілі да мяне сваё вуха і ўратуй мяне.

Рэфрэн: З улоння маці Ты вывеў мяне, Пане.

3. Будзь мне скалою прыстанішча, †

дзе я мог бы заўсёды схавацца. *

Ты загадаў уратаваць мяне,

бо Ты — скала мая і мая цвярдыня. *

4. Божа мой, вызвалі мяне з рук бязбожнага.

Рэфрэн: З улоння маці Ты вывеў мяне, Пане.

5. Бо Ты — мая надзея, Божа мой, Пане,*

Ты спадзяванне маё з маладосці маёй.

6. На Цябе абапіраюся я ад улоння, *

з улоння маці Ты вывеў мяне.

Рэфрэн: З улоння маці Ты вывеў мяне, Пане.

15. Вусны мае будуць абвяшчаць Тваю справядлівасць, *

кожны дзень Тваё збаўленне

17. Божа, Ты вучыў мяне з маладосці маёй, *

і дагэтуль я цуды Твае абвяшчаю.

Рэфрэн: З улоння маці Ты вывеў мяне, Пане.

ДРУГОЕ ЧЫТАННЕ (1 П 1, 8–12)

Гэтага збаўлення шукалі і дапытваліся прарокі

Чытанне Першага паслання святога апостала Пятра.

Умілаваныя:

Хоць вы не бачылі Езуса, любіце Яго і, хоць цяпер не бачыце Яго, верыце ў Яго, весяліцеся радасцю невыказнаю і найслаўнейшаю, дасягаючы мэты веры вашай — збаўлення душ.

Гэтага збаўлення шукалі і дапытваліся прарокі, якія прадказвалі вызначаную вам ласку. Даследавалі яны, на калі і ў які час указваў Дух Хрыста, які быў у іх і прадказваў цярпенні Хрыста і славу пасля іх. Ім адкрыта было, што не ім самім, а вам служыла тое, што цяпер аб’яўлена вам тымі, хто абвяшчаў Евангелле ў Духу Святым, які быў пасланы з неба. Нават анёлы хочуць спазнаць гэта.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 1, 7; Лк 1, 17)

Акламацыя: Аллелюя, аллелюя, аллелюя.

Ян прыйшоў сведчыць пра Святло,

каб падрыхтаваць для Пана народ дасканалы.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 5–17)

Народзіць табе сына і назавеш яго імем Ян

+ Чытанне святога Евангелля паводле Лукі.

У часы Ірада, караля юдэйскага, быў адзін святар па імені Захарыя, з роду Абія. Жонка ягоная была з роду Аарона; і было імя яе Альжбета. Абодва яны былі справядлівымі перад Богам, жывучы беззаганна паводле ўсіх запаведзяў і наказаў Пана. Але не мелі дзіцяці, бо Альжбета была бясплодная; былі яны ўжо ў старым узросце.

Калі Захарыя па вызначанай чарзе выконваў святарскае служэнне перад Богам, яму, паводле святарскага звычаю, выпаў лёс увайсці ў святыню Пана, каб кадзіць. Усё ж мноства народу малілася звонку падчас каджэння.

І з’явіўся яму анёл Пана, які стаяў з правага боку кадзільнага ахвярніка. І збянтэжыўся Захарыя, калі ўбачыў яго, і страх ахапіў яго.

Анёл жа сказаў яму: Не бойся, Захарыя, бо выслухана просьба твая, і жонка твая Альжбета народзіць табе сына і назавеш яго імем Ян. І будзе табе радасць і вяселле, і шмат хто ўзрадуецца нараджэнню ягонаму. Бо ён будзе вялікі ў вачах Пана, і не будзе піць ні віна, ні хмяльнога напою, і напоўніцца Духам Святым яшчэ ва ўлонні маці сваёй. І многіх з сыноў Ізраэля наверне да Пана Бога іхняга. І пойдзе перад Ім у духу і моцы Іллі, каб звярнуць сэрцы бацькоў да дзяцей, непаслухмяных да разважлівасці справядлівых, каб падрыхтаваць для Пана народ дасканалы.

Гэта слова Пана.

Імша ўдзень

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (Іс 49. 1–6)

Я зраблю цябе святлом народаў

Чытанне кнігі прарока Ісаі.

Слухайце мяне, выспы,

прыслухайцеся вы, далёкія народы:

Пан паклікаў мяне з улоння маці,

з нутра яе назваў маё імя.

Зрабіў вусны мае, як востры меч,

схаваў мяне ў цені сваёй рукі.

Зрабіў мяне выбранай стралой,

схаваў мяне ў сваім калчане.

І сказаў мне: Ты слуга Мой,

Ізраэль, у табе Я праслаўлюся.

А я адказаў: Дарэмна я намагаўся,

марна і на пустое траціў сваю сілу.

Але Закон мой у Пана

і ўзнагарода  мая ў Бога майго.

А цяпер кажа Пан,

які стварыў мяне ўжо ад улоння маці слугой сваім,

каб вярнуў для Яго Якуба

і сабраў для Яго Ізраэль.

І я праславіўся ў вачах Пана,

а мой Бог стаў маёй сілай.

Ён сказаў:

Таго мала, каб ты быў слугой Маім,

каб аднавіў патомства Якуба,

каб вярнуў рэшту Ізраэля.

Я зраблю цябе святлом народаў,

каб збаўленне Маё дасягнула аж да краю зямлі.

Гэта слова Божае.

РЭСПАНСАРЫЙНЫ ПСАЛЬМ (Пс 139 (138), 1–3. 13–14аb. 14c–15, Р.: 14а)

Рэфрэн: Слаўлю Цябе, Пане, бо я цудоўна створаны.

1. Пане, Ты выпрабаваў мяне і пазнаў, *

2. Ты ведаеш, калі я саджуся і ўстаю.

Здалёк разумееш мае думкі, †

3. Ці іду, ці адпачываю — Ты са мною, *

і ўсе мае шляхі вядомыя Табе.

Рэфрэн: Слаўлю Цябе, Пане, бо я цудоўна створаны.

13. Бо Ты стварыў маё нутро *

і выткаў мяне ва ўлонні маёй маці.

14. Слаўлю Цябе, бо я цудоўна створаны, *

дзівосныя справы Твае.

Рэфрэн: Слаўлю Цябе, Пане, бо я цудоўна створаны.

Ты добра ведаеш маю душу, *

15. Не былі схаваны ад Цябе мае косці,

калі ў таямніцы мяне стваралі, *

я сатканы быў у глыбіні зямлі.

Рэфрэн: Слаўлю Цябе, Пане, бо я цудоўна створаны.

ДРУГОЕ ЧЫТАННЕ (Дз 13, 22–26)

Перад Хрыстовым прыйсцем Ян прапаведаваў

Чытанне Дзеяў Апосталаў.

У тыя дні:

Павел сказаў: Бог прызначыў айцам нашым Давіда каралём, пра якога і сказаў, засведчыўшы: Я знайшоў Давіда, сына Есэя, мужа па сэрцу Майму, які выканае ўсе жаданні Мае. З ягонага патомства, паводле абяцання, Бог вывеў для Ізраэля Збаўцу Езуса. Перад Ягоным прыйсцем Ян прапаведаваў хрост пакаяння ўсяму ізраэльскаму народу.

Пад канец сваёй дзейнасці Ян сказаў: Я не з’яўляюся тым, кім вы лічыце мяне; але вось за мною ідзе той, каму я не варты развязаць сандалі на нагах.

Браты, сыны роду Абрагама і тыя з вас, хто баіцца Бога. Нам паслана слова збаўлення гэтага.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 1, 76)

Акламацыя: Аллелюя, аллелюя, аллелюя.

Ты, дзіцятка, прарокам Найвышэйшага будзеш названа,

бо пойдзеш перад Панам падрыхтаваць шляхі Яму.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 57–66. 80)

Ян — імя Яго

+ Чытанне святога Евангелля паводле Лукі.

Альжбеце надышоў час нарадзіць, і яна нарадзіла сына. І пачулі суседзі і сваякі яе, што Пан праявіў да яе такую вялікую міласэрнасць, і радаваліся разам з ёю.

На восьмы дзень прыйшлі абразаць дзіця і хацелі назваць яго імем бацькі ягонага, Захарыем. Але маці ягоная сказала ў адказ: Не, але будзе названы Янам.

І сказалі ёй, што няма нікога з сям’і яе, каго б называлі такім імем.

І пыталіся на мігах у бацькі ягонага, як бы хацеў назваць яго. Ён папрасіў таблічку і напісаў: Ян – імя Яго. І ўсе здзівіліся.

У гэты момант адразу адкрыліся вусны ягоныя і развязаўся язык ягоны, і ён загаварыў, праслаўляючы Бога.

Усіх іхніх суседзяў ахапіў страх, і расказвалі яны пра ўсё гэта па ўсёй горнай краіне Юдэі. Усе, хто чуў, разважалі пра ўсё гэта ў сэрцах сваіх і казалі: Што ж гэта будзе за дзіця? Бо рука Пана была з ім.

А дзіця расло і ўзмацнялася духам, і заставалася на пустыні да дня з’яўлення свайго перад Ізраэлем.

Гэта слова Пана.

29 чэрвеня

СВ. ПЯТРА І ПАЎЛА, АПОСТАЛАЎ

Урачыстасць

[Імша ў вігілію] [Імша ўдзень]

Імша ў вігілію

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (Дз 3, 1–10)

Што маю, тое даю табе: у імя Езуса, устань і хадзі

Чытанне кнігі Дзеяў Апосталаў.

У тыя дні:

Пётр і Ян ішлі ў святыню на малітву а дзевятай гадзіне. І быў там чалавек, кульгавы ад нараджэння, якога насілі і садзілі штодня каля брамы святыні, што звалася Прыгожай, каб ён прасіў міласціну ў тых, хто ўваходзіў у святыню. Ён убачыў Пятра і Яна, якія збіраліся ўвайсці ў святыню, і папрасіў у іх міласціну.

Пётр з Янам зірнулі на яго і сказалі: Паглядзі на нас. І ён паглядзеў на іх, спадзеючыся што-небудзь атрымаць. Пётр сказаў: Срэбра і золата не маю, але што маю, тое даю табе: у імя Езуса Хрыста з Назарэту, устань і хадзі. І ўзяў яго за правую руку, і падняў яго. І адразу ўмацаваліся ногі яго і ступні. Ускочыў, устаў і пачаў хадзіць, і ўвайшоў з імі ў святыню, ходзячы, падскокваючы і славячы Бога.

Усе людзі бачылі, як ён хадзіў і славіў Бога. І пазналі яго, што гэта быў той самы, які сядзеў каля Прыгожай брамы святыні дзеля міласціны, і напоўніліся жахам і здзіўленнем ад таго, што сталася з ім.

Гэта слова Божае.

РЭСПАНСАРЫЙНЫ ПСАЛЬМ (Пс 19(18), 2–3. 4–5, Р.: 5а)

Рэфрэн: Па ўсёй зямлі расходзіцца іх голас.

2. Нябёсы абвяшчаюць славу Божую, *

пра справу рук Яго расказвае небасхіл.

3. Дзень дню апавядае слова, *

ноч ночы адкрывае веды.

Рэфрэн: Па ўсёй зямлі расходзіцца іх голас.

4. Няма мовы, і няма слоў, *

але чуецца іх голас.

5. Па ўсёй зямлі расходзіцца іх гук, †

і да межаў сусвету словы іхнія. *

Для сонца там шацёр у іх.

Рэфрэн: Па ўсёй зямлі расходзіцца іх голас.

ДРУГОЕ ЧЫТАННЕ (Гал 1, 11–20)

Бог выбраў мяне ад улоння маці маёй

Чытанне Паслання святога апостала Паўла да Галатаў.

Браты:

Адкрываю вам, што Евангелле, якое я абвяшчаў, не ад чалавека.  Бо і я прыняў яго і быў навучаны не ад чалавека, а дзякуючы аб’яўленню Езуса Хрыста.

Вы чулі пра маё ранейшае жыццё ў юдаізме, як жорстка я пераследаваў Касцёл Божы і нішчыў яго, як перавышаў у юдаізме многіх аднагодкаў з майго народу, будучы занадта зацятым прыхільнікам традыцый маіх продкаў. Калі ж Бог, выбраўшы мяне ад улоння маці маёй і паклікаўшы ласкаю сваёю, пажадаў аб’явіць праз мяне свайго Сына, каб я прапаведаваў Яго язычнікам, я не пачаў адразу ж раіцца з целам і крывёю, і не пайшоў у Ерузалем да Апосталаў, якія былі маімі папярэднікамі, а пайшоў у Арабію і зноў вярнуўся ў Дамаск.

Пасля, праз тры гады, я пайшоў у Ерузалем наведаць Кефаса і прабыў у яго пятнаццаць дзён.  Іншых з Апосталаў я не бачыў нікога, акрамя Якуба, брата Пана. У тым, што я пішу вам, Бог мне сведка, няма маны.

Гэта слова Божае.

СПЕЎ ПЕРАД ЕВАНГЕЛЛЕМ (Ян 21, 17d)

Акламацыя: Аллелюя, аллелюя, аллелюя.

Пане, Ты ўсё ведаеш,

Ты ведаеш, што я люблю Цябе.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 21, 15–19)

Пасі ягнят Маіх, пасі авечак Маіх

+ Чытанне святога Евангелля паводле Яна.

Калі ж Езус з’явіўся перад сваімі вучнямі і паснедаў з імі, сказаў Сымону Пятру: Сымоне, сын Яна, ці любіш ты Мяне больш, чым яны? Той адказаў Яму: Так, Пане, Ты ведаеш, што я люблю Цябе. Езус кажа яму: Пасі ягнят Маіх.

Зноў кажа яму другі раз: Сымоне, сын Яна, ці любіш ты Мяне? Ён адказаў: Так, Пане, Ты ведаеш, што я люблю Цябе? Езус кажа яму: Пасі авечак Маіх.

І кажа яму трэці раз: Сымоне, сын Яна, ці любіш ты Мяне? Пётр засмуціўся, што трэці раз спытаўся ў яго «ці любіш ты Мяне?», і сказаў: Пане, Ты ўсё ведаеш, Ты ведаеш, што я люблю Цябе.

Езус кажа яму: Пасі авечак Маіх. Сапраўды, сапраўды кажу табе: калі ты быў маладзейшы, то падпяразваўся сам і хадзіў, куды хацеў. Калі ж састарышся, то выцягнеш рукі свае і іншы падпяража і павядзе, куды не хочаш.

А гаварыў так, каб зазначыць, якой смерцю той уславіць Бога. І пасля гэтых слоў, кажа яму: Ідзі за Мной!

Гэта слова Пана.

Імша ўдзень

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (Дз 12, 1–11)

Цяпер сапраўды ведаю, што Пан уратаваў мяне ад рукі Ірада

Чытанне Дзеяў Апосталаў.

У тыя дні:

Кароль Ірад пачаў пераследаваць некаторых людзей з Касцёла. Забіў Якуба, брата Яна, мячом. А калі ўбачыў, што гэта спадабалася юдэям, схапіў таксама і Пятра. А былі дні Праснакоў. І затрымаўшы яго, пасадзіў у цямніцу і загадаў чатыром чацвёркам жаўнераў вартаваць яго, маючы намер пасля Пасхі выдаць яго народу.

Так Пятра вартавалі ў цямніцы, а Касцёл рупліва маліўся за яго да Бога. У тую ноч, калі Ірад хацеў выдаць яго, той спаў паміж двума жаўнерамі, скаваны падвойнымі ланцугамі, і ахоўнікі каля брамы вартавалі цямніцу. І вось анёл Пана з’явіўся перад ім, і святло заззяла ў цямніцы. Штурхнуўшы Пятра ў бок, разбудзіў яго і сказаў: Устань хутчэй. І ланцугі апалі з рук ягоных. І сказаў яму анёл: Падперажыся і завяжы свае сандалі. І зрабіў так. Пасля кажа яму: Адзень плашч свой і ідзі за мною. Калі выйшаў, пайшоў следам за ім, не ведаючы, ці праўдзівае тое, што робіць анёл. Думаў жа, што гэта з’ява. Мінуўшы першую і другую варту, яны падышлі да жалезнай брамы, што вяла ў горад, якая сама адчынілася перад імі. Выйшаўшы, яны прайшлі адну вуліцу, і раптам анёл пакінуў яго. Тады Пётр, апамятаўшы, сказаў: Цяпер сапраўды ведаю, што Пан паслаў анёла свайго і ўратаваў мяне ад рукі Ірада і ад усяго, чаго чакаў народ юдэйскі.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9, Р.: 5b)

Рэфрэн: Ад усіх пагрозаў Пан вызваліў мяне.

2. Благаслаўляць буду Пана ва ўсе часы, *

хвала Яго заўсёды на маіх вуснах.

5. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Ад усіх пагрозаў Пан вызваліў мяне.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Ад усіх пагрозаў Пан вызваліў мяне.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Ад усіх пагрозаў Пан вызваліў мяне.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Ад усіх пагрозаў Пан вызваліў мяне.

ДРУГОЕ ЧЫТАННЕ (2 Цім 4, 6–8. 17–18)

А цяпер рыхтуецца мне вянок справядлівасці

Чытанне Другога паслання святога апостала Паўла да Цімафея.

Умілаваны:

Я ўжо праліваюся, як ахвяра, і настаў час майго адыходу. У добрай барацьбе я змагаўся, бег скончыў, веру захаваў. Нарэшце рыхтуецца мне вянок справядлівасці, які дасць мне Пан, справядлівы Суддзя, у дзень той. І не толькі мне, але ўсім, хто палюбіў Яго аб’яўленне.

Пан з’явіўся мне і ўмацаваў мяне, каб праз мяне здзейснілася прапаведаванне і каб пачулі ўсе язычнікі, і каб пазбег я ільвінай пашчы. Уратуе мяне Пан ад кожнай ліхой справы і захавае мяне для свайго Нябеснага Валадарста. Яму слава на векі вякоў. Амэн.

Гэта слова Божае.

СПЕЎ ПЕРАД ЕВАНГЕЛЛЕМ (Мц 16, 18)

Акламацыя: Аллелюя, аллелюя, аллелюя.

Ты — Скала, і на гэтай скале Я пабудую Касцёл Мой,

і брамы пякельныя не перамогуць яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 13–19)

Ты — Пётр, і дам табе ключы Валадарства Нябеснага

+ Чытанне святога Евангелля паводле Мацвея.

У тыя дні:

Прыйшоў Езус у межы Цэзарэі Філіпавай і пытаўся ў вучняў сваіх, кажучы: Кім людзі лічаць Сына Чалавечага? Яны ж сказалі: Адны — Янам Хрысціцелем, другія ж — Іллёю, а іншыя — Ераміяй ці адным з прарокаў.

Ён кажа ім: А вы кім лічыце Мяне? Сымон Пётр адказаў: Ты — Хрыстус, Сын Бога Жывога. Тады Езус сказаў яму ў адказ: Шчаслівы ты, Сымоне, сын Ёнавы, бо не цела і кроў адкрылі табе гэта, але Айцец Мой, які ў нябёсах. I Я кажу табе, што ты — Пётр (скала), і на гэтай скале Я пабудую Касцёл Мой, і брамы пякельныя не перамогуць яго. І дам табе ключы Валадарства Нябеснага, і што звяжаш на зямлі, тое будзе звязана ў небе, а што развяжаш на зямлі, тое будзе развязана ў небе.

Гэта слова Пана.

2 ліпеня

МАЦІ БОЖАЙ БУДСЛАЎСКАЙ

Урачыстасць

ПЕРШАЕ ЧЫТАННЕ (Саф 3, 14–18)

Пан, кароль Ізраэля, пасярод цябе

Чытанне кнігі прарока Сафоніі.

Радуйся, дачка Сіёна! Трыумфуй, Ізраэль! Весяліся і радуйся ад усяго сэрца, дачка Ерузалема! Адмяніў Пан прысуд над табою, прагнаў ворага твайго! Пан, кароль Ізраэля, пасярод цябе: ужо больш не ўбачыш зла.

У той дзень скажуць Ерузалему: Не бойся! — і Сіёну: Няхай жа не слабнуць рукі твае! Пан Бог твой сярод цябе, Магутны, Ён збавіць! Будзе вельмі радавацца табе, узрушаны ў любові сваёй, будзе цешыцца табою ў  весялосці, як у святочны дзень. Я забяру ад цябе нядолю, каб не было больш на табе сораму.

Гэта слова Божае.

РЭСПАНСАРЫЙНЫ ПСАЛЬМ (Пс 45 (44), 11–12. 14–15. 16–17, Р.: 11а)

Рэфрэн: Паглядзі, дачка, паслухай і схілі сваё вуха.

11. Паглядзі, дачка, паслухай і схілі сваё вуха, *

забудзь народ свой і дом твайго айца.

12. Кароль прагне тваёй прыгажосці, *

бо Ён твой Пан, пакланіся Яму.

Рэфрэн: Паглядзі, дачка, паслухай і схілі сваё вуха.

14. Поўная славы выходзіць дачка Караля. *

Адзенне яе вышыта золатам.

15. У вышытым адзенні вядуць яе да Караля. *

За ёю дзяўчаты, сяброўкі яе, уваходзяць да Яго.

Рэфрэн: Паглядзі, дачка, паслухай і схілі сваё вуха.

16. Вядуць іх з радасцю і ў захапленні, *

уваходзяць яны ў каралеўскі палац.

17. Замест айцоў тваіх будуць твае сыны. *

Ты ўстановіш іх валадарамі па ўсёй зямлі.

Рэфрэн: Паглядзі, дачка, паслухай і схілі сваё вуха.

ДРУГОЕ ЧЫТАННЕ (Рым 12, 9–16b)

У патрэбах святых бярыце ўдзел; дбайце пра гасцінасць

Чытанне Паслання святога апостала Паўла да Рымлянаў.

Браты:

Любоў — некрывадушная. Майце нянавісць да зла, гарніцеся да дабра; любіце адзін аднаго братняю любоўю, апярэджвайце адзін аднаго ў ветлівасці, у руплівасці не слабніце, духам палымнейце, служыце Пану; цешцеся надзеяй, ва ўціску будзьце цярплівыя, у малітве — трывалыя; у патрэбах святых бярыце ўдзел; дбайце пра гасціннасць.

Благаслаўляйце тых, хто пераследуе вас, благаслаўляйце, а не праклінайце.

Радуйцеся з тымі, хто радуецца, плачце з тымі, хто плача. Будзьце аднамысныя паміж сабою; не мудруйце празмерна, але наследуйце пакорных.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 1, 28)

Акламацыя: Аллелюя, аллелюя, аллелюя.

Вітай Марыя, поўная ласкі, Пан з Табою,

благаславёная Ты між жанчынамі.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 39–56)

Адкуль мне гэта, што Маці Пана майго прыйшла да мяне

+ Чытанне святога Евангелля паводле Лукі.

Сабраўшыся, Марыя ў тыя дні паспяшыла ў горную краіну, у горад Юды. І ўвайшла ў дом Захарыі, і прывітала Альжбету.

Калі Альжбета пачула прывітанне Марыі, узварухнулася дзіцятка ва ўлонні яе, і напоўнілася Альжбета Духам Святым. І ўсклікнула моцным голасам, і сказала: Благаславёная Ты між жанчынамі і благаславёны плод улоння Твайго! І адкуль мне гэта, што Маці Пана майго прыйшла да мяне? Бо калі голас прывітання Твайго  загучаў у вушах маіх, узварухнулася ад радасці дзіцятка ва ўлонні маім. І шчаслівая тая, якая паверыла, што споўніцца сказанае Ёй Панам.

У тыя дні сказала Марыя:

Велічае душа мая Пана,

і ўзрадаваўся дух мой у Богу, маім Збаўцы.

Бо ўзглянуў Бог на пакору сваёй слугі,

і цяпер благаслаўляць мяне будуць усе пакаленні.

Бо вялікае ўчыніў мне Усемагутны,

а імя Яго святое.

І міласэрнасць Яго з пакалення ў пакаленне

над тымі, хто Яго баіцца.

Паказаў моц сваёй правіцы,

рассеяў тых, хто пыхлівыя сэрцам.

Скінуў магутных з трону

і ўзвысіў пакорных.

Дабром галодных насыціў,

а багатых ні з чым адправіў.

Прыняў свайго слугу Ізраэля,

памятаючы пра сваю міласэрнасць,

як абяцаў бацькам нашым,

Абрагаму і яго патомству навекі.

І прабыла Марыя ў Альжбеты каля трох месяцаў, і вярнулася ў дом свой.

Гэта слова Пана.

3 ліпеня

СВ. ТАМАША, АПОСТАЛА

Свята

Гэтае свята мае два ўласныя чытанні.

ПЕРШАЕ ЧЫТАННЕ (Эф 2, 19–22)

Умацаваныя на падмурку апосталаў

Чытанне Паслання святога апостала Паўла да Эфесцаў.

Браты:

Вы ўжо не чужыя і не прыхадні, але суграмадзяне святых і дамачадцы Бога, умацаваныя на падмурку апосталаў і прарокаў, дзе сам Езус Хрыстус з’яўляецца вуглавым каменем, на якім кожны складзены разам будынак вырастае як святая ў Пану святыня. У ёй і вы разам будуецеся Духам, каб быць жыллём Бога.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

СПЕЎ ПЕРАД ЕВАНГЕЛЛЕМ (Ян 20, 29)

Акламацыя: Аллелюя, аллелюя, аллелюя.

Ты паверыў, Тамаш, таму што ўбачыў Мяне, — кажа Пан.

Шчаслівыя тыя, хто не бачыў, а паверыў.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 24–29)

Пан мой і Бог мой!

+ Чытанне cвятога Евангелля паводле Яна.

Тамаш, адзін з Дванаццаці, называны Блізня, не быў з імі, калі прыйшоў Езус. Іншыя вучні казалі Яму: Мы бачылі Пана. Але ён сказаў ім: Калі не ўбачу на руках Яго ранаў ад цвікоў і не ўкладу пальца свайго ў раны ад цвікоў, і не ўкладу рукі сваёй у бок Яго, не паверу.

І праз восем дзён зноў былі ў доме вучні Ягоныя і Тамаш з імі. Хоць дзверы былі замкнёныя, прыйшоў Езус, стаў пасярэдзіне і сказаў: Спакой вам! Потым кажа Тамашу: Дай сюды палец твой і паглядзі на рукі Мае; дай руку тваю і ўкладзі ў бок Мой; і не будзь няверуючым, але веруючым. Тамаш, адказваючы, сказаў Яму: Пан мой і Бог мой! Езус кажа яму: Ты паверыў, Тамаш, таму што ўбачыў Мяне. Шчаслівыя тыя, хто не бачыў, а паверыў.

Гэта слова Пана.

11 ліпеня

СВ. БЭНЭДЫКТА, АБАТА, АПЕКУНА ЕЎРОПЫ

Свята

ПЕРШАЕ ЧЫТАННЕ (Прып 2, 1–9)

Зрабі сваё вуха да мудрасці чуйным

Чытанне кнігі Прыпавесцяў Саламона.

Мой сыне, калі ты прымеш мае словы

і захаваеш ў сабе мае запаведзі,

што да мудрасці будзе ўважлівым тваё вуха

і да разважнасці схіліш сваё сэрца.

Калі будзеш заклікаць да розуму

і да разважнасці ўзносіць свой голас,

калі будзеш шукаць яе, быццам срэбра,

і дашуквацца яе, быццам скарбу,

тады зразумееш, што такое боязь Пана,

і здабудзеш веданне Бога.

Таму што Пан дае мудрасць,

і з Ягоных вуснаў — веданне і разважнасць.

Для праведных Ён захавае дапамогу,

для тых, хто паступае беззаганна, будзе шчытом.

Ён аберагае сцежкі справядлівасці

і сцеражэ шлях сваіх святых.

Тады ты зразумееш справядлівасць і правасуддзе,

адкрытасць і ўсялякі добры шлях.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9. 10–11, Р.: 2а або 9а)

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым.

11. Дзікія звяры церпяць нястачу і голад, *

а тым, хто шукае Пана, не будзе неставаць ніякага дабра.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 27–29)

Вы, якія пайшлі за Мною, у сто разоў больш атрымаеце

+ Чытанне cвятога Евангелля паводле Мацвея.

У той час:

Пётр сказаў Езусу: Вось мы пакінулі ўсё і пайшлі за Табою. Дык што мы атрымаем? А Езус сказаў ім: Сапраўды кажу вам, што ў новым стварэнні, калі Сын Чалавечы сядзе на троне славы сваёй, таксама вы, якія пайшлі за Мною, сядзеце на дванаццаці тронах, каб судзіць дванаццаць плямён Ізраэля. І кожны, хто дзеля Майго імя пакінуў дамы, ці братоў, ці сясцёр, ці айцоў, ці маці, ці дзяцей, ці землі, здабудзе ў сто разоў больш і атрымае ў спадчыну жыццё вечнае.

Гэта слова Пана.

15 ліпеня

св. Бонавэнтуры, біскупа і доктара Касцёла

Успамін

ПЕРШАЕ ЧЫТАННЕ (Эф 3, 14–19)

Спазнаць любоў Хрыста, якая перавышае ўсялякае разуменне

Чытанне Паслання святога апостала Паўла да Эфесцаў.

Браты:

Я схіляю калені мае перад Айцом Пана нашага Езуса Хрыста, ад якога бярэ сваю назву кожны народ на нябёсах і на зямлі, каб Ён даў вам, паводле багацця славы сваёй, умацаваць сілы Духам Ягоным дзеля духоўнага чалавека, каб праз веру Хрыстус пасяліўся ў сэрцах вашых, каб вы, укараніўшыся і ўмацаваўшыся ў любові, змаглі зразумець з усімі святымі, чым ёсць шырыня і даўжыня, і вышыня, і глыбіня, і спазнаць любоў Хрыста, якая перавышае ўсялякае разуменне, каб вы напоўніліся ўсёй паўнатою Божай.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 9–10. 11–12. 13–14, Р.: 12b)

Рэфрэн: Навучы мяне Пане, Тваім пастановам.

9. Як юнак захавае беззаганным свой шлях? — *

Захоўваючы Твае словы.

10. Усім сваім сэрцам я Цябе шукаю, *

не дай мне адхіліцца ад Тваіх запаведзяў.

Рэфрэн: Навучы мяне Пане, Тваім пастановам.

11. У сэрцы маім я схаваў Тваё слова, *

каб не зграшыць перад Табою.

12. Благаслаўлёны Ты, Пане, *

навучы мяне Тваім пастановам.

Рэфрэн: Навучы мяне Пане, Тваім пастановам.

13. Я пералічваю сваімі вуснамі *

ўсе прысуды Тваіх вуснаў.

14. Шляху сведчанняў Тваіх я радуюся *

больш за ўсе багацці.

Рэфрэн: Навучы мяне Пане, Тваім пастановам.

СПЕЎ ПЕРАД ЕВАНГЕЛЛЕМ (Мц 23, 9b. 10b)

Акламацыя: Аллелюя, аллелюя, аллелюя.

Адзін у вас Айцец Нябесны,

і адзін у вас Кіраўнік — Хрыстус.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 8–12)

Большы з вас няхай будзе слугою для вас

+ Чытанне cвятога Евангелля паводле Мацвея.

У той час:

Езус сказаў сваім вучням: Вы ж не дазваляйце называць сябе «настаўнік», бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік — Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

16 ліпеня

Найсвяцейшай Панны Марыі з Гары Кармэль

У Мінска-Магілёўскай архідыяцэзіі і Пінскай дыяцэзіі — успамін

ПЕРШАЕ ЧЫТАННЕ (Зах 2, 14–17)

Радуйся, дачка Сіёна, бо вось Я іду

Чытанне кнігі прарока Захарыі.

Весяліся і радуйся, дачка Сіёна,

бо вось Я іду і пасялюся пасярод цябе, –    кажа Пан.

І многія народы прыйдуць да Пана ў дзень той,

і стануць для Яго народам.

І Я пасялюся пасярод цябе,

і ты пазнаеш, што Пан Магуццяў паслаў Мяне.

Пан возьме ва ўладанне Юду,

сваю спадчыну на Святой зямлі,

і зноў выбера Ерузалем.

Замоўкні, усялякае цела, перад абліччам Пана,

бо Ён падымаецца са свайго святога жылля.

Гэта слова Божае.

РЭСПАНСАРЫЙНЫ ПСАЛЬМ (Лк 1, 46–47. 48–49. 50 і 53. 54–55, Р.: 49а)

Рэфрэн: Вялікае ўчыніў мне Усемагутны.

Або: Шчаслівая Панна Марыя, бо насіла Сына спрадвечнага Айца.

46. У тыя дні сказала Марыя:

Велічае душа мая Пана, *

47. і ўзрадаваўся дух мой

у Богу, маім Збаўцы.

Рэфрэн: Вялікае ўчыніў мне Усемагутны.

Або: Шчаслівая Панна Марыя, бо насіла Сына спрадвечнага Айца.

48. Бо ўзглянуў Бог на пакору сваёй слугі, *

і цяпер благаслаўляць Мяне будуць усе пакаленні.

49. Бо вялікае ўчыніў мне Усемагутны, *

а імя Яго святое.

Рэфрэн: Вялікае ўчыніў мне Усемагутны.

Або: Шчаслівая Панна Марыя, бо насіла Сына спрадвечнага Айца.

50. І міласэрнасць Яго з пакалення ў пакаленне *

над тымі, хто Яго баіцца.

51. Паказаў моц сваёй правіцы,

рассеяў тых, хто пыхлівы сэрцам.

Рэфрэн: Вялікае ўчыніў мне Усемагутны.

Або: Шчаслівая Панна Марыя, бо насіла Сына спрадвечнага Айца.

52. Скінуў магутных з трону

і ўзвысіў пакорных.

53. Дабром галодных насыціў, *

а багатых ні з чым адправіў.

Рэфрэн: Вялікае ўчыніў мне Усемагутны.

Або: Шчаслівая Панна Марыя, бо насіла Сына спрадвечнага Айца.

54. Прыняў свайго слугу Ізраэля, *

памятаючы пра сваю міласэрнасць,

55. як абяцаў бацькам нашым,

Абрагаму і яго патомству навекі.

Рэфрэн: Вялікае ўчыніў мне Усемагутны.

Або: Шчаслівая Панна Марыя, бо насіла Сына спрадвечнага Айца.

СПЕЎ ПЕРАД ЕВАНГЕЛЛЕМ (Лк 11, 28)

Акламацыя: Аллелюя, аллелюя, аллелюя.

Шчаслівыя, хто слухае слова Божае

і захоўвае яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 46–50)

Працягнуўшы руку сваю да вучняў сваіх, сказаў: Вось маці Мая і браты Мае

+ Чытанне cвятога Евангелля паводле Мацвея.

У той час:

Калі Езус прамаўляў да людзей, Маці і браты Ягоныя стаялі звонку і хацелі пагаварыць з Ім. І нехта сказаў Яму: Вось Маці Твая і браты Твае звонку стаяць і хочуць пагаварыць з Табою.

Ён жа адказаў таму, хто звярнуўся да Яго: Хто маці Мая і хто браты Мае? І, працягнуўшы руку сваю да вучняў сваіх, сказаў: Вось маці Мая і браты Мае. Бо кожны, хто выконвае волю Айца Майго, які ёсць у небе, той Мне брат, і сястра, і маці.

Гэта слова Пана.

22 ліпеня

СВЯТОЙ МАРЫІ МАГДАЛЕНЫ

Свята

Два чытанні гэтага свята з’яўляюцца ўласнымі.

ПЕРШАЕ ЧЫТАННЕ (Пп 3, 1–4а)

Я знайшла таго, каго мая душа кахае

Чытанне Песні песняў Саламона.

Так кажа нявеста:

На ложку сваім па начах

я шукала таго, каго мая душа кахае;

я шукала яго, але не знайшла.

Я ўстану і па горадзе прайдуся,

па вуліцах і плошчах буду шукаць таго,

каго мая душа кахае.

Я шукала яго, але не знайшла.

Спаткалі мяне вартаўнікі,

што абыходзяць горад:

Ці не бачылі вы таго, каго мая душа кахае?

І ледзьве адышла ад іх,

я знайшла таго, каго мая душа кахае.

Гэта слова Божае.

РЭСПАНСАРЫЙНЫ ПСАЛЬМ (Пс 63 (62), 2. 3–4. 5–6. 8–9, Р.: 2b)

Рэфрэн: Божа, Цябе прагне душа мая.

2. Божа, Ты мой Бог, Цябе шукаю, *

Цябе прагне душа мая,

маё цела па Табе тужыць *

у зямлі пустыннай, засохлай і бязводнай.

Рэфрэн: Божа, Цябе прагне душа мая.

3. Так, у святыні я ўглядаюся ў Цябе, *

каб убачыць Тваю сілу і славу.

4. Бо міласэрнасць Твая лепшая за жыццё, *

вусны мае будуць хваліць Цябе.

Рэфрэн: Божа, Цябе прагне душа мая.

5. Так, буду благаслаўляць Цябе ў маім жыцці *

і ўзнясу рукі ў імя Тваё.

6. Душа мая насычаецца, нібы тлушчам і тукам, *

і вусны мае славяць Цябе радасным спевам.

Рэфрэн: Божа, Цябе прагне душа мая.

8. Бо Ты стаў маёй дапамогай, *

у цені крылаў Тваіх узрадуюся.

9. Да Цябе імкнецца душа мая, *

трымае мяне Твая правіца.

Рэфрэн: Божа, Цябе прагне душа мая.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Скажы нам, Марыя, што бачыла ў дарозе?

Жывога Хрыста, грабніцы ўваход,

і славы бачыла ўсход.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 1–2. 11–18)

Жанчына, чаго ты плачаш? Каго шукаеш?

+ Чытанне cвятога Евангелля паводле Яна.

У першы дзень тыдня Марыя Магдалена прыйшла да магілы раніцай, калі было яшчэ цёмна, і ўбачыла, што камень адсунуты ад магілы. І пабегла, і прыбыла да Сымона Пятра і да другога вучня, якога любіў Езус, і сказала ім: Забралі Пана з магілы, і не ведаем, дзе паклалі Яго.

Марыя стаяла каля магілы і плакала. Калі ж плакала, зазірнула ў магілу і ўбачыла двух анёлаў у белым адзенні, якія сядзелі, адзін каля галавы, а другі каля ног, дзе ляжала цела Езуса.

І яны кажуць ёй: Жанчына, чаго ты плачаш?

Адказала ім: Забралі Пана майго, і не ведаю, дзе паклалі Яго.

Калі гэта сказала, азірнулася і ўбачыла Езуса, які стаяў там, але не ведала, што гэта Езус.

Кажа ёй Езус: Жанчына, чаго ты плачаш? Каго шукаеш?

Яна, думаючы, што гэта садоўнік, кажа Яму: Пане, калі ты вынес Яго, скажы мне, дзе ты паклаў Яго, і я забяру Яго.

Езус кажа ёй: Марыя! А яна азірнулася і сказала Яму па-габрэйску: Раббуні, – што азначае “Настаўнік”.

Кажа ёй Езус: Не затрымлівай Мяне, бо Я яшчэ не ўзышоў да Айца. Ідзі ж да братоў Маіх і скажы ім: Узыходжу да Айца Майго і Айца вашага, да Бога Майго і Бога вашага.

Пайшла Марыя Магдалена абвясціць вучням, што бачыла Пана і тое, што Ён сказаў ёй.

Гэта слова Пана.

23 ліпеня

СВ. БРЫГІТЫ, ЗАКОННІЦЫ, АПЯКУНКІ ЕЎРОПЫ

Свята

ПЕРШАЕ ЧЫТАННЕ (Гал 2, 19–20)

Ужо не я жыву, а жыве ўва мне Хрыстус

Чытанне Паслання святога апостала Паўла да Галатаў.

Браты:

Праз Закон я памёр для Закона, каб жыць дзеля Бога. Я ўкрыжаваўся разам з Хрыстом, і ўжо не я жыву, а жыве ўва мне Хрыстус. А што цяпер жыву ў целе, то жыву вераю ў Сына Божага, які палюбіў мяне і аддаў сябе за мяне.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9. 10–11, Р.: 2а або 9а)

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

4. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым.

11. Дзікія звяры церпяць нястачу і голад, *

а тым, хто шукае Пана, не будзе неставаць ніякага дабра.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

СПЕЎ ПЕРАД ЕВАНГЕЛЛЕМ (Ян 15, 9b. 5b)

Акламацыя: Аллелюя, аллелюя, аллелюя.

Заставайцеся ў Маёй любові, — кажа Пан, —

хто застаецца ўва Мне, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 1–8)

Хто застаецца ўва Мне, а Я ў ім, той прыносіць багаты плён

+ Чытанне cвятога Евангелля паводле Яна.

У той час:

Езус сказаў сваім вучням: Я — сапраўдная вінаградная лаза, а Айцец Мой — вінаградар. Кожную галінку ўва Мне, якая не прыносіць плоду, Ён адразае, і кожную, якая дае плод, ён ачышчае, каб давала яшчэ больш пладоў. Вы ўжо чыстыя дзякуючы слову, якое Я сказаў вам. Заставайцеся ўва Мне, а Я ў вас. Як галінка не можа прынесці плоду сама з сябе, калі не застанецца ў вінаграднай лазе, так і вы, калі не будзеце ўва Мне.

Я — вінаградная лаза, вы — галіны. Хто застаецца ўва Мне, а Я ў ім, той прыносіць багаты плён, бо без Мяне нічога не можаце зрабіць. Хто не застаецца ўва Мне, будзе выкінуты вон, як галіна, і засохне. І збіраюць іх, і кідаюць у агонь, і яна згарае. Калі будзеце ўва Мне і словы Мае ў вас будуць, прасіце, чаго захочаце, і станецца вам. Гэтым уславіцца Айцец Мой, калі вы прынясеце багаты плён і станеце Маімі вучнямі.

Гэта слова Пана.

25 ліпеня

СВ. ЯКУБА, АПОСТАЛА

Свята

Гэтае свята мае два ўласныя чытанні.

ПЕРШАЕ ЧЫТАННЕ (2 Кар 4, 7–15)

Заўсёды носім у целе кананне Езуса

Чытанне Другога паслання святога апостала Паўла да Карынцянаў.

Браты:

Мы маем скарб у гліняных пасудзінах, каб веліч моцы была Божая, а не паходзіла ад нас. Усяляк уціскаюць нас, але мы не прыгнечаныя. Мы ў разгубленасці, але не паддаёмся роспачы. Нас пераследуюць, але мы не пакінутыя. Знішчаюць нас, але мы не гінем. Заўсёды носім у целе кананне Езуса, каб і жыццё Есуса аб’явілася ў целе нашым. Бо мы, жывыя, няспынна ідзём на смерць дзеля Езуса, каб і жыццё Езуса аб’явілася ў нашым смяротным целе. Так што смерць дзейнічае ў нас, а жыццё — у вас.

Маючы той самы дух веры, як напісана: Я паверыў, таму гаварыў, — і мы верым, таму і кажам, ведаючы, што той, хто ўваскрасіў Пана Езуса, і нас уваскрасіць разам з Езусам і паставіць перад сабою разам з вамі.

Бо ўсё дзеля вас, каб памнажэнне ласкі ў многіх выклікала шчодрую падзяку дзеля Божай славы.

Гэта слова Божае.

РЭСПАНСАРЫЙНЫ ПСАЛЬМ (Пс 126 (125), 1–2ab. 2cd–3. 4–5. 6, Р.: 5)

Рэфрэн: Хто ў слязах сеяў, жаць будзе з радасцю.

1. Калі Пан перамяніў лёс Сіёну, *

мы былі, быццам у сне.

2. Вусны нашыя тады былі поўныя смеху, *

а язык спяваў з радасці.

Рэфрэн: Хто ў слязах сеяў, жаць будзе з радасцю.

Тады гаварылі між народамі: *

Вялікія рэчы ўчыніў Пан для іх.

3. Вялікія рэчы ўчыніў Пан для нас, *

і мы ўзрадаваліся.

Рэфрэн: Хто ў слязах сеяў, жаць будзе з радасцю.

4. Змяні наш лёс, о Пане, *

як патокі на поўдзень.

5. Хто ў слязах сеяў, *

жаць будзе з радасцю.

Рэфрэн: Хто ў слязах сеяў, жаць будзе з радасцю.

6. Хто ідзе і плача, *

несучы насенне, каб сеяць,

вернецца з радасцю, *

несучы снапы свае.

Рэфрэн: Хто ў слязах сеяў, жаць будзе з радасцю.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Я выбраў вас са свету, каб вы ішлі і прыносілі плён,

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 20, 20–28)

Келіх мой будзеце піць

+ Чытанне cвятога Евангелля паводле Мацвея.

У той час:

Падышла да Езуса маці сыноў Зэбэдэя са сваімі сынамі і пакланілася, каб папрасіць Яго аб нечым.

Ён жа сказаў ёй: Чаго ты хочаш?

Яна адказала: Скажы, каб гэтыя два сыны мае селі ў Тваім Валадарстве адзін праваруч, а другі леваруч Цябе.

Езус сказаў у адказ: Не ведаеце, аб чым просіце. Ці можаце піць келіх, які Я павінен піць?

Яны кажуць Яму: Можам.

І кажа ім: Келіх мой будзеце піць, але не Я даю дазвол сесці праваруч ці леваруч Мяне, бо гэта прызначана для тых, каму падрыхтаваў Айцец Мой.

Калі пачулі дзесяць вучняў, яны абурыліся на двух братоў. А Езус паклікаў іх і сказаў: Вы ведаеце, што кіраўнікі народаў пануюць над імі і вяльможы маюць уладу над імі. Няхай не так будзе сярод вас. Але, хто хацеў бы стаць сярод вас вялікім, няхай будзе слугою вашым. А хто хацеў бы стаць першым, няхай будзе нявольнікам вашым.

Бо і Сын Чалавечы прыйшоў не для таго, каб Яму служылі, але каб служыць і аддаць жыццё сваё дзеля адкуплення многіх.

Гэта слова Пана.

26 ліпеня

св. Яўхіма і Ганны, бацькоў Найсвяцейшай Панны Марыі

Успамін

Гэты ўспамін мае два ўласныя чытанні.

ПЕРШАЕ ЧЫТАННЕ (Сір 44, 1. 10–15)

Іх імёны жывуць з пакалення ў пакаленне

Чытанне кнігі Мудрасці Сіраха.

Усхвалім слаўных мужоў

і айцоў нашага роду.

Мужы міласэрнасці гэта тыя,

чыя справядлівасць не была забыта.

Яна засталася ў іхнім патомстве,

а добрая спадчына — іхнія нашчадкі.

Іхняе патомства трымаецца запавету,

а дзякуючы ім — і іхнія дзеці.

Патомства іх будзе трываць навекі,

а слава іх ніколі не знікне.

Іхнія целы спачываюць у спакоі,

а іх імёны жывуць з пакалення ў пакаленне.

Народы апавядаюць пра іх мудрасць,

а сход абвяшчае хвалу.

Гэта слова Божае.

РЭСПАНСАРЫЙНЫ ПСАЛЬМ (Пс 132 (131), 11. 13–14. 17–18, Р.: пар. Лк 1, 32b)

Рэфрэн: Дасць Яму Пан Бог трон айца Давіда.

11. Прысягаў Пан Давіду ў вернасці, *

і не адступіць ад яе:

Народжанае ад цябе патомства *

пасаджу на троне тваім.

Рэфрэн: Дасць Яму Пан Бог трон айца Давіда.

13. Пан выбраў Сіён, *

упадабаў яго сабе як жыллё.

14. Гэта месца Майго адпачынку навекі, *

тут пасялюся, бо ўпадабаў яго.

Рэфрэн: Дасць Яму Пан Бог трон айца Давіда.

17. Там вырашчу моц Давіда, *

падрыхтую светач памазанніку Майму.

18. Ворагаў ягоных апрану ў сорам; *

а на ім заззяе дыядэма яго.

Рэфрэн: Дасць Яму Пан Бог трон айца Давіда.

СПЕЎ ПЕРАД ЕВАНГЕЛЛЕМ (пар. Лк 2, 25с)

Акламацыя: Аллелюя, аллелюя, аллелюя.

Чакалі суцяшэння Ізраэля,

і Дух Святы спачываў на іх.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 16–17)

Многія прарокі і справядлівыя хацелі ўбачыць тое, што вы бачыце

+ Чытанне cвятога Евангелля паводле Мацвея.

У той час:

Езус сказаў сваім вучням: Шчаслівыя вочы вашыя, таму што бачаць, і вушы вашыя, таму што чуюць. Бо сапраўды кажу вам: Многія прарокі і справядлівыя хацелі ўбачыць тое, што вы бачыце, і не ўбачылі, і пачуць, што вы чуеце, і не пачулі.

Гэта слова Пана.

29 ліпеня

св. Марты

Успамін

Евангелле гэтага ўспаміну з’яўляецца ўласным.

ПЕРШАЕ ЧЫТАННЕ (1 Ян 4, 7–16)

Калі мы любім адзін аднаго, то Бог жыве ў нас

Чытанне Першага паслання святога апостала Яна.

Умілаваныя, будзем любіць адзін аднаго, бо любоў ад Бога і кожны, хто любіць, народжаны ад Бога і ведае Бога. Хто не любіць, той не ведае Бога, таму што Бог ёсць любоў.

Любоў Бога да нас адкрылася ў тым, што Бог паслаў у свет Сына свайго Адзінароднага, каб мы жылі праз Яго. У тым праявілася любоў, што не мы палюбілі Бога, а Ён сам палюбіў нас і паслаў Сына свайго як уміласціўленне за грахі нашыя.

Калі Бог так палюбіў нас, дык і мы павінны любіць адзін аднаго. Бога ніхто ніколі не бачыў. Калі мы любім адзін аднаго, то Бог жыве ў нас, і любоў Ягоная ў нас дасканалая. Па тым пазнаём, што мы жывём у Ім, а Ён у нас, што Ён даў нам ад свайго Духа. І мы бачылі, і сведчым, што Айцец паслаў Сына, Збаўцу свету. Хто вызнае, што Езус — Сын Божы, у тым жыве Бог, а ён у Богу. І мы пазналі, і паверылі ў любоў, якую мае да нас Бог.

Бог ёсць любоў, і хто жыве ў любові, той жыве ў Богу, і Бог у ім.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9. 10–11, Р.: 2а або 9а)

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

5. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым.

11. Дзікія звяры церпяць нястачу і голад, *

а тым, хто шукае Пана, не будзе неставаць ніякага дабра.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан.

Хто ідзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 11, 19–27)

Я веру, што Ты Месія, сын Божы

+ Чытанне cвятога Евангелля паводле Яна.

У той час:

Шмат хто з юдэяў прыйшоў да Марты і Марыі, каб суцешыць іх у смутку па браце. Калі Марта пачула, што ідзе Езус, яна выйшла Яму насустрач, а Марыя сядзела дома. Тады Марта сказала Езусу: Пане, калі б ты быў тут, не памёр бы брат мой. Але і цяпер ведаю, што аб чым бы Ты ні папрасіў Бога, Бог дасць Табе.

Езус сказаў ёй: Уваскрэсне брат твой. Марта сказала Яму: Я ведаю, што ўваскрэсне падчас уваскрасення ў апошні дзень. Езус сказаў ёй: Я – уваскрасенне і жыццё. Хто верыць у Мяне, калі нават і памрэ, будзе жыць. А кожны, хто верыць у Мяне, не памрэ ніколі. Ці верыш у гэта?

Яна адказала Яму: Так, Пане. Я веру, што Ты Месія, сын Божы, які павінен быў прыйсці ў свет.

Гэта слова Пана.

31 ліпеня

св. Ігнацыя Лаёлы, святара

Успамін

ПЕРШАЕ ЧЫТАННЕ (1 Кар 10, 31—11, 1)

Усё рабіце на славу Божую

Чытанне Першага паслання святога апостала Паўла да Карынцянаў.

Браты:

Ці ясце, ці п’яце, ці нешта робіце, усё рабіце на славу Божую. Не будзьце прычынай упадку ні для юдэяў, ні для грэкаў, ні для Касцёла Божага, як і я дагаджаю ўсім ва ўсім, не шукаючы сваёй карысці, але карысці многіх, каб яны былі збаўленыя. Наследуйце мяне, як і я наследую Хрыста.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9. 10–11, Р.: 2а або 9а)

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

6. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым.

11. Дзікія звяры церпяць нястачу і голад, *

а тым, хто шукае Пана, не будзе неставаць ніякага дабра.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 25–33)

Ніхто з вас, калі не пакіне ўсяго, што мае, не можа быць вучнем Маім

+ Чытанне cвятога Евангелля паводле Лукі.

У той час:

Шмат людзей ішло за Езусам. Звярнуўшыся, Ён сказаў ім: Калі хто прыходзіць да Мяне і не зненавідзеў бацькі свайго, і маці, і жонкі, і дзяцей, і братоў, і сясцёр, і нават жыцця свайго, той не можа быць вучнем Маім. Хто не нясе крыжа свайго і не ідзе за Мною, не можа быць Маім вучнем.

Бо хто з вас, калі захоча пабудаваць вежу, спачатку не сядзе і не падлічыць выдаткаў, ці мае на будову. Калі ж закладзе падмурак і не зможа закончыць, усе, хто ўбачыць, пачнуць смяяцца з яго, кажучы: Гэты чалавек пачаў будаваць і не змог скончыць.

Або які кароль, ідучы на вайну супраць іншага караля, не сядзе і не параіцца спачатку, ці моцны ён, каб ісці з дзесяццю тысячамі супраць таго, хто ідзе на яго з дваццаццю тысячамі? Калі не, то пакуль той яшчэ далёка, ён пашле да яго пасланцоў прасіць міру.

Гэтак ніхто з вас, калі не пакіне ўсяго, што мае, не можа быць Маім вучнем.

Гэта слова Пана.

1 жніўня

св. Альфонса Марыі Лігуоры, біскупа і доктара Касцёла

Успамін

ПЕРШАЕ ЧЫТАННЕ (Рым 8, 1–4)

Закон Духа жыцця ў Езусе Хрысце вызваліў цябе ад закону граху і смерці

Чытанне Паслання святога апостала Паўла да Рымлянаў.

Браты:

Няма цяпер ніякага асуджэння тым, хто ў Хрысце Езусе, бо закон Духа жыцця ў Езусе Хрысце вызваліў цябе ад закону граху і смерці.

Закон, аслаблены целам, быў бяссільны. Таму Бог, паслаўшы Сына свайго ў постаці грэшнага цела, з-за граху асудзіў грэх у целе, каб апраўданне Закону споўнілася ў нас, якія не паводле цела, але паводле духа паступаюць.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 9. 10. 11. 12. 13. 14, Р.: 12b)

Рэфрэн: Навучы мяне Пане, Тваім пастановам.

9. Як юнак захавае беззаганным свой шлях? — *

Захоўваючы Твае словы.

10. Усім сваім сэрцам я Цябе шукаю, *

не дай мне адхіліцца ад Тваіх запаведзяў.

Рэфрэн: Навучы мяне Пане, Тваім пастановам.

11. У сэрцы маім я схаваў Тваё слова, *

каб не зграшыць перад Табою.

12. Благаслаўлёны Ты, Пане, *

навучы мяне Тваім пастановам.

Рэфрэн: Навучы мяне Пане, Тваім пастановам.

13. Я пералічваю сваімі вуснамі *

ўсе прысуды Тваіх вуснаў.

14. Шляху сведчанняў Тваіх я радуюся *

больш за ўсе багацці.

Рэфрэн: Навучы мяне Пане, Тваім пастановам.

СПЕЎ ПЕРАД ЕВАНГЕЛЛЕМ (Мц 5, 16)

Акламацыя: Аллелюя, аллелюя, аллелюя.

Няхай святло вашае так свеціць перад людзьмі,

каб яны бачылі вашыя добрыя ўчынкі і праслаўлялі Айца вашага.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 13–19)

Вы — святло свету

+ Чытанне cвятога Евангелля паводле Мацвея.

У той час

Езус сказаў сваім вучням: Вы — соль зямлі. Калі ж соль страціць смак, то чым пасоліш яе? Яна ўжо ні на што не прыдасца, хіба што выкінуць яе вон на патаптанне людзям.

Вы — святло свету. Не можа схавацца горад, які стаіць на вяршыні гары. І, запаліўшы свяцільнік, не ставяць яго пад пасудзінаю, але на свечніку, і свеціць усім, хто ў доме.

Няхай святло вашае так свеціць перад людзьмі, каб яны бачылі вашыя добрыя ўчынкі і праслаўлялі Айца вашага, які ў нябёсах.

Не думайце, што Я прыйшоў адмяніць Закон ці Прарокаў: не адмяніць прыйшоў Я, але выканаць. Бо сапраўды кажу вам: пакуль не праміне неба і зямля, ніводная ёта, ніводная рыска не знікне з Закону, пакуль не збудзецца ўсё. Таму, калі хто парушыць адну з гэтых найменшых запаведзяў і навучыць гэтаму людзей, той найменшым назавецца ў Валадарстве Нябесным. Хто ж выканае і навучыць, той вялікім назавецца ў Валадарстве Нябесным.

Гэта слова Пана.

4 жніўня

св. Яна Марыі Віянэя, святара

Успамін

ПЕРШАЕ ЧЫТАННЕ (Эзх 3, 16–21)

Я ўстанавіў цябе вартаўніком дому Ізраэля

Чытанне кнігі прарока Эзэхіэля.

У тыя дні:

Пан скіраваў да мяне слова, кажучы: Сыне чалавечы, Я ўстанавіў цябе вартаўніком дому Ізраэля. Калі пачуеш слова з Маіх вуснаў, будзеш асцерагаць іх ад Майго імя. Калі Я скажу грэшніку: Напэўна памрэш, — а ты не асцеражэш яго і не скажаш, каб асцерагчы грэшніка ад яго грэшных паводзін дзеля ратунку ягонага, гэты грэшнік памрэ са сваёй віны, але за ягоную кроў Я спаганю з цябе. Аднак калі ты асцеражэш грэшніка, а ён не адвернецца ад свайго беззаконня і грэшных паводзін, ён памрэ са сваёй віны, але ты ўратуеш сваё жыццё.

Калі ж Я пастаўлю справядлівага перад выпрабаваннем, а ён адвернецца ад праведнасці сваёй і ўчыніць беззаконне, то ён памрэ, бо ты не асцярог яго ад граху ягонага. І справядлівыя справы яго, якія рабіў, забудуцца, а за ягоную кроў Я спаганю з цябе. Аднак калі ты асцеражэш справядлівага, каб ён не грашыў, і ён не зграшыць, то напэўна і ён будзе жыць, бо ты асцярог яго, і ты сам ўратуеш сваё жыццё.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 35—10, 1)

Убачыўшы натоўпы людзей, Ён злітаваўся над імі

+ Чытанне cвятога Евангелля паводле Мацвея.

У той час:

Абходзіў Езус усе гарады і вёскі, навучаючы ў іхніх сінагогах, абвяшчаючы Евангелле валадарства і вылечваючы ўсялякую хваробу і ўсялякую немач.

Убачыўшы натоўпы людзей, Ён злітаваўся над імі, бо яны былі знясіленыя і пакінутыя, нібы авечкі, якія не маюць пастыра.

Тады Ён кажа вучням сваім: Жніво сапраўды вялікае, ды работнікаў мала; таму маліце Гаспадара жніва, каб выслаў работнікаў на жніво сваё.

І, паклікаўшы дванаццаць вучняў сваіх, Ён даў ім уладу выганяць нячыстых духаў і лячыць усялякую хваробу і ўсялякую немач.

Гэта слова Пана.

6 жніўня

ПЕРАМЯНЕННЕ ПАНА

Свята

Гэтае свята мае тры ўласныя чытанні.

ПЕРШАЕ ЧЫТАННЕ (Дан 7, 9–10. 13–14)

Адзенне Ягонае было белае, як снег

Чытанне кнігі прарока Даніэля.

Я бачыў, як ставілі троны, і Старадаўні сеў. Адзенне Ягонае было белае, як снег, а валасы на галаве Ягонай, як чыстая воўна. Трон Ягоны быў, як полымя агню, а колы, як палаючы агонь. Вогненная рака разлівалася і выцякала ад Яго. Тысячы тысячаў служылі Яму, і дзесяць тысяч дзесяткаў тысяч стаялі перад Ім. Суд сеў, і разгарнуліся кнігі.

Бачыў я ў начных візіях: вось разам з аблокамі нябеснымі ішоў нібы Сын Чалавечы, наблізіўся Ён да Старадаўняга, і быў падведзены да Яго. І дадзена Яму была ўлада, і гонар, і валадарства. І ўсе народы, плямёны і мовы служылі Яму. Улада Ягоная – вечная ўлада, якая не адымецца. І валадарства Ягонае не будзе знішчана.

Гэта слова Божае.

РЭСПАНСАРЫЙНЫ ПСАЛЬМ (Пс 97 (96), 1–2. 5–6. 9, Р.: 1а і 9а)

Рэфрэн: Пан найвышэйшы валадарыць на ўсёй зямлі.

1. Пан валадарыць, няхай радуецца зямля, *

няхай весяляцца шматлікія выспы.

2. Воблака і цемра вакол Яго, *

справядлівасць і права — аснова Ягонага трону.

Рэфрэн: Пан найвышэйшы валадарыць на ўсёй зямлі.

5. Горы, як воск, растопяцца перад абліччам Пана, *

перад абліччам Пана ўсёй зямлі.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

Рэфрэн: Пан найвышэйшы валадарыць на ўсёй зямлі.

9. Бо Ты, Пане, найвышэйшы *

на ўсёй зямлі,

вельмі ўзвялічаны *

над усімі багамі.

Рэфрэн: Пан найвышэйшы валадарыць на ўсёй зямлі.

ДРУГОЕ ЧЫТАННЕ (2 П 1, 16–19)

Мы чулі, як гэты голас даносіўся з неба

Чытанне Другога паслання святога апостала Пятра.

Умілаваныя:

Мы далі вам спазнаць моц і прыйсце нашага Пана Езуса Хрыста, не ідучы за мудра складзенымі байкамі, але будучы відавочцамі Ягонай велічы. Ён атрымаў ад Бога Айца пашану і славу, калі ад велічнай славы да Яго сышоў такі голас: Гэта Мой Сын умілаваны, якога ўпадабаў Я. І мы самі чулі, як гэты голас даносіўся з неба, калі былі з Ім на святой гары.

Да таго ж у нас ёсць мацнейшае, прароцкае слова. І вы добра зробіце, калі будзеце трываць пры ім, як пры лямпе, што свеціць у цёмным месцы, пакуль не пачне світаць дзень і зараніца не ўзыдзе ў сэрцах вашых.

Гэта слова Божае.

СПЕЎ ПЕРАД ЕВАНГЕЛЛЕМ (Мц 17, 5с)

Акламацыя: Аллелюя, аллелюя, аллелюя.

Гэта Сын Мой умілаваны, якога Я ўпадабаў.

Яго слухайце.

Акламацыя: Аллелюя, аллелюя, аллелюя.

ВЫБАР ЕВАНГЕЛЛЯ: [ГОД А] [ГОД В] [ГОД С]

ЕВАНГЕЛЛЕ Ў ГОД А (Мц 17, 1–9)

Аблічча Ягонае заззяла, як сонца

+ Чытанне cвятога Евангелля паводле Мацвея.

У той час:

Узяў Езус Пятра, Якуба і Яна, брата ягонага, і павёў іх адных на высокую гару. І перамяніўся перад імі, а аблічча Ягонае заззяла, як сонца, і адзенне Ягонае стала белае, як святло. І вось з’явіліся ім Майсей і Ілля, і размаўлялі з Ім.

Пётр сказаў у адказ Езусу: Пане, добра нам тут быць. Калі хочаш, я зраблю тут тры шатры: адзін для Цябе, адзін для Майсея і адзін для Іллі.

Калі ён яшчэ казаў, светлае воблака агарнула іх, і вось голас з воблака сказаў: Гэта Сын Мой умілаваны, якога Я ўпадабаў. Яго слухайце. Пачуўшы гэта, вучні ўпалі ніцма і вельмі спалохаліся.

А Езус падышоў, дакрануўся да іх і сказаў: Устаньце і не бойцеся. Калі яны ўзнялі свае вочы, нікога не ўбачылі, акрамя аднаго Езуса.

І калі сыходзілі з гары, Езус загадаў ім, кажучы: Нікому не кажыце пра гэтае бачанне, пакуль Сын Чалавечы не ўваскрэсне з мёртвых.

Гэта слова Пана.

ЕВАНГЕЛЛЕ Ў ГОД В (Мк 9, 2–10)

Гэта Сын Мой умілаваны

+ Чытанне cвятога Евангелля паводле Марка.

У той час:

Езус узяў Пятра, Якуба і Яна і павёў на высокую гару асобна іх адных. І перамяніўся перад імі. Адзенне Ягонае сталася бліскучым і вельмі белым, як ніводзін валюшнік на зямлі не можа выбеліць. І аб’явіўся ім Ілля з Майсеем і гутарылі з Езусам.

І на гэта Пётр сказаў Езусу: Раббі, добра нам тут быць, таму зробім тры шатры: адзін Табе, адзін Майсею і адзін Іллі. Бо не ведаў, што сказаць, таму што яны спалохаліся. І з’явілася воблака, якое закрыла іх, і з воблака пачуўся голас: Гэта Сын Мой умілаваны, Яго слухайце.

І адразу, калі яны агледзеліся навокал, ужо нікога не ўбачылі, апроч аднаго Езуса. Калі сыходзілі яны з гары, загадаў ім нікому не казаць, што яны бачылі, пакуль Сын Чалавечы не ўваскрэсне з мёртвых. І захавалі наказ, разважаючы між сабою, што значыць «уваскрэснуць».

Гэта слова Пана.

ЕВАНГЕЛЛЕ Ў ГОД С (Лк 9, 28b–36)

Калі Ён маліўся, выгляд твару Ягонага перамяніўся

+ Чытанне cвятога Евангелля паводле Лукі.

У той час:

Езус узяў з сабою Пятра, Яна і Якуба і ўзышоў на гару памаліцца. І калі Ён маліўся, выгляд твару Ягонага перамяніўся, і вопратка Ягоная стала бліскуча-белай. І вось два мужы размаўлялі з Ім, а былі гэта Майсей і Ілля. Яны з’явіліся ў славе і казалі пра Ягоны адыход, які Ён павінен здзейсніць у Ерузалеме. Пётр і тыя, хто быў разам з ім, былі змораныя сном. Калі ж абудзіліся, убачылі славу Яго і двух мужоў, якія стаялі разам з Ім.

А калі яны адыходзілі адтуль, Пётр сказаў Езусу: Настаўнік, добра нам тут быць. Паставім тры шатры: адзін для Цябе, адзін для Майсея і адзін для Іллі. Не ведаў ён, што казаў. Калі гаварыў гэта, з’явілася воблака і агарнула іх. І спалохаліся яны, калі ўвайшлі ў воблака.

А з воблака пачуўся голас, які казаў: Гэта Сын Мой выбраны, Яго слухайце. І калі гучаў гэты голас, Езус апынуўся адзін.

І маўчалі яны, і ў тыя дні нікому нічога не казалі пра тое, што бачылі.

Гэта слова Пана.

8 жніўня

св. Дамініка, святара

Успамін

ПЕРШАЕ ЧЫТАННЕ (1 Кар 2, 1–10а)

Абвяшчаем мудрасць Божую, схаваную ў таямніцы

Чытанне Першага паслання святога апостала Паўла да Карынцянаў.

Калі я прыйшоў да вас, браты, я не прыйшоў абвяшчаць вам сведчанне Божае ўзнёслым словам ці мудрасцю. Бо я вырашыў не ведаць нічога між вас, апроч Езуса Хрыста, і то ўкрыжаванага.

І я стаў перад вамі ў слабасці, і ў страху, і ў вялікім трымценні. А слова маё і прапаведаванне маё не ў пераканаўчых словах мудрасці, а ў праяўленні духа і сілы, каб вера вашая абапіралася не на чалавечай мудрасці, а на моцы Божай.

Мы абвяшчаем мудрасць сярод дасканалых, і не мудрасць гэтага свету ці знікомых князёў гэтага свету. Але абвяшчаем мудрасць Божую, схаваную ў таямніцы, якую Бог прадвызначыў перад вякамі для славы нашай. Ніхто з князёў гэтага свету не спазнаў яе; бо, калі б пазналі, не ўкрыжавалі б Пана славы. Але, як напісана: Чаго вока не бачыла, і вуха не чула і што не ўваходзіла ў чалавечае сэрца, тое Бог падрыхтаваў тым, хто любіць Яго. Нам жа Бог адкрыў праз Духа.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2a. 2b–3. 7–8а. 10, Р.: 3)

Рэфрэн: Апавядайце між народамі пра  славу Пана.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Апавядайце між народамі пра  славу Пана.

Абвяшчайце з дня ў дзень Яго збаўленне. *

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Апавядайце між народамі пра  славу Пана.

7. Аддайце Пану, плямёны народаў, *

аддайце Пану славу і моц.

8. Аддайце Пану *

славу дзеля імя Ягонага.

Рэфрэн: Апавядайце між народамі пра  славу Пана.

10. Кажыце між плямёнамі:*

Пан валадарыць.

Ён сусвет умацаваў, каб не пахіснуўся. *

Ён будзе судзіць народы справядліва.

Рэфрэн: Апавядайце між народамі пра  славу Пана.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан.

Хто ідзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 57–62)

Я пайду за Табою, куды б Ты ні пайшоў

+ Чытанне cвятога Евангелля паводле Лукі.

У той час:

Калі Езус і вучні Ягоныя былі ў дарозе, хтосьці сказаў Яму: Я пайду за Табою, куды б Ты ні пайшоў. Езус сказаў яму: Лісы маюць норы, і птушкі нябесныя — гнёзды, а Сын Чалавечы не мае, дзе схіліць галаву.

А другому сказаў: Ідзі за Мною. Той адказаў: Пане, дазволь мне спачатку пайсці і пахаваць бацьку майго. Але Езус сказаў яму: Пакінь мёртвым хаваць сваіх мёртвых, а ты ідзі і абвяшчай Валадарства Божае.

Яшчэ іншы сказаў: Я пайду за Табою, Пане, але спачатку дазволь мне развітацца з хатнімі маімі. Езус жа сказаў яму: Ніводзін, хто паклаў руку сваю на плуг і азіраецца назад, не надаецца да Валадарства Божага.

Гэта слова Пана.

10 жніўня

СВ. ЛАЎРЭНЦІЯ, ДЫЯКАНА І МУЧАНІКА

Свята

Гэтае свята мае два ўласныя чытанні.

ПЕРШАЕ ЧЫТАННЕ (2 Кар 9, 6–10)

Бог любіць таго, хто дае з радасцю

Чытанне Другога паслання святога апостала Паўла да Карынцянаў.

Браты:

Хто сее скупа, той скупа і пажне, а хто сее шчодра, той шчодра і пажне. Няхай кожны дае, як вырашыць у сэрцы сваім, а не са шкадаваннем ці з прымусу, таму што Бог любіць таго, хто дае з радасцю. Бог мае моц узбагаціць вас усякаю ласкаю, каб вы, заўсёды і ва ўсім маючы ўсялякі дастатак, былі багатыя на ўсялякія добрыя справы. Як напісана: Раскідаў, раздаў бедным; справядлівасць ягоная трывае навекі. А той, хто дае сейбіту насенне і хлеб на спажытак, дасць і памножыць вашае насенне, і ўзрасціць плён справядлівасці вашай.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 1–2. 5–6. 7–8. 9, Р.: 5а)

Рэфрэн: Шчаслівы той, хто міласэрны і пазычае.

1. Шчаслівы чалавек, які баіцца Пана *

і вельмі любіць Ягоныя запаведзі.

2. Моцным будзе ягонае патомства на зямлі, *

пакаленне праведных будзе благаслаўлёным.

Рэфрэн: Шчаслівы той, хто міласэрны і пазычае.

5. Шчаслівы чалавек, які міласэрны і пазычае, *

які справядліва вядзе свае справы.

6. Ён не пахіснецца ніколі, *

у вечнай памяці будзе справядлівы.

Рэфрэн: Шчаслівы той, хто міласэрны і пазычае.

7. Ён не пабаіцца дрэннай навіны, *

моцнае сэрца яго, што спадзяецца на Пана.

8. Умацаванае сэрца яго не будзе баяцца, *

калі гляне на ворагаў сваіх.

Рэфрэн: Шчаслівы той, хто міласэрны і пазычае.

9. Раскідаў, раздаў бедным; *

справядлівасць ягоная трывае навекі,

моц ягоная *

ўзвысіцца ў славе.

Рэфрэн: Шчаслівы той, хто міласэрны і пазычае.

СПЕЎ ПЕРАД ЕВАНГЕЛЛЕМ (Ян 8, 12bc)

Акламацыя: Аллелюя, аллелюя, аллелюя.

Хто ідзе за Мною, той не будзе хадзіць у цемры,

але будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 12, 24–26)

Хто Мне служыць, таго ўшануе Айцец Мой

+ Чытанне cвятога Евангелля паводле Яна.

У той час:

Езус сказаў сваім вучням: Сапраўды, сапраўды кажу вам: калі пшанічнае зерне, упаўшы ў зямлю, не памрэ, то застанецца адно, а калі памрэ, то прынясе багаты плён. Хто любіць жыццё сваё, загубіць яго; а той, хто ненавідзіць жыццё сваё на гэтым свеце, захавае яго для вечнага жыцця. Калі хто служыць Мне, няхай ідзе Маім шляхам; і дзе Я, там будзе і слуга Мой. І хто Мне служыць, таго ўшануе Айцец Мой.

Гэта слова Пана.

11 жніўня

св. Клары, панны

Успамін

ПЕРШАЕ ЧЫТАННЕ (Флп 3, 8–14)

Паводле мэты імкнуся да высокага паклікання Божага ў Хрысце Езусе

Чытанне Паслання святога апостала Паўла да Філіпянаў.

Браты:

Я ўсё лічу стратаю дзеля перавагі пазнання Хрыста Езуса, майго Пана. Дзеля Яго я ўсё страціў і лічу смеццем, каб набыць Хрыста і апынуцца ў Ім не са сваёю справядлівасцю, якая паходзіць з Закону, але з тою, якая паходзіць з веры ў Хрыста, са справядлівасцю ад Бога, заснаванай на веры, каб пазнаць Яго і моц Ягонага ўваскрасення і саўдзельнічаць у цярпеннях Ягоных, прыпадабняючыся да Ягонай смерці, каб нейкім чынам дасягнуць уваскрашэння з мёртвых.

Не тое, каб я ўжо атрымаў гэта і ўжо стаў дасканалым, але я імкнуся атрымаць тое, дзеля чаго мяне здабыў Хрыстус Езус.

Браты, я не лічу, што ўжо атрымаў гэта, але толькі забываю тое, што за мною, і сягаю да таго, што наперадзе. Паводле мэты імкнуся да высокага паклікання Божага ў Хрысце Езусе.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2a і 5. 7–8. 11, Р.: пар. 5а)

Рэфрэн: Ты, Пане, частка спадчыны маёй.

1. Захавай мяне, Божа, бо на Цябе спадзяюся, *

2. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Ты, Пане, частка спадчыны маёй.

7. Благаслаўлю Пана, які дае мне параду, *

бо і ноччу вучыць мяне маё сэрца.

8. Пана я маю заўсёды перад вачыма, *

Ён праваруч мяне, і  я не пахіснуся.

Рэфрэн: Ты, Пане, частка спадчыны маёй.

11. Ты дарогу жыцця мне пакажаш, *

паўната радасці перад Табою,

вечнае шчасце *

праваруч Цябе.

Рэфрэн: Ты, Пане, частка спадчыны маёй.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 19, 27–29)

Вы, якія пайшлі за Мною, у сто разоў больш атрымаеце

+ Чытанне cвятога Евангелля паводле Мацвея.

У той час:

Пётр сказаў Езусу ў адказ: Вось мы пакінулі ўсё і пайшлі за Табою. Дык што мы атрымаем? А Езус сказаў ім: Сапраўды кажу вам, што ў новым стварэнні, калі Сын Чалавечы сядзе на троне славы сваёй, таксама вы, якія пайшлі за Мною, сядзеце на дванаццаці тронах, каб судзіць дванаццаць плямён Ізраэля. І кожны, хто дзеля Майго імя пакінуў дамы, ці братоў, ці сясцёр, ці айцоў, ці маці, ці дзяцей, ці землі, здабудзе ў сто разоў больш і атрымае ў спадчыну жыццё вечнае.

Гэта слова Пана.

15 жніўня

УНЕБАЎЗЯЦЦЕ НАЙСВЯЦЕЙШАЙ ПАННЫ МАРЫІ

Урачыстасць

[Імша ў вігілію] [Імша ўдзень]

Імша ў вігілію

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (1 Кр 15, 3–4. 15–16; 16, 1–2)

Прынеслі каўчэг Божы, і паставілі яго пасярод шатра, які разбіў для яго Давід

Чытанне Першай кнігі Кронікаў.

У тыя дні:

Давід сабраў увесь Ізраэль у Ерузалеме, каб прынесці каўчэг Пана на яго месца, якое падрыхтаваў для яго. І сабраў разам сыноў Аарона і Левітаў. І сыны Левія прынеслі на сваіх плячах на шастах каўчэг Божы, як наказаў Майсей паводле слова Пана.

Тады Давід сказаў кіраўнікам Левітаў паставіць братоў іхніх спевакоў з музычнымі інструментамі, з псалтырамі, гуслямі і цымбаламі, каб гралі, узносячы вокліч радасці.

І прынеслі каўчэг Божы, і паставілі яго пасярод шатра, які разбіў для яго Давід, і прынеслі ўсеспаленні і ахвяры спакою перад Панам. А калі Давід закончыў усеспаленне і прынясенне ахвяраў спакою, благаславіў народ у імя Пана.

Гэта слова Божае.

РЭСПАНСАРЫЙНЫ ПСАЛЬМ (Пс 132 (131), 6–7. 9–10. 13–14, Р.: 8а)

Рэфрэн: Падыміся, Пане, да месца адпачынку.

6. Мы чулі пра яго ў Эфраце, *

знайшлі яго на палях Яара.

7. Увойдзем у Яго жыллё, *

паклонімся перад падножжам ног Ягоных.

Рэфрэн: Падыміся, Пане, да месца адпачынку.

9. Няхай святары Твае апрануцца ў справядлівасць,

а верныя Твае няхай узрадуюцца.

10. Дзеля Давіда, слугі Твайго *

не адвярні аблічча ад памазаніка Твайго.

Рэфрэн: Падыміся, Пане, да месца адпачынку.

13. Таму што Пан выбраў Сіён,

упадабаў Яго сабе для жылля.

14. «Гэта месца Майго адпачынку навекі,

тут пасялюся, бо яго ўпадабаў Я».

Рэфрэн: Падыміся, Пане, да месца адпачынку.

ДРУГОЕ ЧЫТАННЕ (1 Кар 15, 54b–57)

Даў нам перамогу праз Езуса Хрыста

Чытанне Першага паслання святога апостала Паўла да Карынцянаў.

Браты:

Калі тое, што смяротнае, апранецца ў бессмяротнасць, тады споўніцца напісанае слова: Перамога паглынула смерць. Cмерць, дзе твая перамога? Смерць, дзе тваё джала?

Джала смерці — гэта грэх, а сіла граху — гэта Закон. Богу ж падзяка, бо Ён даў нам перамогу праз нашага Пана Езуса Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Лк 11, 28)

Акламацыя: Аллелюя, аллелюя, аллелюя.

Шчаслівыя, хто слухае слова Божае

і захоўвае яго.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 11, 27–28)

Шчаслівае ўлонне, якое насіла Цябе

+ Чытанне cвятога Евангелля паводле Лукі.

У той час:

Калі Езус прамаўляў да народа, адна жанчына з натоўпу ўзняла голас і сказала Яму: Шчаслівае ўлонне, якое насіла Цябе, і грудзі, якія кармілі Цябе!

А Ён сказаў: Больш за тое, шчаслівыя, хто слухае слова Божае і захоўвае яго.

Гэта слова Пана.

Імша ўдзень

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (Ап 11, 19а; 12, 1–6а. 10аb)

Жанчына, апранутая ў сонца, і месяц пад ступнямі ног яе

Чытанне кнігі Апакаліпсіса святога апостала Яна.

Адчынілася святыня Бога ў небе, і з’явіўся каўчэг Яго запавету ў святыні Ягонай.

І вялікі знак з’явіўся ў небе: жанчына, апранутая ў сонца, і месяц пад ступнямі ног яе, а над яе галавою вянец з дванаццаці зорак. І яна была цяжарная, і крычала ад болю і пакут парадзіхі.

І з’явіўся другі знак ў небе: вось вялікі вогненны цмок з сямю галовамі і дзесяццю рагамі, а над галавой яго сем дыядэм. І хвост ягоны змятае траціну зорак нябесных і кідае іх на зямлю. І стаў цмок перад жанчынаю, якая павінна была нарадзіць, каб пажэрці дзіця, як толькі народзіць. І нарадзіла яна дзіця мужчынскага полу, якое павінна было пасвіць усе народы жалезным жазлом. І дзіцё было забрана ад яе да Бога і да Ягонага трону. А жанчына ўцякла у пустыню, дзе ёй было падрыхтавана месца Богам.

І пачуў я голас моцны, які казаў у небе: Цяпер настала збаўленне, і сіла, і валадаранне Бога нашага, і ўлада Хрыста Ягонага.

Гэта слова Божае.

РЭСПАНСАРЫЙНЫ ПСАЛЬМ (Пс 45 (44), 10bc. 11–12. 14–15. 16–17, Р.: 10b)

Рэфрэн: Каралева стала праваруч цябе.

10. Каралева стала праваруч цябе,

упрыгожаная золатам з Афіру.

Рэфрэн: Каралева стала праваруч цябе.

11. Паглядзі, дачка, паслухай і схілі сваё вуха, *

забудзь народ свой і дом твайго айца.

12. Кароль прагне тваёй прыгажосці, *

бо Ён твой Пан, пакланіся Яму.

Рэфрэн: Каралева стала праваруч цябе.

14. Поўная славы выходзіць дачка Караля. *

Адзенне яе вышыта золатам.

15. У вышытым адзенні вядуць яе да Караля. *

За ёю дзяўчаты, сяброўкі яе, уваходзяць да Яго.

Рэфрэн: Каралева стала праваруч цябе.

16. Вядуць іх з радасцю і ў захапленні, *

уваходзяць яны ў каралеўскі палац.

17. Замест айцоў тваіх будуць твае сыны. *

Ты ўстановіш іх валадарамі па ўсёй зямлі.

Рэфрэн: Каралева стала праваруч цябе.

ДРУГОЕ ЧЫТАННЕ (1 Кар 15, 20–27)

Першы Хрыстус, потым тыя, хто належыць Хрысту

Чытанне Першага паслання святога апостала Паўла да Карынцянаў.

Браты:

Хрыстус уваскрос з мёртвых, першынец сярод тых, якія заснулі. Паколькі праз чалавека прыйшла смерць, так праз Чалавека — і ўваскрашэнне мёртвых. Бо, як у Адаме ўсе паміраюць, так і ў Хрысце ўсе будуць ажыўлены. Кожны ў свой час: першы Хрыстус, потым тыя, хто належыць Хрысту, падчас прыйсця Ягонага. Канец настане тады, калі Ён перадасць Валадарства Богу і Айцу, калі знішчыць усялякае панаванне, і ўсялякую ўладу, і сілу.

Бо трэба, каб Ён валадарыў, пакуль не пакладзе ўсіх ворагаў пад ногі свае. Як апошні вораг будзе знішчана смерць, бо ўсё пакладзена пад ногі Ягоныя.

Калі ж скажа, што ўсё падпарадкавана, то відавочна, за выключэннем таго, хто падпарадкаваў Яму ўсё.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Марыя ўзята на неба,

радуюцца хоры анёлаў.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 39–56)

Вялікае ўчыніў мне Усемагутны

+ Чытанне cвятога Евангелля паводле Лукі.

Сабраўшыся, Марыя ў тыя дні паспяшыла ў горную краіну, у горад Юды. І ўвайшла ў дом Захарыі, і прывітала Альжбету.

Калі Альжбета пачула прывітанне Марыі, узварухнулася дзіцятка ва ўлонні яе, і напоўнілася Альжбета Духам Святым. І ўсклікнула моцным голасам, і сказала: Благаславёная Ты між жанчынамі і благаславёны плод улоння Твайго! Адкуль мне гэта, што Маці Пана майго прыйшла да мяне? Бо калі голас прывітання Твайго загучаў у вушах маіх, узварухнулася ад радасці дзіцятка ва ўлонні маім. І шчаслівая тая, якая паверыла, што споўніцца сказанае Ёй Панам.

У тыя дні сказала Марыя:

Велічае душа мая Пана,

і ўзрадаваўся дух мой у Богу, маім Збаўцы.

Бо ўзглянуў Бог на пакору сваёй слугі,

і цяпер благаслаўляць мяне будуць усе пакаленні.

Бо вялікае ўчыніў мне Усемагутны,

а імя Яго святое.

І міласэрнасць Яго з пакалення ў пакаленне

над тымі, хто Яго баіцца.

Паказаў моц сваёй правіцы,

рассеяў тых, хто пыхлівы сэрцам.

Скінуў магутных з трону

і ўзвысіў пакорных.

Дабром галодных насыціў,

а багатых ні з чым адправіў.

Прыняў свайго слугу Ізраэля,

памятаючы пра сваю міласэрнасць,

як абяцаў бацькам нашым,

Абрагаму і яго патомству навекі.

І прабыла Марыя ў Альжбеты каля трох месяцаў, і вярнулася ў дом свой.

Гэта слова Пана.

20 жніўня

св. Бэрнарда, абата і доктара Касцёла

Успамін

ПЕРШАЕ ЧЫТАННЕ (Сір 15, 1–6)

Накорміць яго хлебам разважнасці і вадою мудрасці напоіць яго.

Чытанне кнігі Мудрасці Сіраха.

Хто баіцца Пана, будзе рабіць дабро,

а хто трымаецца Закону, здабудзе мудрасць.

Як маці, яна выйдзе насустрач яму

і, як маладая жонка, прыме яго.

Накорміць яго хлебам разважнасці

і вадою мудрасці напоіць яго.

Ён абапрэцца на яе і не сагнецца,

даверыцца ёй і не зведае сораму.

Яна ўзвысіць яго па-над бліжнімі яго

і на сходзе адкрые яму вусны.

Ён знойдзе радасць і вянок весялосці

і атрымае ў спадчыну вечнае імя.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 9–10. 11–12. 13–14, Р.: 12b)

Рэфрэн: Навучы мяне Пане, Тваім пастановам.

9. Як юнак захавае беззаганным свой шлях? — *

Захоўваючы Твае словы.

10. Усім сваім сэрцам я Цябе шукаю, *

не дай мне адхіліцца ад Тваіх запаведзяў.

Рэфрэн: Навучы мяне Пане, Тваім пастановам.

11. У сэрцы маім я схаваў Тваё слова, *

каб не зграшыць перад Табою.

12. Благаслаўлёны Ты, Пане, *

навучы мяне Тваім пастановам.

Рэфрэн: Навучы мяне Пане, Тваім пастановам.

13. Я пералічваю сваімі вуснамі *

ўсе прысуды Тваіх вуснаў.

14. Шляху сведчанняў Тваіх я радуюся *

больш за ўсе багацці.

Рэфрэн: Навучы мяне Пане, Тваім пастановам.

СПЕЎ ПЕРАД ЕВАНГЕЛЛЕМ (Ян 15, 9b. 5b)

Акламацыя: Аллелюя, аллелюя, аллелюя.

Заставайцеся ў Маёй любові, — кажа Пан, —

хто застаецца ўва Мне, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 20–26)

Хачу, каб былі са Мною там, дзе Я

+ Чытанне cвятога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, не толькі за іх прашу Я, але і за тых, хто паверыць у Мяне паводле слова іхняга, каб усе былі адно, як Ты, Ойча, ува Мне, і Я ў Табе, каб і яны былі ў Нас, каб паверыў свет, што Ты паслаў Мяне. І славу, якую Ты даў Мне, Я даў ім, каб былі адно, як і Мы адно. Я ў іх, а Ты ўва Мне. Каб былі з’яднаныя ў адно, каб свет пазнаў, што Ты паслаў Мяне і палюбіў іх, як палюбіў Мяне.

Ойча, хачу, каб тыя, каго Ты даў Мне, былі са Мною там, дзе Я, каб бачылі славу Маю, якую Ты даў Мне, бо палюбіў Мяне перад заснаваннем свету.

Ойча справядлівы, свет Цябе не пазнаў, а Я пазнаў Цябе, і гэтыя пазналі, што Ты паслаў Мяне. Я абвясціў ім Тваё імя і абвяшчаць буду, каб любоў, якою Ты палюбіў Мяне, у іх была, а Я ў іх.

Гэта слова Пана.

21 жніўня

св. Пія Х, папы

Успамін

ПЕРШАЕ ЧЫТАННЕ (1 Тэс 2, 2b–8)

Мы пажадалі перадаць вам не толькі Божае Евангелле, але і жыццё сваё

Чытанне Першага паслання святога апостала Паўла да Тэсаланікійцаў.

Браты:

Мы адважыліся ў Богу нашым абвяшчаць вам Евангелле Божае ў вялікім змаганні. Бо заахвота наша не паходзіць з памылкі, нячыстасці ці падману, але, як мы былі выпрабаваны Богам, каб паверыць ў Евангелле, так і абвяшчаем для таго, каб дагадзіць не людзям, але Богу, які выпрабоўвае сэрцы нашыя. Бо, як ведаеце, мы ніколі не з’яўляліся з ліслівымі словамі ані з карыслівай мэтай, Бог сведка. Мы не шукалі славы ў людзей, ні ў вас, ні ў іншых. Як Апосталы Хрыста мы маглі б быць цяжарам для вас, але мы сталіся немаўлятамі сярод вас і, як карміліца апякуецца дзецьмі сваімі, так і мы з чуласці да вас пажадалі перадаць вам не толькі Божае Евангелле, але і жыццё сваё, таму што вы сталі для нас умілаванымі.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 4–5. 21–22. 25 і 27, Р.: пар. 2а)

Рэфрэн: Буду славіць вечна міласэрнасць Пана.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Буду славіць вечна міласэрнасць Пана.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Буду славіць вечна міласэрнасць Пана.

21. Знайшоў Давіда, слугу Майго, *

Я намасціў яго Маім святым алеем.

22 Рука моцы Маёй заўсёды будзе з ім, *

і плячо Маё яго падтрымае.

Рэфрэн: Буду славіць вечна міласэрнасць Пана.

25. З ім мая вернасць і міласэрнасць, *

у маім імені ўзвялічана яго моц.

27. Ён будзе клікаць Мяне: Ты мой Айцец, *

мой Бог і скала збаўлення майго.

Рэфрэн: Буду славіць вечна міласэрнасць Пана.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю авечак Маіх, а мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 21, 15–17)

Пасі ягнят Маіх. Пасі авечак Маіх

+ Чытанне cвятога Евангелля паводле Яна.

Калі ж яны паснедалі, Езус кажа Сымону Пятру: Сымоне, сын Яна, ці любіш ты Мяне больш, чым яны? Той адказаў Яму: Так, Пане, Ты ведаеш, што я люблю Цябе. Езус кажа яму: Пасі ягнят Маіх.

Зноў кажа яму другі раз: Сымоне, сын Яна, ці любіш ты Мяне? Ён адказаў: Так, Пане, Ты ведаеш, што я люблю Цябе? Езус кажа яму: Пасі авечак Маіх.

І кажа яму трэці раз: Сымоне, сын Яна, ці любіш ты Мяне? Пётр засмуціўся, што трэці раз спытаўся ў яго «ці любіш ты Мяне?», і сказаў: Пане, Ты ўсё ведаеш, Ты ведаеш, што я люблю Цябе.

Езус кажа яму: Пасі авечак Маіх.

Гэта слова Пана.

22 жніўня

Найсвяцейшай Панны Марыі Каралевы

Успамін

ПЕРШАЕ ЧЫТАННЕ (Іс 9, 1–6)

Сын дадзены нам

Чытанне кнігі прарока Ісаі.

Народ, які хадзіў у цемры,

убачыў святло вялікае;

над жыхарамі краіны смяротнага ценю

заззяла святло.

Ты памножыў народ,

павялічыў радасць.

Ён весяліцца перад Табою,

як весяляцца ў час жніва,

як цешацца пры падзеле здабычы.

Бо ярмо, што гняло яго,

і кій на плячах ягоных,

і розгу прыгнятальніка ягонага

Ты зламаў, як у дзень Мадыяма.

Бо ўсякі бот ваюючага жаўнера

і адзенне, забруджанае крывёю,

будзе кінута ў пажар на ежу агню.

Бо Дзіця нарадзілася нам,

Сын дадзены нам;

і ўлада спачыла на плячах Яго,

і дадуць імя Яму:

Цудоўны Дарадчык, Бог Моцны,

Спрадвечны Айцец, Князь Спакою.

Будзе вялікім панаванне Яго,

і міру не будзе канца

над тронам Давіда і над яго валадарствам,

якое Ён умацуе і падтрымае ў правасуддзі і справядлівасці

адгэтуль і навекі.

Руплівасць Пана Магуццяў учыніць гэта.

Гэта слова Божае.

РЭСПАНСАРЫЙНЫ ПСАЛЬМ (Пс 113 (112), 1–2. 3–4. 5–6. 7–8, Р.: пар. 2)

Рэфрэн: Няхай імя Пана праслаўляюць вечна.

Або: Аллелюя.

1. Хваліце, слугі Пана, *

хваліце імя Пана.

2. Няхай будзе імя Пана благаслаўлёна *

цяпер і навекі.

Рэфрэн: Няхай імя Пана праслаўляюць вечна.

Або: Аллелюя.

3. Ад усходу сонца да захаду *

няхай будзе праслаўлена імя Пана.

4. Узвышаны Пан над усімі народамі, *

па-над нябёсамі слава Ягоная.

Рэфрэн: Няхай імя Пана праслаўляюць вечна.

Або: Аллелюя.

5. Хто падобны да Пана, *

Бога нашага,

які жыве на вышынях, *

6. які схіляецца, каб паглядзець на неба і зямлю.

Рэфрэн: Няхай імя Пана праслаўляюць вечна.

Або: Аллелюя.

7. Ён падымае беднага з пылу *

і са смецця ўзносіць убогага,

8. каб пасадзіць яго з вяльможамі, *

з князямі Ягонага народа.

Рэфрэн: Няхай імя Пана праслаўляюць вечна.

Або: Аллелюя.

СПЕЎ ПЕРАД ЕВАНГЕЛЛЕМ (пар. Лк 1, 28)

Акламацыя: Аллелюя, аллелюя, аллелюя.

Вітай, Марыя, поўная ласкі, Пан з Табою,

благаславёная Ты між жанчынамі.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 26–38)

Вось зачнеш ва ўлонні сваім і народзіш Сына

+ Чытанне cвятога Евангелля паводле Лукі.

У той час:

Бог паслаў анёла Габрыэля ў горад галілейскі, які называўся Назарэт, да Дзевы, заручанай з мужам па імені Юзаф, з дому Давіда, а імя Дзевы — Марыя.

Анёл, увайшоўшы да яе, сказаў: Вітай, поўная ласкі, Пан з Табою. Яна ж збянтэжылася ад словаў ягоных і разважала, што гэта за прывітанне.

І сказаў Ёй анёл: Не бойся, Марыя, бо знайшла Ты ласку ў Пана. І вось зачнеш ва ўлонні сваім і народзіш Сына, і дасі Яму імя Езус. Ён будзе вялікі і будзе названы Сынам Найвышэйшага, і дасць Яму Пан Бог трон Давіда, бацькі Ягонага. І валадарыць будзе над домам Якуба вечна, і валадарству Яго не будзе канца.

А Марыя сказала анёлу: Як станецца гэта, калі я мужа не ведаю? Анёл сказаў Ёй у адказ: Дух Святы сыдзе на Цябе, і моц Найвышэйшага ахіне Цябе. Таму і народжанае Святое будзе названа Сынам Божым. Вось і Альжбета, сваячка твая, і яна зачала сына ў старасці сваёй, і ёсць ужо на шостым месяцы тая, якую называлі бясплоднай; бо для Бога няма нічога немагчымага.

Тады Марыя сказала: Вось я, слуга Пана. Няхай мне станецца паводле твайго слова. І адышоў ад Яе анёл.

Гэта слова Пана.

24 жніўня

СВ. БАРТАЛАМЕЯ, АПОСТАЛА

Свята

Гэтае свята мае два ўласныя чытанні.

ПЕРШАЕ ЧЫТАННЕ (Ап 21, 9b–14)

На падмурках — імёны дванаццаці Апосталаў Ягняці

Чытанне кнігі Апакаліпсіса святога апостала Яна.

Анёл гаварыў са мною, кажучы: Хадзі, я пакажу табе нявесту, жонку Ягняці.

І ўзнёс мяне ў захапленні анёл на вялікую і высокую гару, і паказаў мне святы горад Ерузалем, які сыходзіў з неба ад Бога і меў Божую славу.

Ззянне ягонае падобнае да каштоўнага, быццам яшма, каменя, чыстага як крышталь. Меў ён мур вялікі і высокі, меў дванаццаць брамаў, а на брамах — дванаццаць анёлаў і напісаныя імёны дванаццаці пакаленняў сыноў Ізраэля. З усходу тры брамы і з поўначы тры брамы, і з поўдня тры брамы, і з захаду тры брамы. І мур горада меў дванаццаць падмуркаў, а на іх — дванаццаць імёнаў дванаццаці Апосталаў Ягняці.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 10–11. 12–13ab. 17–18, Р.: пар. 12а)

Рэфрэн: Святыя Твае, Пане, абвесцяць Тваю славу.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Святыя Твае, Пане, абвесцяць Тваю славу.

12. Няхай сыны чалавечыя даведаюцца пра Тваю магутнасць *

і пра веліч славы Твайго Валадарства.

13. Валадарства Тваё — валадарства ўсіх вякоў, *

і панаванне Тваё — з пакалення ў пакаленне.

Рэфрэн: Святыя Твае, Пане, абвесцяць Тваю славу.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Святыя Твае, Пане, абвесцяць Тваю славу.

СПЕЎ ПЕРАД ЕВАНГЕЛЛЕМ (Ян 1, 49b)

Акламацыя: Аллелюя, аллелюя, аллелюя.

Раббі, Ты Сын Божы!

Ты Валадар Ізраэля!

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 45–51)

Вось сапраўдны ізраільцянін, у якім няма падману

+ Чытанне cвятога Евангелля паводле Яна.

У той час:

Філіп знайшоў Натанаэля і сказаў яму: Мы знайшлі таго, пра каго пісалі ў Законе Майсей і прарокі, — Езуса, — сына Юзафа з Назарэту.

Але Натанаэль сказаў яму: Ці можа быць штосьці добрае з Назарэту? Філіп адказаў яму: Ідзі і паглядзі.

Езус, убачыўшы Натанаэля, які ішоў да Яго, сказаў пра яго: Вось сапраўдны ізраільцянін, у якім няма падману.

Натанаэль сказаў Яму: Адкуль Ты ведаеш мяне?

Езус сказаў яму ў адказ: Перш чым Філіп паклікаў цябе, Я бачыў цябе, калі ты быў пад смакоўніцаю.

Адказаў Яму Натанаэль: Раббі, Ты Сын Божы! Ты Валадар Ізраэля!

Езус сказаў яму ў адказ: Ці ты верыш, таму што Я сказаў табе, што бачыў цябе пад смакоўніцаю? Убачыш больш за гэта.

І кажа яму: Сапраўды, сапраўды кажу вам: убачыце неба расчыненае і Анёлаў Божых, якія ўзыходзяць і сыходзяць на Сына Чалавечага.

Гэта слова Пана.

27 жніўня

св. Монікі

Успамін

ПЕРШАЕ ЧЫТАННЕ (Сір 26, 1–4. 16–21, гр. 1–4. 13–16)

Як сонца ўзыходзіць над вышынямі Пана, так хараство добрай жонкі — упрыгожанне дому яе

Чытанне кнігі Мудрасці Сіраха.

Шчаслівы муж, які мае добрую жонку,

колькасць ягоных дзён падвоіцца.

Дасканалая жонка цешыць мужа свайго,

і ён дасягне паўнаты свайго ўзросту ў спакоі.

Добрая жонка — гэта шчаслівая доля,

якая дастанецца тым, хто баіцца Пана.

Тады задаволена сэрца і багатага, і беднага,

і ў кожную часіну вясёлы твар яго.

Любасць добрай жонкі прыносіць асалоду яе мужу,

а яе ўмеласць умацоўвае ягоныя косці.

Дар Пана — маўклівая жонка,

а выхаваная душа не мае цаны.

Любасць над любасцю — сарамлівая жонка,

і няма нічога больш каштоўнага, чым цнатлівая душа.

Як сонца ўзыходзіць над вышынямі Пана,

так хараство добрай жонкі — упрыгожанне дому яе.

Гэта слова Божае.

РЭСПАНСАРЫЙНЫ ПСАЛЬМ (Пс 131 (130), 1. 2–3)

Рэфрэн: Сцеражы душу маю ў Тваім спакоі, Пане.

1. Пане, маё сэрца не ганарыцца *

i не ўзнімаюцца мае вочы,

я не ганяўся за вялiкiм *

і тым, што недасяжна для мяне.

Рэфрэн: Сцеражы душу маю ў Тваім спакоі, Пане.

2. Але суцяшаў і супакойваў маю душу; †

як немаўля, аднятае ад грудзей сваёй мацi,*

душа мая ўва мне, як аднятае немаўля.

3. Няхай Iзраэль спадзяецца на Пана *

адгэтуль i навекi.

Рэфрэн: Сцеражы душу маю ў Тваім спакоі, Пане.

СПЕЎ ПЕРАД ЕВАНГЕЛЛЕМ (Ян 8, 12)

Акламацыя: Аллелюя, аллелюя, аллелюя.

Я — святло свету, — кажа Пан.

Хто ідзе за Мною, будзе мець святло жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 11–17)

У сваіх думках [маці] выносіла [мяне] на насілках, каб Ты [, Пане,] змог сказаць сыну ўдавы: Хлопча, табе кажу, устань! (св. Аўгустын, Вызнанні, 6,2)

+ Чытанне cвятога Евангелля паводле Лукі.

У той час:

Езус пайшоў у горад, які называўся Наін, і з Ім ішлі многія вучні Ягоныя і вялікі натоўп. Калі ж Ён наблізіўся да гарадской брамы, выносілі з яе памерлага, адзінага сына ў маці, якая была ўдавою. І шмат людзей з горада ішло разам з ёю. Убачыўшы яе, Пан злітаваўся над ёю і сказаў: Не плач.

І падышоўшы, дакрануўся да насілак. Тыя, хто нёс, спыніліся. І сказаў: Хлопча, кажу табе, устань.

Мёртвы сеў і пачаў гаварыць. І Езус аддаў яго маці ягонай. Усіх жа ахапіў страх, і славілі Бога, кажучы: Вялікі прарок паўстаў сярод нас, і Бог наведаў свой народ.

І разышлася гэтая навіна пра Яго па ўсёй Юдэі і па ўсёй ваколіцы.

Гэта слова Пана.

28 жніўня

св. Аўгустына, біскупа і доктара Касцёла

Успамін

ПЕРШАЕ ЧЫТАННЕ (1 Ян 4, 7–16)

Калі мы любім адзін аднаго, то Бог жыве ў нас

Чытанне Першага паслання святога Яна.

Умілаваныя, будзем любіць адзін аднаго, бо любоў ад Бога і кожны, хто любіць, народжаны ад Бога і ведае Бога. Хто не любіць, той не ведае Бога, таму што Бог ёсць любоў.

Любоў Бога да нас адкрылася ў тым, што Бог паслаў у свет Сына свайго Адзінароднага, каб мы жылі праз Яго. У тым праявілася любоў, што не мы палюбілі Бога, а Ён Сам палюбіў нас і паслаў Сына свайго як уміласціўленне за грахі нашыя.

Калі Бог так палюбіў нас, дык і мы павінны любіць адзін аднаго. Бога ніхто ніколі не бачыў. Калі мы любім адзін аднаго, то Бог жыве ў нас, і любоў Ягоная ў нас дасканалая. Па тым пазнаём, што мы жывём у Ім, а Ён у нас, што Ён даў нам ад свайго Духа. І мы бачылі, і сведчым, што Айцец паслаў Сына, Збаўцу свету. Хто вызнае, што Езус — Сын Божы, у тым жыве Бог, а ён у Богу. І мы пазналі, і паверылі ў любоў, якую мае да нас Бог.

Бог ёсць любоў, і хто жыве ў любові, той жыве ў Богу, і Бог у ім.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 9. 10. 11. 12. 13. 14, Р.: 12b)

Рэфрэн: Навучы мяне Пане, Тваім пастановам.

9. Як юнак захавае беззаганным свой шлях? — *

Захоўваючы Твае словы.

10. Усім сваім сэрцам я Цябе шукаю, *

не дай мне адхіліцца ад Тваіх запаведзяў.

Рэфрэн: Навучы мяне Пане, Тваім пастановам.

11. У сэрцы маім я схаваў Тваё слова, *

каб не зграшыць перад Табою.

12. Благаслаўлёны Ты, Пане, *

навучы мяне Тваім пастановам.

Рэфрэн: Навучы мяне Пане, Тваім пастановам.

13. Я пералічваю сваімі вуснамі *

ўсе прысуды Тваіх вуснаў.

14. Шляху сведчанняў Тваіх я радуюся *

больш за ўсе багацці.

Рэфрэн: Навучы мяне Пане, Тваім пастановам.

СПЕЎ ПЕРАД ЕВАНГЕЛЛЕМ (Мц 23, 9b. 10b)

Акламацыя: Аллелюя, аллелюя, аллелюя.

Адзін у вас Айцец Нябесны;

адзін у вас Настаўнік — Хрыстус.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 8–12)

Не дазваляйце называць сябе кіраўнікамі, бо адзін у вас Кіраўнік — Хрыстус

+ Чытанне cвятога Евангелля паводле Мацвея.

У той час:

Езус сказаў сваім вучням: Вы ж не дазваляйце называць сябе «настаўнік», бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік – Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

29 жніўня

Мучаніцтва св. Яна Хрысціцеля

Успамін

Гэты ўспамін мае два ўласныя чытанні.

ПЕРШАЕ ЧЫТАННЕ (Ер 1, 17–19)

Скажаш ім усё, што Я табе загадаю. Не бойся іх

Чытанне кнігі прарока Ераміі.

У тыя дні:

Пан скіраваў да мяне сваё слова: Ты падпяражаш свае бёдры, устанеш і скажаш ім усё, што Я табе загадаю. Не бойся іх, інакш Я напоўню цябе страхам перад імі.

Вось Я зрабіў цябе сёння ўмацаваным горадам, жалезным слупом і меднымі мурамі супраць усёй зямлі, супраць каралёў юдэйскіх, супраць правадыроў іхніх, супраць святароў і народу гэтай зямлі.

Яны будуць ваяваць з табою, але не перамогуць цябе, бо Я з табою, — кажа Пан, — каб ратаваць цябе.

Гэта слова Божае.

РЭСПАНСАРЫЙНЫ ПСАЛЬМ (Пс 71 (70), 1–2. 3–4а. 5–6а. 15аb і 17, Р.: пар. 15)

Рэфрэн: Вусны мае будуць абвяшчаць Тваё збаўленне.

1. На Цябе, Пане, спадзяюся, *

няхай не буду асаромлены навекі.

2. Вызвалі мяне паводле Тваёй справядлівасці, *

схілі да мяне сваё вуха і ўратуй мяне.

Рэфрэн: Вусны мае будуць абвяшчаць Тваё збаўленне.

3. Будзь мне скалою прыстанішча, †

дзе я мог бы заўсёды схавацца. *

Ты загадаў уратаваць мяне,

бо Ты — скала мая і мая цвярдыня. *

4. Божа мой, вызвалі мяне з рук бязбожнага.

Рэфрэн: Вусны мае будуць абвяшчаць Тваё збаўленне.

5. Бо Ты — мая надзея, Божа мой, Пане,*

Ты спадзяванне маё з маладосці маёй.

6. На Цябе абапіраюся я ад улоння, *

з улоння маці Ты вывеў мяне.

Рэфрэн: Вусны мае будуць абвяшчаць Тваё збаўленне.

15. Вусны мае будуць абвяшчаць Тваю справядлівасць,

кожны дзень — Тваё збаўленне, *

17. Божа, Ты вучыў мяне з маладосці маёй, *

і дагэтуль я цуды Твае абвяшчаю.

Рэфрэн: Вусны мае будуць абвяшчаць Тваё збаўленне.

СПЕЎ ПЕРАД ЕВАНГЕЛЛЕМ (Мц 5, 10)

Акламацыя: Аллелюя, аллелюя, аллелюя.

Шчаслівыя, каго пераследуюць за справядлівасць,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 17–29)

Хачу, каб ты даў мне зараз жа на місе галаву Яна Хрысціцеля

+ Чытанне cвятога Евангелля паводле Марка.

У той час:

Ірад паслаў схапіць Яна і зняволіў яго ў вязніцы з-за Ірадыяды, жонкі брата свайго Філіпа, таму што ажаніўся з ёй. Бо Ян казаў Іраду: Не дазволена табе мець жонку брата твайго. А Ірадыяда злавалася на яго і хацела забіць, але не магла, таму што Ірад баяўся Яна, ведаючы, што ён чалавек справядлівы і святы, і аберагаў яго. Шмат разоў чуў яго і непакоіўся, але слухаў яго з ахвотай.

І настаў зручны дзень, калі Ірад у дзень сваіх народзін прыгатаваў вячэру сваім вяльможам, тысячнікам і старэйшынам галілейскім. І ўвайшла дачка гэтай Ірадыяды, і танцавала. І спадабалася яна Іраду і яго гасцям. Кароль сказаў дзяўчыне: Прасі ў мяне, чаго хочаш, і я дам табе. І шмат у чым пакляўся ёй: Чаго ні папросіш, дам табе, нават палову майго каралеўства. Яна выйшла і сказала маці сваёй: Чаго мне папрасіць? Тая адказала: Галаву Яна Хрысціцеля.

І яна адразу хутка ўвайшла да караля і папрасіла, кажучы: Хачу, каб ты даў мне зараз жа на місе галаву Яна Хрысціцеля. Кароль вельмі засмуціўся, але з-за клятвы і тых, хто быў пры стале, не захацеў ёй адмовіць. Кароль адразу паслаў ката і загадаў прынесці галаву Яна. Той пайшоў у вязніцу і адсек яму галаву, і прынёс на місе ягоную галаву, і аддаў яе дзяўчыне, а дзяўчына аддала яе сваёй маці.

Калі пра гэта даведаліся вучні Яна, яны прыйшлі і забралі ягонае цела, і паклалі яго ў магілу.

Гэта слова Пана.

3 верасня

св. Грыгорыя Вялікага, папы і доктара Касцёла

Успамін

ПЕРШАЕ ЧЫТАННЕ (2 Кар 4, 1–2. 5–7)

Абвяшчаем Хрыста Езуса, а нас саміх — як слугаў вашых дзеля Езуса

Чытанне Другога паслання святога апостала Паўла да Карынцянаў.

Браты:

Таму, маючы з міласэрнасці Божай такое служэнне, мы не губляем адвагі. Наадварот, мы адракліся ад сарамлівых скрытых спраў, мы не паводзім сябе падступна і не скажаем слова Божага, але праз выяўленне праўды даручаем сябе сумленню кожнага чалавека перад Богам.

Мы не сябе абвяшчаем, але Хрыста Езуса як Пана, а нас саміх — як слугаў вашых дзеля Езуса. Таму што Бог, які загадаў святлу заззяць з цемры, асвятліў нашыя сэрцы, каб даць святло пазнання славы Божай у абліччы Езуса Хрыста.

Мы маем скарб у гліняных пасудзінах, каб веліч сілы была Божая, а не ад нас.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2а. 2b–3. 7–8a. 10, Р.: 3)

Рэфрэн: Апавядайце між народамі пра  славу Пана.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Апавядайце між народамі пра  славу Пана.

Абвяшчайце з дня ў дзень Яго збаўленне. *

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Апавядайце між народамі пра  славу Пана.

7. Аддайце Пану, плямёны народаў, *

аддайце Пану славу і моц.

8. Аддайце Пану *

славу дзеля імя Ягонага.

Рэфрэн: Апавядайце між народамі пра  славу Пана.

10. Кажыце між плямёнамі:*

Пан валадарыць.

Ён сусвет умацаваў, каб не пахіснуўся. *

Ён будзе судзіць народы справядліва.

Рэфрэн: Апавядайце між народамі пра  славу Пана.

СПЕЎ ПЕРАД ЕВАНГЕЛЛЕМ (Ян 15, 15b)

Акламацыя: Аллелюя, аллелюя, аллелюя.

Я ж назваў сябрамі вас, — кажа Пан, —

бо ўсё, што чуў ад Айца Майго, Я сказаў вам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 22, 24–30)

Я перадаю вам у спадчыну Валадарства, як Мне перадаў яго Айцец Мой

+ Чытанне cвятога Евангелля паводле Лукі.

У той час:

Узнялася спрэчка паміж апосталамі, хто з іх павінен лічыцца большым. А Езус адказаў ім: Каралі народаў пануюць над імі, і маючыя ўладу над імі называюцца дабрадзеямі. У вас жа няхай будзе не так, але большы сярод вас няхай станецца як меншы, а той, хто стаіць начале, станецца як слуга. Бо хто большы? Той, які сядзіць за сталом, ці той, які служыць? Ці ж не той, хто сядзіць за сталом? І Я сярод вас, як той, хто служыць. Вы тыя, хто вытрываў са Мною ў Маіх выпрабаваннях. І Я перадаю вам у спадчыну Валадарства, як Мне перадаў яго Айцец Мой, каб вы елі і пілі за Маім сталом у Валадарстве Маім, і каб сядзелі на тронах, судзячы дванаццаць пакаленняў Ізраэля.

Гэта слова Пана.

8 верасня

НАРАДЖЭННЕ НАЙСВЯЦЕЙШАЙ ПАННЫ МАРЫІ

Свята

Гэтае свята мае два ўласныя чытанні.

ПЕРШАЕ ЧЫТАННЕ (Міх 5, 1–4а)

Пакуль не народзіць тая, якая павінна нарадзіць

Чытанне кнігі прарока Міхея.

Так кажа Пан:

А ты, Бэтлеем-Эфрата,

найменшы ты сярод плямёнаў Юды.

З цябе выйдзе для Мяне той,

хто будзе Валадаром у Ізраэлі,

і паходжанне Яго спрадвеку,

ад вечных дзён.

Таму Пан пакіне іх да часу,

пакуль не народзіць тая,

якая павінна нарадзіць.

Тады рэшта братоў Ягоных

вернецца да сыноў Ізраэля.

І ўстане, і будзе пасвіць іх моцаю Пана,

у велічы імені Пана Бога свайго.

І яны будуць жыць бяспечна, бо тады Ён

будзе ўзвялічаны аж да межаў зямлі.

І будзе Ён спакоем.

Гэта слова Божае.

Або:

ПЕРШАЕ ЧЫТАННЕ (Рым 8, 28–30)

Каго Бог пазнаў, таго і прадвызначыў

Чытанне Паслання святога апостала Паўла да Рымлянаў.

Браты:

Мы ведаем таксама, што тым, хто любіць Бога — пакліканым па Яго пастанове — усё садзейнічае дзеля дабра іхняга. Бо, каго Ён наперад пазнаў, таго і прадвызначыў быць падобным да вобраза Сына свайго, каб Ён быў першародным між многімі братамі; а каго прадвызначыў, таго і паклікаў, каго паклікаў, таго і апраўдаў; а каго апраўдаў, таго і ўславіў. Што ж скажам на гэта? Калі Бог за нас, хто супраць нас? Той, які Сына свайго не пашкадаваў, але аддаў Яго за ўсіх нас, як жа не дасць нам разам з Ім таксама ўсяго?

Гэта слова Божае.

РЭСПАНСАРЫЙНЫ ПСАЛЬМ (Пс 13 (12), 6, Р.: Іс 61, 10a)

Рэфрэн: Узвесяліцца душа мая ў Богу.

6. Я спадзяюся на Тваю міласэрнасць; *

узрадуецца маё сэрца Твайму збаўленню.

Я заспяваю Пану, *

бо Ён ашчаслівіў мяне.

Рэфрэн: Узвесяліцца душа мая ў Богу.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Шчаслівая Ты, Панна Марыя, і годная ўсялякай хвалы;

бо з Цябе ўзышло Сонца праўды, Хрыстус, наш Бог.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 1, 18–23)

Зачатае ў ёй ёсць ад Духа Святога

+ Чытанне cвятога Евангелля паводле Мацвея.

Такім было нараджэнне Езуса Хрыста: пасля заручынаў Маці Ягонай Марыі з Юзафам, перш чым пачалі жыць разам, яна зачала ад Духа Святога. Юзаф жа, муж яе, будучы справядлівым і не хочучы зняславіць Яе, хацеў патаемна адпусціць Яе.

Калі ён надумаў гэта, вось анёл Пана з’явіўся яму ў сне і сказаў: Юзэфе, сыне Давіда, не бойся прыняць Марыю, жонку тваю, бо зачатае ў ёй ёсць ад Духа Святога. Яна ж народзіць Сына, і дасі Яму імя Езус, бо Ён збавіць народ свой ад ягоных грахоў.

А ўсё гэта сталася, каб збылося сказанае Панам праз прарока, які кажа: Вось Дзева зачне і народзіць Сына, і дадуць Яму імя Эммануэль, што азначае “з намі Бог”.

Гэта слова Пана.

13 верасня

св. Яна Залатавуснага (Хрызастома), біскупа і доктара Касцёла

Успамін

ПЕРШАЕ ЧЫТАННЕ (Эф 4, 1–7. 11–13)

Для справы служэння, для будавання Хрыстовага Цела

Чытанне Паслання святога апостала Паўла да Эфесцаў.

Браты:

Малю вас я, вязень Пана, паступаць годна паклікання, якім вы пакліканы, з усёю пакораю і лагоднасцю, з доўгацярплівасцю, церпячы адзін аднаго ў любові, стараючыся захаваць еднасць духа ў саюзе міру.

Адно цела і адзін дух, як і вы пакліканы ў адной надзеі вашага паклікання. Адзін Пан, адна вера, адзін хрост, адзін Бог і Айцец усіх, які над усімі і праз усіх, і ва ўсіх нас.

Кожнаму з нас дадзена ласка паводле меры Хрыстовага дару.

І Ён паставіў адных апосталамі, другіх прарокамі, іншых евангелістамі, іншых пастырамі і настаўнікамі дзеля выхавання святых для справы служэння, для будавання Хрыстовага Цела, пакуль усе мы прыйдзем да еднасці веры і пазнання Сына Божага, да чалавека дасканалага, да меры сталасці паводле Хрыстовай паўнаты.

Гэта слова Божае.

РЭСПАНСАРЫЙНЫ ПСАЛЬМ (Пс 40 (39), 2 і 4ab. 7–8a. 8b–9. 10, Р.: пар. 8а і 9а)

Рэфрэн: Прыходжу, Пане, споўніць Тваю волю.

2. Я цвёрда спадзяваўся на Пана, *

і Ён схіліўся нада мною, і пачуў мой крык.

4. І паклаў у мае вусны новую песню, *

спеў хвалы нашаму Богу.

Рэфрэн: Прыходжу, Пане, споўніць Тваю волю.

7. Ахвяры і прынашэння Ты не пажадаў, *

але Ты адкрыў мне вушы.

Усеспалення і ахвяры за грэх Ты не патрабуеш. *

8. Тады сказаў я: Вось іду.

Рэфрэн: Прыходжу, Пане, споўніць Тваю волю.

У пачатку кнігі напісана пра мяне. †

9. Я пажадаў спаўняць Тваю волю; *

і Твае законы жывуць у сэрцы маім.

Рэфрэн: Прыходжу, Пане, споўніць Тваю волю.

10. Я абвяшчаў Тваю справядлівасць *

на вялікім сходзе

і не закрываў вуснаў сваіх, *

Ты гэта ведаеш, о Пане.

Рэфрэн: Прыходжу, Пане, споўніць Тваю волю.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Зерне — Слова Божае, Сейбіт — Хрыстус;

кожны, хто знаходзіць Яго, жыве вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 4, 1–9)

Выйшаў сейбіт сеяць

+ Чытанне cвятога Евангелля паводле Марка.

У той час:

Езус зноў пачаў навучаць каля мора. І сабраўся да Яго вялікі натоўп людзей, так што Ён увайшоў у човен і сядзеў у ім, на моры, а ўвесь народ быў на беразе каля мора. Ён навучаў іх многаму ў прыпавесцях і казаў ім у сваім вучэнні:

Слухайце. Вось выйшаў сейбіт сеяць. І калі сеяў, сталася так, што адно зерне ўпала ўскрай дарогі, і прыляцелі птушкі, і падзяўблі яго. Іншае ўпала на камяністую глебу, дзе было мала зямлі, і адразу прарасло, бо зямля была неглыбокая. А калі ўзышло сонца, завяла, бо не мела карэння, і засохла. Іншае ўпала паміж цёрну, і вырас цёрн, і заглушыў яго, так што не дало плоду. Іншае ўпала на добрую глебу і дало плён, які ўзышоў і вырас. І прынесла плён адно ў трыццаць, другое ў шэсцьдзесят, а іншае — ў сто разоў большы.

І сказаў: Хто мае вушы, каб слухаць, няхай слухае.

Гэта слова Пана.

14 верасня

УЗВЫШЭННЕ СВЯТОГА КРЫЖА

Свята

Гэтае свята мае тры ўласныя чытанні.

ПЕРШАЕ ЧЫТАННЕ (Ліч 21, 4b–9)

Кожны ўкушаны застанецца жыць

Чытанне кнігі Лічбаў.

У тыя дні:

Людзі ў дарозе пачалі губляць цярплівасць. Яны казалі супраць Бога і супраць Майсея: Навошта вывелі нас з Егіпту, каб мы памерлі ў пустыні? Бо няма хлеба, няма вады, і надакучыла нам гэтая нікчэмная ежа.

Тады спаслаў Пан на людзей ядавітых змеяў, якія кусалі народ, і шмат людзей з Ізраэля памерла. Прыйшлі людзі да Майсея і сказалі: Зграшылі мы, бо казалі супраць Пана і супраць цябе. Памаліся да Пана, каб Ён аддаліў ад нас змеяў. І памаліўся Майсей за народ.

І сказаў Пан Майсею: Зрабі сабе змея і павесь яго на жэрдзі. Тады кожны ўкушаны, калі паглядзіць на яго, застанецца жыць. І зрабіў Майсей меднага змея, і ўзняў яго на жэрдзі. А калі ядавітая змяя кусала чалавека, ён глядзеў на меднага змея і заставаўся жывы.

Гэта слова Божае.

РЭСПАНСАРЫЙНЫ ПСАЛЬМ (Пс 78 (77), 1–2. 34–35. 36–37. 38, Р.: пар. 7c)

Рэфрэн: Не будзем забываць пра справы Пана.

1. О, мой народ, слухай закон мой,

схіліце свае вушы да слоў маіх вуснаў.

2. У прыпавесцях я адкрыю свае вусны

і раскажу пра таямніцы даўняга веку.

Рэфрэн: Не будзем забываць пра справы Пана.

34. Калі Пан забіваў іх, тады Яго шукалі,

вярталіся і зноў шукалі Бога.

35. І ўспаміналі, што Бог — іхняя скала,

што Найвышэйшы Бог — іх Збаўца.

Рэфрэн: Не будзем забываць пра справы Пана.

36. І ліслівілі Яму сваімі вуснамі,

і языкамі сваімі хлусілі Яму.

37. Іх сэрцы не былі шчырыя з Ім,

і не захоўвалі вернасць Яго запавету.

Рэфрэн: Не будзем забываць пра справы Пана.

38. Але Бог міласэрны,

Ён дараваў ім несправядлівасць і не знішчаў іх.

Ён часта адварочваў гнеў свой

і не запальваў усёй лютасці сваёй.

Рэфрэн: Не будзем забываць пра справы Пана.

ДРУГОЕ ЧЫТАННЕ (Флп 2, 6–11)

Прынізіў сябе, Таму Бог узвысіў Яго

Чытанне Паслання святога апостала Паўла да Філіпянаў.

Езус Хрыстус, будучы ў постаці Бога, не палічыў патрэбным быць на роўні з Богам, але выракся самога сябе, прыняўшы постаць слугі, прыпадобніўшыся да людзей. І з выгляду стаўшы, як чалавек, прынізіў сябе, будучы паслухмяным ажно да смерці, смерці крыжовай. Таму Бог  узвысіў Яго, і даў Яму імя па-над усялякае імя, каб на імя Езуса схілілася кожнае калена стварэнняў нябесных, зямных і падземных, і каб кожны язык вызнаваў, што Панам ёсць Езус Хрыстус дзеля хвалы Бога Айца.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Кланяемся Табе, Хрыстэ, і благаслаўляем Цябе:

бо праз крыж свой Ты свет адкупіў.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 3, 13–17)

Павінен быць узвышаны Сын Чалавечы

+ Чытанне cвятога Евангелля паводле Яна.

У той час:

Езус сказаў Нікадэму: Ніхто не ўзышоў на неба, акрамя таго, хто сышоў з неба, Сына Чалавечага. І як Майсей узвысіў змяю ў пустыні, так павінен быць узвышаны Сын Чалавечы, каб кожны, хто верыць у Яго меў жыццё вечнае. Бо так палюбіў Бог свет, што аддаў Сына свайго Адзінароднага, каб кожны, хто верыць у Яго, не загінуў, але меў жыццё вечнае. Бо не паслаў Бог Сына свайго ў свет, каб судзіць свет, але каб свет быў збаўлены праз Яго.

Гэта слова Пана.

15 верасня

Найсвяцейшай Панны Марыі Балеснай

Успамін

Евангелле гэтага ўспаміну з’яўляецца ўласным.

ПЕРШАЕ ЧЫТАННЕ (Гбр 5, 7–9)

Навучыўся паслухмянасці і стаў прычынаю вечнага збаўлення

Чытанне паслання да Габрэяў.

Хрыстус у дні цела свайго з моцным голасам і са слязьмі ўзнёс малітвы і просьбы да таго, хто мог уратаваць Яго ад смерці, і быў выслуханы за сваю пакорлівасць. Хоць быў Сынам, навучыўся паслухмянасці праз тое, што выцерпеў. І, будучы дасканалым, стаў для ўсіх, хто Яму паслухмяны, прычынаю вечнага збаўлення.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 2–3а. 3bc–4. 5–6. 15–16. 20, Р.: 17b)

Рэфрэн: Збаў мяне, Пане, у сваёй ласкавасці.

2. У Цябе, Пане, я шукаю прыстанішча,

няхай не буду асаромлены навекі, *

у справядлівасці Тваёй збаў мяне.

3. Нахілі да мяне сваё вуха, *

паспяшайся мяне ўратаваць.

Рэфрэн: Збаў мяне, Пане, у сваёй ласкавасці.

Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: Збаў мяне, Пане, у сваёй ласкавасці.

5. Выцягні мяне з сеткі, якую патаемна паставілі на мяне, *

бо Ты мая цвярдыня.

6. У рукі Твае аддаю я дух мой; *

Ты мяне адкупіў, Пане, Божа верны.

Рэфрэн: Збаў мяне, Пане, у сваёй ласкавасці.

15. Спадзяюся на Цябе, Пане, *

я кажу:  Ты мой Бог.

16. У Тваіх руках дні мае, *

вызвалі мяне з рук ворагаў маіх і ганіцеляў.

Рэфрэн: Збаў мяне, Пане, у сваёй ласкавасці.

20. Якая ж вялікая Твая дабрыня, *

якую Ты захаваў для тых, хто Цябе баіцца,

якую Ты падрыхтаваў тым, *

хто на Цябе спадзяецца перад чалавечымі сынамі.

Рэфрэн: Збаў мяне, Пане, у сваёй ласкавасці.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Шчаслівая і благаслаўлёная Панна Марыя,

бо не спазнаўшы смерці заслужыла

вянец мучаніцтва пад крыжам Пана.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 19, 25–27)

Каля крыжа Езуса стаяла Маці Ягоная

+ Чытанне cвятога Евангелля паводле Яна.

Стаялі ж каля крыжа Езуса Маці Ягоная і сястра Маці Ягонай, Марыя Клеопава, і Марыя Магдалена. Езус, убачыўшы Маці і вучня, які стаяў побач і якога Ён любіў, сказаў: Жанчына, вось сын Твой. Потым сказаў вучню: Вось Маці твая. І з гэтага часу вучань узяў Яе да сябе.

Гэта слова Пана.

16 верасня

св. Карнэлія, папы, і Кіпрыяна, біскупа, мучанікаў

Успамін

ПЕРШАЕ ЧЫТАННЕ (2 Кар 4, 7–15)

Заўсёды носім у целе кананне Езуса

Чытанне Другога паслання святога апостала Паўла да Карынцянаў.

Браты:

Мы маем скарб у гліняных пасудзінах, каб веліч сілы была Божая, а не ад нас. Усяляк уціскаюць нас, але мы не прыгнечаныя. Мы ў разгубленасці, але не паддаёмся роспачы. Нас пераследуюць, але мы не пакінутыя. Знішчаюць нас, але мы не гінем. Заўсёды носім у целе кананне Езуса, каб і жыццё Есуса аб’явілася ў целе нашым. Бо мы, жывыя, няспынна ідзём на смерць дзеля Езуса, каб і жыццё Езуса аб’явілася ў нашым смяротным целе. Так што смерць дзейнічае ў нас, а жыццё — у вас.

Маючы той самы дух веры, як напісана: Я паверыў, таму гаварыў, — і мы верым, таму і кажам, ведаючы, што той, хто ўваскрасіў Пана Езуса, і нас уваскрасіць разам з Езусам і паставіць перад сабою разам з вамі.

Бо ўсё дзеля вас, каб памнажэнне ласкі ў многіх выклікала шчодрую падзяку дзеля Божай славы.

Гэта слова Божае.

РЭСПАНСАРЫЙНЫ ПСАЛЬМ (Пс 126 (125), 1–2ab. 2cd–3. 4–5. 6, Р.: 5)

Рэфрэн: Хто ў слязах сеяў, жаць будзе з радасцю.

1. Калі Пан перамяніў лёс Сіёну, *

мы былі, быццам у сне.

2. Вусны нашыя тады былі поўныя смеху, *

а язык спяваў з радасці.

Рэфрэн: Хто ў слязах сеяў, жаць будзе з радасцю.

Тады гаварылі між народамі: *

Вялікія рэчы ўчыніў Пан для іх.

3. Вялікія рэчы ўчыніў Пан для нас, *

і мы ўзрадаваліся.

Рэфрэн: Хто ў слязах сеяў, жаць будзе з радасцю.

4. Змяні наш лёс, о Пане, *

як патокі на поўдзень.

5. Хто ў слязах сеяў, *

жаць будзе з радасцю.

Рэфрэн: Хто ў слязах сеяў, жаць будзе з радасцю.

6. Хто ідзе і плача, *

несучы насенне, каб сеяць,

вернецца з радасцю, *

несучы снапы свае.

Рэфрэн: Хто ў слязах сеяў, жаць будзе з радасцю.

СПЕЎ ПЕРАД ЕВАНГЕЛЛЕМ (2 Кар 1, 3b–4a)

Акламацыя: Аллелюя, аллелюя, аллелюя.

Благаслаўлёны Айцец міласэрнасці

і Бог усякага суцяшэння,

які суцяшае нас ва ўсякім смутку нашым.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 11b–19)

Свет узненавідзеў іх

+ Чытанне cвятога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, захавай іх у імені Тваім, якое Ты даў Мне, каб яны былі адно, як і Мы. Калі Я быў з імі, Я захоўваў іх у імені Тваім, якое Ты даў Мне. Я збярог, і ніхто з іх не загінуў, апроч сына пагібелі, каб збылося Пісанне.

А цяпер іду да Цябе і кажу гэта ў свеце, каб яны мелі ў сабе поўную Маю радасць. Я даў ім слова Тваё, і свет узненавідзеў іх, бо яны не са свету, як і Я не са свету. Не прашу, каб Ты ўзяў іх са свету, але каб захаваў іх ад злога. Яны не са свету, як і Я не са свету.

Асвяці іх у праўдзе. Слова Тваё — гэта праўда. Як Ты паслаў Мяне ў свет, так і Я паслаў іх у свет. І за іх Я пасвячаю сябе, каб і яны былі асвечаныя ў праўдзе.

Гэта слова Пана.

21 верасня

СВ. МАЦВЕЯ, АПОСТАЛА І ЕВАНГЕЛІСТА

Свята

Гэтае свята мае два ўласныя чытанні.

ПЕРШАЕ ЧЫТАННЕ (Эф 4, 1–7. 11–13)

Ён паставіў адных апосталамі, іншых евангелістамі

Чытанне Першага паслання святога апостала Паўла да Эфесцаў.

Браты:

Малю вас я, вязень Пана, паступаць годна паклікання, якім вы пакліканы, з усёю пакораю і лагоднасцю, з доўгацярплівасцю, церпячы адзін аднаго ў любові, стараючыся захаваць еднасць духа ў саюзе міру.

Адно цела і адзін дух, як і вы пакліканы ў адной надзеі вашага паклікання. Адзін Пан, адна вера, адзін хрост, адзін Бог і Айцец усіх, які над усімі і праз усіх, і ва ўсіх нас.

Кожнаму з нас дадзена ласка паводле меры Хрыстовага дару. І Ён паставіў адных апосталамі, другіх прарокамі, іншых евангелістамі, іншых пастырамі і настаўнікамі дзеля выхавання святых для справы служэння, для будавання Хрыстовага Цела, пакуль усе мы прыйдзем да еднасці веры і пазнання Сына Божага, да чалавека дасканалага, да меры сталасці паводле Хрыстовай паўнаты.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 2–3. 4–5, Р.: 5а)

Рэфрэн: Па ўсёй зямлі расходзіцца іх голас.

2. Нябёсы абвяшчаюць славу Божую, *

пра справу рук Яго расказвае небасхіл.

3. Дзень дню апавядае слова, *

ноч ночы адкрывае веды.

Рэфрэн: Па ўсёй зямлі расходзіцца іх голас.

4. Няма мовы, і няма слоў, *

але чуецца іх голас.

5. Па ўсёй зямлі разыходзіцца іх гук, †

і да межаў сусвету словы іхнія. *

Для сонца там шацёр у іх.

Рэфрэн: Па ўсёй зямлі расходзіцца іх голас.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Цябе, Божа, праслаўляем, Цябе, Пане, вызнаём;

Табе спявае слаўны хор апосталаў.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 9–13)

Ідзі за Мною. Ён устаў і пайшоў за Ім

+ Чытанне cвятога Евангелля паводле Мацвея.

У той час:

Калі Езус праходзіў, убачыў чалавека, які сядзеў на мытні, па імені Мацвей, і сказаў яму: Ідзі за Мною. Ён устаў і пайшоў за Ім. І калі Езус сядзеў за сталом у доме, шмат мытнікаў і грэшнікаў прыйшло і села за стол з Ім і вучнямі Ягонымі. Убачыўшы гэта, фарысеі казалі вучням Яго: Чаму Настаўнік ваш есць і п’е разам з мытнікамі і грэшнікамі? Езус жа, пачуўшы гэта, сказаў ім: Не здаровым патрэбны лекар, але хворым. Пайдзіце, навучыцеся, што значыць «міласэрнасці хачу, а не ахвяры». Бо Я не прыйшоў клікаць праведнікаў, але грэшнікаў.

Гэта слова Пана.

23 верасня

св. Піо з П’етрэльчыны, святара

Успамін

ПЕРШАЕ ЧЫТАННЕ (Гал 2, 19–20)

Ужо не я жыву, а жыве ўва мне Хрыстус

Чытанне Паслання святога апостала Паўла да Галатаў.

Браты:

Праз Закон я памёр для Закона, каб жыць дзеля Бога. Я ўкрыжаваўся разам з Хрыстом, і ўжо не я жыву, а жыве ўва мне Хрыстус. А што цяпер жыву ў целе, то жыву вераю ў Сына Божага, які палюбіў мяне і аддаў сябе за мяне.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: 1а)

Рэфрэн: Шчаслівы кожны, хто баіцца Пана.

1. Шчаслівы кожны, хто баіцца Пана, *

хто ходзіць Ягонымі шляхамі.

2. Плён працы рук сваіх будзеш спажываць, *

будзеш шчаслівы і добра табе будзе.

Рэфрэн: Шчаслівы кожны, хто баіцца Пана.

3. Жонка твая, як урадлівая вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Шчаслівы кожны, хто баіцца Пана.

4. Вось так будзе благаслаўлёны чалавек, †

які баіцца Пана. *

5. Няхай благаславіць цябе Пан з Сіёну,

і ты ўбачыш дабрабыт Ерузалема *

ва ўсе дні жыцця свайго.

Рэфрэн: Шчаслівы кожны, хто баіцца Пана.

СПЕЎ ПЕРАД ЕВАНГЕЛЛЕМ (Лк 21, 36)

Акламацыя: Аллелюя, аллелюя, аллелюя.

Чувайце ўвесь час і маліцеся,

каб вы маглі стаць перад Сынам Чалавечым.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 24–27)

Хто загубіць жыццё сваё дзеля Мяне, той знойдзе яго

+ Чытанне cвятога Евангелля паводле Мацвея.

У той час:

Езус сказаў сваім вучням: Калі хто хоча ісці за Мною, няхай адрачэцца ад сябе і возьме крыж свой, і ідзе следам за Мною. Бо той, хто хоча жыццё сваё зберагчы, загубіць яго, а хто загубіць жыццё сваё дзеля Мяне, той знойдзе яго. Бо якая ж будзе карысць чалавеку, калі ён здабудзе увесь свет, а душы сваёй прынясе шкоду? Або што дасць чалавек узамен за душу сваю? Бо прыйдзе Сын Чалавечы ў славе Айца свайго з Анёламі сваімі, і тады аддасць кожнаму паводле ўчынкаў ягоных.

Гэта слова Пана.

27 верасня

св. Вінцэнта дэ Поля, святара

Успамін

ПЕРШАЕ ЧЫТАННЕ (1 Кар 1, 26–31)

Слабое свету выбраў Бог

Чытанне Першага паслання святога апостала Паўла да Карынцянаў.

Паглядзіце, браты, на пакліканне вашае. Няшмат сярод вас мудрых паводле цела, няшмат моцных, няшмат высакародных.

Але Бог выбраў неразумнае свету, каб асароміць мудрых, і слабое свету выбраў Бог, каб асароміць моцных, і бязроднае свету, і пагарджанае, і тое, чаго няма выбраў Бог, каб знішчыць існае, каб ніякае цела не выхвалялася перад Богам.

Праз Яго і вы існуеце ў Хрысце Езусе, які стаў для нас мудрасцю ад Бога, і справядлівасцю, і пасвячэннем, і адкупленнем, каб было, як напісана: Хто хваліцца, няхай хваліцца ў Пану.

Гэта слова Божае.

РЭСПАНСАРЫЙНЫ ПСАЛЬМ (Пс 112 (111), 1–2. 3–4. 5–6. 7–8. 9, Р.: 1а)

Рэфрэн: Шчаслівы чалавек, які баіцца Пана.

Або: Аллелюя.

1. Шчаслівы чалавек, які баіцца Пана *

і вельмі любіць Ягоныя запаведзі.

2. Моцным будзе ягонае патомства на зямлі, *

пакаленне праведных будзе благаслаўлёным.

Рэфрэн: Шчаслівы чалавек, які баіцца Пана.

Або: Аллелюя.

3. Дастатак і багацце ў ягоным доме, *

і справядлівасць ягоная трывае навекі.

4. Узыходзіць у цемры як святло для праведных *

ласкавы, міласэрны і справядлівы.

Рэфрэн: Шчаслівы чалавек, які баіцца Пана.

Або: Аллелюя.

5. Шчаслівы чалавек, які міласэрны і пазычае, *

які справядліва вядзе свае справы.

6. Ён не пахіснецца ніколі, *

у вечнай памяці будзе справядлівы.

Рэфрэн: Шчаслівы чалавек, які баіцца Пана.

Або: Аллелюя.

7. Ён не пабаіцца дрэннай навіны, *

моцнае сэрца яго, што спадзяецца на Пана.

8. Умацаванае сэрца яго не будзе баяцца, *

калі гляне на ворагаў сваіх.

Рэфрэн: Шчаслівы чалавек, які баіцца Пана.

Або: Аллелюя.

9. Раскідаў, раздаў бедным; *

справядлівасць ягоная трывае навекі,

моц ягоная *

ўзвысіцца ў славе.

Рэфрэн: Шчаслівы чалавек, які баіцца Пана.

Або: Аллелюя.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю авечак маіх, а мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 35–38)

Жніво сапраўды вялікае, ды работнікаў мала

+ Чытанне cвятога Евангелля паводле Мацвея.

У той час:

Абходзіў Езус усе гарады і вёскі, навучаючы ў іхніх сінагогах, абвяшчаючы Евангелле валадарства і вылечваючы ўсялякую хваробу і ўсялякую немач.

Убачыўшы натоўпы людзей, Ён злітаваўся над імі, бо яны былі знясіленыя і пакінутыя, нібы авечкі, якія не маюць пастыра.

Тады Ён кажа вучням сваім: Жніво сапраўды вялікае, ды работнікаў мала; таму маліце Гаспадара жніва, каб выслаў работнікаў на жніво сваё.

Гэта слова Пана.

29 верасня

СВ. МІХАЛА АРХАНЁЛА (АПЕКУНА МІНСКА-МАГІЛЁЎСКАЙ ПРАВІНЦЫІ КАСЦЁЛА), СВ. ГАБРЫЭЛЯ І РАФАЛА, АРХАНЁЛАЎ

Свята

Гэтае свята мае два ўласныя чытанні.

ПЕРШАЕ ЧЫТАННЕ (Дан 7, 9–10. 13–14)

Тысячы тысячаў служылі Яму

Чытанне кнігі прарока Даніэля.

Я бачыў, як ставілі троны, і Старадаўні сеў. Адзенне Ягонае было белае, як снег, а валасы на галаве Ягонай, як чыстая воўна. Трон Ягоны быў, як полымя агню, а колы, як палаючы агонь. Вогненая рака разлівалася і выцякала ад Яго. Тысячы тысячаў служылі Яму, і дзесяць тысяч дзесяткаў тысяч стаялі перад Ім. Суд сеў, і разгарнуліся кнігі.

Бачыў я ў начных візіях: вось разам з аблокамі нябеснымі ішоў нібы Сын Чалавечы, наблізіўся Ён да Старадаўні, і быў падведзены да Яго. І дадзена Яму была ўлада, і гонар, і валадарства. І ўсе народы, плямёны і мовы служылі Яму. Улада Ягоная – вечная ўлада, якая не адымецца. І валадарства Ягонае не будзе знішчана.

Гэта слова Божае.

Або:

ПЕРШАЕ ЧЫТАННЕ (Ап 12, 7–12а)

Міхал і Анёлы ягоныя ваявалі з цмокам

Чытанне Апакаліпсіса святога Яна.

І ўзнялася вайна на небе: Міхал і Анёлы ягоныя ваявалі з цмокам. І цмок ваяваў ды ягоныя анёлы. Але не перамаглі і ўжо не знайшлося месца для іх на небе. І скінуты быў цмок вялікі, змей старадаўні, называны д’яблам і сатаною, што зводзіць увесь свет. Ён скінуты на зямлю, і з ім разам скінуты анёлы ягоныя.

І пачуў я голас моцны, які казаў ў небе: Цяпер настала збаўленне, і сіла, і валадаранне Бога нашага, і ўлада Хрыста Ягонага, бо скінуты абвінаваўца братоў нашых, які дзень і ноч абвінавачваў іх перад Богам нашым. І яны перамаглі яго, дзякуючы крыві Ягняці і дзякуючы слову сведчання свайго, і не палюбілі жыцця свайго аж да смерці. Таму радуйцеся нябёсы і ўсе, хто насяляе іх.

Гэта слова Божае.

РЭСПАНСАРЫЙНЫ ПСАЛЬМ (Пс 138 (137), 1–2а. 2bc–3. 4–5, Р.: 1c)

Рэфрэн: Перад анёламі спяваю Табе, Пане.

1. Слаўлю Цябе ўсім маім сэрцам, *

бо пачуў Ты словы вуснаў маіх.

Перад анёламі спяваю Табе, *

2. кланяюся перад святой Тваёй святыняй.

Рэфрэн: Перад анёламі спяваю Табе, Пане.

І слаўлю імя Тваё *

за міласэрнасць Тваю і вернасць.

3. У дзень, калі Цябе паклікаў, Ты пачуў мяне, *

павялічыў моц маёй душы.

Рэфрэн: Перад анёламі спяваю Табе, Пане.

4. Будуць дзякаваць Табе, Пане, усе каралі зямлі,*

бо пачуюць словы Тваіх вуснаў.

5. І заспяваюць пра шляхі Пана, *

бо вялікая слава Пана.

Рэфрэн: Перад анёламі спяваю Табе, Пане.

СПЕЎ ПЕРАД ЕВАНГЕЛЛЕМ (Пс 103 (102), 21)

Акламацыя: Аллелюя, аллелюя, аллелюя.

Благаслаўляйце Пана ўсе Ягоныя магуцці,

слугі Ягоныя, якія выконваюць Яго волю.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 47–51)

Убачыце анёлаў Божых, якія ўзыходзяць і сыходзяць на Сына Чалавечага

+ Чытанне святога Евангелля паводле Яна.

У той час:

Езус, убачыўшы Натанаэля, які ішоў да Яго, сказаў пра яго: Вось сапраўдны ізраільцянін, у якім няма падману.

Натанаэль сказаў Яму: Адкуль Ты ведаеш мяне?

Езус сказаў яму ў адказ: Перш чым Філіп паклікаў цябе, Я бачыў цябе, калі ты быў пад смакоўніцаю.

Адказаў Яму Натанаэль: Раббі, Ты Сын Божы! Ты Валадар Ізраэля!

Езус сказаў яму ў адказ: Ці ты верыш, таму што Я сказаў табе, што бачыў цябе пад смакоўніцаю? Убачыш больш за гэта.

І кажа яму: Сапраўды, сапраўды кажу вам: убачыце неба расчыненае і анёлаў Божых, якія ўзыходзяць і сыходзяць на Сына Чалавечага.

Гэта слова Пана.

30 верасня

св. Гераніма, святара і доктара Касцёла

Успамін

ПЕРШАЕ ЧЫТАННЕ (2 Цім 3, 14–17)

Усякае Пісанне натхнёнае Богам і карыснае для навучання

Чытанне Другога паслання святога апостала Паўла да Цімафея.

Умілаваны:

Трывай у тым, чаму навучыўся і што табе даручана, ведаючы, ад каго навучыўся. Бо ад дзіцячых гадоў ведаеш святыя пісанні, якія могуць навучыць цябе мудрасці дзеля збаўлення праз веру ў Хрысце Езусе. Усякае Пісанне натхнёнае Богам і карыснае для навучання, для пераконвання, для настаўлення, для выхавання ў праведнасці, каб Божы чалавек быў дасканалы, да ўсякай добрай справы гатовы.

Гэта слова Божае.

РЭСПАНСАРЫЙНЫ ПСАЛЬМ (Пс 119 (118), 9–10. 11–12. 13–14, Р.: 12b)

Рэфрэн: Навучы мяне Пане, Тваім пастановам.

9. Як юнак захавае беззаганным свой шлях? — *

Захоўваючы Твае словы.

10. Усім сваім сэрцам я Цябе шукаю, *

не дай мне адхіліцца ад Тваіх запаведзяў.

Рэфрэн: Навучы мяне Пане, Тваім пастановам.

11. У сэрцы маім я схаваў Тваё слова, *

каб не зграшыць перад Табою.

12. Благаслаўлёны Ты, Пане, *

навучы мяне Тваім пастановам.

Рэфрэн: Навучы мяне Пане, Тваім пастановам.

13. Я пералічваю сваімі вуснамі *

ўсе прысуды Тваіх вуснаў.

14. Шляху сведчанняў Тваіх я радуюся *

больш за ўсе багацці.

Рэфрэн: Навучы мяне Пане, Тваім пастановам.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, нашыя сэрцы,

каб мы зважалі на словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 13, 47–52)

Новае і старое

+ Чытанне cвятога Евангелля паводле Мацвея.

У той час:

Езус сказаў народу: Валадарства Нябеснае падобнае таксама да нерата, закінутага ў мора, што збірае рыбу ўсялякага кшталту. Калі ён напоўніўся, яго выцягнулі на бераг і, сеўшы, добрае сабралі ў посуд, а благое выкінулі вон.

Так будзе пры сканчэнні свету: выйдуць Анёлы, і аддзеляць ад праведнікаў благіх, і кінуць іх у вогненную печ. Там будзе плач і скрыгатанне зубоў.

Езус спытаўся ў іх: Ці зразумелі вы ўсё гэта? Яны адказалі Яму: Так. Ён жа сказаў ім: Вось чаму ўсялякі кніжнік, навучаны пра Валадарства Нябеснае, падобны да гаспадара, які выносіць са скарбніцы сваёй новае і старое.

Гэта слова Пана.

1 кастрычніка

св. Тэрэзы ад Дзіцятка Езус, панны і доктара Касцёла

Успамін

ПЕРШАЕ ЧЫТАННЕ (Іс 66, 10–14с)

Вось Я скірую да яго спакой, як раку

Чытанне кнігі прарока Ісаі.

Радуйцеся разам з Ерузалемам і весяліцеся ў ім

усе, хто любіць яго.

Радасна весяліцеся разам з ім

усе, хто плакаў над ім,

каб вы насыціліся ўдосталь

ягоным суцяшэннем,

каб вы карміліся і перапаўняліся асалодай

ягонай славы.

Бо так кажа Пан:

Вось Я скірую да яго спакой, як раку,

і хвалу народаў, як паўнаводны паток.

Вас будуць карміць і насіць на руках,

і на каленях будуць песціць вас.

Як кагосьці суцяшае маці,

так Я буду суцяшаць вас,

і атрымаеце суцяшэнне ў Ерузалеме.

Убачыце, і ўсцешыцца вашае сэрца,

і косці вашы расквітнеюць, як трава.

І адкрыецца рука Пана слугам Ягоным.

Гэта слова Божае.

РЭСПАНСАРЫЙНЫ ПСАЛЬМ (Пс 131 (130), 1. 2–3)

Рэфрэн: Сцеражы душу маю ў Тваім спакоі, Пане.

1. Пане, маё сэрца не ганарыцца *

i не ўзнімаюцца мае вочы,

я не ганяўся за вялiкiм *

і тым, што недасяжна для мяне.

Рэфрэн: Сцеражы душу маю ў Тваім спакоі, Пане.

2. Але суцяшаў і супакойваў маю душу; †

як немаўля, аднятае ад грудзей сваёй мацi,*

душа мая ўва мне, як аднятае немаўля.

3. Няхай Iзраэль спадзяецца на Пана *

адгэтуль i навекi.

Рэфрэн: Сцеражы душу маю ў Тваім спакоі, Пане.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

што таямніцу Валадарства Ты адкрыў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 1–5)

Калі не не станеце як дзеці, не ўвойдзеце ў Валадарства Нябеснае

+ Чытанне cвятога Евангелля паводле Мацвея.

У тую гадзіну вучні падышлі да Езуса, кажучы: Дык хто ж большы ў Валадарстве Нябесным? Тады Езус паклікаў дзіця і паставіў яго сярод іх, кажучы: Сапраўды кажу вам: калі не навернецеся і не станеце як дзеці, не ўвойдзеце ў Валадарства Нябеснае. Таму кожны, хто прынізіць сябе, як дзіця гэтае, той будзе большым у Валадарстве Нябесным. І калі хто прымае адно такое дзіця ў імя Маё, той Мяне прымае.

Гэта слова Пана.

2 кастрычніка

св. Анёлаў Ахоўнікаў

Успамін

Гэты ўспамін мае два ўласныя чытанні.

ПЕРШАЕ ЧЫТАННЕ (Зых 23, 20–23)

Мой анёл будзе ісці перад табою

Чытанне кнігі Зыходу.

Так кажа Пан:

Вось Я пашлю анёла свайго, які будзе ісці перад табою і ахоўваць цябе ў шляху, і прывядзе да месца, падрыхтаванага Мною. Зважай на яго і слухай голас ягоны; не пагарджай ім, бо ён не даруе, калі зграшыш, таму што Маё імя на ім. Але, калі ты сапраўды будзеш слухаць голас ягоны і рабіць усё, што Я кажу, я стану ворагам тваіх ворагаў і праціўнікам тваіх праціўнікаў.

Мой анёл будзе ісці перад табою і прывядзе цябе ў зямлю амарэяў, і хетэяў, і фэрэзеяў, і хананейцаў, і хевеяў, і евусеяў. І Я пазнішчаю іх.

Гэта слова Божае.

РЭСПАНСАРЫЙНЫ ПСАЛЬМ (Пс 91 (90), 1–2. 3–4. 5–6. 10–11, Р.: пар. 11)

Рэфрэн: Няхай Анёлы ахоўваюць шлях твой.

1. Хто жыве пад аховаю Найвышэйшага *

і знаходзіцца ў цені Усемагутнага,

2. той скажа Пану: Ты маё прыстанішча і мая цвярдыня, *

Божа мой, на Цябе спадзяюся.

Рэфрэн: Няхай Анёлы ахоўваюць шлях твой.

3. Ён сам цябе вызваліць з сеткі паляўнічага *

і ад слова, што нясе пагібель.

4. Пер’ем сваім цябе ахіне, *

і ты схаваешся пад Ягонымі крыламі.

Рэфрэн: Няхай Анёлы ахоўваюць шлях твой.

5. Не будзем баяцца ні страху начнога, *

ні стралы, што ўдзень ляціць.

6. Ні заразы, што ходзіць у змроку, *

ні згубы, што знішчае апоўдні.

Рэфрэн: Няхай Анёлы ахоўваюць шлях твой.

10. Няшчасце не прыйдзе да цябе, *

і гора не наблізіцца да твайго шатра.

11. Бо Анёлам сваім загадае наконт цябе, *

каб яны ахоўвалі цябе на ўсіх шляхах тваіх.

Рэфрэн: Няхай Анёлы ахоўваюць шлях твой.

СПЕЎ ПЕРАД ЕВАНГЕЛЛЕМ (Пс 103 (102), 21)

Акламацыя: Аллелюя, аллелюя, аллелюя.

Благаслаўляйце Пана, усе Ягоныя магуцці,

слугі Ягоныя, якія выконваюць Яго волю.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 1–5. 10)

Анёлы іхнія ў небе заўсёды бачаць аблічча Айца Майго, які ёсць у нябёсах

+ Чытанне cвятога Евангелля паводле Мацвея.

У тую гадзіну вучні падышлі да Езуса, кажучы: Дык хто ж большы ў Валадарстве Нябесным? Тады Езус паклікаў дзіця і паставіў яго сярод іх, кажучы: Сапраўды кажу вам: калі не навернецеся і не станеце як дзеці, не ўвойдзеце ў Валадарства Нябеснае. Таму кожны, хто прынізіць сябе, як дзіця гэтае, той будзе большым у Валадарстве Нябесным. І калі хто прымае адно такое дзіця ў імя Маё, той Мяне прымае.

Глядзіце, не пагарджайце ніводным з гэтых малых, бо кажу вам, што Анёлы іхнія ў небе заўсёды бачаць аблічча Айца Майго, які ёсць у нябёсах.

Гэта слова Пана.

4 кастрычніка

св. Францішка Асізскага

Успамін

ПЕРШАЕ ЧЫТАННЕ (Гал 6, 14–18)

Праз якога свет укрыжаваны для мяне, а я — для свету

Чытанне Паслання святога апостала Паўла да Галатаў.

Браты:

Няхай я не буду хваліцца нічым, акрамя крыжа нашага Пана Езуса Хрыста, праз якога свет укрыжаваны для мяне, а я — для свету. Бо ні абразанне нічога не значыць, ні адсутнасць абразання, але толькі новае стварэнне. І над усімі, хто будзе паступаць паводле гэтага правіла, спакой і міласэрнасць, а таксама над Ізраэлем Божым. Урэшце, няхай ніхто не абцяжарвае мяне, бо я нашу на целе сваім раны Езуса.

Ласка нашага Пана Езуса Хрыста з духам вашым, браты. Амэн.

Гэта слова Божае.

РЭСПАНСАРЫЙНЫ ПСАЛЬМ (Пс 16 (15), 1–2а і 5. 7–8. 11, Р.: пар. 5а)

Рэфрэн: Ты, Пане, частка спадчыны маёй.

1. Захавай мяне, Божа, бо на Цябе спадзяюся, *

2. Сказаў я Пану: Ты — мой Пан.

5. Пан частка спадчыны маёй і келіха майго, *

Ён лёс мой трымае.

Рэфрэн: Ты, Пане, частка спадчыны маёй.

7. Благаслаўлю Пана, які дае мне параду, *

бо і ноччу вучыць мяне маё сэрца.

8. Пана я маю заўсёды перад вачыма, *

Ён праваруч мяне, і  я не пахіснуся.

Рэфрэн: Ты, Пане, частка спадчыны маёй.

11. Ты дарогу жыцця мне пакажаш, *

паўната радасці перад Табою,

вечнае шчасце *

праваруч Цябе.

Рэфрэн: Ты, Пане, частка спадчыны маёй.

СПЕЎ ПЕРАД ЕВАНГЕЛЛЕМ (пар. Мц 11, 25)

Акламацыя: Аллелюя, аллелюя, аллелюя.

Благаслаўлёны Ты, Ойча, Пан неба і зямлі,

што таямніцу Валадарства Ты адкрыў дзецям.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 25–30)

Ты схаваў гэта ад мудрых і адкрыў гэта дзецям

+ Чытанне cвятога Евангелля паводле Мацвея.

У той час, адказваючы, Езус сказаў: Праслаўляю Цябе, Ойча, Пан  неба  і  зямлі, што Ты схаваў гэта ад мудрых і разумных і адкрыў гэта дзецям. Так, Ойча, бо такая была Твая добрая воля. Усё перададзена Мне Айцом Маім, і ніхто не ведае Сына апроч Айца; і ніхто не ведае Айца, апроч Сына і таго, каму Сын захоча адкрыць.

Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне, бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

7 кастрычніка

Найсвяцейшай Панны Марыі Ружанцовай

Успамін

ПЕРШАЕ ЧЫТАННЕ (Дз 1, 12–14)

Трывалі ў малітве разам з Марыяй, маці Езуса

Чытанне кнігі Дзеяў Апосталаў.

Калі Езус узнёсся на неба, Апосталы вярнуліся ў Ерузалем з гары, называнай Аліўнай, што непадалёк ад Ерузалема, на адлегласці суботняй дарогі.

І калі ўвайшлі, падняліся ў святліцу, дзе знаходзіліся Пётр і Ян, і Якуб, і Андрэй, Філіп і Тамаш, Барталамей і Мацвей, Якуб Алфеевы і Сымон Зелот, і Юда Якубаў. Усе яны сумесна трывалі ў малітве разам з жанчынамі і Марыяй, маці Езуса, і з братамі Ягонымі.

Гэта слова Божае.

РЭСПАНСАРЫЙНЫ ПСАЛЬМ (Пс Лк 1, 46–47. 48–49. 50–51. 52–53. 54–55, Р.: 49а)

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, якая насіла Сына спрадвечнага Айца.

46. У тыя дні сказала Марыя:

Велічае душа мая Пана, *

47. і ўзрадаваўся дух мой

у Богу, маім Збаўцы.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, якая насіла Сына спрадвечнага Айца.

48. Бо ўзглянуў Бог на пакору сваёй слугі, *

і цяпер благаслаўляць Мяне будуць усе пакаленні.

49. Бо вялікае ўчыніў мне Усемагутны, *

а імя Яго святое.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, якая насіла Сына спрадвечнага Айца.

50. І міласэрнасць Яго з пакалення ў пакаленне *

над тымі, хто Яго баіцца.

51. Паказаў моц сваёй правіцы,

рассеяў тых, хто пыхлівы сэрцам.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, якая насіла Сына спрадвечнага Айца.

52. Скінуў магутных з трону

і ўзвысіў пакорных.

53. Дабром галодных насыціў, *

а багатых ні з чым адправіў.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, якая насіла Сына спрадвечнага Айца.

53. Дабром галодных насыціў, *

а багатых ні з чым адправіў.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, якая насіла Сына спрадвечнага Айца.

54. Прыняў свайго слугу Ізраэля, *

памятаючы пра сваю міласэрнасць,

55. як абяцаў бацькам нашым,

Абрагаму і яго патомству навекі.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, якая насіла Сына спрадвечнага Айца.

СПЕЎ ПЕРАД ЕВАНГЕЛЛЕМ (пар. Лк 1, 28)

Акламацыя: Аллелюя, аллелюя, аллелюя.

Вітай, Марыя, поўная ласкі, Пан з Табою,

благаславёная Ты між жанчынамі.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 26–38)

Вось зачнеш ва ўлонні сваім і народзіш Сына

+ Чытанне cвятога Евангелля паводле Лукі.

У той час:

Бог паслаў анёла Габрыэля ў горад галілейскі, які называўся Назарэт, да Дзевы, заручанай з мужам па імені Юзаф, з дому Давіда, а імя Дзевы — Марыя.

Анёл, увайшоўшы да яе, сказаў: Вітай, поўная ласкі, Пан з Табою. Яна ж збянтэжылася ад словаў ягоных і разважала, што гэта за прывітанне.

І сказаў Ёй Анёл: Не бойся, Марыя, бо знайшла Ты ласку ў Пана. І вось зачнеш ва ўлонні сваім і народзіш Сына, і дасі Яму імя Езус. Ён будзе вялікі і будзе названы Сынам Найвышэйшага, і дасць Яму Пан Бог трон Давіда, бацькі Ягонага. І валадарыць будзе над домам Якуба вечна, і валадарству Яго не будзе канца.

А Марыя сказала анёлу: Як станецца гэта, калі я мужа не ведаю? Анёл сказаў Ёй у адказ: Дух Святы сыдзе на Цябе, і моц Найвышэйшага ахіне Цябе. Таму і народжанае Святое будзе названа Сынам Божым. Вось і Альжбета, сваячка твая, і яна зачала сына ў старасці сваёй, і ёсць ужо на шостым месяцы тая, якую называлі бясплоднай; бо для Бога няма нічога немагчымага.

Тады Марыя сказала: Вось я, слуга Пана. Няхай мне станецца паводле твайго слова. І адышоў ад Яе анёл.

Гэта слова Пана.

15 кастрычніка

св. Тэрэзы ад Езуса, панны і доктара Касцёла

Успамін

ПЕРШАЕ ЧЫТАННЕ (Рым 8, 22–27)

Дух заступаецца за нас стагнаннямі невымоўнымі

Чытанне Паслання святога апостала Паўла да Рымлянаў.

Браты:

Мы ж ведаем, што ўсё стварэнне разам стогне і пакутуе ажно да цяперашняга часу. І не толькі яно, але і мы самі, якія маем пачатак Духа, і мы ў сабе стогнем, чакаючы ўсынаўлення, выкуплення цела нашага. Мы ўратаваныя праз надзею. А надзея, калі нехта бачыць, не ёсць надзеяй. Бо, калі хто бачыць, навошта яму яшчэ спадзявацца? Але калі спадзяёмся на тое, чаго не бачым, тады чакаем цярпліва.

Таксама і Дух дапамагае ў слабасцях нашых, бо мы не ведаем, аб чым трэба маліцца, але Сам Дух заступаецца за нас стагнаннямі невымоўнымі. Той жа, хто даследуе сэрцы, ведае, якая думка ў Духа, бо Ён заступаецца за святых па волі Божай.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 8. 9. 10. 11, Р.: 10b або Ян 6, 63с)

Рэфрэн: Прысуды Пана праўдзівыя і ўсе справядлівыя.

Або:

Рэфрэн: Словы Твае, Пане, ёсць духам і жыццём.

8. Закон Пана дасканалы, *

умацоўвае душу,

сведчанне Пана вернае, *

яно дае мудрасць простым.

Рэфрэн: Прысуды Пана праўдзівыя і ўсе справядлівыя.

Або:

Рэфрэн: Словы Твае, Пане, ёсць духам і жыццём.

9. Загады Пана справядлівыя *

і радуюць сэрца;

наказ Пана ясны, *

прасвятляе вочы.

Рэфрэн: Прысуды Пана праўдзівыя і ўсе справядлівыя.

Або:

Рэфрэн: Словы Твае, Пане, ёсць духам і жыццём.

10. Боязь Божая беззаганная *

і вечна трывае;

прысуды Пана праўдзівыя *

і ўсе справядлівыя.

Рэфрэн: Прысуды Пана праўдзівыя і ўсе справядлівыя.

Або:

Рэфрэн: Словы Твае, Пане, ёсць духам і жыццём.

11. Больш каштоўныя, чым золата, *

чым мноства чыстага золата,

і саладзейшыя за мёд *

і сок сотавы.

Рэфрэн: Прысуды Пана праўдзівыя і ўсе справядлівыя.

Або:

Рэфрэн: Словы Твае, Пане, ёсць духам і жыццём.

СПЕЎ ПЕРАД ЕВАНГЕЛЛЕМ (Ян 15, 9b. 5b)

Акламацыя: Аллелюя, аллелюя, аллелюя.

Заставайцеся ў Маёй любові, — кажа Пан, —

хто застаецца ўва Мне, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 15, 1–8)

Хто застаецца ўва Мне, а Я ў ім, той прыносіць багаты плён

+ Чытанне cвятога Евангелля паводле Яна.

У той час:

Езус сказаў сваім вучням: Я — сапраўдная вінаградная лаза, а Айцец Мой — вінаградар. Кожную галінку ўва Мне, якая не прыносіць плоду, Ён адразае, і кожную, якая дае плод, ён ачышчае, каб давала яшчэ больш пладоў. Вы ўжо чыстыя дзякуючы слову, якое Я сказаў вам. Заставайцеся ўва Мне, а Я ў вас. Як галінка не можа прынесці плоду сама з сябе, калі не застанецца ў вінаграднай лазе, так і вы, калі не будзеце ўва Мне.

Я — вінаградная лаза, вы — галіны. Хто застаецца ўва Мне, а Я ў ім, той прыносіць багаты плён, бо без Мяне нічога не можаце зрабіць. Хто не застаецца ўва Мне, будзе выкінуты вон, як галіна, і засохне. І збіраюць іх, і кідаюць у агонь, і яна згарае. Калі будзеце ўва Мне і словы Мае ў вас будуць, прасіце, чаго захочаце, і станецца вам. Гэтым уславіцца Айцец Мой, калі вы прынясеце багаты плён і станеце Маімі вучнямі.

Гэта слова Пана.

17 кастрычніка

св. Ігнацыя з Антыёхіі, біскупа і мучаніка

Успамін

Гэты ўспамін мае два ўласныя чытанні.

ПЕРШАЕ ЧЫТАННЕ (Флп 3, 17 — 4, 1)

Наша айчына знаходзіцца ў нябёсах

Чытанне Паслання святога апостала Паўла да Філіпянаў.

Наследуйце мяне, браты, і глядзіце на тых, хто паступае паводле ўзору, які маеце ў нас. Бо многія, пра каго часта казаў вам, а цяпер нават з плачам кажу, паступаюць, як ворагі крыжа Хрыстовага. Іхні канец — пагібель, іхні бог — чэрава, і слава іх — у сораме іхнім; яны думаюць пра зямное.

А наша айчына знаходзіцца ў нябёсах, адкуль мы чакаем і Збаўцу, Пана Езуса Хрыста, які пераменіць нашае прыніжанае цела ў падабенства свайго праслаўленага Цела праз дзеянне моцы, якой Ён можа падпарадкаваць  сабе ўсё.

Таму, мае браты ўмілаваныя, па якіх сумую, радасць і вянец мой, так трывайце ў Пану.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9, Р.: 5b)

Рэфрэн: Ад усіх пагрозаў Пан вызваліў мяне.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Ад усіх пагрозаў Пан вызваліў мяне.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Ад усіх пагрозаў Пан вызваліў мяне.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Ад усіх пагрозаў Пан вызваліў мяне.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Ад усіх пагрозаў Пан вызваліў мяне.

СПЕЎ ПЕРАД ЕВАНГЕЛЛЕМ (Як 1, 12)

Акламацыя: Аллелюя, аллелюя, аллелюя.

Шчаслівы чалавек, які вытрымлівае выпрабаванне,

бо, калі будзе выпрабаваны, атрымае вянец жыцця.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 12, 24–26)

Калі пшанічнае зерне, упаўшы ў зямлю, памрэ, то прынясе багаты плён

+ Чытанне cвятога Евангелля паводле Яна.

У той час:

Езус сказаў сваім вучням: Сапраўды, сапраўды кажу вам: калі пшанічнае зерне, упаўшы ў зямлю, не памрэ, то застанецца адно, а калі памрэ, то прынясе багаты плён. Хто любіць жыццё сваё, загубіць яго; а той, хто ненавідзіць жыццё сваё на гэтым свеце, захавае яго для вечнага жыцця. Калі хто служыць Мне, няхай ідзе Маім шляхам; і дзе Я, там будзе і слуга Мой. І хто Мне служыць, таго ўшануе Айцец Мой.

Гэта слова Пана.

18 кастрычніка

СВ. ЛУКІ, ЕВАНГЕЛІСТА

Свята

Гэтае свята мае два ўласныя чытанні.

ПЕРШАЕ ЧЫТАННЕ (2 Цім 4, 10–17b)

Толькі Лука са мною

Чытанне Другога паслання святога апостала Паўла да Цімафея.

Умілаваны:

Дэмас пакінуў мяне, палюбіўшы цяперашні свет, і скіраваўся ў Тэсалонікі; Крэсцэнс — у Галатыю, Ціт — у Далматыю. Толькі Лука са мною. Забяры Марка і прывядзі з сабою, бо ён найбольш карысны мне для служэння. Тыхіка я паслаў у Эфес. Як пойдзеш да мяне, прынясі плашч, які я пакінуў у Карпа ў Траадзе, а таксама кнігі, асабліва пергаменты. Меднік Аляксандр праявіў у дачыненні да мяне шмат зла — Пан адплаціць яму паводле ўчынкаў ягоных. І ты асцерагайся яго, бо ён моцна супраціўляўся нашым словам.

Пры першай маёй абароне нікога не было са мною, але ўсе мяне пакінулі. Няхай не будзе палічана ім гэта. А Пан з’явіўся мне і ўмацаваў мяне, каб праз мяне здзейснілася прапаведаванне, і каб пачулі ўсе язычнікі.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 10–11. 12–13аb. 17–18, Р.: пар. 12)

Рэфрэн: Твае святыя, Пане, абвесцяць славу Тваю.

10. Няхай славяць Цябе, Пане, усе Твае стварэнні, *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Твае святыя, Пане, абвесцяць славу Тваю.

12. Няхай сыны чалавечыя даведаюцца пра Тваю магутнасць *

і пра веліч славы Твайго Валадарства.

13. Валадарства Тваё — валадарства ўсіх вякоў, *

і панаванне Тваё — з пакалення ў пакаленне.

Рэфрэн: Твае святыя, Пане, абвесцяць славу Тваю.

17. Пан справядлівы на ўсіх сваіх шляхах *

і верны ва ўсіх сваіх справах.

18. Блізкі Пан да ўсіх, хто Яго кліча, *

да ўсіх, хто кліча Яго ў праўдзе.

Рэфрэн: Твае святыя, Пане, абвесцяць славу Тваю.

СПЕЎ ПЕРАД ЕВАНГЕЛЛЕМ (пар. Ян 15, 16)

Акламацыя: Аллелюя, аллелюя, аллелюя.

Я выбраў вас і прызначыў,

каб вы ішлі і прыносілі плён,

і каб плён ваш трываў, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 1–9)

Жніво сапраўды вялікае, а работнікаў мала

+ Чытанне cвятога Евангелля паводле Лукі.

У той час:

Пан прызначыў семдзесят двух іншых вучняў і паслаў іх па двое перад сабою ў кожны горад і месца, куды сам хацеў ісці. І сказаў ім: Жніво сапраўды вялікае, а работнікаў мала, таму прасіце Гаспадара жніва, каб паслаў работнікаў на жніво сваё.

Ідзіце, вось Я пасылаю вас, як ягнят сярод ваўкоў. Не бярыце ні машны, ні торбы, ні сандаляў і ў дарозе нікога не вітайце. У які б дом ні ўвайшлі, спачатку кажыце: Спакой гэтаму дому! І калі будзе там сын спакою, то на ім спачне ваш спакой. Калі ж не, то вернецца да вас. Заставайцеся ў тым доме, ешце і піце, што ёсць у іх, бо работнік заслугоўвае платы сваёй. Не пераходзьце з дому ў дом.

І калі прыйдзеце ў які горад, і прымуць вас, ешце, што вам пададуць. І аздараўляйце ў ім хворых, і кажыце ім: Наблізілася да вас Валадарства Божае.

Гэта слова Пана.

22 кастрычніка

св. Яна Паўла ІІ, папы

ПЕРШАЕ ЧЫТАННЕ (Іс 52, 7-10)

Убачаць усе межы зямлі збаўленне Бога нашага.

+ Чытанне кнігі прарока Ісаі.

Якія прыгожыя на гарах ногі пасланца,

які абвяшчае мір, які нясе радасць

і абвяшчае збаўленне,

які кажа Сіёну: Валадарыць Бог твой!

Голас вартаўнікоў тваіх:

яны ўзнялі голас,

усе разам усклікаюць,

бо ўласнымі вачыма бачаць,

што Пан вяртаецца на Сіён.

Трыумфуйце, усклікайце разам,

разваліны Ерузалема,

бо суцешыў Пан народ свой,

адкупіў Ерузалем.

Пан адкрыў святое плячо сваё

перад вачыма ўсіх народаў;

і ўбачаць усе межы зямлі

збаўленне Бога нашага.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1-2. 3 i 7. 8a i 10, Р.: 3b)

Рэфрэн: Апавядайце між народамі пра цуды Пана.

1. Спявайце Пану новую песню, *

спявай Пану, уся зямля.

2. Спявайце Пану, слаўце Ягонае імя, *

абвяшчайце з дня ў дзень Яго збаўленне.

Рэфрэн: Апавядайце між народамі пра цуды Пана.

3. Апавядайце між плямёнамі пра  славу Яго, *

паміж усімі народамі пра цуды Ягоныя.

7. Аддайце Пану, плямёны народаў, *

аддайце Пану славу і моц.

Рэфрэн: Апавядайце між народамі пра цуды Пана.

8а. Аддайце Пану славу дзеля імя Ягонага. *

10. Кажыце між плямёнамі: Пан валадарыць.

Ён сусвет умацаваў, каб той не пахіснуўся. *

Ён будзе судзіць народы справядліва.

Рэфрэн: Апавядайце між народамі пра цуды Пана.

СПЕЎ ПЕРАД ЕВАНГЕЛЛЕМ (Ян 10,14)

Акламацыя: Аллелюя, аллелюя, аллелюя.

Я — добры пастыр, – кажа Пан, –

і ведаю сваіх, а Мае ведаюць Мяне

Акламацыя: Аллелюя, аллелюя, аллелюя.

ЕВАНГЕЛЛЕ (Ян 21,15-17)

Пасі ягнят Маіх. Пасі авечак Маіх

+ Чытанне святога Евангелля паводле Яна.

Калі Езус аб’явіўся сваім вучням і паснедаў з імі, сказаў Сымону Пятру: «Сымоне, сын Яна, ці любіш ты Мяне больш, чым яны?» Той адказаў Яму: «Так, Пане, Ты ведаеш, што я люблю Цябе». Езус кажа яму: «Пасі ягнят Маіх». Зноў сказаў яму другі раз: «Сымоне, сын Яна, ці любіш ты Мяне?» Ён адказаў: «Так, Пане, Ты ведаеш, што я люблю Цябе?» Езус сказаў яму: «Пасі авечак Маіх». І сказаў яму трэці раз: «Сымоне, сын Яна, ці любіш ты Мяне?» Пётр засмуціўся, што трэці раз спытаўся ў яго: «Ці любіш ты Мяне?», і сказаў: «Пане, Ты ўсё ведаеш, Ты ведаеш, што я люблю Цябе». Езус сказаў яму: «Пасі авечак Маіх».

Гэта слова Пана.

28 кастрычніка

СВ. СЫМОНА І ЮДЫ, АПОСТАЛАЎ

Свята

Гэтае свята мае два ўласныя чытанні.

ПЕРШАЕ ЧЫТАННЕ (Эф 2, 19–22)

Умацаваныя на падмурку апосталаў

Чытанне Паслання святога апостала Паўла да Эфесцаў.

Браты:

Вы ўжо не чужыя і не прыхадні, але суграмадзяне святых і дамачадцы Бога, умацаваныя на падмурку апосталаў і прарокаў, дзе сам Езус Хрыстус з’яўляецца вуглавым каменем, на якім кожны складзены разам будынак вырастае як святая ў Пану святыня. У ёй і вы разам будуецеся Духам, каб быць жыллём Бога.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 2–3. 4–5, Р.: 5а)

Рэфрэн: Па ўсёй зямлі расходзіцца іх голас.

2. Нябёсы абвяшчаюць славу Божую, *

пра справу рук Яго расказвае небасхіл.

3. Дзень дню апавядае слова, *

ноч ночы адкрывае веды.

Рэфрэн: Па ўсёй зямлі расходзіцца іх голас.

4. Няма мовы, і няма слоў, *

але чуецца іх голас.

5. Па ўсёй зямлі разыходзіцца іх гук, †

і да межаў сусвету словы іхнія. *

Для сонца там шацёр у іх.

Рэфрэн: Па ўсёй зямлі расходзіцца іх голас.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Цябе, Божа, праслаўляем, Цябе, Пане, вызнаём;

Цябе, Пане, праслаўляе слаўны хор апосталаў.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 12–19)

Выбраў Дванаццаць, якіх і назваў Апосталамі

+ Чытанне cвятога Евангелля паводле Лукі.

У тыя дні:

Езус узышоў на гару памаліцца і правёў ноч у малітве да Бога. Калі настаў дзень, паклікаў сваіх вучняў і выбраў з іх Дванаццаць, якіх і назваў Апосталамі: Сымона, якога назваў Пятром, Андрэя, брата ягонага, Якуба і Яна, Філіпа і Барталамея, Мацвея і Тамаша, Якуба Алфеевага і Сымона, якога называлі Зілотам, Юду Якубавага і Юду Іскарыёта, які стаў здраднікам.

Езус сышоў з Дванаццаццю ўніз і стаў на раўніне. І быў там вялікі натоўп вучняў Ягоных і вялікае мноства людзей з Юдэі і Ерузалема, з узбярэжных ваколіц Тыра і Сідона.

Яны прыходзілі паслухаць Яго і аздаравіцца ад сваіх хваробаў. І тыя, хто цярпеў ад нячыстых духаў, вылечваліся. І ўсе людзі імкнуліся дакрануцца да Яго, таму што ад Яго сыходзіла сіла і вылечвала ўсіх.

Гэта слова Пана.

1 лістапада

УСІХ СВЯТЫХ

Урачыстасць

Гэтая ўрачыстасць мае тры ўласныя чытанні.

ПЕРШАЕ ЧЫТАННЕ (Ап 7, 2–4. 9–14)

Я ўбачыў вялікі натоўп, якога ніхто не мог палічыць, з усіх народаў, плямёнаў, родаў і моваў

Чытанне кнігі Апакаліпсіса.

Я, Ян, бачыў другога анёла, які сыходзіў з усходу сонца і меў пячатку Бога жывога. І ўсклікнуў ён гучным голасам да чатырох анёлаў, якім было дадзена ўчыніць зло зямлі і мору, кажучы: Не чыніце зло ні зямлі, ні мору, ні дрэвам, пакуль мы не паставім пячаткі слугам Бога нашага на чолах іхніх. І я пачуў лічбу пазначаных пячаткаю: сто сорак чатыры тысячы пазначаных пячаткаю з усіх плямён сыноў Ізраэля.

Пасля гэтага я ўбачыў вялікі натоўп, якога ніхто не мог палічыць, з усіх народаў, плямёнаў, родаў і моваў, якія стаялі перад тронам і Ягнём, апранутыя ў белае адзенне і з пальмовымі галінкамі ў руках сваіх. І яны крычалі гучным голасам, кажучы: Збаўленне ад Бога нашага, які сядзіць на троне, і ад Ягняці. І ўсе анёлы стаялі вакол трона і старэйшых, і чатырох жывёлаў. І ўпалі яны на твары свае перад тронам, і пакланіліся Богу, кажучы:  Амэн. Благаслаўленне і слава, і мудрасць, і падзяка, і пашана, і сіла, і моц Богу нашаму на вякі вякоў. Амэн. І адзін са старэйшых звярнуўся да мяне, кажучы: Хто гэта, апранутыя ў белыя шаты, і адкуль яны паходзяць? І я сказаў яму: Мой пане, ты ведаеш. І ён адказаў мне: Гэта тыя, хто прыйшоў з вялікага ўціску і абмыў адзенне сваё, і выбеліў яго ў крыві Ягняці.

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 1–2. 3–4аb. 5–6, Р.: пар. 6)

Рэфрэн: Гэта народ верны, які шукае Пана.

1. Пану належыць зямля і ўсё, што на ёй,*

сусвет і ўсё, што жыве ў ім.

2. Бо Ён заснаваў яго на морах *

і на рэках умацаваў яго.

Рэфрэн: Гэта народ верны, які шукае Пана.

3. Хто ўзыдзе на гару Пана, *

і хто стане на святым месцы Ягоным?

4. Той, у каго рукі бязвінныя і чыстае сэрца, *

хто не схіляў душы да марнасці.

Рэфрэн: Гэта народ верны, які шукае Пана.

5. Ён атрымае благаслаўленне ад Пана *

і ўзнагароду ад Бога, свайго Збаўцы.

6. Вось пакаленне тых, хто Яго шукае, *

хто шукае абліччаТвайго, Бог Якуба.

Рэфрэн: Гэта народ верны, які шукае Пана.

ДРУГОЕ ЧЫТАННЕ (1 Ян 3, 1–3)

Убачым Бога такім, якім Ён ёсць

Чытанне Першага паслання святога апостала Яна.

Умілаваныя:

Бачыце, якую любоў даў нам Айцец, каб мы маглі называцца дзецьмі Божымі. І мы імі з’яўляемся. Таму свет не ведае нас, што не ведае Яго.

Умілаваныя, цяпер мы — дзеці Божыя, але яшчэ не адкрылася, чым будзем. Ведаем, што, калі адкрыецца, мы будзем падобныя да Яго, таму што ўбачым Яго такім, якім Ён  ёсць.

І кожны, хто мае такую надзею на Яго, робіць сябе беззаганным, як Ён ёсць беззаганны.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 28)

Акламацыя: Аллелюя, аллелюя, аллелюя.

Прыйдзіце да Мяне, усе спрацаваныя і абцяжараныя,

і Я супакою вас, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 5, 1–12а)

Радуйцеся і весяліцеся, бо вялікая ўзнагарода вашая ў нябёсах

+ Чытанне святога Евангелля паводле Мацвея.

У той час:

Убачыўшы натоўп, Езус падняўся на гару. А калі сеў, падышлі да Яго вучні Ягоныя. І, адкрыўшы вусны свае, Ён вучыў іх, кажучы:

Шчаслівыя ўбогія духам, бо іх ёсць Валадарства Нябеснае.

Шчаслівыя засмучаныя, бо яны суцешаныя будуць.

Шчаслівыя лагодныя, бо яны зямлю атрымаюць у спадчыну.

Шчаслівыя галодныя і прагнучыя справядлівасці, бо яны насычаныя будуць.

Шчаслівыя міласэрныя, бо яны міласэрнасць спазнаюць.

Шчаслівыя чыстыя сэрцам, бо яны Бога ўбачаць.

Шчаслівыя міратворцы, бо яны сынамі Божымі названыя будуць.

Шчаслівыя, каго пераследуюць за справядлівасць, бо іх ёсць Валадарства Нябеснае.

Шчаслівыя вы, калі будуць вас зневажаць і пераследаваць, і ўсяляк зласловіць несправядліва з-за Мяне.

Радуйцеся і весяліцеся, бо вялікая ўзнагарода вашая ў нябёсах.

Гэта слова Пана.

2 лістапада

Успамін усіх памерлых вернікаў

У гэты дзень кожная Імша мае тры ўласныя чытанні.

[Першая імша] [Другая імша] [Трэцяя імша]

Першая Імша

ПЕРШАЕ ЧЫТАННЕ (Ёв 19, 1. 23–27а)

Я ведаю: Адкупіцель мой жыве

Чытанне кнігі Ёва.

Ёў сказаў у адказ:

О, каб былі запісаны словы мае! Каб былі змешчаны ў кнізе, каб жалезным разцом з волавам навекі былі выразаныя на камені!

Я ведаю: Адкупіцель мой жыве і ў апошні дзень падымецца над пылам. Нават пасля таго, як скура мая ападзе, я ў целе ўбачу Бога. Убачу Яго сам.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1. 4. 7 і 8b і 9а. 13–14, Р.: 1а або Р.: 13)

Рэфрэн: Пан — маё святло і маё збаўленне.

Або: Убачу дабрыню Пана ў краіне жывых.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Пан — маё святло і маё збаўленне.

Або: Убачу дабрыню Пана ў краіне жывых.

4. Аднаго я прашу ў Пана і толькі гэтага жадаю, *

каб жыць мне ў доме Пана ва ўсе дні жыцця майго.

Каб сузіраць хараство Пана *

і наведваць Яго святыню.

Рэфрэн: Пан — маё святло і маё збаўленне.

Або: Убачу дабрыню Пана ў краіне жывых.

7. Пачуй, Пане, голас мой, калі я клічу, *

змілуйся нада мною і адкажы мне.

8. Буду шукаць Твайго аблічча, Пане. *

9. Не хавай ад мяне свайго твару.

Рэфрэн: Пан — маё святло і маё збаўленне.

Або: Убачу дабрыню Пана ў краіне жывых.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Пан — маё святло і маё збаўленне.

Або: Убачу дабрыню Пана ў краіне жывых.

ДРУГОЕ ЧЫТАННЕ (1 Кар 15, 20–23)

У Хрысце ўсе будуць ажыўлены

Чытанне Першага паслання святога апостала Паўла да Карынцянаў.

Браты:

Цяпер Хрыстус уваскрос з мёртвых, першынец сярод тых, якія заснулі. Паколькі праз чалавека прыйшла смерць, гэтак праз Чалавека і ўваскрашэнне мёртвых. Бо, як у Адаме ўсе паміраюць, гэтак і ў Хрысце ўсе будуць ажыўлены. Кожны ў свой час: першы Хрыстус, потым тыя, хто належыць Хрысту, падчас прыйсця Ягонага.

Гэта слова Божае.

СПЕЎ ПЕРАД ЕВАНГЕЛЛЕМ (Ап 1, 5а. 6b)

Акламацыя: Аллелюя, аллелюя, аллелюя.

Езус Хрыстус першароднага сярод памерлых;

Яму хвала і моц на вякі вечныя. Амэн.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 23, 44–46. 50. 52–53)

Ойча, у рукі Твае аддаю дух Мой

+ Чытанне святога Евангелля паводле Лукі.

Было каля шостай гадзіны, і цемра ахінула ўсю зямлю аж да дзевятай гадзіны. Сонца зацьмілася, і заслона ў святыні разарвалася пасярэдзіне. І Езус закрычаў моцным голасам: Ойча, у рукі Твае аддаю дух Мой. І, сказаўшы гэта, сканаў.

І вось чалавек, па імені Юзаф з Арыматэі, горада юдэйскага, дарадчык Вялікай Рады, чалавек добры і справядлівы, які не згаджаўся з яе пастановай і ўчынкамі, які чакаў Валадарства Божага, прыйшоў да Пілата і папрасіў цела Езуса. І зняўшы Яго, захінуў у палатно і паклаў у высечанай магіле, у якой яшчэ ніхто не быў пахаваны.

Гэта слова Пана.

Другая Імша

ПЕРШАЕ ЧЫТАННЕ (Дан 12, 1–3)

Тыя, хто спіць ў пыле зямным, абудзяцца

Чытанне кнігі прарока Даніэля.

У тыя дні я, Даніэль, смуткаваў і пачуў такое слова Пана:

Паўстане ў той час Міхал, князь вялікі, які стаіць для абароны сыноў народа твайго. І надыдзе цяжкі час, якога не было з таго моманту, калі пачалі існаваць народы, аж да гэтай пары. І ў той час збавіцца народ твой, кожны, каго знойдуць запісаным у кнізе. І многія з тых, хто спіць ў пыле зямным, абудзяцца: адны — да вечнага жыцця, другія — на вечную ганьбу. І тыя, хто мудры, будуць ззяць, як свяцілы небасхілу, а тыя, хто навучыць многіх справядлівасці — як зоркі на вечную вечнасць.

Гэта слова Божае.

РЭСПАНСАРЫЙНЫ ПСАЛЬМ (Пс 42 (41), 2–3. 5bcd; Пс 43 (42), 3. 4. 5, Р.: пар. Пс 42 (41), 3а)

Рэфрэн: Душа мая прагне Цябе, Бога жывога.

2. Як лань прагне вады з патоку, *

так душа мая прагне Цябе, Божа.

3. Душа мая прагне Бога, Бога жывога, *

калі я пайду і з’яўлюся перад Божым абліччам?

Рэфрэн: Душа мая прагне Цябе, Бога жывога.

5. Я ўваходзіў са святочнай грамадой *

у цудоўны шацёр, у Дом Божы

сярод воклічаў радасці *

і з падзякаю.

Рэфрэн: Душа мая прагне Цябе, Бога жывога.

3.Пашлі святло Тваё і Тваю праўду, *

няхай яны мяне вядуць,

яны прывядуць мяне на Тваю святую гару *

і да Твайго жылля.

Рэфрэн: Душа мая прагне Цябе, Бога жывога.

4. Я прыйду да Божага алтара, *

да Бога радасці і вяселля майго,

і буду славіць Цябе на арфе, *

Божа, мой Божа.

Рэфрэн: Душа мая прагне Цябе, Бога жывога.

5. Чаму, душа мая, ты сумуеш *

чаго ты ўва мне стогнеш?

Спадзявайся на Бога, бо яшчэ буду славіць Яго, *

Збаўленне майго аблічча і майго Бога.

Рэфрэн: Душа мая прагне Цябе, Бога жывога.

ДРУГОЕ ЧЫТАННЕ (Рым 6, 3–4. 8–9)

Мы будзем хадзіць у абноўленым жыцці

Чытанне Паслання святога апостала Паўла да Рымлянаў.

Браты:

Ці ж не ведаеце, што ўсе мы, ахрышчаныя ў Езуса Хрыста, у смерць Ягоную ахрысціліся? Дык вось, мы пахаваныя разам з Ім хрышчэннем у смерць, каб, як Хрыстус уваскрос з мёртвых дзеля славы Айца, так і нам хадзіць у абноўленым жыцці.

Калі ж мы памерлі з Хрыстом, то верым, што і жыць будзем з Ім,  ведаючы, што Хрыстус, уваскросшы з мёртвых, ужо не памірае, смерць ужо не мае над Ім улады.

Гэта слова Божае.

СПЕЎ ПЕРАД ЕВАНГЕЛЛЕМ (Ян 3, 16)

Акламацыя: Аллелюя, аллелюя, аллелюя.

Так палюбіў Бог свет, што аддаў Сына свайго Адзінароднага;

каб кожны, хто верыць у Яго, не загінуў, але меў жыццё вечнае.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 11, 32–45)

Лазар, выйдзі вонкі

+ Чытанне святога Евангелля паводле Яна

У той час:

Калі Марыя, сястра Лазара, прыйшла туды, дзе быў Езус, і ўбачыла Яго, яна ўпала да ног Ягоных і сказала Яму: Пане, калі б ты быў тут, брат мой не памёр бы. Тады Езус, убачыўшы, што яна плача і што плачуць юдэі, якія прыйшлі разам з ёю, сам глыбока ўзрушыўся і ўсхваляваўся, ды сказаў: Дзе вы паклалі яго? Адказалі Яму: Пане, ідзі і паглядзі. Езус заплакаў. Юдэі ж казалі: Глядзі, як Ён любіў яго. А некаторыя з іх сказалі: Ці не мог Ён, які адкрыў вочы сляпому, зрабіць, каб і гэты не памёр?

Езус жа, ізноў глыбока ўзрушаны, ідзе да магілы. Была ж гэта пячора, і камень ляжаў на ёй. Кажа Езус: Адсуньце камень. Сястра памерлага, Марта, кажа Яму: Пане, ужо смярдзіць, бо чацвёрты дзень, як памёр. Езус кажа Ёй: Ці не казаў Я табе, што, калі будзеш верыць, убачыш славу Божую? Тады адсунулі камень. А Езус падняў вочы ўверх і сказаў: Ойча, дзякую Табе, што Ты пачуў Мяне. Я ведаў, што Ты заўсёды чуеш Мяне. Але сказаў дзеля натоўпу, які стаіць вакол, каб паверылі, што Ты паслаў Мяне. І, сказаўшы гэта, крыкнуў моцным голасам: Лазар, выйдзі вонкі. І выйшаў памерлы з нагамі і рукамі, абвязанымі палатном, а твар ягоны быў абвязаны хусткаю. Езус кажа ім: Развяжыце Яго і дазвольце яму хадзіць.

Тады многія з юдэяў, якія прыйшлі да Марыі і бачылі, што ўчыніў Езус, паверылі ў Яго.

Гэта слова Пана.

Трэцяя Імша

ПЕРШАЕ ЧЫТАННЕ (Мдр 3, 1–6. 9)

Прыняў іх, як ахвяру ўсеспалення

Чытанне кнігі Мудрасці Саламона.

Душы справядлівых у руках Бога

і не дакранецца да іх ніякая пакута.

У вачах неразумных здавалася, што яны памерлі,

а іх смерць лічылася няшчасцем,

іх адыход ад нас лічыўся знішчэннем,

а яны спачываюць у спакоі.

Хоць у вачах людзей яны здаваліся пакаранымі,

іх надзея поўная несмяротнасці.

Пасля невялікага пакарання

яны атрымаюць вялікія даброты,

таму што Бог выпрабаваў іх

і прызнаў годнымі сябе.

Выпрабаваў іх, як золата ў печы,

і прыняў іх, як ахвяру ўсеспалення.

Хто спадзяецца на Яго, той зразумее праўду,

а верныя будуць трываць пры Ім ў любові,

бо ласка і міласэрнасць будзе для Яго выбраных.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 8–10. 13–14. 15–16. 17–18, Р.: 8а або Р.: 37 (36), 39а)

Рэфрэн: Міласэрны ёсць Пан і ласкавы.

Або: Збаўленне справядлівых паходзіць ад Пана.

8. Міласэрны ёсць Пан і ласкавы, *

доўгацярплівы і шматміласцівы.

10. Не чыніць з намі паводле  грахоў нашых *

і не адплачвае паводле правінаў нашых.

Рэфрэн: Міласэрны ёсць Пан і ласкавы.

Або: Збаўленне справядлівых паходзіць ад Пана.

13. Як літуецца бацька над сынамі, *

змілуецца Пан над тымі, хто Яго баіцца.

14. Бо Ён ведае, з чаго створаны мы; *

памятае, што мы з’яўляемся пылам.

Рэфрэн: Міласэрны ёсць Пан і ласкавы.

Або: Збаўленне справядлівых паходзіць ад Пана.

15. Дні чалавека — як трава, *

як палявая кветка, ён цвіце.

16. Вецер падзьме над ім, і больш яго няма, *

і ўжо месца ягонае не пазнáе яго.

Рэфрэн: Міласэрны ёсць Пан і ласкавы.

Або: Збаўленне справядлівых паходзіць ад Пана.

17. Але міласэрнасць Пана спрадвеку +

і аж навекі над тымі, хто Яго баіцца; *

і справядлівасць Яго над сынамі сыноў.

18. над тымі, то захоўвае Ягоны запавет *

і помніць пра выкананне Ягоных наказаў.

Рэфрэн: Міласэрны ёсць Пан і ласкавы.

Або: Збаўленне справядлівых паходзіць ад Пана.

ДРУГОЕ ЧЫТАННЕ (2 Кар 4, 14 — 5, 1)

Што бачнае — часовае, а нябачнае — вечнае

Чытанне Другога паслання святога апостала Паўла да Карынцянаў.

Браты:

Мы ведаем, што той, хто ўваскрасіў Пана Езуса, і нас уваскрасіць разам з Езусам і паставіць перад сабою разам з вамі.

Бо ўсё дзеля вас, каб памнажэнне ласкі ў многіх выклікала шчодрую падзяку дзеля Божай славы. Таму мы не губляем адвагі, бо, хоць знешні наш чалавек і тлее, духоўны з дня ў дзень абнаўляецца. Часовае лёгкае цярпенне нашае дае нам бязмернае багацце вечнай славы, калі мы зважаем не на бачнае, а на нябачнае. Таму што бачнае — часовае, а нябачнае — вечнае!

Мы ведаем, што калі зямны дом нашага жылля разваліцца, то ад Бога маем жыллё — нерукатворны вечны дом у нябёсах.

Гэта слова Божае.

СПЕЎ ПЕРАД ЕВАНГЕЛЛЕМ (Ян 6, 40)

Акламацыя: Аллелюя, аллелюя, аллелюя.

Такая воля Айца Майго, каб кожны, хто верыць у Сына,

меў жыццё вечнае, і Я ўваскрашу яго ў апошні дзень, — кажа Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 14, 1–6)

У доме Айца Майго шмат святліц

+ Чытанне святога Евангелля паводле Яна.

У той час:

Езус сказаў сваім вучням: Няхай не трывожыцца сэрца вашае. Верце ў Бога і ў Мяне верце. У доме Айца Майго шмат святліц. А калі б так не было, ці сказаў бы Я вам, што іду падрыхтаваць месца для вас. І калі пайду і падрыхтую вам месца, прыйду зноў і забяру вас да сябе, каб і вы былі там, дзе Я. А дарогу, куды Я іду, вы ведаеце.

Кажа яму Тамаш: Пане, не ведаем, куды ідзеш. Як жа можам ведаць дарогу?

Езус сказаў яму: Я — дарога і праўда, і жыццё. Ніхто не прыходзіць да Айца інакш, як толькі праз Мяне.

Гэта слова Пана.

3 лістапада

св. Марціна дэ Порэса, законніка

Успамін

ПЕРШАЕ ЧЫТАННЕ (Флп 4, 4–9)

Што беззаганнае, пра гэта думайце

Чытанне Паслання святога апостала Паўла да Філіпянаў.

Браты:

Радуйцеся заўсёды ў Пану; яшчэ раз кажу: радуйцеся! Лагоднасць вашая няхай будзе вядомая ўсім людзям. Пан блізка. Ні пра што не турбуйцеся, але ў кожнай малітве і мальбе з удзячнасцю адкрывайце вашыя просьбы Богу.

І спакой Божы, які пераўзыходзіць усялякі розум, будзе аберагаць сэрцы вашыя і думкі вашыя ў Хрысце Езусе.

Нарэшце, браты, што ёсць праўдзівае, што годнае, што справядлівае,  што беззаганнае, што ласкавае, што хвалебнае, калі гэта нейкая цнота або нешта годнае пахвалы — пра гэта думайце. Чаму навучыліся, і што прынялі, і пачулі, і ўбачылі ўва мне, тое чыніце, і Бог спакою будзе з вамі.

Гэта слова Божае.

РЭСПАНСАРЫЙНЫ ПСАЛЬМ (Пс 131 (130), 1. 2–3)

Рэфрэн: Сцеражы душу маю ў Тваім спакоі, Пане.

1. Пане, маё сэрца не ганарыцца *

i не ўзнімаюцца мае вочы,

я не ганяўся за вялiкiм *

і тым, што недасяжна для мяне.

Рэфрэн: Сцеражы душу маю ў Тваім спакоі, Пане.

2. Але суцяшаў і супакойваў маю душу; †

як немаўля, аднятае ад грудзей сваёй мацi,*

душа мая ўва мне, як аднятае немаўля.

3. Няхай Iзраэль спадзяецца на Пана *

адгэтуль i навекi.

Рэфрэн: Сцеражы душу маю ў Тваім спакоі, Пане.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 22, 34–40)

Любі Пана Бога твайго і любі бліжняга твайго, як самога сябе

+ Чытанне cвятога Евангелля паводле Мацвея.

У той час:

Калі фарысеі пачулі, што Езус прымусіў замоўкнуць садукеяў, яны сабраліся разам. І адзін з іх, кніжнік, выпрабоўваючы Яго, спытаўся: Настаўнік, якая запаведзь найбольшая ў Законе?

Езус сказаў яму: Любі Пана Бога твайго ўсім сэрцам тваім, і ўсёй душой тваёй, і ўсім розумам тваім. Гэта найбольшая і першая запаведзь. Другая ж — падобная да яе: Любі бліжняга твайго, як самога сябе. На гэтых дзвюх запаведзях грунтуецца ўвесь Закон і Прарокі.

Гэта слова Пана.

4 лістапада

св. Караля Барамэя, біскупа

Успамін

ПЕРШАЕ ЧЫТАННЕ (Рым 12, 3–13)

Паводле дадзенай ласкі, маем розныя дары

Чытанне Паслання святога апостала Паўла да Рымлянаў.

Браты:

Дзякуючы дадзенай мне ласцы, я кажу кожнаму, хто ёсць сярод вас: не думайце пра сябе лепш, чым трэба думаць, але ацэньвайце сябе цвяроза, паводле меры ўздзеленай кожнаму Богам веры. Бо як у адным целе маем шмат частак, і не ўсе часткі выконваюць тыя самыя функцыі, так і мы, многія, складаем адно цела ў Хрысце, а паасобку адзін для аднаго — члены. Так, паводле дадзенай ласкі, маем розныя дары: калі гэта прароцтва, мы павінны прарочыць згодна з вераю; калі служэнне — служыць; калі настаўніцтва — павучаць; калі заахвочванне — падбадзёрваць; калі размеркаванне — раздаваць у прастаце; калі кіраванне — кіраваць старанна; калі міласэрнасць — быць ласкавымі.

Любоў — некрывадушная. Майце нянавісць да зла, гарніцеся да дабра; любіце адзін аднаго братняю любоўю, апярэджвайце адзін аднаго ў ветлівасці, у руплівасці не слабніце, духам палымнейце, служыце Пану; цешцеся надзеяй, ва ўціску будзьце цярплівыя, у малітве — трывалыя; у патрэбах святых бярыце ўдзел; дбайце пра гасціннасць.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 4–5. 21–22. 25 і 27, Р.: пар. 2а)

Рэфрэн: Буду славіць вечна міласэрнасць Пана.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Буду славіць вечна міласэрнасць Пана.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Буду славіць вечна міласэрнасць Пана.

21. Знайшоў Давіда, слугу Майго, *

Я намасціў яго маім святым алеем.

22. Рука моцы маёй заўсёды будзе з ім, *

і плячо маё яго падтрымае.

Рэфрэн: Буду славіць вечна міласэрнасць Пана.

25. З ім мая вернасць і міласэрнасць, *

у маім імені ўзвялічана яго моц.

27. Ён будзе клікаць Мяне: Ты мой Айцец, *

мой Бог і скала збаўлення майго.

Рэфрэн: Буду славіць вечна міласэрнасць Пана.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю авечак маіх, а мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 10, 11–16)

Добры пастыр аддае жыццё сваё за авечак

+ Чытанне cвятога Евангелля паводле Яна.

У той час:

Езус сказаў: Я — добры пастыр. Добры пастыр аддае жыццё сваё за авечак. А найміт і не пастыр, якому не належаць авечкі, калі бачыць, што прыходзіць воўк, кідае авечак і ўцякае, а воўк хапае і разганяе іх. Уцякае, бо ён найміт і не клапоціцца пра авечак.

Я — добры пастыр і ведаю сваіх, а Мае ведаюць Мяне, як Мяне ведае Айцец і Я ведаю Айца. І жыццё сваё аддаю за авечак. Ёсць у Мяне і іншыя авечкі, якія не з гэтага двара. І гэтых Мне трэба прывесці, і яны будуць слухаць голас Мой, і будзе адзін статак і адзін пастыр.

Гэта слова Пана.

9 лістапада

ГАДАВІНА ПАСВЯЧЭННЯ ЛАТЭРАНСКАЙ БАЗЫЛІКІ

Свята

Гэтае свята мае тры ўласныя чытанні.

ПЕРШАЕ ЧЫТАННЕ (Эзх 47, 1–2. 8–9. 12)

Бачыў ваду, што выцякала з-пад святыні, і ўсе, да каго дасягала вада гэтая, былі збаўлены

Чытанне кнігі прарока Эзэхіэля.

У тыя дні:

Анёл вярнуў мяне да ўваходу ў святыню. І вось выцякала вада з-пад парога святыні на ўсход, бо тая святыня звернута на ўсход. А вада выцякала з-пад правага боку святыні на поўдзень ад алтара.

І сказаў мне: Гэтая вада выходзіць на ўсходні абшар, сыходзіць у стэп і ўпадае ў мора, і, патрапіўшы ў мора, аздаравіцца вада. І кожная жывая істота, якая кішыць там, куды ўвойдзе паток, будзе жыць. І рыбы будзе вельмі шмат, бо куды ўвойдзе гэтая вада, усё аздаравіцца. І там, куды ўвойдзе гэты паток, будзе жывым усё. А над патокам, на беразе яго з гэтага і з таго боку будзе расці ўсялякае дрэва, што дае ежу. І лісце не будзе ападаць з яго, і плады яго не скончацца. І кожны месяц будзе прыносіць новы плён, бо вада для яго выходзіць са святыні. І будзе плод яго для ежы, а лісце для лекаў.

Гэта слова Божае.

РЭСПАНСАРЫЙНЫ ПСАЛЬМ (Пс 46 (45), 2–3. 5–6. 8–9, Р.: пар. 5)

Рэфрэн: Патокі весяляць шатры Найвышэйшага.

2. Бог — наша прыстанішча і сіла, *

надзейная дапамога ў нядолі.

3. Таму не будзем баяцца, †

калі б нават затрэслася зямля, *

і горы ўпалі ў сярэдзіну мора.

Рэфрэн: Патокі весяляць шатры Найвышэйшага.

5. Патокі рачныя весяляць горад Божы, *

святыя шатры Найвышэйшага.

6. Бог пасярод яго, і ён не пахіснецца, *

Бог дапаможа яму, калі прыйдзе світанак.

Рэфрэн: Патокі весяляць шатры Найвышэйшага.

8. Пан Магуццяў з намі, *

цвярдыня наша — Бог Якуба.

9. Прыйдзіце і пабачце справы Пана, *

якія ўчыніў Ён на зямлі.

Рэфрэн: Патокі весяляць шатры Найвышэйшага.

ДРУГОЕ ЧЫТАННЕ (1 Кар 3, 9с–11. 16–17)

Вы святыня Божая

Чытанне Першага паслання святога апостала Паўла да Карынцянаў.

Браты:

Вы — будоўля Божая. Я, паводле дадзенай мне ласкі Божай, як мудры дойлід, паклаў падмурак, а іншы будуе. Няхай кожны глядзіць, як будуе, бо ніхто не можа пакласці іншага падмурку, акрамя пакладзенага, якім ёсць Езус Хрыстус.

Ці не ведаеце, што вы святыня Божая і што Божы Дух жыве ў вас?  Калі хто зруйнуе святыню Божую, таго зруйнуе Бог, таму што святыня Бога святая, а ёй з’яўляецеся вы.

Гэта слова Божае.

СПЕЎ ПЕРАД ЕВАНГЕЛЛЕМ (2 Кр 7, 16)

Акламацыя: Аллелюя, аллелюя, аллелюя.

Я выбраў і асвяціў гэтае месца, — кажа Пан, —

каб Маё імя было там навекі.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 2, 13–22)

Казаў пра святыню цела свайго

+ Чытанне cвятога Евангелля паводле Яна.

Набліжалася юдэйская Пасха, і Езус прыйшоў у Ерузалем. І знайшоў у святыні тых, хто прадаваў валоў, авечак і галубоў, і мянялы сядзелі там. І зрабіў бізун з вяровак і павыганяў усіх са святыні, а таксама авечак і валоў, грошы мянялаў парассыпаў, а сталы папераварочваў. А прадаўцам галубоў сказаў: Забярыце гэта адсюль і не рабіце дому Айца Майго домам гандлю. І прыгадалі вучні Ягоныя, што напісана: Клопат аб  доме Тваім з’ядае Мяне.

На гэта юдэі сказалі Яму ў адказ: Які знак пакажаш нам, што можаш гэтак рабіць? Езус сказаў ім у адказ: Зруйнуйце святыню гэтую, і Я за тры дні  ўзнясу яе.

І сказалі юдэі: Гэтая святыня будавалася сорак шэсць гадоў, а Ты ўзнясеш яе за тры дні?

Казаў пра святыню цела свайго. І калі Ён уваскрос з мёртвых, то вучні Ягоныя ўспомнілі, што Ён казаў гэта, і паверылі Пісанню і слову, якое казаў Езус.

Гэта слова Пана.

10 лістапада

св. Льва Вялікага, папы і доктара Касцёла

Успамін

ПЕРШАЕ ЧЫТАННЕ (Сір 39, 8–14, гр. 6–11)

Напоўніцца духам мудрасці

Чытанне кнігі Мудрасці Сіраха.

Калі вялікі Пан пажадае,

ён напоўніцца духам мудрасці,

як дождж, пралье словы мудрасці сваёй

і ў малітве будзе дзякаваць Пану.

Сам будзе накіроўваць сваёй намеры і ўменне

і разважаць над таямніцамі Пана.

Ён пакажа мудрасць вучэння свайго

і будзе хваліцца законам запавету Пана.

Шмат хто праславіць разважнасць яго,

і ён ніколі не будзе забыты.

Памяць пра яго не знікне,

а яго імя будзе жыць у многіх пакаленнях.

Народы будуць гаварыць пра ягоную мудрасць

і абвяшчаць яго хвалу на сходзе.

Пакуль будзе жыць, яго імя праславіцца, як тысяча іншых,

а калі спачне, яшчэ больш павялічыць сваю славу.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 3–4. 5–6. 30–31, Р.: 30а)

Рэфрэн: Вусны справядлівага кажуць мудрасць.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Вусны справядлівага кажуць мудрасць.

5. Даручы Пану шлях свой, *

спадзявайся на Яго, і Ён сам будзе дзейнічаць.

6. Ён выведзе, як святло, тваю справядлівасць, *

і праўду тваю, як поўдзень.

Рэфрэн: Вусны справядлівага кажуць мудрасць.

30. Вусны справядлівага кажуць мудрасць, *

і язык ягоны абвяшчае правасуддзе.

31. Закон Божы ў ягоным сэрцы, *

і не захістаюцца яго крокі.

Рэфрэн: Вусны справядлівага кажуць мудрасць.

СПЕЎ ПЕРАД ЕВАНГЕЛЛЕМ (Мк 1, 17)

Акламацыя: Аллелюя, аллелюя, аллелюя.

Ідзіце за Мною, — кажа Пан, —

і Я зраблю вас рыбакамі людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 13–19)

Ты — Пётр (скала), і на гэтай скале Я пабудую Касцёл Мой

+ Чытанне cвятога Евангелля паводле Мацвея.

У той час:

Прыйшоў Езус у межы Цэзарэі Філіпавай і пытаўся ў вучняў сваіх, кажучы: Кім людзі лічаць Сына Чалавечага? Яны ж сказалі: Адны — Янам Хрысціцелем, другія ж — Іллёю, а іншыя — Ераміяй ці адным з прарокаў.

Ён кажа ім: А вы кім лічыце Мяне? Сымон Пётр адказаў: Ты — Хрыстус, Сын Бога Жывога. Тады Езус сказаў яму ў адказ: Шчаслівы ты, Сымоне, сын Ёнавы, бо не цела і кроў адкрылі табе гэта, але Айцец Мой, які ў нябёсах. I Я кажу табе, што ты — Пётр (скала), і на гэтай скале Я пабудую Касцёл Мой, і брамы пякельныя не перамогуць яго. І дам табе ключы Валадарства Нябеснага, і што звяжаш на зямлі, тое будзе звязана ў небе, а што развяжаш на зямлі, тое будзе развязана ў небе.

Гэта слова Пана.

11 лістапада

св. Марціна Турскага, біскупа

Успамін

ПЕРШАЕ ЧЫТАННЕ (Іс 61, 1–3а)

Пан намасціў мяне абвяшчаць добрую навіну ўбогім

Чытанне кнігі прарока Ісаі.

Дух Пана Бога на мне,

бо Пан намасціў мяне

абвяшчаць добрую навіну ўбогім.

Паслаў мяне перавязваць раны змучаных сэрцаў,

прапаведаваць вызваленне палонным

і вязням — свабоду;

абвяшчаць год ласкі Пана,

і дзень помсты нашага Бога;

каб суцяшаць усіх засмучаных,

каб развесяліць тых, хто плача на Сіёне,

каб даць ім вянок замест попелу,

алей радасці замест суму,

вопратку хвалы замест духа маркоты.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 4–5. 21–22. 25 і 27, Р.: пар. 2а)

Рэфрэн: Буду славіць вечна міласэрнасць Пана.

6. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

7. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Буду славіць вечна міласэрнасць Пана.

8. Я заключыў запавет з выбраным Маім, *

прысягнуў Давіду, слузе Майму:

9. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Буду славіць вечна міласэрнасць Пана.

21. Знайшоў Давіда, слугу Майго, *

Я намасціў яго маім святым алеем.

22. Рука моцы маёй заўсёды будзе з ім, *

і плячо маё яго падтрымае.

Рэфрэн: Буду славіць вечна міласэрнасць Пана.

25. З ім мая вернасць і міласэрнасць, *

у маім імені ўзвялічана яго моц.

27. Ён будзе клікаць Мяне: Ты мой Айцец, *

мой Бог і скала збаўлення майго.

Рэфрэн: Буду славіць вечна міласэрнасць Пана.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 31–40)

Што вы зрабілі аднаму з гэтых братоў Маіх меншых, вы Мне зрабілі

+ Чытанне святога Евангелля паводле Мацвея.

У той час:

Езус сказаў сваім вучням: Калі ж прыйдзе Сын Чалавечы ў славе сваёй і ўсе Анёлы з Ім, тады сядзе на троне славы сваёй. I сабраныя будуць перад Ім усе народы, і аддзеліць адных ад другіх, як пастух аддзяляе авечак ад казлоў. І паставіць авечак праваруч, а казлоў — леваруч.

Тады скажа Валадар тым, хто праваруч Яго: Прыйдзіце, благаслаўлёныя Айца Майго, прыміце ў спадчыну Валадарства, падрыхтаванае вам ад стварэння свету.

Бо Я быў галодны, і вы далі Мне есці;

прагнуў, і вы напаілі Мяне;

быў падарожным, і вы прынялі Мяне;

быў голы, і вы апранулі Мяне;

быў хворы, і вы адведалі Мяне;

быў у вязніцы, і вы прыйшлі да Мяне.

Тады адкажуць Яму справядлівыя: Пане, калі мы бачылі Цябе галодным і накармілі, ці сасмяглым і напаілі? Калі мы бачылі Цябе падарожным і прынялі, ці голым і апранулі? Калі мы бачылі Цябе хворым ці ў вязніцы і прыйшлі да Цябе?

I Валадар скажа ім у адказ: Сапраўды кажу вам: тое, што вы зрабілі аднаму з гэтых братоў Маіх меншых, вы Мне зрабілі.

Гэта слова Пана.

12 лістапада

св. Язафата, біскупа і мучаніка

Успамін

У Віцебскай дыяцэзіі — урачыстасць

У Мінска-Магілёўскай архідыяцэзіі і Пінскай дыяцэзіі — свята

ПЕРШАЕ ЧЫТАННЕ (Мдр 3, 1–9)

Прыняў іх, як ахвяру ўсеспалення

Чытанне кнігі Мудрасці Саламона.

Душы справядлівых у руках Бога

і не дакранецца да іх ніякая пакута.

У вачах неразумных здавалася, што яны памерлі,

а іх смерць лічылася няшчасцем,

іх адыход ад нас лічыўся знішчэннем,

а яны спачываюць у спакоі.

Хоць у вачах людзей яны здаваліся пакаранымі,

іх надзея поўная несмяротнасці.

Пасля невялікага пакарання

яны атрымаюць вялікія даброты,

таму што Бог выпрабаваў іх

і прызнаў годнымі сябе.

Выпрабаваў іх, як золата ў печы,

і прыняў іх, як ахвяру ўсеспалення.

Падчас наведвання яны засвецяць

і разыдуцца, як іскры ў трыснягу.

Будуць судзіць людзей і панаваць над народамі,

а Пан Бог будзе над імі валадарыць навекі.

Хто спадзяецца на Яго, той зразумее праўду,

а верныя будуць трываць пры Ім ў любові,

бо ласка і міласэрнасць будзе для Яго выбраных.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: 2а)

Рэфрэн: У Законе Пана яго асалода.

1. Шчаслівы чалавек, які не ходзіць за радай бязбожных †

і не ўзыходзіць на шлях грэшных, *

і між насмешнікаў не засядае;

2. але ў Законе Пана яго асалода, *

над ім разважае ўдзень і ўначы.

Рэфрэн: У Законе Пана яго асалода.

3. Ён будзе як дрэва пасаджанае каля воднага патоку, *

якое плод прыносіць у свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: У Законе Пана яго асалода.

4. Не такі лёс бязбожных: *

яны, як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: У Законе Пана яго асалода.

ДРУГОЕ ЧЫТАННЕ (Эф 4, 1–7. 11–13)

Для справы служэння, для будавання Хрыстовага Цела

Чытанне Паслання святога апостала Паўла да Эфесцаў.

Браты:

Малю вас я, вязень Пана, паступаць годна паклікання, якім вы пакліканы, з усёю пакораю і лагоднасцю, з доўгацярплівасцю, церпячы адзін аднаго ў любові, стараючыся захаваць еднасць духа ў саюзе міру.

Адно цела і адзін дух, як і вы пакліканы ў адной надзеі вашага паклікання. Адзін Пан, адна вера, адзін хрост, адзін Бог і Айцец усіх, які над усімі і праз усіх, і ва ўсіх нас.

Кожнаму з нас дадзена ласка паводле меры Хрыстовага дару. І Ён паставіў адных апосталамі, другіх прарокамі, іншых евангелістамі, іншых пастырамі і настаўнікамі дзеля выхавання святых для справы служэння, для будавання Хрыстовага Цела, пакуль усе мы прыйдзем да еднасці веры і пазнання Сына Божага, да чалавека дасканалага, да меры сталасці паводле Хрыстовай паўнаты.

Гэта слова Божае.

СПЕЎ ПЕРАД ЕВАНГЕЛЛЕМ (Ян 15, 9b. 5b)

Акламацыя: Аллелюя, аллелюя, аллелюя.

Заставайцеся ў Маёй любові, — кажа Пан;

хто застаецца ўва Мне, той прыносіць багаты плён.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 17, 20–26)

Хачу, каб былі са Мною там, дзе Я

+ Чытанне святога Евангелля паводле Яна.

У той час:

Езус узняў вочы свае да неба і маліўся такімі словамі: Ойча святы, не толькі за іх прашу Я, але і за тых, хто паверыць у Мяне паводле слова іхняга, каб усе былі адно, як Ты, Ойча, ува Мне, і Я ў Табе, каб і яны былі ў Нас, каб паверыў свет, што Ты паслаў Мяне. І славу, якую Ты даў Мне, Я даў ім, каб былі адно, як і Мы адно. Я ў іх, а Ты ўва Мне. Каб былі з’яднаныя ў адно, каб свет пазнаў, што Ты паслаў Мяне і палюбіў іх, як палюбіў Мяне.

Ойча, хачу, каб тыя, каго Ты даў Мне, былі са Мною там, дзе Я, каб бачылі славу Маю, якую Ты даў Мне, бо палюбіў Мяне перад заснаваннем свету.

Ойча справядлівы, свет Цябе не пазнаў, а Я пазнаў Цябе, і гэтыя пазналі, што Ты паслаў Мяне. Я абвясціў ім Тваё імя, і абвяшчаць буду, каб любоў, якою Ты палюбіў Мяне, у іх была, і Я ў іх.

Гэта слова Пана.

17 лістапада

св. Альжбеты Венгерскай, законніцы

Успамін

ПЕРШАЕ ЧЫТАННЕ (1 Ян 3, 3. 14–18)

І мы павінны аддаць жыццё сваё за братоў

Чытанне Першага паслання святога Яна.

Умілаваныя:

Кожны, хто мае такую надзею на Яго, чыніць сябе беззаганным, як Ён ёсць беззаганны.

Мы ведаем, што перайшлі ад смерці да жыцця, таму што любім братоў. Хто не любіць, застаецца ў смерці.

Кожны, хто ненавідзіць брата свайго, той чалавеказабойца, а ведаеце, што ніводзін чалавеказабойца не мае ў сабе жыцця вечнага. Па гэтым пазналі мы любоў, што Ён аддаў за нас сваё жыццё. І мы павінны аддаць жыццё сваё за братоў. Калі хтосьці мае дастатак у свеце і бачыць брата свайго ў нястачы, і закрывае перад ім сваё сэрца, то як любоў Божая можа жыць у ім?

Дзеці, не будзем жа любіць словам ці моваю, але ўчынкам і праўдаю.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 4–5. 6–7. 8–9. 10–11, Р.: 2а або 9а)

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

4. Узвялічвай Пана са мной, *

будзем узвышаць імя Яго разам.

5. Я шукаў Пана, і Ён пачуў мяне, *

і ад усіх пагрозаў вызваліў мяне.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў, *

і ўратаваў яго ад усіх ягоных бедаў.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

8. Анёл Пана аберагае тых, хто Яго баіцца, *

і вызваляе іх.

9. Пакаштуйце і ўбачце, які добры ёсць Пан! *

Шчаслівы чалавек, які на Яго спадзяецца.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

10. Бойцеся Пана, Ягоныя святыя; *

бо той, хто баіцца Яго, не мае нястачы ні ў чым.

11. Дзікія звяры церпяць нястачу і голад, *

а тым, хто шукае Пана, не будзе неставаць ніякага дабра.

Рэфрэн: Благаслаўляць буду Пана ва ўсе часы.

Або:

Рэфрэн: Пакаштуйце і ўбачце, які добры ёсць Пан.

СПЕЎ ПЕРАД ЕВАНГЕЛЛЕМ (Ян 13, 34)

Акламацыя: Аллелюя, аллелюя, аллелюя.

Новую запаведзь даю вам, — кажа Пан, —

каб вы любілі адзін аднаго, як Я палюбіў вас.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 6, 27–38)

Будзьце міласэрнымі, як і Айцец ваш міласэрны

+ Чытанне cвятога Евангелля паводле Лукі.

У той час:

Езус сказаў сваім вучням: Кажу вам, хто слухае: любіце ворагаў вашых, дабро рабіце тым, хто вас ненавідзіць. Благаслаўляйце тых, хто вас праклінае, маліцеся за тых, хто вас крыўдзіць. Таму, хто ўдарыў цябе па шчацэ, падстаў і другую; і таму, хто адбірае ў цябе плашч, не забараняй узяць і кашулю. Кожнаму, хто просіць у цябе, давай, і ад таго, хто ўзяў тваё, не дамагайся звароту. Рабіце людзям так, як хочаце, каб яны вам рабілі.

Бо калі любіце тых, хто любіць вас, якая вам за гэта падзяка? Бо грэшнікі таксама любяць тых, хто іх любіць. І калі чыніце дабро тым, хто вам чыніць дабро, якая вам за тое падзяка? І грэшнікі робяць тое самае. І калі пазычаеце тым, ад каго спадзяецеся атрымаць назад, якая вам за тое падзяка? Бо і грэшнікі пазычаюць грэшнікам, каб атрымаць столькі ж.

Але вы любіце ворагаў вашых, і чыніце дабро, і пазычайце, не чакаючы нічога ўзамен, і будзе ўзнагарода вашая вялікая, і будзеце сынамі Найвышэйшага, бо Ён ласкавы да няўдзячных і да злых. Будзьце міласэрнымі, як і Айцец ваш міласэрны. Не судзіце, і не будуць судзіць вас; не асуджайце, і не будуць асуджаць вас; прабачайце, і прабачаць вам.

Давайце, і будзе дадзена вам: меру добрую, уціснутую, утрэсеную і з верхам адсыплюць вам у падол ваш. Бо якою мераю мераеце, такой і вам будзе адмерана.

Гэта слова Пана.

21 лістапада

Ахвяраванне Найсвяцейшай Панны Марыі

Успамін

ПЕРШАЕ ЧЫТАННЕ (Зах 2, 14–17)

Радуйся, дачка Сіёна, бо вось Я іду

Чытанне кнігі прарока Захарыі.

Весяліся і радуйся, дачка Сіёна,

бо вось Я іду і пасялюся пасярод цябе, — кажа Пан.

І многія народы прыйдуць да Пана ў дзень той,

і стануць для Яго народам.

І Я пасялюся пасярод цябе,

і ты пазнаеш, што Пан Магуццяў паслаў Мяне.

Пан возьме ва ўладанне Юду,

сваю спадчыну на Святой зямлі,

і зноў выбера Ерузалем.

Замоўкні, усялякае цела, перад абліччам Пана,

бо Ён падымаецца са свайго святога жылля.

Гэта слова Божае.

РЭСПАНСАРЫЙНЫ ПСАЛЬМ (Пс Лк 1, 46–47. 48–49. 50–51. 52–53. 54–55, Р.: 49а)

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, бо нарадзіла Сына спрадвечнага Айца.

46. У тыя дні сказала Марыя:

Велічае душа мая Пана, *

47. і ўзрадаваўся дух мой

у Богу, маім Збаўцы.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, бо нарадзіла Сына спрадвечнага Айца.

48. Бо ўзглянуў Бог на пакору сваёй слугі, *

і цяпер благаслаўляць Мяне будуць усе пакаленні.

49. Бо вялікае ўчыніў мне Усемагутны, *

а імя Яго святое.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, бо нарадзіла Сына спрадвечнага Айца.

50. І міласэрнасць Яго з пакалення ў пакаленне *

над тымі, хто Яго баіцца.

51. Паказаў моц сваёй правіцы,

рассеяў тых, хто пыхлівы сэрцам.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, бо нарадзіла Сына спрадвечнага Айца.

52. Скінуў магутных з трону

і ўзвысіў пакорных.

53. Дабром галодных насыціў, *

а багатых ні з чым адправіў.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, бо нарадзіла Сына спрадвечнага Айца.

54. Прыняў свайго слугу Ізраэля, *

памятаючы пра сваю міласэрнасць,

55. як абяцаў бацькам нашым,

Абрагаму і яго патомству навекі.

Рэфрэн: Вялікае ўчыніў мне Усемагутны.

Або: Благаслаўлёная Панна Марыя, бо нарадзіла Сына спрадвечнага Айца.

СПЕЎ ПЕРАД ЕВАНГЕЛЛЕМ (Лк 11, 28)

Акламацыя: Аллелюя, аллелюя, аллелюя.

Шчаслівыя, хто слухае слова Божае

і захоўвае яго.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 12, 46–50)

Працягнуўшы руку сваю да вучняў, сказаў: Вось маці Мая і браты Мае

+ Чытанне cвятога Евангелля паводле Мацвея.

У той час:

Калі Езус прамаўляў да людзей, Маці і браты Ягоныя стаялі звонку і хацелі пагаварыць з Ім. І нехта сказаў Яму: Вось Маці Твая і браты Твае звонку стаяць і хочуць пагаварыць з Табою.

Ён жа адказаў таму, хто звярнуўся да Яго: Хто маці Мая і хто браты Мае? І, працягнуўшы руку сваю да вучняў сваіх, сказаў: Вось маці Мая і браты Мае. Бо кожны, хто выконвае волю Айца Майго, які ёсць у небе, той Мне брат, і сястра, і маці.

Гэта слова Пана.

22 лістапада

св. Цэцыліі, панны і мучаніцы

Успамін

ПЕРШАЕ ЧЫТАННЕ (Ос 2, 16b. 17b. 21–22)

Заручуся з табою навекі

Чытанне кнігі прарока Осіі.

Так кажа Пан:

Вось прывяду няверную абранніцу ў пустыню

і буду прамаўляць да яе сэрца.

І там заспявае яна,

як у дні маладосці сваёй

і як у дні выйсця свайго з зямлі егіпецкай.

І ў той дзень, — кажа Пан, —

ты будзеш клікаць Мяне «Муж мой»,

і не будзеш больш звяртацца да Мяне «мой Баал».

Я заручуся з табою навекі;

заручуся з табою ў справядлівасці і правасуддзі,

у міласці і міласэрнасці.

Заручуся з табою ў вернасці,

і ты пазнаеш Пана.

Гэта слова Божае.

РЭСПАНСАРЫЙНЫ ПСАЛЬМ (Пс 45 (44), 11–12. 14–15. 16–17, Р.: 11а або Мц 25, 6b)

Рэфрэн: Паглядзі, дачка, і схілі сваё вуха.

Або:

Рэфрэн: Вось жаніх, выходзьце Хрысту насустрач.

11. Паглядзі, дачка, паслухай і схілі сваё вуха, *

забудзь народ свой і дом твайго айца.

12. Кароль прагне тваёй прыгажосці, *

бо Ён твой Пан, пакланіся Яму.

Рэфрэн: Паглядзі, дачка, і схілі сваё вуха.

Або:

Рэфрэн: Вось жаніх, выходзьце Хрысту насустрач.

14. Поўная славы выходзіць дачка Караля. *

Адзенне яе вышыта золатам.

15. У вышытым адзенні вядуць яе да Караля. *

За ёю дзяўчаты, сяброўкі яе, уваходзяць да Яго.

Рэфрэн: Паглядзі, дачка, і схілі сваё вуха.

Або:

Рэфрэн: Вось жаніх, выходзьце Хрысту насустрач.

16. Вядуць іх з радасцю і ў захапленні, *

уваходзяць яны ў каралеўскі палац.

17. Замест айцоў тваіх будуць твае сыны. *

Ты ўстановіш іх валадарамі па ўсёй зямлі.

Рэфрэн: Паглядзі, дачка, і схілі сваё вуха.

Або:

Рэфрэн: Вось жаніх, выходзьце Хрысту насустрач.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Гэтая мудрая панна сустрэла Пана ў чуванні,

калі прыйшоў Пан, яна ўвайшла з Ім на вяселле.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 1–13)

Вось жаніх, выходзьце яму насустрач

+ Чытанне cвятога Евангелля паводле Мацвея.

У той час:

Езус расказаў сваім вучням такую прыпавесць: Валадарства Нябеснае будзе падобнае да дзесяці паннаў, якія, узяўшы свае светачы, выйшлі насустрач жаніху. Пяць з іх былі неразумныя, а пяць — мудрыя.

Неразумныя, узяўшы свае светачы, не ўзялі з сабою алею. Мудрыя ж разам са светачамі сваімі ўзялі алей у пасудзіны свае. Калі жаніх спазняўся, то задрамалі ўсе і паснулі.

Але сярод ночы ўзняўся крык: Вось жаніх, выходзьце яму насустрач. Тады ўсталі ўсе панны гэтыя і прывялі ў парадак светачы свае. Неразумныя ж сказалі мудрым: Дайце нам вашага алею, бо нашыя светачы гаснуць. А мудрыя адказалі: Каб хапіла і вам, і нам, пайдзіце лепш да тых, хто прадае, і купіце сабе.

Калі ж пайшлі яны купляць, прыйшоў жаніх і тыя, якія былі падрыхтаваныя, увайшлі з ім на вяселле, і зачыніліся дзверы. Пасля прыходзяць і астатнія панны ды кажуць: Пане, пане, адчыні нам. Ён жа сказаў ім у адказ: Сапраўды кажу вам: не ведаю вас.

Таму чувайце, бо не ведаеце ні дня, ні гадзіны.

Гэта слова Пана.

23 лістапада

св. Клімэнта І, папы і мучаніка

Успамін

ПЕРШАЕ ЧЫТАННЕ (1 П 5, 1–4)

Пасвіце статак Божы, што пры вас

Чытанне Першага паслання святога апостала Пятра.

Умілаваныя:

Старэйшых сярод вас я заклікаю як адзін са старэйшых, як сведка цярпенняў Хрыстовых і супольнік славы, што павінна адкрыцца.

Пасвіце статак Божы, што пры вас, наглядаючы за ім не пад прымусам, але добраахвотна, згодна з воляй Божай, не дзеля агіднай нажывы, але са шчырым жаданнем. Не злоўжывайце ўладаю над падданымі, але станьце прыкладам для статка. А калі з’явіцца Найвышэйшы Пастыр, вы здабудзеце неўвядальны вянок славы.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 4–5. 21–22. 25 і 27, Р.: пар. 2а)

Рэфрэн: Буду славіць вечна міласэрнасць Пана.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Буду славіць вечна міласэрнасць Пана.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Буду славіць вечна міласэрнасць Пана.

21. Знайшоў Давіда, слугу Майго, *

Я намасціў яго маім святым алеем.

22. Рука моцы маёй заўсёды будзе з ім, *

і плячо маё яго падтрымае.

Рэфрэн: Буду славіць вечна міласэрнасць Пана.

25. З ім мая вернасць і міласэрнасць, *

у маім імені ўзвялічана яго моц.

27. Ён будзе клікаць Мяне: Ты мой Айцец, *

мой Бог і скала збаўлення майго.

Рэфрэн: Буду славіць вечна міласэрнасць Пана.

СПЕЎ ПЕРАД ЕВАНГЕЛЛЕМ (Мк 1, 17)

Акламацыя: Аллелюя, аллелюя, аллелюя.

Ідзіце за Мною, — кажа Пан, —

і Я зраблю вас рыбакамі людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 16, 13–19)

Ты — Пётр (скала), і на гэтай скале Я пабудую Касцёл Мой

+ Чытанне cвятога Евангелля паводле Мацвея.

У той час:

Прыйшоў Езус у межы Цэзарэі Філіпавай і пытаўся ў вучняў сваіх, кажучы: Кім людзі лічаць Сына Чалавечага? Яны ж сказалі: Адны — Янам Хрысціцелем, другія ж — Іллёю, а іншыя — Ераміяй ці адным з прарокаў.

Ён кажа ім: А вы кім лічыце Мяне? Сымон Пётр адказаў: Ты — Хрыстус, Сын Бога Жывога. Тады Езус сказаў яму ў адказ: Шчаслівы ты, Сымоне, сын Ёнавы, бо не цела і кроў адкрылі табе гэта, але Айцец Мой, які ў нябёсах. I Я кажу табе, што ты — Пётр (скала), і на гэтай скале Я пабудую Касцёл Мой, і брамы пякельныя не перамогуць яго. І дам табе ключы Валадарства Нябеснага, і што звяжаш на зямлі, тое будзе звязана ў небе, а што развяжаш на зямлі, тое будзе развязана ў небе.

Гэта слова Пана.

НАЙСВЯЦЕЙШАЙ ТРОЙЦЫ

Урачыстасць

Год А

ПЕРШАЕ ЧЫТАННЕ (Зых  34, 4b–6. 8–9)

Пан, Пан Бог міласэрны і літасцівы

Чытанне кнігі Зыходу.

У тыя дні:

Майсей, устаўшы з самае раніцы, узышоў на гару Сінай, як загадаў яму Пан. І ўзяў у рукі свае дзве каменныя табліцы. І сышоў Пан у воблаку, і стаў там паблізу яго, і ён абвясціў імя Пана.  І прайшоў Пан перад ім і ўсклікнуў: Пан, Пан Бог міласэрны і літасцівы, доўгацярплівы і шматміласцівы, і праўдзівы.

Майсей адразу ўпаў на зямлю і пакланіўся Богу, і сказаў: Калі я знайшоў упадабанне ў вачах Тваіх, Пане, то няхай пройдзе Пан сярод нас, бо народ гэты цвёрдага карку; даруй беззаконні нашыя і грахі нашыя і зрабі нас спадчынай Тваёй.

Гэта слова Божае.

РЭСПАНСАРЫЙНЫ ПСАЛЬМ (Дан 3, 52. 53 і 54. 55 і 56, Р.: 52b)

Рэфрэн: Імя Тваё, Пане, хвалебнае і ўзвялічанае навекі!

52. Благаслаўлёны Ты, Пане, Бог айцоў нашых, *

поўны хвалы і ўзвялічаны навекі.

Благаслаўлёнае святое імя славы Тваёй, *

хвалебнае і ўзвялічанае навекі.

Рэфрэн: Імя Тваё, Пане, хвалебнае і ўзвялічанае навекі!

53. Благаслаўлёны Ты ў святыні Тваёй святой славы, *

праслаўлены і ўзвялічаны навекі.

54. Благаслаўлёны Ты на троне Твайго валадарства, *

праслаўлены і ўзвялічаны навекі.

Рэфрэн: Імя Тваё, Пане, хвалебнае і ўзвялічанае навекі!

55. Благаслаўлёны Ты, які бачыш глыбіні, які сядзіш на Херубінах, *

хвалебны і ўзвялічаны навекі.

56. Благаслаўлёны Ты на скляпенні неба, *

хвалебны і ўзвялічаны навекі.

Рэфрэн: Імя Тваё, Пане, хвалебнае і ўзвялічанае навекі!

ДРУГОЕ ЧЫТАННЕ (2 Кар  13, 11–13)

Ласка Пана Езуса Хрыста і любоў Бога, і еднасць Духа Святога

Чытанне Другога паслання святога апостала Паўла да Карынцянаў.

Браты, радуйцеся, будзьце дасканалымі, суцяшайцеся, будзьце аднадумцамі, жывіце ў спакоі, і Бог любові і міру будзе з вамі.

Вітайце адзін аднаго святым пацалункам.

Вітаюць вас усе святыя.

Ласка Пана Езуса Хрыста і любоў Бога, і еднасць Духа Святога з усімі вамі.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ап 1, 8)

Акламацыя: Аллелюя, аллелюя, аллелюя.

Хвала Айцу і Сыну, і Духу Святому,

Богу, які ёсць, які быў і які прыходзіць.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 3, 16–18)

Паслаў Бог Сына свайго, каб свет быў збаўлены праз Яго

+ Чытанне святога Евангелля паводле Яна.

Бо так палюбіў Бог свет, што аддаў Сына свайго Адзінароднага, каб кожны, хто верыць у Яго, не загінуў, але меў жыццё вечнае. Бо не паслаў Бог Сына свайго ў свет, каб судзіць свет, але каб свет быў збаўлены праз Яго. Хто верыць у Яго, не будзе асуджаны, а хто не верыць, той ужо асуджаны, таму што не паверыў у імя Адзінароднага Сына Божага.

Гэта слова Пана.

НАЙСВЯЦЕЙШАЙ ТРОЙЦЫ

Урачыстасць

Год B

ПЕРШАЕ ЧЫТАННЕ (Дрг 4, 32–34. 39–40)

Пан ёсць Богам на небе ў вышыні і на зямлі ўнізе, і няма іншага

Чытанне кнігі Другазаконня.

Майсей сказаў народу:

Спытайся ў даўніх часоў, якія былі перад табою, ад таго дня, калі Бог стварыў чалавека на зямлі; ад аднаго краю нябёсаў аж да другога, ці было некалі штосьці такое вялікае, як гэта, і ці было вядома штосьці падобнае? Ці чуў народ голас Божы, які гаварыў з агня, як ты чуў, і застаўся жывы? Або ці спрабаваў некалі Бог прыйсці і выбраць сабе народ паміж іншага народу праз выпрабаванні, знакі і цуды, і вайну, моцнаю рукою і ўзнятым плячом, і праз чыны страшныя — праз усё тое, што зрабіў для вас Пан, Бог ваш, перад вашымі вачыма ў Егіпце?

Таму ведай цяпер і захоўвай у сэрцы сваім, што Пан ёсць Богам на небе ў вышыні і на зямлі ўнізе, і няма іншага. Захоўвай Яго пастановы і Яго запаведзі, што я наказваю табе сёння, каб добра было табе і тваім сынам пасля цябе, каб  доўгі быў твой век на зямлі, якую на ўсе дні дае табе Пан, твой Бог.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 4–5. 6 і 9. 18–19. 20 і 22, Р.: 12b)

Рэфрэн: Шчаслівы народ, які Пан выбраў сабе ў спадчыну.

4. Праўдзівае слова Пана, *

і ўсе ўчынкі Ягоныя верныя.

5. Ён любіць справядлівасць і правасуддзе, *

міласцю Пана поўніцца зямля.

Рэфрэн: Шчаслівы народ, які Пан выбраў сабе ў спадчыну.

6. Словам Пана створаны — нябёсы, *

дыханнем Яго вуснаў — уся іхняя моц.

9. Бо Ён прамовіў — і сталася, *

Ён загадаў — і з’явілася.

Рэфрэн: Шчаслівы народ, які Пан выбраў сабе ў спадчыну.

18. Вось вока Пана над тымі, хто Яго баіцца *

над тымі, хто спадзяецца на Яго міласэрнасць,

19. каб Ён душу іх уратаваў ад смерці *

і накарміў іх у час голаду.

Рэфрэн: Шчаслівы народ, які Пан выбраў сабе ў спадчыну.

20. Душа наша чакае Пана: *

Ён — наша дапамога і абарона.

22. Міласэрнасць Твая, Пане, няхай будзе над намі, *

бо мы на Цябе спадзяёмся!

Рэфрэн: Шчаслівы народ, які Пан выбраў сабе ў спадчыну.

ДРУГОЕ ЧЫТАННЕ (Рым 8, 14–17)

Прынялі Духа ўсынаўлення, у якім мы клічам: Абба, Ойча

Чытанне Паслання святога апостала Паўла да Рымлянаў.

Браты:

Усе, каго вядзе Дух Божы, — гэта Сыны Божыя. Бо вы не прынялі духа няволі, каб зноў баяцца, але прынялі Духа ўсынаўлення, у якім мы клічам: Абба, Ойча! Гэты самы Дух сведчыць духу нашаму, што мы дзеці Божыя. А калі дзеці, то і спадкаемцы. Спадкаемцы Божыя, спадкаемцы разам з Хрыстом, калі толькі мы церпім разам з Ім, каб разам з Ім і ўславіцца.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ап 1, 8)

Акламацыя: Аллелюя, аллелюя, аллелюя.

Хвала Айцу і Сыну, і Духу Святому,

Богу, які ёсць, які быў і які прыходзіць.

Акламацыя: Аллелюя, аллелюя, аллелюя.

ЕВАНГЕЛЛЕ (Мц  28, 16–20)

Хрысціце іх у імя Айца і Сына, і Духа Святога

+ Чытанне святога Евангелля паводле Мацвея.

У той час:

Адзінаццаць вучняў пайшлі ў Галілею на гару, куды загадаў ім Езус. І калі Яго ўбачылі, пакланіліся Яму, але некаторыя засумняваліся. Тады Езус наблізіўся да іх і сказаў ім:

Дадзена Мне ўсялякая ўлада на небе і на зямлі. Дык ідзіце і навучайце ўсе народы, і хрысціце іх у імя Айца і Сына, і Духа Святога. Вучыце іх захоўваць усё, што Я загадаў вам. І вось Я з вамі ва ўсе дні аж да сканчэння веку.

Гэта слова Пана.

НАЙСВЯЦЕЙШАЙ ТРОЙЦЫ

Урачыстасць

Год C

ПЕРШАЕ ЧЫТАННЕ (Прып 8, 22–31)

Перад стварэннем зямлі  Мудрасць была ўстаноўлена

Чытанне кнігі Прыпавесцяў Саламона.

Так кажа Мудрасць Божая:

Пан стварыў мяне на пачатку шляху свайго,

перад дзеямі сваімі, спрадвеку.

Адвеку я была ўстаноўлена,

ад пачатку, перад стварэннем зямлі.

Я нарадзілася, калі не было яшчэ ні бездані,

ні крыніц, поўных вады.

Перш, чым былі пастаўлены горы,

раней за пагоркі я нарадзілася,

калі яшчэ не стварыў Ён ні зямлі, ні палёў,

ні першых пылінак сусвету.

Калі ўмацоўваў нябёсы, я была там.

Калі крэсліў скляпенне над паверхняю бездані,

калі ўсталёўваў уверсе аблокі,

калі мацаваў крыніцы бездані,

калі вызначаў межы мору,

каб воды не выходзілі па-за берагі яго,

калі закладваў асновы зямлі,

тады была пры Ім, як майстар,

была штодня Яго ўпадабаннем,

весялілася перад Яго абліччам увесь час,

весялілася на зямным коле Яго,

і радасць мая была з чалавечымі сынамі.

Гэта слова Божае.

РЭСПАНСАРЫЙНЫ ПСАЛЬМ (Пс  8, 4–5. 6–7. 8–9, Р.: 2а)

Рэфрэн: Пане, Божа наш, якое велічнае імя Тваё!

4. Калі я бачу Твае нябёсы, справу пальцаў Тваіх, *

месяц і зоркі, якія Ты ўмацаваў:

5. то чым ёсць чалавек, што Ты пра яго памятаеш, *

і сын чалавечы, што Ты ўзгадваеш пра яго?

Рэфрэн: Пане, Божа наш, якое велічнае імя Тваё!

6. Ты ўчыніў яго мала меншым ад анёлаў, *

славаю і веліччу ўвянчаў яго.

7. Паставіў яго валадаром над справай рук Тваіх, *

усё паклаў яму пад ногі.

Рэфрэн: Пане, Божа наш, якое велічнае імя Тваё!

8. Авечак і жывёлу ўсялякую *

і звяроў дзікіх,

9. птушак нябесных і рыбу марскую, *

і ўсё, што ходзіць сцежкамі марскімі.

Рэфрэн: Пане, Божа наш, якое велічнае імя Тваё!

ДРУГОЕ ЧЫТАННЕ (Рым 5, 1–5)

Любоў Божая вылілася ў сэрцы нашыя праз Духа

Чытанне Паслання святога апостала Паўла да Рымлянаў.

Браты:

Апраўданыя паводле веры, мы маем мір з Богам праз Пана нашага Езуса Хрыста, праз якога, дзякуючы веры, мы атрымалі доступ да той ласкі, у якой трываем і ганарымся надзеяй на славу Божую.

І не толькі гэтым, але ганарымся і ўціскам, ведаючы, што ўціск нараджае вытрываласць, вытрываласць жа — выпрабаваную цноту, выпрабаваная цнота ж — надзею, а надзея не ганьбіць, бо любоў Божая вылілася ў сэрцы нашыя праз Духа Святога, які дадзены нам.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ап 1, 8)

Акламацыя: Аллелюя, аллелюя, аллелюя.

Хвала Айцу і Сыну, і Духу Святому,

Богу, які ёсць, які быў і які прыходзіць.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 16, 12–15)

Усе, што мае Айцец, гэта маё; Дух з Майго возьме і абвесціць вам

+ Чытанне святога Евангелля паводле Яна.

У той час:

Езус сказаў сваім вучням: Яшчэ шмат чаго маю сказаць вам, але цяпер вам гэтага не знесці. Калі ж прыйдзе Ён, Дух праўды, навучыць вас усёй праўдзе. Бо не ад сябе будзе прамаўляць, а будзе казаць вам усё, што пачуў, і будучыню абвесціць вам. Ён уславіць Мяне, бо ад Майго возьме і абвесціць вам.

Усе, што мае Айцец, гэта маё. Таму Я сказаў вам, што з Майго возьме і абвесціць вам.

Гэта слова Пана.

НАЙСВЯЦЕЙШАГА СЭРЦА ПАНА ЕЗУСА

Урачыстасць

Год А

ПЕРШАЕ ЧЫТАННЕ (Дрг 7, 6–11)

Пан палюбіў вас і выбраў вас

Чытанне кнігі Другазаконня.

Майсей сказаў народу:

Ты — народ, прысвечаны Пану, твайму Богу. Цябе выбраў Пан, твой Бог, каб сярод усіх народаў, якія існуюць на паверхні зямлі, ты быў Яго ўласным народам.

Пан выбраў вас і знайшоў упадабанне ў вас не таму, што колькасцю ты перавысіў усе народы, бо сярод усіх вас найменш, але таму, што Пан палюбіў вас. І каб захаваць прысягу, дадзеную вашым продкам, вывеў вас моцнаю рукою і выкупіў вас з дому няволі, з рук фараона, караля Егіпту.

Таму ведай, што Пан, Бог твой, ёсць Богам, Богам верным, які захоўвае запавет і любоў да тысячнага пакалення адносна тых, хто любіць Яго і захоўвае запаведзі Ягоныя, але які адплочвае знішчэннем кожнаму з тых, хто ненавідзіць Яго. Ён не марудзіць, сам адплочвае таму, хто ненавідзіць Яго.

Таму захоўвай запаведзі, пастановы і закон, якія табе сёння загадваю выконваць.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 6–7. 8 і 10, Р.: 17)

Рэфрэн: Міласэрнасць Пана навекі для тых, хто Яго баіцца.

17. Благаславі, душа мая, Пана, *

і ўсё нутро маё, імя Яго святое.

18. Благаславі, душа мая, Пана, *

і не забывай пра ўсе Яго дабрадзействы.

Рэфрэн: Міласэрнасць Пана навекі для тых, хто Яго баіцца.

19. Ён адпускае ўсе беззаконні твае, *

і вылечвае ўсе твае хваробы,

20. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Міласэрнасць Пана навекі для тых, хто Яго баіцца.

6. Пан здзяйсняе справядлівасць *

і правасуддзе для ўсіх прыгнечаных.

7. Ён паказаў шляхі свае Майсею, *

сынам Ізраэля — дзеі свае.

Рэфрэн: Міласэрнасць Пана навекі для тых, хто Яго баіцца.

8. Міласэрны ёсць Пан і ласкавы, *

доўгацярплівы і шматміласцівы.

10. Не чыніць з намі паводле  грахоў нашых *

і не адплачвае паводле правінаў нашых.

Рэфрэн: Міласэрнасць Пана навекі для тых, хто Яго баіцца.

ДРУГОЕ ЧЫТАННЕ (1 Ян 4, 7–16)

Бог палюбіў нас

Чытанне Першага паслання святога апостала Яна.

Умілаваныя, будзем любіць адзін аднаго, бо любоў ад Бога і кожны, хто любіць, народжаны ад Бога і ведае Бога. Хто не любіць, той не ведае Бога, таму што Бог ёсць любоў.

Любоў Бога да нас адкрылася ў тым, што Бог паслаў у свет Сына свайго Адзінароднага, каб мы жылі праз Яго. У тым праявілася любоў, што не мы палюбілі Бога, а Ён Сам палюбіў нас і паслаў Сына свайго як уміласціўленне за грахі нашыя.

Калі Бог так палюбіў нас, дык і мы павінны любіць адно аднаго. Бога ніхто ніколі не бачыў. Калі мы любім адно аднаго, то Бог жыве ў нас, і любоў Ягоная ў нас дасканалая. Па тым пазнаём, што мы жывём у Ім, а Ён у нас, што Ён даў нам ад свайго Духа. І мы бачылі, і сведчым, што Айцец паслаў Сына, Збаўцу свету. Хто вызнае, што Езус — Сын Божы, у тым жыве Бог, а ён у Богу. І мы пазналі, і паверылі ў любоў, якую мае да нас Бог.

Бог ёсць любоў, і хто жыве ў любові, той жыве ў Богу, і Бог у ім.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне, — кажа Пан, —

бо Я ціхі і пакорны сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 25–30)

Я ціхі і пакорны сэрцам

+ Чытанне святога Евангелля паводле Мацвея.

У той час, адказваючы, Езус сказаў: праслаўляю  Цябе, Ойча, Пан  неба  і  зямлі, што ты схаваў гэта ад мудрых і разумных і адкрыў гэта дзецям. Так, Ойча, бо такая была Твая добрая воля. Усё перададзена Мне Айцом Маім, і ніхто не ведае Сына апроч Айца; і ніхто не ведае Айца апроч Сына і таго, каму Сын захоча адкрыць.

Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне: бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

НАЙСВЯЦЕЙШАГА СЭРЦА ПАНА ЕЗУСА

Урачыстасць

Год B

ПЕРШАЕ ЧЫТАННЕ (Ос 11, 1. 3–4. 8c–9)

Узварухнулася ўва Мне сэрца Маё

Чытанне кнігі прарока Осіі.

Гэта кажа Пан:

Калі Ізраэль быў дзіцём, Я палюбіў яго,

і паклікаў з Егіпту сына майго.

Я сам вучыў Эфраіма хадзіць,

насіў іх на сваіх руках, а яны не разумелі, што Я апекаваўся імі.

Я прыцягваў іх повязямі чалавечнасці, повязямі любові,

і быў для іх як той, хто памае дзіця да сківіцаў сваіх,

Я схіліўся над ім і карміў яго.

Узварухнулася ўва Мне сэрца Маё

і распаліўся разам жаль Мой.

Полымя гневу Майго не распалю

і не буду знішчаць больш Эфраіма,

бо Я — Бог, а не чалавек,

Святы сярод цябе,

таму не прыйду ў гневе.

Гэта слова Божае.

РЭСПАНСАРЫЙНЫ ПСАЛЬМ (Іс 12, 2–3. 4bcd. 5–6, Р.: 3)

Рэфрэн: Будзеце чэрпаць з крыніцаў збаўлення.

2. Вось Бог — маё збаўленне, на Яго спадзяюся і баяцца не буду.*

Бо Пан — мая моц і мая песня, Ён стаў маім збаўленнем.

3. Вы з радасцю будзеце чэрпаць ваду *

з крыніцаў збаўлення.

Рэфрэн: Будзеце чэрпаць з крыніцаў збаўлення.

4. Праслаўляйце Пана, *

заклікайце імя Ягонае

і абвяшчайце сярод народаў справы Яго; *

нагадвайце, што ўзнёслае імя Ягонае.

Рэфрэн: Будзеце чэрпаць з крыніцаў збаўлення.

5. Спявайце Пану, бо Ён учыніў вялікія рэчы, *

абвясціце гэта па ўсёй зямлі.

6. Весяліся і радуйся, жыхарка Сіёну, *

бо вялікі сярод цябе Святы Ізраэля.

Рэфрэн: Будзеце чэрпаць з крыніцаў збаўлення.

ДРУГОЕ ЧЫТАННЕ (Эф 3, 8–12. 14–19)

Спазнаць любоў Хрыста, якая перавышае ўсялякае разуменне

Чытанне Паслання святога апостала Паўла да Эфесцаў.

Браты:

Мне, найменшаму сярод усіх святых, дадзена гэтая ласка: абвяшчаць язычнікам Добрую Навіну пра невычэрпнае багацце Хрыста і адкрыць усім, чым ёсць спаўненне таямніцы, спрадвеку схаванай у Богу, Стварыцелю ўсяго. Каб цяпер праз Касцёл стала вядомай княствам і ўладам на нябёсах бясконцая мудрасць Божая, паводле спрадвечнага плану, які Бог здзейсніў у Езусе Хрысце, Пану нашым. У Ім мы маем адвагу і доступ да Айца з надзеяй праз веру ў Яго.

Таму я схіляю калені мае перад Айцом Пана нашага Езуса Хрыста, ад якога бярэ сваю назву кожны народ на нябёсах і на зямлі, каб Ён даў вам, паводле багацця славы сваёй, умацаваць сілы Духам Ягоным дзеля духоўнага чалавека, каб праз веру Хрыстус пасяліўся ў сэрцах вашых, каб вы, укараніўшыся і ўмацаваўшыся ў любові, змаглі зразумець з усімі святымі, чым ёсць шырыня і даўжыня, і вышыня, і глыбіня, і спазнаць любоў Хрыста, якая перавышае ўсялякае разуменне, каб вы напоўніліся ўсёй паўнатою Божай.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне, — кажа Пан, —

бо Я ціхі і пакорны сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 19, 31–37)

Прабіў дзідаю Ягоны бок, і  адразу выцекла кроў і вада

+ Чытанне святога Евангелля паводле Яна.

Юдэі ж, паколькі была пятніца, каб не заставаліся целы на крыжы ў суботу, бо гэта быў вялікі суботні дзень, папрасілі Пілата, каб укрыжаваным паламалі галені і знялі іхнія целы. І прыйшлі жаўнеры, і паламалі галені першаму і другому, якія былі ўкрыжаваныя разам з Ім. Калі падышлі да Езуса і ўбачылі, што Ён ужо мёртвы, не ламалі Яму галені, толькі адзін з жаўнераў прабіў дзідаю Ягоны бок, і  адразу выцекла кроў і вада. А той, хто ўбачыў, засведчыў, і сведчанне яго праўдзівае. І Ён ведае, што кажа праўду, каб і вы паверылі. Бо сталася гэта, каб збылося Пісанне: Косць Ягоная не будзе зламаная. І ў іншым месцы Пісанне кажа: Будуць глядзець на таго, каго прабілі.

Гэта слова Пана.

НАЙСВЯЦЕЙШАГА СЭРЦА ПАНА ЕЗУСА

Урачыстасць

Год C

ПЕРШАЕ ЧЫТАННЕ (Ез 34, 11–16)

Я буду пасвіць авечак Маіх і cам буду ўкладваць іх на адпачынак

Чытанне кнігі прарока Езэкіі.

Так кажа Пан Бог: Вось Я сам буду шукаць авечак Маіх і перагледжу іх. Як пастух пераглядае статак свой у дзень, калі апынецца сярод сваіх рассеяных авечак, так і Я перагледжу авечак сваіх і вызвалю іх з усіх месцаў, па якіх рассеяліся ў пахмурны і змрочны дзень. Я выведу іх з народаў і збяру іх з краінаў, і прывяду іх у зямлю іхнюю, і буду пасвіць іх на горах Ізраэля, каля крыніцаў і па ўсіх пасяленнях гэтай зямлі. На добрай пашы буду пасвіць іх і на высокіх гарах Ізраэля будзе загон іхні. Там яны будуць адпачываць у добрым загоне і будуць пасвіцца на сытнай пашы, на гарах Ізраэля.

Я буду пасвіць авечак Маіх і cам буду ўкладваць іх на адпачынак, — гаворыць Пан Бог. Згубленую адшукаю, зведзеную прывяду назад, параненую перавяжу і аслаблую ўмацую, а тлустую і моцную буду сцерагчы; буду пасвіць яе ў праўдзе.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, ні ў чым не буду мець нястачы

1. Пан — мой пастыр, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, ні ў чым не буду мець нястачы

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: Пан — пастыр мой, ні ў чым не буду мець нястачы

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, ні ў чым не буду мець нястачы

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, ні ў чым не буду мець нястачы

ДРУГОЕ ЧЫТАННЕ (Рым 5, 5–11)

Бог даказвае сваю любоў да нас

Чытанне Паслання святога апостала Паўла да Рымлянаў.

Браты:

Любоў Божая вылілася ў сэрцы нашыя праз Духа Святога, які дадзены нам.

Калі мы былі яшчэ слабымі, Хрыстус у вызначаны час памёр за бязбожных. Бо наўрад ці нехта памрэ за праведніка? Можа, за добрага чалавека нехта і адважыцца памерці? Бог даказвае сваю любоў да нас тым, што Хрыстус памёр за нас, калі мы былі яшчэ грэшнікамі. Тым больш цяпер, апраўданыя Яго Крывёй, мы будзем збаўленыя праз Яго ад гневу. Бо калі, будучы ворагамі, мы паядналіся з Богам праз смерць Яго Сына, то, паяднаўшыся, мы тым больш збавімся праз Яго жыццё. І не толькі гэта, але і ганарымся ў Богу праз Пана нашага Есуса Хрыста, дзякуючы Якому мы атрымалі цяпер паяднанне.

Гэта слова Божае.

СПЕЎ ПЕРАД ЕВАНГЕЛЛЕМ (Мц 11, 29аb)

Акламацыя: Аллелюя, аллелюя, аллелюя.

Вазьміце ярмо Маё на сябе і навучыцеся ад Мяне, — кажа Пан, —

бо Я ціхі і пакорны сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 15, 3–7)

Радуйцеся са мною, бо я знайшоў маю згубленую авечку

+ Чытанне святога Евангелля паводле Лукі.

У той час:

Езус расказаў фарысеям і кніжнікам наступную прыпавесць, кажучы: Хто з вас, маючы сто авечак і згубіўшы адну з іх, не пакіне дзевяноста дзевяці ў пустыні і не пойдзе за згубленай, пакуль не знойдзе яе? А знайшоўшы, возьме яе на плечы свае з радасцю і прыйдзе дадому, пакліча сяброў і суседзяў, кажучы ім: Радуйцеся са мною, бо я знайшоў маю згубленую авечку.

Кажу вам, што таксама на нябёсах больш радасці будзе з аднаго грэшніка, які пакаяўся, чым з дзевяноста дзевяці праведнікаў, якія не патрабуюць пакаяння.

Гэта слова Пана.

XXXIV ЗВЫЧАЙНАЯ НЯДЗЕЛЯ

ПАНА НАШАГА ЕЗУСА ХРЫСТА, ВАЛАДАРА СУСВЕТУ

Урачыстасць

Год А

ПЕРШАЕ ЧЫТАННЕ (Эзх 34, 11–12. 15–17)

Я буду судзіць паміж аднымі авечкамі і другімі

Чытанне кнігі прарока Эзэхіэля.

Так кажа Пан Бог:

Вось Я сам буду шукаць авечак Маіх і перагледжу іх. Як пастух пераглядае статак свой у дзень, калі апынецца сярод сваіх рассеяных авечак, так і Я перагледжу авечак сваіх і вызвалю іх з усіх месцаў, па якіх рассеяліся ў пахмурны і змрочны дзень. Я буду пасвіць авечак Маіх і cам буду ўкладваць іх на адпачынак, — кажа Пан Бог. Згубленую адшукаю, зведзеную прывяду назад, параненую перавяжу і аслаблую падмацую, а тлустую і моцную буду сцерагчы, буду пасвіць яе ў праўдзе.

Адносна вас, авечкі мае, так кажа Пан Бог: Вось Я буду судзіць паміж аднымі авечкамі і другімі, паміж баранамі і казламі.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–2а. 2b–3. 5. 6, Р.: 1)

Рэфрэн: Пан — пастыр добры, нічога мне не трэба.

3. Пан — мой пастыр, *

ні ў чым не буду мець нястачы,

4. Ён дазваляе спачываць мне *

на зялёных пашах.

Рэфрэн: Пан — пастыр добры, нічога мне не трэба.

Да водаў спакойных вядзе мяне, *

3. Ён душу маю пажыўляе.

Накіроўвае мяне на сцежкі справядлівасці *

дзеля Імя свайго.

Рэфрэн: Пан — пастыр добры, нічога мне не трэба.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр добры, нічога мне не трэба.

7. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр добры, нічога мне не трэба.

ДРУГОЕ ЧЫТАННЕ (1 Кар 15, 20–26. 28)

Ён перадасць Валадарства Богу і Айцу, каб Бог быў усё ва ўсім

Чытанне Першага паслання святога апостала Паўла да Карынцянаў.

Браты:

Цяпер Хрыстус уваскрос з мёртвых, першынец сярод тых, якія заснулі. Паколькі праз чалавека прыйшла смерць, так праз Чалавека – і ўваскрашэнне мёртвых. Бо, як у Адаме ўсе паміраюць, так і ў Хрысце ўсе будуць ажыўлены. Кожны ў свой час: першы Хрыстус, потым тыя, хто належыць Хрысту, падчас прыйсця Ягонага. Канец настане тады, калі Ён перадасць Валадарства Богу і Айцу, калі знішчыць усялякае панаванне, і ўсялякую ўладу, і сілу.

Бо трэба, каб Ён валадарыў, аж пакуль не пакладзе ўсіх ворагаў пад ногі свае. Як апошні вораг будзе знішчана смерць. Калі ж усё будзе падпарадкавана Сыну, тады і сам Сын падпарадкуецца таму, хто падпарадкаваў Яму ўсё, каб Бог быў усё ва ўсім.

Гэта слова Божае.

СПЕЎ ПЕРАД ЕВАНГЕЛЛЕМ (Мк 11, 10)

Акламацыя: Аллелюя, аллелюя, аллелюя.

Благаслаўлёны той, хто прыходзіць у імя Пана!

Благаслаўлёнае валадарства айца нашага Давіда,

якое надыходзіць!

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 31–46)

Сядзе на троне славы сваёй і аддзеліць адных ад другіх

+ Чытанне святога Евангелля паводле Мацвея.

У той час:

Езус сказаў сваім вучням: Калі ж прыйдзе Сын Чалавечы ў славе сваёй і ўсе Анёлы з Ім, тады сядзе на троне славы сваёй. I сабраныя будуць перад Ім усе народы, і аддзеліць адных ад другіх, як пастух аддзяляе авечак ад казлоў. І паставіць авечак праваруч, а казлоў — леваруч.

Тады скажа Валадар тым, хто праваруч Яго: Прыйдзіце, благаслаўлёныя Айца Майго, прыміце ў спадчыну Валадарства, падрыхтаванае вам ад стварэння свету.

Бо Я быў галодны, і вы далі Мне есці;

прагнуў, і вы напаілі Мяне;

быў падарожным, і вы прынялі Мяне;

быў голы, і вы апранулі Мяне;

быў хворы, і вы адведалі Мяне;

быў у вязніцы, і вы прыйшлі да Мяне.

Тады адкажуць Яму справядлівыя: Пане, калі мы бачылі Цябе галодным і накармілі, ці сасмяглым і напаілі? Калі мы бачылі Цябе падарожным і прынялі, ці голым і апранулі? Калі мы бачылі Цябе хворым ці ў вязніцы і прыйшлі да Цябе?

I Валадар скажа ім у адказ: Сапраўды кажу вам: тое, што вы зрабілі аднаму з гэтых братоў Маіх меншых, вы Мне зрабілі.

Тады скажа і тым, хто леваруч Яго: Ідзіце ад Мяне, праклятыя, у агонь вечны, падрыхтаваны д’яблу і анёлам ягоным.

Бо Я быў галодны, і вы не далі Мне есці;

прагнуў, і вы не напаілі Мяне;

быў падарожным, і вы не прынялі Мяне;

быў голы, і вы не апранулі Мяне;

быў хворы і ў вязніцы, і вы не адведалі Мяне.

Тады і яны адкажуць Яму, кажучы: Пане, калі мы бачылі Цябе галодным ці сасмяглым, ці падарожным, ці голым, ці хворым, ці ў вязніцы, і не ўслужылі Табе?

Тады скажа ім у адказ: Сапраўды кажу вам: Чаго вы не зрабілі аднаму з гэтых меншых, таго не зрабілі Мне. І гэтыя адыдуць на вечнае пакаранне, а справядлівыя — да вечнага жыцця.

Гэта слова Пана.

XXXIV ЗВЫЧАЙНАЯ НЯДЗЕЛЯ

ПАНА НАШАГА ЕЗУСА ХРЫСТА, ВАЛАДАРА СУСВЕТУ

Урачыстасць

Год B

ПЕРШАЕ ЧЫТАННЕ (Дан 7, 13–14)

Улада Ягоная — вечная ўлада

Чытанне кнігі прарока Даніэля.

Бачыў я ў начных візіях: вось разам з аблокамі нябеснымі ішоў нібы Сын Чалавечы, наблізіўся Ён да Старадаўняга, і быў падведзены да Яго. І дадзена Яму была ўлада, і гонар, і валадарства. І ўсе народы, плямёны і мовы служылі Яму. Улада Ягоная — вечная ўлада, якая не адымецца. І валадарства Ягонае не будзе знішчана.

Гэта слова Божае.

РЭСПАНСАРЫЙНЫ ПСАЛЬМ (Пс 93 (92), 1ab. 1c–2. 5, Р.: 1а)

Рэфрэн: Пан валадарыць, Ён апрануўся ў веліч.

Альбо: Аллелюя.

1. Пан валадарыць, *

Ён апрануўся ў веліч,

Пан апрануўся ў магутнасць *

і ёй падперазаўся.

Рэфрэн: Пан валадарыць, Ён апрануўся ў веліч.

Альбо: Аллелюя.

Так сусвет умацаваў, *

што не пахіснецца.

2. Адгэтуль трон Твой непахісны, *

Ты існуеш спрадвеку.

Рэфрэн: Пан валадарыць, Ён апрануўся ў веліч.

Альбо: Аллелюя.

5. Сведчанні Твае вельмі праўдзівыя, *

дому Твайму належыць святасць,

на доўгія дні, *

о Пане.

Рэфрэн: Пан валадарыць, Ён апрануўся ў веліч.

Альбо: Аллелюя.

ДРУГОЕ ЧЫТАННЕ (Ап 1, 5–8)

Першародны сярод зямных валадароў учыніў нас валадарствам і святарамі для Бога і Айца

Чытанне кнігі Апакаліпсіса святога апостала Яна.

Ласка вам і спакой ад Езуса Хрыста, вернага сведкі, першароднага сярод памерлых і першага сярод зямных валадароў.

Таму, хто любіць нас і хто праз сваю кроў вызваліў нас ад нашых грахоў, і ўчыніў нас валадарствам і святарамі для Бога і Айца свайго, Яму хвала і моц на вякі вечныя. Амэн.

Вось Ён прыходзіць з аблокамі, і кожнае вока ўбачыць Яго і ўсе тыя, хто Яго працяў. І будуць аплакваць Яго ўсе пакаленні зямлі. Так, амэн.

Я — Альфа і Амега, — кажа Пан Бог, — які ёсць, які быў і які прыходзіць, Усемагутны.

Гэта слова Божае.

СПЕЎ ПЕРАД ЕВАНГЕЛЛЕМ (Мк 11, 9–10)

Акламацыя: Аллелюя, аллелюя, аллелюя.

Благаслаўлёны той, хто прыходзіць у імя Пана!

Благаслаўлёнае валадарства айца нашага Давіда,

якое надыходзіць!

Акламацыя: Аллелюя, аллелюя, аллелюя.

ЕВАНГЕЛЛЕ (Ян 18, 33b–37)

Ты кажаш, што Я Кароль

+ Чытанне святога Евангелля паводле Яна.

У той час:

Пілат спытаўся ў Езуса: Ты Кароль юдэйскі?

Езус адказаў яму: Ці ад сябе ты кажаш гэта, ці іншыя сказалі табе пра Мяне?

Пілат адказваў: Ці ж я юдэй? Твой народ і першасвятары выдалі Цябе мне. Што Ты зрабіў?

Езус адказаў: Валадарства Маё не з гэтага свету. Калі б з гэтага свету было Маё Валадарства, то слугі Мае заступіліся б за Мяне, каб Я не быў выдадзены юдэям. Але цяпер Маё Валадарства не адгэтуль.

Пілат сказаў Яму: Значыць, Ты Кароль?

Езус адказаў: Ты кажаш, што Я Кароль. Я для таго нарадзіўся і для таго прыйшоў на свет, каб засведчыць аб праўдзе. Кожны, хто ад праўды, слухае голас Мой.

Гэта слова Пана.

XXXIV ЗВЫЧАЙНАЯ НЯДЗЕЛЯ

ПАНА НАШАГА ЕЗУСА ХРЫСТА, ВАЛАДАРА СУСВЕТУ

Урачыстасць

Год C

ПЕРШАЕ ЧЫТАННЕ (2 Сам 5, 1–3)

Намасцілі Давіда на караля Ізраэля

Чытанне Другой кнігі Самуэля.

У тыя дні:

Усе плямёны Ізраэля прыйшлі да Давіда ў Хэброн і сказалі: Вось мы косць твая і цела тваё. І ўчора, і яшчэ даўней, калі Саўл панаваў над намі, ты быў правадыром Ізраэля. І сказаў Пан табе: Ты будзеш пасвіць народ Мой Ізраэля і ты  будзеш кіраўніком Ізраэля.

І прыйшлі ўсе старэйшыны Ізраэля ў Хэброн, і кароль Давід заключыў з імі запавет у Хэброне перад Панам; і намасцілі Давіда на караля Ізраэля.

Гэта слова Божае.

РЭСПАНСАРЫЙНЫ ПСАЛЬМ (Пс 122 (121), 1–2. 4–5, Р.: пар. 1)

Рэфрэн: З радасцю пойдзем у дом Пана Бога.

3. Узрадаваўся я, калі мне сказалі: *

Пойдзем у дом Пана.

4. Вось стаяць нашыя ногі *

ў брамах тваіх, Ерузалем.

Рэфрэн: З радасцю пойдзем у дом Пана Бога.

Туды ўзыходзяць пакаленні, пакаленні Пана, *

каб, паводле сведчання Ізраэля, праслаўляць імя Пана.

5. Там стаяць судовыя троны, *

троны дому Давіда.

Рэфрэн: З радасцю пойдзем у дом Пана Бога.

ДРУГОЕ ЧЫТАННЕ (Клс 1, 12–20)

Прывёў у Валадарства ўмілаванага Сына свайго

Чытанне Паслання святога апостала Паўла да Каласянаў.

Браты:

Мы дзякуем Богу і Айцу, які паклікаў нас да ўдзелу ў спадчыне святых у святле, які вызваліў нас з-пад улады цемры і прывёў у Валадарства ўмілаванага Сына свайго, у якім мы маем адкупленне і адпушчэнне грахоў. Ён з’яўляецца вобразам нябачнага Бога, першародным сярод усякага стварэння. Бо ў Ім было створана ўсё, што на нябёсах і на зямлі, бачнае і нябачнае: ці троны, ці панаванні, ці начальствы, ці ўлады — усё праз Яго і для Яго створана. Ён ёсць раней за ўсё, і ўсё трымаецца ў Ім. Ён — Галава Цела, гэта значыць Касцёла. Ён — пачатак, першародны з мёртвых, каб Ён ва ўсім меў першынство. Бо спадабалася Айцу, каб у Ім жыла ўся паўната і каб праз Яго прымірыць з сабою ўсё, і зямное, і нябеснае, усталяваўшы мір праз Кроў Ягонага крыжа.

Гэта слова Божае.

СПЕЎ ПЕРАД ЕВАНГЕЛЛЕМ (Мк 11, 9–10)

Акламацыя: Аллелюя, аллелюя, аллелюя.

Благаслаўлёны той, хто прыходзіць у імя Пана!

Благаслаўлёнае валадарства айца нашага Давіда,

якое надыходзіць!

Акламацыя: Аллелюя, аллелюя, аллелюя.

ЕВАНГЕЛЛЕ (Лк 23, 35–43)

Езу, узгадай мяне, калі прыйдзеш у сваё Валадарства

+ Чытанне святога Евангелля паводле Лукі.

У той час:

Насміхаліся з Езуса разам з народам і кіраўнікі, кажучы: Іншых ратаваў, няхай уратуе сябе самога, калі Ён Месія, выбраны Богам. Таксама і жаўнеры здзекаваліся з Яго. Падыходзілі і падносілі Яму воцат, кажучы: Калі Ты Кароль юдэйскі, уратуй сябе самога.

І быў над Ім надпіс: Гэта Кароль юдэйскі.

Адзін з павешаных злачынцаў зневажаў Яго, кажучы: Калі Ты Месія, уратуй сябе і нас. А другі ў адказ дакараў яго і казаў: Ты нават Бога не баішся, хоць і сам асуджаны на тое самае?  Мы асуджаныя справядліва, бо за тое, што зрабілі, атрымліваем. Ён жа нічога благога не зрабіў. І сказаў: Езу, узгадай мяне, калі прыйдзеш у сваё Валадарства.

Езус адказаў яму: Сапраўды кажу табе: сёння ж будзеш са Мною ў раі.

Гэта слова Пана.

УНЕБАЎШЭСЦЕ ПАНА

Урачыстасць

ПЕРШАЕ ЧЫТАННЕ (Дз 1, 1–11)

Узнёсся на вачах іхніх

Чытанне кнігі Дзеяў Апосталаў.

Першую кнігу я напісаў, Тэафіле, пра ўсё, што рабіў Езус і чаму вучыў ад пачатку аж да дня, у які ўзнёсся, даўшы праз Духа Святога загады Апосталам, якіх выбраў ды перад якімі з’явіўся жывым пасля сваёй мукі ў шматлікіх доказах. На працягу сарака дзён аб’яўляўся ім і казаў пра Божае Валадарства.

І калі разам елі, наказаў ім не адыходзіць з Ерузалема, але чакаць абяцанага Айцом, пра што вы чулі ад Мяне. Ян хрысціў вадою, а вы будзеце ахрышчаныя праз некалькі дзён Духам Святым.

А сабраныя пыталіся ў Яго: Пане, ці не ў гэтым часе Ты адбудуеш каралеўства Ізраэля? Ён жа адказаў ім: Не вам ведаць часы ці поры, якія Айцец прызначыў сваёй уладай. Але прымеце моц Святога Духа, які на вас сыдзе, і будзеце Маімі сведкамі ў Ерузалеме і ва ўсёй Юдэі, і ў Самарыі, і ажно да краю зямлі.

І, сказаўшы гэта, Ён узнёсся на вачах іхніх, і воблака забрала Яго з іхніх вачэй. І калі яны пільна ўзіраліся ў неба, як Ён узыходзіў, вось два мужы сталі перад імі ў белым адзенні і сказалі: Мужы галілейскія, чаго стаіце і ўглядаецеся ў неба? Гэты Езус, узяты ад вас на неба, прыйдзе таксама, як вы бачылі Яго, калі Ён узыходзіў на неба.

Гэта слова Божае.

РЭСПАНСАРЫЙНЫ ПСАЛЬМ (Пс 47 (46), 2–3. 6–7. 8–9, Р.: 6)

Рэфрэн: Узнёсся Бог пад радасныя воклічы.

Або: Аллелюя.

2. Усе народы, пляскайце ў далоні, *

радасным голасам усклікайце Богу,

3. бо грозны Пан Найвышэйшы, *

вялікі Валадар над усёй зямлёй.

Рэфрэн: Узнёсся Бог пад радасныя воклічы.

Або: Аллелюя.

6. Узнёсся Бог пад радасныя воклічы, *

Пан пры гуках трубы.

7. Спявайце Богу, спявайце, *

спявайце нашаму Валадару, спявайце.

Рэфрэн: Узнёсся Бог пад радасныя воклічы.

Або: Аллелюя.

8. Бо Валадар усёй зямлі — Бог, *

Яму гімн заспявайце.

9. Бог валадарыць над народамі, *

Бог сядзіць на сваім троне святым.

Рэфрэн: Узнёсся Бог пад радасныя воклічы.

Або: Аллелюя.

ДРУГОЕ ЧЫТАННЕ (Эф 1, 17–23)

Пасадзіў Яго праваруч сябе на нябёсах

Чытанне Паслання святога апостала Паўла да Эфесцаў.

Браты:

Бог Пана нашага Езуса Хрыста, Айцец славы, даў вам Духа мудрасці і адкрыцця ў пазнанні Яго і прасвятліў вочы сэрца вашага, каб вы ведалі, у чым надзея паклікання Ягонага і якое багацце слаўнай спадчыны Ягонай для святых, і якая нязмерная веліч моцы Ягонай у нас, веруючых праз дзеянне магутнай сілы Ягонай, якую Ён выявіў у Хрысце, калі ўваскрасіў Яго з мёртвых і пасадзіў праваруч сябе на нябёсах, вышэй за ўсялякае княжанне, і ўладу, і сілу, і панаваннне, і за ўсялякае імя, якое называюць не толькі ў гэтым веку, але і ў будучым.

І ўсё пакарыў пад ногі Ягоныя, і паставіў Яго па-над усім галавою Касцёла, які ёсць целам Ягоным, паўнатою таго, хто напаўняе ўсё ва ўсім.

Гэта слова Божае.

СПЕЎ ПЕРАД ЕВАНГЕЛЛЕМ (Мц 28, 19. 20)

Акламацыя: Аллелюя, аллелюя, аллелюя.

Слова сталася целам і пасялілася між намі,

і бачылі мы славу Ягоную.

Акламацыя: Аллелюя, аллелюя, аллелюя.

ВЫБАР ЕВАНГЕЛЛЯ: [ГОД А] [ГОД В] [ГОД С]

ЕВАНГЕЛЛЕ Ў ГОД А (Мц 28, 16–20)

Дадзена Мне ўсялякая ўлада на небе і на зямлі

+ Заканчэнне святога Евангелля паводле Мацвея.

У той час:

Адзінаццаць вучняў пайшлі ў Галілею на гару, куды загадаў ім Езус. І калі Яго ўбачылі, пакланіліся Яму, але некаторыя засумняваліся. Тады Езус наблізіўся да іх і сказаў ім:

Дадзена Мне ўсялякая ўлада на небе і на зямлі. Дык ідзіце і навучайце ўсе народы, і хрысціце іх у імя Айца і Сына, і Духа Святога. Вучыце іх захоўваць усё, што Я загадаў вам. І вось Я з вамі ва ўсе дні аж да сканчэння веку.

Гэта слова Пана.

ЕВАНГЕЛЛЕ Ў ГОД В (Мк 16, 15–20)

Узнёсся ў неба і сеў праваруч Бога

+ Заканчэнне святога Евангелля паводле Марка.

У той час:

Езус з’явіўся Адзінаццаці і сказаў ім: Ідзіце па ўсім свеце і абвяшчайце Евангелле ўсякаму стварэнню. Хто паверыць і ахрысціцца, будзе збаўлены, а хто не паверыць, будзе асуджаны. Тым, хто паверыць, будуць спадарожнічаць такія знакі: у Маё імя будуць выганяць злых духаў; будуць размаўляць новымі мовамі; змеяў рукамі браць будуць, і, калі штосьці атрутнае вып’юць, не зашкодзіць ім. На хворых будуць ускладаць рукі і яны выздаравеюць.

І Пан Езус, пасля размовы з імі, узнёсся ў неба і сеў праваруч Бога. А яны пайшлі і паўсюль абвяшчалі Евангелле. Пан садзейнічаў ім і пацвярджаў слова знакамі, што яму спадарожнічалі.

Гэта слова Пана.

ЕВАНГЕЛЛЕ Ў ГОД С (Лк 24, 46–53)

Калі благаслаўляў іх, узнёсся на неба

+ Заканчэнне святога Евангелля паводле Лукі.

У той час:

Езус сказаў сваім вучням: Так напісана, што Месія павінен цярпець і ўваскрэснуць на трэці дзень з мёртвых, і ў Ягонае імя павінна абвяшчацца пакаянне дзеля адпушчэння грахоў усім народам, пачынаючы ад Ерузалема. А вы сведкі гэтага. І вось Я пашлю да вас абяцанне Айца Майго. А вы заставайцеся ў горадзе, пакуль не апранецеся ў моц з вышыні.

Потым вывеў іх аж да Бэтаніі і, падняўшы рукі свае, благаславіў іх. І, калі благаслаўляў іх, развітаўся з імі і ўзнёсся на неба.

Яны пакланіліся Яму і з вялікай радасцю вярнуліся ў Ерузалем, і былі ўвесь час у святыні, і благаслаўлялі Бога.

Гэта слова Пана.

Найсвяцейшага Цела і Крыві Хрыста

Урачыстасць

Год А

ПЕРШАЕ ЧЫТАННЕ (Дрг 8, 2–3. 14b–16а)

Карміў цябе маннаю, якой не ведаў ты і не ведалі продкі твае

Чытанне кнігі Другазаконня.

Майсей сказаў народу:

Памятай увесь шлях, якім вёў цябе Пан, Бог твой, па пустыні гэтыя сорак гадоў, каб скарыць цябе і выпрабаваць, і пазнаць, што ў сэрцы тваім, ці будзеш захоўваць запаведзі, ці не. Ён скарыў цябе, мучаў цябе голадам і карміў цябе маннаю, якой не ведаў ты і не ведалі продкі твае, каб паказаць табе, што не адным хлебам жыве чалавек, але кожным словам, якое выходзіць з вуснаў Пана, жыве чалавек. Не забывай Пана Бога твайго, які вывеў цябе з зямлі егіпецкай, з дому няволі. Які быў тваім правадыром у пустыні вялікай і страшнай, дзе змей ядавіты і скарпіён, і зямля бязводная. Ён здабыў для цябе ваду са скалы крамянёвай. Карміў цябе ў пустыні маннаю, якой не ведалі продкі твае.

Гэта слова Божае.

РЭСПАНСАРЫЙНЫ ПСАЛЬМ (Пс 147, 12–13. 14–15. 19–20, Р.: 12а)

Рэфрэн: Хвалі, Ерузалем, Пана.

Або: Аллелюя.

12. Хвалі, Ерузалем, Пана, *

праслаўляй, Сіён, твайго Бога.

13. Бо Ён умацоўвае засовы брамаў тваіх, *

благаслаўляе сярод цябе сыноў тваіх.

Рэфрэн: Хвалі, Ерузалем, Пана.

Або: Аллелюя.

14. Ён усталёўвае мір на тваіх межах, *

і насычае цябе адборнаю пшаніцай.

15. Ён пасылае слова сваё на зямлю, *

вельмі хутка ляціць Яго слова.

Рэфрэн: Хвалі, Ерузалем, Пана.

Або: Аллелюя.

21. Ён абвясціў слова сваё Якубу, *

пастановы свае і прысуды Ізраэлю.

22. Ніякаму народу больш так не ўчыніў, *

яны не ведаюць прысудаў Ягоных.

Рэфрэн: Хвалі, Ерузалем, Пана.

Або: Аллелюя.

ДРУГОЕ ЧЫТАННЕ (1 Кар 10, 16–17)

Адзін ёсць хлеб, адно цела — мы многія

Чытанне Першага паслання святога апостала Паўла да Карынцянаў.

Браты:

Келіх благаслаўлення, які благаслаўляем, ці не з’яўляецца ўдзелам у крыві Хрыста? Хлеб, які ламаем, ці ж не з’яўляецца ўдзелам у Целе Хрыста? Адзін ёсць хлеб, адно цела — мы многія. Бо мы ўсе саўдзельнікі аднаго хлеба.

Гэта слова Божае.

СЕКВЕНЦЫЯ

1. Гэта Хлеб анёлаў Божых,

стаў пасілкам падарожных,

што імкнуцца да нябёс.

Хлеб сапраўдны слугаў Божых

псам кідаць яго не гожа,

бо яго даў сам Хрыстос.

2. У Пісаннях прадказаны,

быў спрадвеку ўшанаваны

Хлеб спасланы ад Айца.

Богу Абрагам прыносіць

сына у ахвяру, просіць

моцы ў веры да канца.

3. І ягнё, што выбіралі,

як пасхальны дар складалі —

сімвал вобраза таго.

Манна, з неба што спаслана,

сведчыць аб любові Пана,

міласэрнасці Яго.

4. Добры Пастыр, Хлеб праўдзівы,

Езу, будзь нам літасцівы,

Нас кармі і апякай.

І з Айцоўскай дабрынёю

ў славе, на нябесным Троне

нас, дзяцей сваіх, прымай.

5. Ты ўсё ведаеш і можаш,

ўсемагутны, вечны Божа,

жывіш верных на зямлі.

Дай, каб мы ў хвале нябеснай

са святымі годнай песняй

праслаўляць той Хлеб змаглі.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 6, 51–58)

Цела Маё — праўдзівы спажытак, а кроў Мая — праўдзівы напой

+ Чытанне святога Евангелля паводле Яна.

У той час:

Езус сказаў юдэям: Я хлеб жывы, які сышоў з неба. Калі хто будзе есці хлеб гэты, будзе жыць вечна. А хлеб, які Я дам, гэта цела Маё дзеля жыцця свету.

Юдэі спрачаліся паміж сабою, кажучы: Як Ён можа даць нам есці сваё цела?

Езус сказаў ім: Сапраўды, сапраўды кажу вам: калі не будзеце есці цела Сына Чалавечага і піць крыві Ягонай, не будзеце мець у сабе жыцця. Хто есць Маё цела і п’е Маю кроў, мае жыццё вечнае, і Я ўваскрашу яго ў апошні дзень.

Бо цела Маё — праўдзівы спажытак, а кроў Мая — праўдзівы напой. Хто есць Маё цела і п’е Маю кроў, ува Мне ёсць, а Я — у ім.

Як паслаў Мяне жывы Айцец, і Я жыву Айцом, так і той, хто есць Мяне, будзе жыць Мною. Гэта той хлеб, які сышоў з неба, а не той, які елі айцы вашыя і памерлі. Хто есць хлеб гэты, будзе жыць навекі.

Гэта слова Пана.

Найсвяцейшага Цела і Крыві Хрыста

Урачыстасць

Год B

ПЕРШАЕ ЧЫТАННЕ (Зых 24, 3–8)

Гэта кроў запавету, які Пан заключыў з вамі

Чытанне кнігі Зыходу.

У тыя дні:

Прыйшоў Майсей з гары і пераказаў народу ўсе словы Пана і ўсе Яго пастановы. І ўвесь народ адказаў аднагалосна: Усе словы, якія сказаў Пан, выканаем.

І напісаў Майсей усе словы Пана. А ўстаўшы рана, пабудаваў ахвярнік пад гарою і дванаццаць слупоў паводле дванаццаці плямёнаў Ізраэля. І паслаў юнакоў,  сыноў Ізраэля, каб яны прынеслі Пану ахвяру ўсеспалення і мірную ахвяру з маладых быкоў.

І ўзяў Майсей палову крыві, і наліў яе ў місы, а другую палову крыві выліў на ахвярнік. Потым узяў кнігу Запавету і прачытаў уголас людзям, і сказалі яны: Усё, што сказаў Пан, зробім, і будзем паслухмянымі.

Майсей узяў кроў, акрапіў народ і сказаў: Гэта кроў запавету, які Пан заключыў з вамі паводле ўсіх гэтых слоў.

Гэта слова Божае.

РЭСПАНСАРЫЙНЫ ПСАЛЬМ (Пс 116B (115), 12–13. 15 і 16bc. 17–18, Р.: 13)

Рэфрэн: Келіх збаўлення ўзніму і буду заклікаць імя Пана.

Або: Аллелюя.

12. Чым аддзячу я Пану *

за ўсе Яго дабрадзействы для мяне?

13. Келіх збаўлення ўзніму *

і буду заклікаць імя Пана.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

15. Каштоўная ў вачах Пана *

смерць Яго святых.

16. Я слуга Твой, сын слугі Тваёй, *

Ты разарваў мае кайданы.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

17. Я прынясу Табе ахвяру хвалы *

і буду заклікаць імя Пана.

18. Выканаю свае абяцанні для Пана *

перад усім Яго народам.

Рэфрэн: Келіх збаўлення ўзніму і буду заклікаць імя Пана.

Або: Аллелюя.

ДРУГОЕ ЧЫТАННЕ (Гбр 9, 11–15)

Кроў Хрыста ачысціць нашае сумленне

Чытанне Паслання святога апостала Паўла да Тэсаланікійцаў.

Браты:

Хрыстус, прыйшоўшы як Першасвятар будучых дабротаў, праз большую і дасканалейшую нерукатворную скінію, гэта значыць не з гэтага свету, і не праз кроў казлоў і быкоў, а праз сваю Кроў раз і назаўсёды ўвайшоў ў Святое Святых,  здабыўшы вечнае адкупленне.

Бо, калі кроў казлоў і быкоў, і попел ялаўкі праз пасыпанне асвячае апаганеных, каб чыстым стала цела, то наколькі ж больш Кроў Хрыста, які праз вечнага Духа сябе самога ахвяраваў як беззаганнага Богу, ачысціць нашае сумленне ад мёртвых учынкаў дзеля служэння жывому Богу.

І таму Ён стаў Пасрэднікам Новага Запавету, каб праз смерць, якая была дзеля адкуплення ад злачынстваў, учыненых у першым запавеце, атрымалі абяцанае тыя, хто пакліканы да вечнай спадчыны.

Гэта слова Божае.

СЕКВЕНЦЫЯ

1. Гэта Хлеб анёлаў Божых,

стаў пасілкам падарожных,

што імкнуцца да нябёс.

Хлеб сапраўдны слугаў Божых

псам кідаць яго не гожа,

бо яго даў сам Хрыстос.

2. У Пісаннях прадказаны,

быў спрадвеку ўшанаваны

Хлеб спасланы ад Айца.

Богу Абрагам прыносіць

сына у ахвяру, просіць

моцы ў веры да канца.

3. І ягнё, што выбіралі,

як пасхальны дар складалі —

сімвал вобраза таго.

Манна, з неба што спаслана,

сведчыць аб любові Пана,

міласэрнасці Яго.

4. Добры Пастыр, Хлеб праўдзівы,

Езу, будзь нам літасцівы,

Нас кармі і апякай.

І з Айцоўскай дабрынёю

ў славе, на нябесным Троне

нас, дзяцей сваіх, прымай.

5. Ты ўсё ведаеш і можаш,

ўсемагутны, вечны Божа,

жывіш верных на зямлі.

Дай, каб мы ў хвале нябеснай

са святымі годнай песняй

праслаўляць той Хлеб змаглі.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 14, 12–16. 22–26)

Гэта Цела Маё. Гэта Мая Кроў

+ Чытанне святога Евангелля паводле Марка.

У першы дзень Праснакоў, калі ахвяравалі Пасху, кажуць Езусу вучні Ягоныя: Дзе хочаш, каб мы пайшлі і прыгатавалі Табе з’есці Пасху. І пасылае дваіх з вучняў сваіх і кажа ім: Ідзіце ў горад; там сустрэне вас чалавек, які будзе несці збан вады. Ідзіце за ім і там, куды ўвойдзе, скажаце гаспадару дому: Настаўнік кажа: дзе святліца, у якой Я мог бы з’есці Пасху з вучнямі Маімі? І ён пакажа вам вялікі верхні пакой, засланы і падрыхтаваны; там прыгатуеце нам. І пайшлі вучні Ягоныя, і прыйшлі ў горад, і знайшлі, як сказаў ім; і прыгатавалі Пасху.

І калі яны елі, Езус, узяўшы хлеб, благаславіў, ламаў і даваў ім, кажучы: Бярыце, гэта Цела Маё. І, узяўшы келіх, падзякаваў і даў ім; і пілі з яго ўсе. І сказаў ім: Гэта Мая Кроў запавету, якая за многіх праліваецца. Сапраўды кажу вам, што ўжо не буду піць ад плоду вінаграднай лазы да таго дня, калі буду піць яго новым у Валадарстве Божым. І, праспяваўшы гімн, яны пайшлі на гару Аліўную.

Гэта слова Пана.

Найсвяцейшага Цела і Крыві Хрыста

Урачыстасць

Год C

ПЕРШАЕ ЧЫТАННЕ (Быц 14, 18–20)

Вынес хлеб і віно

Чытанне кнігі Быцця.

У тыя дні:

Мэльхізэдэк, кароль Салема, вынес хлеб і віно. А паколькі ён быў святаром Найвышэйшага Бога, благаславіў Абрама, кажучы:

Няхай будзе бласлаўлёны Абрам Богам Найвышэйшым,

Стварыцелем неба і зямлі.

Няхай будзе бласлаўлёны Найвышэйшы Бог,

які аддаў у твае рукі ворагаў тваіх.

Абрам даў яму дзесятую частку з усяго.

Гэта слова Божае.

РЭСПАНСАРЫЙНЫ ПСАЛЬМ (Пс 110 (109), 1. 2. 3. 4, Р.: 4bc)

Рэфрэн: Ты святар навекі на ўзор Мэльхізэдэка.

1. Пан сказаў майму Пану: *

Сядай праваруч мяне,

пакуль не пакладу ворагаў Тваіх *

да падножжа Твайго.

Рэфрэн: Ты святар навекі на ўзор Мэльхізэдэка.

2. Жазло сілы Тваёй спашле Пан з Сіёну: *

будзеш валадарыць сярод ворагаў Тваіх.

Рэфрэн: Ты святар навекі на ўзор Мэльхізэдэка.

3. З Табою панаванне ў дзень Тваёй моцы, *

у бляску святасці,

з улоння перад світаннем *

нарадзіў Цябе.

Рэфрэн: Ты святар навекі на ўзор Мэльхізэдэка.

4. Пан прысягнуў і не пашкадуе: *

Ты святар навекі на ўзор Мэльхізэдэка.

Рэфрэн: Ты святар навекі на ўзор Мэльхізэдэка.

ДРУГОЕ ЧЫТАННЕ (1 Кар 11, 23–26)

Кожны раз, калі будзеце есці і піць з гэтага келіха, абвяшчайце смерць Пана

Чытанне Першага паслання святога апостала Паўла да Карынцянаў.

Браты:

Я прыняў ад Пана тое, што і вам перадаў, што Пан Езус у тую ноч, у якую быў выданы, узяў хлеб, падзякаваў, паламаў і сказаў: Гэта Цела Маё, якое за вас будзе выдана. Гэта чыніце на Маю памяць. Таксама ўзяў пасля вячэры келіх і сказаў: Гэта ёсць келіх Новага Запавету ў Крыві Маёй. Кожны раз, калі Яго будзеце піць, чыніце гэта на Маю памяць.

Кожны раз, калі будзеце есці гэты хлеб і піць з гэтага келіха, абвяшчайце смерць Пана, пакуль Ён не прыйдзе.

Гэта слова Божае.

СЕКВЕНЦЫЯ

1. Гэта Хлеб анёлаў Божых,

стаў пасілкам падарожных,

што імкнуцца да нябёс.

Хлеб сапраўдны слугаў Божых

псам кідаць яго не гожа,

бо яго даў сам Хрыстос.

2. У Пісаннях прадказаны,

быў спрадвеку ўшанаваны

Хлеб спасланы ад Айца.

Богу Абрагам прыносіць

сына у ахвяру, просіць

моцы ў веры да канца.

3. І ягнё, што выбіралі,

як пасхальны дар складалі —

сімвал вобраза таго.

Манна, з неба што спаслана,

сведчыць аб любові Пана,

міласэрнасці Яго.

4. Добры Пастыр, Хлеб праўдзівы,

Езу, будзь нам літасцівы,

Нас кармі і апякай.

І з Айцоўскай дабрынёю

ў славе, на нябесным Троне

нас, дзяцей сваіх, прымай.

5. Ты ўсё ведаеш і можаш,

ўсемагутны, вечны Божа,

жывіш верных на зямлі.

Дай, каб мы ў хвале нябеснай

са святымі годнай песняй

праслаўляць той Хлеб змаглі.

СПЕЎ ПЕРАД ЕВАНГЕЛЛЕМ (Ян 6, 51)

Акламацыя: Аллелюя, аллелюя, аллелюя.

Я хлеб жывы, які сышоў з неба, — кажа Пан.

Калі хто будзе есці хлеб гэты, будзе жыць вечна.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 9, 11b–17)

І елі, і насыціліся ўсе

+ Чытанне святога Евангелля паводле Лукі.

У той час:

Езус гаварыў людзям пра Валадарства Божае і аздараўляў тых, каму было патрэбнае аздараўленне. А дзень пачаў хіліцца да вечара. І прыступіўшы да Яго, Дванаццаць казалі Яму: Адпусці людзей, каб яны пайшлі ў навакольныя вёскі і пасяленні, дзе знойдуць начлег і ежу, бо мы тут у пустынным месцы. Але Ён сказаў ім: Вы дайце ім есці. Яны сказалі: У нас няма больш пяці хлябоў і дзвюх рыбін; хіба што пойдзем купім ежы на ўвесь гэты люд?

Было ж каля пяці тысяч чалавек. Але Ён сказаў вучням сваім: Загадайце ім сесці групамі па пяцьдзясят чалавек. І зрабілі так, і пасадзілі ўсіх.

А Ён, узяўшы пяць хлябоў і дзве рыбіны і паглядзеўшы на неба, благаславіў іх і паламаў, і даваў вучням, каб раздавалі людзям.

І елі, і насыціліся ўсе; і рэшты кавалкаў сабрана было дванаццаць кашоў.

Гэта слова Пана.

Субота пасля ІІ нядзелі пасля Спаслання Духа Святога

Беззаганнага Сэрца Найсвяцейшай Панны Марыі

Успамін

Евангелле гэтага ўспаміну з'яўляецца ўласным.

ПЕРШАЕ ЧЫТАННЕ (Іс 61, 9–11)

Узрадуюся ў Пану

Чытанне кнігі прарока Ісаі.

Іх патомства будзе вядомым сярод народаў,

і паміж плямёнамі — іх нашчадкі.

Кожны, хто іх убачыць,

пазнае, што яны — патомствам, якое Пан благаславіў.

Узрадуюся ў Пану,

узвесяліцца душа мая ў Богу маім;

бо Ён апрануў мяне ў шаты збаўлення,

плашчом справядлівасці ахінуў мяне,

як жаніха, увянчаў каронай,

як нявесту, упрыгожыў сваімі каштоўнасцямі.

Бо, як зямля дае сваю расліннасць,

і, як сад родзіць пасеянае ў ім,

так Пан Бог учыніць, што ўзыдзе справядлівасць

і слава перад усімі народамі.

Гэта слова Божае.

РЭСПАНСАРЫЙНЫ ПСАЛЬМ (1 Сам 2, 4–5. 6–7. 8аbcd, Р.: пар. 1а)

Рэфрэн: Усім сваім сэрцам радуюся ў Пану.

4. Лук моцных ламаецца, *

а слабыя падпярэзваюцца сілаю.

5. Сытыя наймаюцца за хлеб, а галодныя адпачываюць; *

бясплодная семярых нараджае, а  шматдзетная знемагае.

Рэфрэн: Усім сваім сэрцам радуюся ў Пану.

6. Пан забівае і ажыўляе, *

кідае ў адхлань і адтуль выводзіць.

7. Пан робіць бедным і багатым, *

прыніжае і ўзвялічвае.

Рэфрэн: Усім сваім сэрцам радуюся ў Пану.

8. З пылу падымае беднага, *

са смецця ўзнімае ўбогага,

каб пасадзіць яго з вяльможамі, *

і даць яму ў спадчыну трон хвалы.

Рэфрэн: Усім сваім сэрцам радуюся ў Пану.

СПЕЎ ПЕРАД ЕВАНГЕЛЛЕМ (пар. Лк 2, 19)

Акламацыя: Аллелюя, аллелюя, аллелюя.

Благаслаўлёная Ты, Панна Марыя,

якая захавала словы Божыя, разважаючы ў сэрцы сваім.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 41–51)

Захавала ўсе слoвы ў сэрцы свaiм

+ Чытанне святога Евангелля паводле Лукі.

Бaцькi Езуса хaдзiлі штогод у Ерузaлем нa свята Пaсхi. I кaлі Яму былo двaнaццaць гaдoў, яны прыйшлі пaвoдле звычaю ў Ерузaлем на святa. Калі пасля заканчэння дзён свята яны вярталіся, зaстaлoся Дзiця Езус у Ерузaлеме, i не заўважылі гэтага Ягoныя бaцькi. Думaючы, штo Ён ідзе з падарожнымі, прайшлі дзень дaрoгi і тады пачалі шукaць Ягo мiж свaякaмi i знaёмымi. Не знaйшoўшы, вярнуліся ў Ерузaлем, шукaючы Ягo.

I стaлaся, што пaсля трoх дзён знaйшлі Ягo ў святынi. Ён сядзеў сярoд настаўнікаў, слухaючы iх i пытaючыся ў iх. Усе ж, хто слухaў Ягo, дзівіліся рoзуму i aдкaзaм Ягoным. I, убaчыўшы гэта, здзiвiліся; i скaзaлa Яму Мaці Ягoнaя: Сыне, чаму Ты зрaбiў нaм гэтaк? Вoсь aйцец Твoй i я ў вялікім смутку шукaлі Цябе. I скaзaў iм: Чaгo ж вы Мяне шукaлі? Цi вы не ведaлі, штo Мне трэбa быць у тым, што належыць Aйцу мaйму? A яны не зрaзумелі таго, што Ён скaзaў iм.

I пaйшoўшы з iмi, прыйшoў у Нaзaрэт i быў iм паслухмяны. A Мaці Ягo захавала ўсе гэтыя слoвы ў сэрцы свaiм.

Гэта слова Пана.

Нядзеля пасля 6 студзеня

ХРОСТ ПАНА

Свята

Год А

ПЕРШАЕ ЧЫТАННЕ (Іс 42, 1–4. 6–7)

Вось слуга Мой, якога ўпадабала душа Мая

Чытанне кнігі прарока Ісаі.

Так кажа Пан:

Вось слуга Мой, якога Я падтрымаю,

выбраннік Мой, якога ўпадабала душа Мая.

Я спаслаў Духа свайго на Яго;

Ён прынясе народам Правасуддзе.

Не будзе крычаць і  не будзе ўсклікаць,

на вуліцы не будзе чутна голасу Яго.

Ён не зломіць надломленай трысціны

і не пагасіць тлеючана кноту;

для праўды прынясе Ён Правасуддзе.

Не аслабне і не надломіцца,

пакуль не ўстановіць Правасуддзе на зямлі,

і наказаў Ягоных чакаюць астравы.

Я, Пан, паклікаў Цябе ў справядлівасці,

і ўзяў Цябе за руку і сфармаваў Цябе,

і ўчыніў запаветам для людзей,

святлом для народаў,

каб Ты адкрыў вочы сляпым

і з вязніцы вывеў палонных,

з дому зняволення тых, хто жыве ў цемры.

Гэта слова Божае.

РЭСПАНСАРЫЙНЫ ПСАЛЬМ (Пс 29 (28), 1а і 2. 3аc–4. 3b і 9b–10, Р.: 11b)

Рэфрэн: Пан благаслаўляе свой народ спакоем.

1. Аддайце Пану, сыны Божыя, *

аддайце Пану хвалу і слаўце Яго магутнасць.

2. Аддайце хвалу імені Ягонаму, *

у святыні праслаўляйце Пана.

Рэфрэн: Пан благаслаўляе свой народ спакоем.

3. Голас Пана па-над водамі, *

Пан над водамі вялікімі!

4. Голас Пана моцны; *

голас Пана поўны велічы.

Рэфрэн: Пан благаслаўляе свой народ спакоем.

3. Загучаў Бог велічы, *

9. і кожны ў святыні Ягонай кажа: Хвала.

10.Пан прабываў над патопам, *

Пан як Валадар трываць будзе вечна.

Рэфрэн: Пан благаслаўляе свой народ спакоем.

ДРУГОЕ ЧЫТАННЕ (Дз 10, 34–38)

Бог памазаў Яго  Духам Святым

Чытанне кнігі Дзеяў Апосталаў.

У тыя дні:

Пётр, адкрыўшы вусны свае, сказаў: Сапраўды разумею, што Бог не зважае на асобу, але ў кожным народзе мілы Яму той, хто баіцца  Яго і паступае справядліва.

Ён паслаў сваё слова сынам Ізраэля, абвяшчаючы спакой праз Езуса Хрыста; Ён ёсць Панам усіх. Вы ведаеце, што адбывалася ва ўсёй Юдэі, пачынаючы ад Галілеі, пасля хросту, які абвясціў Ян. Ведаеце, як Бог памазаў Духам Святым і моцай Езуса з Назарэту, які хадзіў, робячы дабро і аздараўляючы ўсіх апанаваных д’яблам, бо з Ім быў Бог.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мк 9, 6)

Акламацыя: Аллелюя, аллелюя, аллелюя.

Раскрыліся нябёсы і загучаў голас Айца:

Гэта Сын Мой умілаваны, Яго слухайце.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 3, 13–17)

Калі Езус ахрысціўся, убачыў Духа Божага, які сыходзіў на Яго

+ Чытанне святога Евангелля паводле Мацвея.

У той час:

Езус прыйшоў з Галілеі на Ярдан да Яна, каб атрымаць ад яго хрост. Ян жа ўстрымліваў Яго, кажучы: Гэта мне трэба ад Цябе прымаць хрост, а Ты прыходзіш да мяне?

Сказаў яму Езус у адказ: Дазволь цяпер, бо так належыць нам выканаць усё, што справядліва. Тады Ян уступіў Яму.

Калі Езус ахрысціўся, адразу выйшаў з вады, і раскрыліся Яму нябёсы, і ўбачыў Духа Божага, які спускаўся, як голуб, і сыходзіў на Яго. І голас з неба прамовіў: Гэта Сын Мой умілаваны, якога Я ўпадабаў.

Гэта слова Пана.

Нядзеля пасля 6 студзеня

ХРОСТ ПАНА

Свята

Год B

ПЕРШАЕ ЧЫТАННЕ (Іс 55, 1–11)

Ідзіце да водаў: паслухайце і жыць будзе душа ваша

Чытанне Кнігі прарока Ісаі.

Сасмаглыя, усе ідзіце да водаў.

І вы, якія не маеце срэбра, ідзіце.

Ідзіце купляйце без срэбра

і без платы віно і малако.

Навошта вы адважваеце срэбра за тое,

што не ёсць хлебам,

а працу сваю за тое, чым нельга насыціцца?

Слухайце ўважліва Мяне і спажывайце дабро,

і няхай душа вашая нацешыцца тукам.

Схіліце вуха сваё і прыйдзіце да Мяне,

паслухайце і жыць будзе душа ваша.

І дам вам запавет вечны — нязменныя ласкі для Давіда.

Вось я ўчыніў яго для народаў сведкам,

правадыром і настаўнікам для народаў.

Вось ты паклічаш народ, якога не ведаў,

і народы, якія не ведалі цябе, пабягуць да цябе,

дзеля Пана Бога твайго

і Святога Ізраэля, бо Ён уславіў цябе.

Шукайце Пана, пакуль Ён дазваляе знайсці сябе,

клічце Яго, пакуль Ён блізка!

Няхай бязбожны пакіне шлях свой,

а чалавек беззаконны — свае намеры;

няхай вернецца да Пана, і Ён змілуецца над ім,

да Бога нашага, бо Ён шчодры на прабачэнне.

Бо май думкі — гэта не вашыя думкі,

і вашыя шляхі — не мае шляхі, — гаворыць Пан.

Бо як нябёсы ўзвышаюцца над зямлёю,

так шляхі мае — над шляхамі вашымі

і думкі мае — над думкамі вашымі.

Падобна як дождж і снег падае з неба

і туды не вяртаецца,

але поіць зямлю і робіць яе ўрадлівай,

і яна родзіць, і прыносіць плён сейбіту

і хлеб для таго, хто есць,

так і слова Маё, якое выходзіць з вуснаў Маіх,

не вернецца да Мяне без плёну,

пакуль не споўніць тое, што Я хацеў,

і з поспехам дасягне таго, дзеля чаго Я паслаў яго.

Гэта слова Божае.

РЭСПАНСАРЫЙНЫ ПСАЛЬМ (Іс 12, 2–3.4bcd. 5–6, Р.: 3)

Рэфрэн: Вы з радасцю будзеце чэрпаць ваду з крыніцаў збаўлення.

2. Вось Бог — маё збаўленне, на Яго спадзяюся і баяцца не буду.†

Бо Пан — мая моц і мая песня, *

Ён стаў маім збаўленнем.

3. Вы з радасцю будзеце чэрпаць ваду *

з крыніцаў збаўлення.

Рэфрэн: Вы з радасцю будзеце чэрпаць ваду з крыніцаў збаўлення.

4. Праслаўляйце Пана, *

заклікайце імя Ягонае

і абвяшчайце сярод народаў справы Яго; *

нагадвайце, што ўзнёслае імя Ягонае.

Рэфрэн: Вы з радасцю будзеце чэрпаць ваду з крыніцаў збаўлення.

5. Спявайце Пану, бо Ён учыніў вялікія рэчы, *

абвясціце гэта па ўсёй зямлі.

6. Весяліся і радуйся, жыхарка Сіёну, *

бо вялікі сярод цябе Святы Ізраэля.

Рэфрэн: Вы з радасцю будзеце чэрпаць ваду з крыніцаў збаўлення.

ДРУГОЕ ЧЫТАННЕ (1 Ян 5, 1–9)

Дух і вада, і кроў

Чытанне Першага паслання святога апостала Яна.

Умілаваныя:

Кожны, хто верыць, што Езус ёсць Месія, ад Бога народжаны, і кожны, хто любіць таго, хто нарадзіў, любіць і народжанага ад Яго. Па тым пазнаём, што мы любім дзяцей Божых, калі любім Бога і выконваем запаведзі Яго. Бо любоў да Бога ёсць у тым, каб мы выконвалі Ягоныя запаведзі, а запаведзі Яго не з’яўляюцца цяжкімі.

Бо ўсё, што народжана ад Бога, перамагае свет. І гэтай перамогай, якая перамагла свет, ёсць наша вера.

Хто ж перамагае свет, калі не той, хто верыць, што Езус ёсць Сынам Божым?

Езус Хрыстус прыйшоў праз ваду і кроў, і праз Духа, і не толькі праз ваду, але праз ваду і кроў; і Дух сведчыць пра Яго, бо Дух — гэта праўда. Бо трое тых, хто сведчыць: Дух і вада, і кроў, і гэтыя тры – адно. Калі мы прымаем сведчанне людзей, то Божае сведчанне большае, бо гэта ёсць сведчанне Бога, якое Ён даў пра Сына свайго.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 1, 29)

Акламацыя: Аллелюя, аллелюя, аллелюя.

Убачыў Ян Езуса, які ішоў да яго, і сказаў: *

Вось Ягнё Божае, якое бярэ на сябе грэх свету.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 7–11)

Ты Сын Мой умілаваны, Цябе ўпадабаў Я

+ Чытанне святога Евангелля паводле Марка.

У той час:

Ян Хрысціцель прапаведаваў, кажучы: Ідзе за мною мацнейшы за мяне, якому я не варты, нахіліўшыся, развязаць раменьчык на ягоных сандалях. Я хрысціў вас вадою, а Ён будзе хрысціць вас Духам Святым.

І сталася ў тыя дні, прыйшоў Езус з Назарэту, што ў Галілеі, і быў ахрышчаны Янам у Ярдане. І адразу, калі выходзіў з вады, убачыў нябёсы раскрытыя, і Духа, як голуба, сыходзячага на Яго. І пачуўся голас з нябёсаў:

Ты Сын Мой умілаваны,

Цябе ўпадабаў Я.

Гэта слова Пана.

Нядзеля пасля 6 студзеня

ХРОСТ ПАНА

Свята

Год C

ПЕРШАЕ ЧЫТАННЕ (Іс 40, 1–5. 9–11)

З’явіцца слава Пана, і ўбачыць яе кожнае цела

Чытанне Кнігі прарока Ісаі.

Суцешце, суцешце народ Мой! —

кажа ваш Бог.

Прамаўляйце да сэрца Ерузалема

і абвяшчайце яму,

што скончыўся час барацьбы ягонай,

што адплочаны беззаконні ягоныя,

бо атрымаў ён з рукі Пана

ўдвая за ўсе свае грахі.

Голас таго, хто кліча ў пустыні:

падрыхтуйце дарогу Пану,

раўняйце ў стэпе шлях нашаму Богу!

Кожная даліна ўзвысіцца,

кожная гара і пагорак панізяцца,

і выбоістыя дарогі стануць раўнінай,

і ланцугі гор — далінаю.

І з’явіцца слава Пана,

і адначасова ўбачыць яе кожнае цела,

бо так сказалі вусны Пана.

Узыйдзі на высокую гару, Сіён,

які нясеш добрыя весткі!

Зрабі моцным голас свой, Ерузалем,

які нясеш добрыя весткі!

Зрабі моцным голас свой, не бойся!

Скажы гарадам юдэйскім:

Вось Бог ваш!

Вось Пан Бог прыходзіць з моцаю,

і плячо Ягонае, што мае ўладу.

Вось узнагарода Ягоная з Ім,

і адплата Ягоная перад Яго абліччам.

Як пастыр, Ён будзе пасвіць статак свой;

ягнятаў будзе браць на рукі

і насіць на грудзях сваіх,

з клопатам будзе вадзіць кормячых авечак.

Гэта слова Божае.

РЭСПАНСАРЫЙНЫ ПСАЛЬМ (Пс 104(103), 1b–2. 3–4. 24–25.27–28.29–30, Р.: 1)

Рэфрэн: Благаславі, душа мая, Пана.

1. Пане, Божа мой, Ты вельмі вялікі. *

Ты апрануўся ў веліч і красу,

2. Ты ахінуўся святлом, быццам шатай. *

Нябёсы распасцёр, як палотны шатра.

Рэфрэн: Благаславі, душа мая, Пана.

3. Шатры свае Ты паставіў над водамі. *

Робіш хмары сваёй калясніцай.

4. Ты ходзіш на крылах вятроў, +

чыніш вятры сваімі пасланцамі, *

а слуга Твой — палаючы агонь.

Рэфрэн: Благаславі, душа мая, Пана.

24. Незлічоныя, Пане, Твае справы. *

Усё Ты мудра стварыў, зямля напоўнілася Тваімі стварэннямі.

25. Вось распасцёрлася шырокае і вялікае мора, *

у ім безліч паўзуноў, жывёлаў малых і вялікіх.

Рэфрэн: Благаславі, душа мая, Пана.

27. Усе яны чакаюць, што Ты дасі ім есці ў свой час. *

28. Калі даеш ім, яны падбіраюць,

Калі раскрываеш руку сваю, *

яны насычаюцца дабром.

Рэфрэн: Благаславі, душа мая, Пана.

29. Яны палохаюцца, калі Ты хаваеш аблічча сваё. *

Ты забіраеш іхні дух, і яны гінуць, і вяртаюцца ў свой пыл.

30. Ты пасылаеш свайго Духа і паўстаюць яны, *

і Ты аднаўляеш аблічча зямлі.

Рэфрэн: Благаславі, душа мая, Пана.

ДРУГОЕ ЧЫТАННЕ (Ціт 2, 11–14; 3, 4–7)

Збавіў нас праз купель адраджэння і аднаўлення Святым Духам

Чытанне Паслання святога апостала Паўла да Ціта.

Умілаваныя:

З’явілася ласка Божая, збаўчая для ўсіх людзей, якая вучыць нас, каб мы, адрокшыся ад бязбожнасці і пажадлівасці свету, жылі ў цяперашнім жыцці разважліва, справядліва і пабожна, чакаючы шчаслівай надзеі і аб’яўлення хвалы вялікага Бога і Збаўцы нашага Езуса Хрыста, які аддаў самога сябе за нас, каб адкупіць ад усялякага беззаконня і ачысціць для сябе народ выбраны, руплівы ў добрых учынках.

Калі ж аб’явілася дабрыня і чалавекалюбства Бога, Збаўцы нашага, Ён не дзеля ўчынкаў справядлівасці, якія мы ўчынілі, але паводле міласэрнасці сваёй збавіў нас праз купель адраджэння і аднаўлення Святым Духам, якога шчодра выліў на нас праз Езуса Хрыста, Збаўцу нашага, каб, апраўданыя Ягонай ласкаю, мы сталі паводле надзеі спадкаемцамі вечнага жыцця.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 3, 16)

Акламацыя: Аллелюя, аллелюя, аллелюя.

Ідзе мацнейшы за мяне, гаворыць Ян; *

Ён будзе хрысціць вас Духам Святым і агнём.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 3, 15–16. 21–22)

Калі Езус, атрымаўшы хрост, маліўся, раскрылася неба

+ Чытанне святога Евангелля паводле Лукі.

У той час:

Калі народ чакаў і калі ўсе разважалі ў сэрцах сваіх пра Яна, ці не Хрыстус ён, Ян адказаў усім: Я хрышчу вас вадою, але ідзе мацнейшы за мяне, якому я не варты развязаць раменьчык на сандалях Яго. Ён будзе хрысціць вас Духам Святым і агнём.

І сталася, калі хрысціўся ўвесь народ, і калі Езус, атрымаўшы хрост, маліўся, раскрылася неба, і Дух Святы ў цялесным выглядзе, як голуб, сышоў на Яго, і быў голас з неба, які прамовіў:

Ты Сын Мой умілаваны,

Цябе ўпадабаў Я.

Гэта слова Пана.

Нядзеля ў актаве Нараджэння Пана

СВЯТОЙ СЯМ'І: ЕЗУСА, МАРЫІ І ЮЗАФА

Свята

Год А

ПЕРШАЕ ЧЫТАННЕ (Сір 3, 2-6. 12-14)

Хто слухае Бога, той шануе сваіх бацькоў

Чытанне кнігі Мудрасці Сіраха.

Пан узвысіў айца перад дзецьмі,

і маці даў уладу над сынамі.

Хто шануе айца,

той чыніць уміласціўленне за грахі,

а хто шануе маці сваю,

той быццам скарбы збірае.

Хто шануе айца,

той будзе цешыцца дзяцьмі,

і ў дзень малітвы сваёй будзе пачуты.

Хто шануе айца, будзе доўга жыць,

а хто паслухмяны Пану,

той будзе пацехай для маці сваёй.

Дзіця, падтрымлівай айца свайго ў старасці

і не засмучай яго ў жыцці ягоным.

Калі нават пакіне яго розум,

будзь паблажлівым, не пагарджай ім,

будучы ў паўнаце сваёй сілы.

Бо міласэрнасць да айца не будзе забыта,

будзе выкупленнем за грахі твае.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: пар. 1)

Рэфрэн: Шчаслівы кожны, хто баіцца Пана.

1. Шчаслівы кожны, хто баіцца Пана, *

хто ходзіць Ягонымі шляхамі.

2. Плён працы рук сваіх будзеш спажываць, *

будзеш шчаслівы і добра табе будзе.

Рэфрэн: Шчаслівы кожны, хто баіцца Пана.

3. Жонка твая, як ураджайная вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Шчаслівы кожны, хто баіцца Пана.

4. Вось так будзе благаслаўлёны чалавек, †

які баіцца Пана. *

5. Няхай благаславіць цябе Пан з Сіёну,

і ўбачыш дабрабыт Ерузалема *

ва ўсе дні жыцця свайго.

Рэфрэн: Шчаслівы кожны, хто баіцца Пана.

ДРУГОЕ ЧЫТАННЕ (Клс 3, 12–21)

Сямейнае жыццё ў Пану

Чытанне Паслання святога апостала Паўла да Каласянаў.

Браты:

Апраніцеся ж як выбранцы Божыя, святыя і ўмілаваныя, у шчырую міласэрнасць, дабрыню, пакору, лагоднасць, доўгацярплівасць, церпячы адно аднаго і даруючы сабе ўзаемна, калі хто на каго мае крыўду; як Пан дараваў вам, так і вы.

А па-над усім гэтым апраніцеся ў любоў, якая ёсць повяззю дасканаласці. І няхай валадарыць у сэрцах вашых спакой Хрыстовы, да якога вы пакліканыя ў адным целе. І будзьце ўдзячнымі.

Слова Хрыста няхай жыве ў вас ва ўсёй паўнаце, з усёй мудрасцю навучайце і настаўляйце адно аднаго псальмамі, гімнамі і духоўнымі песнямі, з удзячнасцю спяваючы ў сэрцах вашых Богу. І ўсё, што б вы ні рабілі словам ці ўчынкам, усё рабіце ў імя Пана Езуса, дзякуючы праз Яго Богу Айцу.

Жонкі, падпарадкоўвайцеся мужам вашым, як належыць у Пану. Мужы, кахайце жонак і не будзьце суровымі да іх. Дзеці, будзьце паслухмянымі бацькам вашым ва ўсім, бо гэта падабаецца Пану. Айцы, не раздражняйце дзяцей вашых, каб яны не падалі духам.

Гэта слова Божае.

СПЕЎ ПЕРАД ЕВАНГЕЛЛЕМ (Клс 3, 15а. 16а)

Акламацыя: Аллелюя, аллелюя, аллелюя.

Няхай валадарыць у сэрцах вашых спакой Хрыстовы,

слова Хрыста няхай жыве ў вас ва ўсёй паўнаце.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 2, 13–15. 19–23)

Вазьмі Дзіця і Маці Яго, і ўцякай у Егіпет

+ Чытанне святога Евангелля паводле Мацвея.

Калі мудрацы адышлі, вось, анёл Пана з’явіўся Юзафу ў сне і сказаў: Устань, вазьмі Дзіця і Маці Яго і ўцякай у Егіпет, і будзь там, пакуль не скажу табе; бо Ірад будзе шукаць Дзіця, каб загубіць Яго. Ён устаў, узяў Дзіця і Маці Яго ноччу і пайшоў у Егіпет, і быў там да смерці Ірада. Так збылося сказанае Панам праз прарока: З Егіпту паклікаў Я Сына Майго.

А калі Ірад памёр, вось анёл Пана з’явіўся ў сне Юзафу ў Егіпце і сказаў: Устань, вазьмі Дзіця і Маці Яго ды ідзі ў зямлю Ізраэля, бо памерлі тыя, хто хацеў забіць Дзіця. Ён устаў, узяў Дзіця і Маці Яго і прыйшоў у зямлю Ізраэля.

Але пачуўшы, што ў Юдэі валадарыць Архелай замест бацькі свайго Ірада, пабаяўся ісці туды. І, атрымаўшы ў сне наказ, пайшоў у Галілейскую зямлю. Прыйшоўшы, пасяліўся ў горадзе, які называецца Назарэт, каб збылося сказанае прарокамі, што Ён будзе названы Назаранінам.

Гэта слова Пана.

Нядзеля ў актаве Нараджэння Пана

СВЯТОЙ СЯМ'І: ЕЗУСА, МАРЫІ І ЮЗАФА

Свята

Год B: як у год А, альбо на выбар:

ПЕРШАЕ ЧЫТАННЕ (Быц 15, 1-6; 21, 1-3)

Хто выйдзе з нутра твайго, будзе тваім спадкаемцам

Чытанне кнігі Быцця.

У тыя дні:

Пан скіраваў да Абрама слова ў аб’яўленні, кажучы: Не бойся, Абраме! Я твой шчыт; узнагарода твая будзе вельмі вялікая. Абрам сказаў: Пане Божа, што Ты дасі мне? Я застаюся бяздзетны, і спадкаемцам будзе распарадчык у доме маім – Эліэзэр з Дамаска. І дадаў Абрам: Вось Ты не даў мне патомства, і таму дамачадзец мой будзе маім спадкаемцам. І скіраваў Пан да яго слова, кажучы: Не ён будзе тваім спадкаемцам, а той, хто выйдзе з нутра твайго, будзе тваім спадкаемцам. І вывеў яго вонкі, і сказаў яму: Паглядзі на неба і палічы зоркі, калі ты зможаш палічыць іх. І сказаў яму: Такім вялікім будзе тваё патомства. Абрам паверыў Пану, і Ён залічыў яму гэта як праведнасць.

І Пан наведаў Сару, як Ён сказаў, і выканаў для Сары тое, што абяцаў. І зачала яна, і нарадзіла Абрагаму сына ў старасці ягонай, у час прадказаны яму Богам. І назваў Абрагам сына свайго, якога Сара нарадзіла яму, імем Ісаак.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 1b–2. 3–4. 5–6. 8–9, Р.: 8a)

Рэфрэн: Пан вечна памятае пра свой запавет.

Або: Аллелюя.

1. Слаўце Пана, заклікайце імя Яго, *

абвяшчайце справы Яго сярод народаў.

2. Спявайце і грайце Яму псальмы, *

распавядайце пра ўсе Ягоныя цуды.

Рэфрэн: Пан вечна памятае пра свой запавет.

Або: Аллелюя.

3. Ганарыцеся імем Яго святым, *

няхай радуюцца сэрцы тых, хто шукае Пана.

4. Шукайце Пана і Яго моцы, *

шукайце заўсёды Яго аблічча.

Рэфрэн: Пан вечна памятае пра свой запавет.

Або: Аллелюя.

5. Памятайце пра цуды Ягоныя, якія ўчыніў, *

пра знакі Яго і суды вуснаў Ягоных.

6. Вы, патомства Абрагама, Яго слугі, *

сыны Якуба, вы Яго выбраныя.

Рэфрэн: Пан вечна памятае пра свой запавет.

Або: Аллелюя.

8. Вечна Ён памятае пра свой запавет, *

пра слова, якое даў тысячам пакаленняў,

9. пра запавет, які заключыў з Абрагамам, *

і пра сваю прысягу, дадзеную Ісааку.

Рэфрэн: Пан вечна памятае пра свой запавет.

Або: Аллелюя.

ДРУГОЕ ЧЫТАННЕ (Гбр 11, 8. 11–12. 17–19)

Вера Абрагама, Сары і Ісаака

Чытанне Паслання да Габрэяў.

Браты:

Дзякуючы веры пакліканы Абрагам паслухаўся і накіраваўся да месца, якое павінен быў атрымаць у спадчыну. Ён выйшаў, не ведаючы, куды ідзе.

Дзякуючы веры і бясплодная Сара, насуперак старому ўзросту, атрымала сілу, каб зачаць патомства, паколькі лічыла годным даверу таго, хто даў абяцанне. Таму ад аднаго чалавека, і гэта ад амярцвелага, нарадзілася так шмат, як зорак нябесных і незлічоных пясчынак на беразе мора.

Праз веру Абрагам, калі Бог выпрабоўваў яго, ахвяраваў Ісаака. Той, хто атрымаў абяцанне, прынёс нават адзінароднага сына, пра якога сказана: У Ісааку назавецца патомства тваё. Ён лічыў, што Бог мае моц уваскрасіць з мёртвых, таму і атрымаў яго як правобраз.

Гэта слова Божае.

СПЕЎ ПЕРАД ЕВАНГЕЛЛЕМ (Гбр 1, 1–2)

Акламацыя: Аллелюя, аллелюя, аллелюя.

Шмат разоў і па-рознаму прамаўляў калісьці Бог

да айцоў нашых праз прарокаў,

у гэтыя апошнія дні прамовіў да нас праз Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 22.39–40)

Дзіця расло і напаўнялася мудрасцю

+ Чытанне святога Евангелля паводле Лукі.

Калі мінулі дні іх ачышчэння паводле Закону Майсея, прынеслі Яго ў Ерузалем, каб прадставіць перад Панам.

Калі яны выканалі ўсё паводле Закону Пана, тады вярнуліся ў Галілею, у горад свой Назарэт.

Дзіця ж расло і ўмацоўвалася, і напаўнялася мудрасцю, а ласка Божая спачывала на Ім.

Гэта слова Пана.

Нядзеля ў актаве Нараджэння Пана

СВЯТОЙ СЯМ'І: ЕЗУСА, МАРЫІ І ЮЗАФА

Свята

Год C: як у год А, альбо на выбар:

ПЕРШАЕ ЧЫТАННЕ (1 Сам 1, 20–22. 24–28)

Ва ўсе дні, пакуль жыць будзе, Самуэль прызначаны будзе для Пана

Чытанне Першай кнігі Самуэля.

У тыя дні:

Зачала Ганна і праз пэўны час нарадзіла сына, якому дала імя Самуэль, бо казала: Я выпрасіла яго ў Пана.

І пайшоў яе муж Элькана і ўвесь дом ягоны, каб здзейсніць для Пана штогадовую ахвяру і сваё абяцанне. Але Ганна не пайшла, бо сазала мужу свайму: Не пайду, пакуль немаўля не будзе аднята да грудзей і я не прывяду яго да Пана, каб ён застаўся там назаўсёды.

Калі Ганна адняла ад грудзі Самуэля, яна ўзяла яго з сабой, забіраючы таксама трохгадовае цяля, адну меру мукі і мех віна, і прыйшла з ім у Сілом, у дом Пана. Хлопчык той быў яшчэ дзіцём.

І забілі цяльца, і прывялі таго хлопчыка да Элія. І сказала яна: О, спадар мой! Няхай жыве душа твая, спадар мой! Я — тая самая жанчына, якая тут перад табою стаяла і малілася да Пана. Маліла аб гэтым хлопцы, і выканаў Пан просьбу маю, якую ўзносіла да Яго. І вось я аддаю яго Пану; ва ўсе дні, пакуль жыць будзе, ён прызначаны будзе для Пана.

І пакланілася там Пану.

Гэта слова Божае.

РЭСПАНСАРЫЙНЫ ПСАЛЬМ (Пс 84 (83), 2–3. 5–6. 9–10, Р.: пар. 5а)

Рэфрэн: Шчаслівыя, хто жыве ў доме Тваім, Пане!

2. Якія мілыя Твае шатры, Пане Магуццяў! †

3. Знемагае і імкнецца душа мая *

ў двары Пана.

Сэрца маё і цела радасна клічуць *

да Бога жывога.

Рэфрэн: Шчаслівыя, хто жыве ў доме Тваім, Пане!

5. Шчаслівыя, хто жыве ў доме Тваім, *

яны вечна спяваюць Табе.

6. Шчаслівы чалавек, сіла якога ў Табе. *

сцежкі ў сэрцы якога скіраваны да Цябе.

Рэфрэн: Шчаслівыя, хто жыве ў доме Тваім, Пане!

9. Пане, Божа Магуццяў, выслухай маю малітву; *

схілі вушы, Божа Якуба.

10. Божа, абарона наша, паглядзі, *

паглядзі на твар памазаніка Твайго.

Рэфрэн: Шчаслівыя, хто жыве ў доме Тваім, Пане!

ДРУГОЕ ЧЫТАННЕ (1 Ян 3, 1–2. 21–24)

Завемся дзецьмі Божымі, якімі і ёсць мы

Чытанне Першага паслання святога апостала Яна.

Умілаваныя:

Паглядзіце, якую любоў даў нам Айцец, каб мы называліся дзецьмі Божымі, і мы з’яўляемся імі. Таму свет не ведае нас, што не пазнаў Яго. Умілаваныя! Цяпер мы дзеці Божыя, але яшчэ не выявілася, чым будзем. Ведаем, што калі Ён аб’явіцца, мы будзем падобнымі да Яго, бо ўбачым Яго такім, якім ёсць.

Умілаваныя, калі сэрца нашае не асуджае нас, то мы маем адвагу перад Богам.  Аб чым ні папросім, атрымаем ад Яго, бо захоўваем запаведзі Ягоныя і робім тое, што Яму падабаецца.

А запаведзь Яго такая, каб мы верылі ў імя Сына Яго Езуса Хрыста і любілі адзін аднаго, як Ён загадаў нам. І хто захоўвае запаведзі Ягоныя, той жыве ў Богу, а Бог у ім. І па Духу, якога даў нам, мы даведваемся, што Ён жыве ў нас.

Гэта слова Божае.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, наша сэрца,

каб мы зважалі на словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 41–52)

Знаходзяць Езуса ў святыні сярод настаўнікаў

+ Чытанне святога Евангелля паводле Лукі.

Бaцькi Ягoныя хaдзiлі штогод у Ерузaлем нa свята Пaсхi. I кaлі Яму былo двaнaццaць гaдoў, яны прыйшлі пaвoдле звычaю ў Ерузaлем на святa. Калі пасля заканчэння дзён свята яны вярталіся, зaстaлoся Дзiця Езус у Ерузaлеме, i не заўважылі гэтага Ягoныя бaцькi. Думaючы, штo Ён ідзе з падарожнымі, прайшлі дзень дaрoгi і тады пачалі шукaць Ягo мiж свaякaмi i знaёмымi. Не знaйшoўшы, вярнуліся ў Ерузaлем, шукaючы Ягo.

I стaлaся, што пaсля трoх дзён знaйшлі Ягo ў святынi. Ён сядзеў сярoд настаўнікаў, слухaючы iх i пытaючыся ў iх. Усе ж, хто слухaў Ягo, дзівіліся рoзуму i aдкaзaм Ягoным. I, убaчыўшы гэта, здзiвiліся; i скaзaлa Яму Мaці Ягoнaя: Сыне, чаму Ты зрaбiў нaм гэтaк? Вoсь aйцец Твoй i я ў вялікім  смутку шукaлі Цябе. I скaзaў iм: Чaгo ж вы Мяне шукaлі? Цi вы не ведaлі, штo Мне трэбa быць у тым, што належыць Aйцу мaйму? A яны не зрaзумелі таго, што Ён скaзaў iм.

I пaйшoўшы з iмi, прыйшoў у Нaзaрэт i быў iм паслухмяны. A Мaці Ягo захавала ўсе гэтыя слoвы ў сэрцы свaiм. Езус жа ўзрастаў у мудрaсцi, у гaдах i  ў лaсцы ў Бoгa i ў людзей.

Гэта слова Пана.